
Amintirea plină de recunoştinţă a 
începuturilor tânărului Rouletabille. 


Cu afecţiune, 


Gaston LEROUX 


În care începe 
să nu se mai 
înţeleagă nimic 


Nu pot nega că am pornit să istorisesc aici extraordinarele 
aventuri ale lui Joseph Rouletabille fără o anumită tulburare. Până 
acum el se împotrivise atât de categoric încât ajunsesem să pierd 
orice speranţă că voi mai publica vreodată cea mai ciudată 
poveste polițistă din ultimii cincisprezece ani. Chiar mă gândesc că 
publicul n-ar fi aflat niciodată „tot adevărul“ despre uluitorul caz 
aşa-zis al „Camerei Galbene”, ce a dat naştere atâtor drame 
misterioase, cumplite şi senzaţionale, şi în care prietenul meu a 
fost amestecat foarte îndeaproape, dacă un ziar de seară, într-un 
articol, de-o jalnică ignoranță şi impertinentă perfidie, în legătură 
cu recenta numire a celebrului Stangerson în Legiunea de onoare, 
cu rangul de Mare Cruce, n-ar fi reînviat o aventură zguduitoare pe 
care Joseph Rouletabille ar fi vrut s-o ştie pentru totdeauna uitată, 
după cum îmi spunea chiar el. 

„Camera Galbenă!“ Dar cine îşi mai aduce aminte de_acest caz, 
care făcuse să curgă atâta cerneală acum vreo cincisprezece ani? 
La Paris se uită atât de repede! Nu s-a uitat oare până şi numele 
procesului de la Nayves şi povestea tragică a morţii micuţului 
Menaldo? Şi totuşi, în epoca aceea, atenţia publicului era atât de 
concentrată în jurul dezbaterilor încât o criză ministerială ce se 
declanşase tocmai atunci trecuse cu totul neluată în seamă. Or, 
procesul „Camerei Galbene” avusese un şi mai mare răsunet, deşi 
se petrecuse cu câţiva ani înaintea cazului de la Nayves. Luni de 
zile în şir, o lume întreagă fusese captivată de această enigmă 
tenebroasă - după câte ştiu, cea mai încâlcită enigmă din toate 
cele aflate vreodată înaintea perspicacităţii poliţiei noastre, din 
cele care să se fi pomenit cândva în faţa conştiinţei judecătorilor 
noştri. Fiecare căuta dezlegarea acestei probleme înnebunitoare. 
Fu întocmai ca un rebus, nespus de dramatic, asupra căruia se 
înverşunară bătrâna Europă şi tânără Americă. Fapt este ca, într- 
adevăr - aşa ceva- îmi este îngăduit să afirm „din moment ce, în 
toate acestea, nu poate încăpea vorba de nici un amor-propriu de 
autor“ şi nu întreprind nimic altceva decât pura transcriere a unor 

fapte asupra cărora o documentaţie excepţională îmi permite să 
aduc o lumină nouă - fapt este că, într-adevăr, nu ştiu dacă se 
poate găsi ceva asemănător, CA MISTER, în domeniul realităţii sau 
cel al ficţiunii, chiar la autorul Dub/u/ui asasinat din strada Morgue 
şi chiar în născocirile atâtor sub-Edgar Poe sau pseudo-Conan 
Doyle neruşinaţi, cu „misterul firesc al Camerei Galbene“. 

Ceea ce nimeni n-a fost capabil să descopere, a reuşit tânărul 
Joseph Rouletabille, în vârstă de optsprezece ani, pe vremea aceea 
mic reporter la un mare ziar! Numai că atunci când a înfăţişat 
Curţii cu juri cheia întregii enigme, el n-a spus tot adevărul. N-a 
admis să se afle decât atât cât era necesar „pentru explicarea 
inexplicabilului“ şi pentru a obţine achitarea unui nevinovat. Astăzi 
au dispărut motivele pe care le avea să tacă. Mai mult decât atât, 
prietenul meu „e obligat“ să vorbească. Deci o să aflaţi totul; şi, 
fără altă introducere mai amănunţită, am să înfăţişez înaintea 
privirilor dumneavoastră enigma „Camerei Galbene“, aşa cum s-a 
prezentat în faţa ochilor unei lumi întregi, a doua zi după drama de 
la castelul Glandier. 

La 25 octombrie 1892, la „ultima oră“ din Temps, apărea 
informaţia de mai jos: 

„O crimă înfiorătoare a fost comisă la Glandier, lângă poalele 
pădurii de la Sainte-Geneviève, mai sus de Epinay-sur- Orge, în 
locuinţa profesorului Stangerson. În timpul nopţii, pe când savantul 
lucra în laboratorul lui, a avut loc o tentativă de asasinat împotriva 
domnişoarei Stangerson, care se culcase într-o cameră învecinată 
cu laboratorul. Doctorii nu garantează pentru viaţa domnişoaiei 
Stangerson.“ 

Vă puteţi imagina emoția ce cuprinsese Parisul. Lumea ştiinţei 
manifesta încă de pe atunci un interes deosebit pentru cercetările 
profesorului Stangerson şi ale fiicei lui. Aceste cercetări, cele dintâi 
întreprinse în domeniul radioactivităţii, aveau, să-i călăuzească 
mai târziu pe domnul şi pe doamna Curie la descoperirea 
radiumului. De altminteri, toată lumea era în aşteptarea unei 
comunicări senzaţionale pe care profesorul Stangerson avea s-o 
citească la Academia de Ştiinţe despre noua lui teorie: Disocierea 
materiei. Teorie menită să zguduie din temelii întreaga ştiinţă 
oficială, fundamentată de atâta timp pe principiul: nimic nu se 
pierde, nimic nu se creează. 

A doua zi, ziarele de dimineaţă se ocupau numai de această 
dramă. Le Matin, printre altele, publica articolul următor sub titlul: 
O crima supranaturală: 

„lată singurele amănunte - scria redactorul anonim de la Le 
Matin - pe care le-am putut obţine despre crima de la castelul 
Glandier. Starea de disperare în care se află profesorul Stangerson, 
imposibilitatea în care ne găsim de-a obţine vreo informaţie cât de 
neînsemnată din gura victimei, au făcut atât de dificile 
investigaţiile noastre şi pe cele ale justiţiei încât, la această oră, 
nu se poate contura nici cea mai sumară idee despre cele 
petrecute în «Camera Galbenă», unde domnişoara Stangerson a 
fost găsită, în cămaşă de noapte, horcăind pe podea. In orice caz, 
am reuşit să-i luăm un interviu lui moş Jacques - cum i se spune pe 
acolo - un bătrân servitor al familiei Stangerson. Moş Jacques a 
pătruns în «Camera Galbenă» în acelaşi timp cu profesorul. 
Această odaie este învecinată cu laboratorul. Laboratorul şi 
«Camera Galbenă» se află într-un pavilion din fundul parcului, la o 
depărtare de aproximativ trei sute de metri de castel. 

— Era douăsprezece şi jumătate noaptea, ne-a relatat acest om 
de treabă (?), şi când s-a întâmplat nenorocirea mă aflam în 
laborator, unde domnul Stangerson încă mai lucra. Toată seara 
rânduisem şi curăţasem instrumentele; aşteptam plecarea 
domnului Stangerson, să mă duc şi eu la culcare. Domnişoara 
Mathilde lucrase împreună cu tatăl ei până la miezul nopţii; la 
jumătatea nopţii, când răsunaseră cele douăsprezece cânturi ale 
ornicului cu cuc din laborator, ea se ridicase şi-l îmbrăţişase pe 
domnul Stangerson, urându-i noapte bună. Imi spusese: «Noapte 
bună, moş Jacques!» şi deschisese uşa «Camerei Galbene». 
Auzisem atât de limpede cum încuiase uşa cu cheia şi împinsese 
zăvorul încât nu mă putusem opri să nu râd şi să-i spun 
stăpânului: «la ascultaţi-o pe domnişoara cum sa zăvoreşte de 
două ori. Fărăâ-ndoială că-i e frică de «Lighioana Domnului»!» 
Stăpânul nici nu mă auzise, atât era de adâncit în lucrul lui. Insă 
un urlet înspăimântător îmi răspunse de-afară şi, recunoscând de 
îndată miorlăitul «Lighioanei Domnului-, mă trecură fiori de 
groază... «lar o să ne tulbure somnul, şi în noaptea asta?» _ mă 
gândii eu, căci trebuie să vă spun, domnule, ca până la sfârşitul lui 
octombrie mi-am întocmit culcuşul în podul pavilionului, deasupra 
«Camerei Galbene», numai ca domnişoara să nu rămână singură 
peste noapte în fundul parcului. Domnişoara a fost cu ideea asta, 
să doarmă în pavilion pe timpul verii; fără-ndoială, aici i se pare 
mai plăcut decât la castel şi, de patru ani de când a fost construit 
pavilionul, cum de mijeşte primăvara, nu pierde niciodată prilejul 
să se mute aici. Când vine iarăşi iarna, domnişoara se înapo- laza 

la castel, deoarece în «Camera Galbenă» nu există «cămin de 
horn». 

Aşadar rămăsesem în pavilion împreună cu domnul Stangerson. 
Nu făceam niciun zgomot. El stătea la biroul lui. lar eu, şezând pe 
un scaun, deoarece isprăvisem treburile, îl priveam şi-mi ziceam în 
sinea mea: «Ce om! Câtă înțelepciune! Câtă ştiinţă!» Dau 
însemnătate faptului că nu făceam nici un zgomot, deoarece, fără- 
ndoială, «din această cauză asasinul a crezut ca plecasem». ŞI 
deodată, în clipa când cucul din ornic vesti jumătatea de oră de 
după miezul nopţii, un ţipat deznădăjduit răsuna din «Camera 
Galbenă». Era glasul domnişoarei care striga: «Asasinul! Asasinul! 
Ajutor!» Imediat răsunară focuri de revolver şi se auzi un zgomot 
puternic de mese şi mobile răsturnate, căzând pe jos, ca într-o 
încăierare, şi iarăşi vocea domnişoarei strigând: «Asasinul!... 
Ajutor!... Tată! Tată!» 

Vă daţi seama, desigur, că am sărit de la locurile noastre şi ne- 
am repezit spre uşă împreună cu domnul Stangerson. Dar, vai! era 
încuiată şi chiar temeinic încuiată «pe dinăuntru» de către 
domnişoara, care, după cum v-am spus, răsucise cheia şi 
împinsese ivărul uşii. Încercarăm să scoatem uşa din ţâţâni, dar 
era o uşă trainică. Domnul Stangerson arăta ca nebun şi, într- 
adevăr, avea de ce să-nnebunească, deoarece glasul domnişoarei 
se auzea horcăind: «Ajutor!... Ajutor!...» lar domnul Stangerson 
izbea îngrozitor cu pumnii în uşă, plângând de furie şi hohotind în 
culmea deznădejdii şi a neputinței. 

În momentul acela mi-a trecut prin cap o idee. «Asasinul o fi 
pătruns în cameră pe fereastră, îmi zisei eu, ia să dau o fugă la 
fereastră!» Şi mă repezii afară din pavilion, alergând ca un 
bezmetic! 

Nenorocirea era că fereastra «Camerei Galbene» dădea spre 
câmpie, iar zidul parcului care se întindea până lângă pavilion mă 
împiedica să ajung cât mai iute la fereastră. O luai la fugă spre 
poarta de fier şi în drum îi întâlnii pe Bernier şi pe nevastă-sa, 
portarii, care soseau atraşi de Împuşcături şi de strigătele noastre. 
Le adusei pe scurt la cunoştinţa cele întâmplate, îi spusei 
portarului să se ducă la domnul Stangerson, iar neveste şi îi 
poruncii sa vină cu mine, să-mi deschidă poarta de fier a parcului. 
După cinci minute ne aflarăm, împreună cu portăreasa, în faţa 
ferestrei de la «Camera Galbenă». Era un clar de lună minunat, 
aşa că văzui fără nicio greutate că nu se apropiase nimeni de 
fereastră. Nu numai ca zăbrelele arătau neatinse, dar şi obloanele 

de după zăbrele rămăseseră trase, aşa cum le închisesem chiar 
eu în faptul înserării, ca întotdeauna, deşi domnişoara, ştiindu-mă 
foarte ostenit şi împovărat de treburi, îmi spusese să nu mă mai 
obosesc, c-o să le închidă singură; şi acum se găseau întocmai aşa 
cum mă îngrijisem eu de ele, ferecate cu un zăvor de fier, «pe 
dinăuntru». Deci, asasinul nici nu cutezase şi nici nu putuse fugi 
pe aici; însă nici eu n-aveam cum să intru pe fereastră! 

O adevărată nenorocire! Să-ţi pierzi minţile, nu altceva. Uşa 
camerei era încuiată cu cheia «pe dinăuntru» şi dincolo de 
obloanele unicei ferestre, închise şi ele «pe dinăuntru», zăbrelele 
vădeau că nu se umblase la ele; nişte zăbrele printre care n-aveai 
cum să-ţi strecori nici mâna... Şi domnişoara care striga după 
ajutor!... Sau mai bine zis nu, nu se mai auzea strigând... Poate 
murise... îl auzeam în schimb, în cealaltă parte a pavilionului, pe 
domnul care se căznea să doboare uşa... 

Am pornit din nou la fugă, împreună cu portăreasa, şi ne-am 
întors în pavilion. Uşa se ţinea ţeapănă, cu toate îmbrânciturile 
pline de furie ale domnului Stangerson şi ale lui Bernier. Până la 
urmă, datorită sforţărilor noastre supraomeneşti, se prăbuşi, şi 
atunci ce ne fu dat să vedem înaintea ochilor? Trebuie să vă spun 
că-n spatele nostru portăreasa ţinea lampa din laborator, o lampă 
mare ce lumina toată odaia. 

Şi trebuie să vă mai spun, domnule, că-i tare micuță această 
«Cameră Galbenă». Domnişoara o mobilase cu un pat de fier 
destul de mare, cu o măsuţă, cu o noptieră, cu o masă pentru 
toaletă şi cu două scaune. Aşa că, la lumina puternică a lămpii pe 
care o ţinea portăreasa, am văzut totul de la întâia aruncătură de 
ochi. Domnişoara, în cămaşă de noapte, zăcea pe jos în mijlocul 
unei dezordini nemaipomenite. Mesele şi scaunele erau răsturnate, 
dovedind că aici se petrecuse o «încăierare» în toată regula. Nu 
mai încăpea nicio îndoială că domnişoara fusese târâtă din pat; 
era plină de sânge, cu nişte groaznice urme de gheare la gât - 
carnea gâtului arăta de parca-i fusese sfişiata şi la tâmplă dreapta 
avea o rană din care se prelingea un fir de sânge, alcătuind o 
băltoacă pe duşumea. Când văzu în ce hal i se găsea copila, 
domnul  Stangerson se repezi la ea scoțând un răcnet 
deznădăjduit, pe care numai auzindu-l şi ţi se făcea milă. Îşi dădu 
seama că nefericita încă mai răsufla, şi-atunci se îngriji numai de 
ea. lar noi, noi îl căutam de zor pe ucigaş, pe mişelul ce încercase 
să ne omoare stăpâna şi, vă jur, domnule, că dacă-l înhăţam, îi 
faceam de petrecanie. Dar cum să putem pricepe că nu mai era 

acolo, că apucase să-şi ia tălpăşiţă?... Asta întrecea orice 
închipuire. Nu era nimeni sub pat, nimeni pe după mobile, nimeni! 
Numai urmele i le putusem găsi; nişte urme însângerate lăsate de- 
o mână voinică de bărbat pe pereţi, şi pe uşă, o batistă mare 
înroşită de sânge, fără nicio iniţială cusută pe ea, o beretă 
jerpelită, şi pe duşumea o mulţime de urme proaspete de paşi. 
Omul care umblase pe-acolo avea piciorul mare, iar încălţămintea 
lăsase întipărită pe podea un fel de funingine negricioasă. Oare pe 
unde să fi dispărut omul asta? «Să nu uitaţi, domnule, că în 
«Camera Galbenă» nu există cămin!» Pe uşa nu se putuse furişa, 
căci era foarte strâmtă, iar în pragul „ei stătea portăreasa care 
venise cu lampa, în timp ce eu, împreuna cu portarul, îl cautam de 
zor pe ucigaş în cămăruţa aia patrată unde nu era cu putinţă să se 
ascundă cineva şi unde, de altminteri, nici n-am găsit pe nimeni. 
Uşa scoasă din ţâţâni şi răsturnată de perete nu era în stare să 
ascundă ceva, fapt de care ne şi încredinţasem, de altfel. Pe 
fereastra care stătuse închisă, cu obloanele ferecate şi cu 
zăbrelele neclintite din loc, nu putuse fugi. Şi atunci?... Şi atunci... 
începeam să cred că aici îşi vârâse dracul coada! 

Când iată c-am găsit, pe jos, «revolverul meu». Da, chiar 
revolverul meu. Şi asta m-a făcut să-mi vin în fire! Diavolul n-ar fi 
avut nevoie să-mi şterpelească revolverul ca s-o ucidă pe 
domnişoara. Omul care fusese în cameră mai întâi urcase îa mine 
în pod, îmi luase revolverul din sertar şi se folosise de el pentru 
planurile lui mârşave. Abia după ce-am cercetat cartuşele am 
băgat de seamă că ucigaşul trăsese două focuri de revolver. Şi 
totuşi am avut noroc, domnule, că într-o împrejurare atât de 
nefericită domnul Stangerson era în laborator când s-a întâmplat 
crima şi a văzut cu ochii lui că mă aflăm şi eu acolo, c-altminteri, 
cu revolverul acela, nu ştiu ce s-ar fi întâmplat; eu, cel puţin, aş fi 
fost acum în temniţă. Justiţia n-are nevoie de mai multe dovezi 
pentru a trimite pe cineva la eşafod!“ 

Redactorul ziarului Le Matin îşi continua interviul cu rândurile 
următoare: 

„L-am lăsat pe moş Jacques să ne povestească în limbajul său 
simplu, fără să-l întrerupem, tot ce ştia despre crima din «Camera 
Galbenă». Am reprodus întocmai cuvintele de care s-a folosit; 
numai că l-am scutit pe cititor de interminabilele văicăreli cu care- 
şi ornamenta naraţiunea. E limpede, moş Jacques! E limpede că-ţi 
iubeşti mult stăpânii! Ai nevoie să se ştie acest lucru. Şi nu-ncetezi 
să-l repeţi într-una, mai ales de când s-a descoperit revolverul. 

Este dreptul dumitale şi nu vedem în asta niciun inconvenient. Am 
fi dorit să-i mai punem o mulţime de întrebări lui moş Jacques - 
Jacques-Louis Moustier - dar tocmai atunci a fost chemat de 
judecătorul de instrucţie, care-şi continua ancheta în sala cea 
mare a castelului. Ne-a fost imposibil să pătrundem la Glandier - 
iar stejărişul din parc e păzit şi încercuit de poliţiştii care 
supraveghează cu străşnicie toate pistele ce-ar putea conduce 
spre pavilion şi eventual la descoperirea asasinului. 

Am fi dorit să-i interogăm şi pe portari, dar se făcuseră nevăzuţi. 
Până la urmă a trebuit să aşteptăm plecarea domnului de Marquet, 
judecătorul de instrucţie de la Corbeil, la un han, în apropierea 
porţii domeniului. La cinci şi jumătate l-am văzut ieşind împreună 
cu grefierul. Mai înainte de-a se urca în trăsură, am avut 
posibilitatea să-i punem următoarea întrebare: 

— Domnule de Marquet, ne puteţi da vreo informaţie în legătură 
cu cazul de faţă, fără ca prin aceasta să stânjenim instrucţia 
dumneavoastră? 

— Ne este imposibil să vă spunem ceva, ne răspunse domnul de 
Marquet. Pe de altă parte, e cazul cel mai bizar ce mi-a fost dat să 
întâlnesc vreodată. Cu cât mai mult ne închipuim că aflăm ceva, 
cu atât cunoaştem mai puţin! 

Am cerut domnului de Marquet să binevoiască a ne explica 
ultimele cuvinte. Şi iată cele comunicate, a căror importanţă nu va 
scăpa nimănui: 

— Dacă pe lângă constatările materiale efectuate astăzi de 
parchet nu se va mai adăuga nimic nou, mă îndoiesc foarte serios 
că vom reuşi să ne apropiem chiar atât de curând de lămurirea 
misterului care înconjoară oribilul atentat a cărui victimă a fost 
domnişoara Stangerson; dar trebuie să sperăm, «în numele raţiunii 
umane», că sondajul pereţilor, tavanului şi podelii din «Camera 
Galbenă», sondaj de care mă voi ocupa, începând de mâine, cu 
antreprenorul care a construit acum patru ani pavilionul, ne va 
aduce dovada că nu trebuie să ne pierdem niciodată încrederea în 
logica lucrurilor. Căci asta e întrebarea ce se pune acum: 
cunoaştem pe unde a pătruns asasinul - a intrat pe uşă şi s-a 
ascuns sub pat, pândind-o pe domnişoara Stangerson - dar pe 
unde a ieşit? Cum de-a fost posibil să fugă? Dacă nu se vor găsi 
niciun chepeng, nicio uşă secretă, nici o nişă, nici o ieşire de orice 
fel, dacă examinarea pereţilor şi chiar demolarea lor - căci sunt 
hotărât, şi domnul Stangerson este hotărât şi el, să ajungem până 
la demolarea pavilionului - nu vor revela existenţa vreunei treceri 

accesibile, nu numai pentru o fiinţă omenească, ci pentru orice 
fiinţă ar fi, dacă tavanul nu prezintă ascunzători, dacă podeaua nu 
acoperă vreo subterană, «atunci va trebui să credem, fără doar şi 
poate, în diavol, cum spunea moş Jacques!» " 

Şi redactorul anonim remarca în acest articol - articol pe care l- 
am ales ca fiind cel mai interesant din toate cele publicate în acea 
zi despre aceeaşi problemă - că judecătorul de instrucţie dădea 
de-nţeles că vrea să strecoare o anume intenţie în ultima sa frază: 
„atunci va trebui să credem, fără doar şi poate, în diavol, cum 
spunea moş Jacques“. 

Articolul se încheia cu aceste rânduri: 

„Am încercat să aflăm ce voia să spună moş Jacques prin: 
«urletul Lighioanei Domnului». Proprietarul hanului de la Donjon 
ne-a explicat că acesta-i numele dat miorlăitului deosebit de 
sinistru pe care-l scoate, din când în când, în timpul nopţii, pisica 
unei bătrâne, maica «Agenoux», după cum i se zice pe acele 
locuri. «Maica Agenoux» este un fel de pustnică ce trăieşte într-un 
bordei din inima pădurii, în apropiere de «peştera Sainte- 
Geneviève». 

«Camera Galbenă, Lighioana Domnului, maica Agenoux, 
diavolul, Sainte-Geneviève, moş Jacques», iată-ne în faţa unei 
crime destul de tenebroase, pe care mâine ne-o va scoate la 
lumină o lovitură de hârleț dată în ziduri; cel puţin aşa nădăjduim, 
«în numele raţiunii umane», cum spune judecătorul de instrucţie. 
Până atunci există temerea că domnişoara Stangerson nu va 
apuca ziua de mâine. Delirează într-una şi nu poate pronunţa 
desluşit decât cuvântul: «Asasinul! Asasinul! Asasinul!...» “ 

În sfârşit, la ultima oră, acelaşi ziar anunţa că şeful Siguranţei 
telegrafiase celebrului inspector Frederic Larsan, trimis la Londra 
pentru lămurirea furtului unor titluri de rentă, să se înapoieze de 
urgenţă la Paris. 

În care Joseph Rouletabille 
apare pentru prima oară 


Parcă lucrurile s-ar fi petrecut ieri, aşa mi-amintesc de intrarea 
lui Joseph Rouletabille în camera mea, în dimineaţa aceea. Era 
aproape ora opt şi mai şedeam în pat citind articolul din Le Matin, 
despre crima de la Glandier. 

Dar, mai întâi de toate, a venit momentul să vi-l prezint pe 
prietenul meu. 

L-am cunoscut pe Joseph Rouletabille când era un reporter fără 
importanţă. Pe vremea aceea începusem să profesez la barou şi 
aveam adeseori ocazia să-i întâlnesc pe culoarele judecătorilor de 
instrucţie, când mă duceam să cer vreun „permis de intrare“ 
pentru închisorile Mazas sau Saint-Lazare. După cum se spune, era 
„o mutră simpatică“. Avea un cap rotund ca o ghiulea şi cred că 
din pricina asta colegii lui din presă îi dăduseră porecla de care 
avea să nu se mai despartă niciodată şi pe care urma s-o facă 
celebra. „Rouletabille! 

— Nu l-ai văzut pe Rouletabille? — lacă! Uite-i pe «ştrengarul» 
de Rouletabille!“ De multe ori era aprins la faţa ca o pătlăgea; 
uneori zglobiu ca cintezoiul, alteori mai grav decât un papă. Cum 
de ajunsese să-şi câştige pâinea în presă fiind atât de tânăr? — 
când l-am întâlnit pentru prima oară avea şaisprezece ani şi 
jumătate - iată întrebarea ce s-ar fi putut pune, dacă toţi cei care 
veneau în contact cu el n-ar fi fost la curent cu începuturile sale. 
Cu ocazia crimei din strada Oberkampf, cu femeia hăcuită în 
bucăţi - iarăşi o poveste uitată de mult - adusese redactorului-şef 
de la L'Epoque, ziar care rivaliza pe atunci în privinţa informaţiilor 
cu Le Matin, piciorul stâng ce dispăruse din coşul în care fuseseră 
descoperite jalnicele rămăşiţe. Poliţia căuta în van, de peste opt 
zile, piciorul acesta, iar tânărul Rouletabille reuşise să-i găsească 
într-un canal unde nimănuia nu-i trecuse prin cap să-i caute. 
Pentru asta fusese nevoit să se angajeze într-o echipă de vidanjori 
ocazionali, pe care administraţia municipalităţii Parisului îi 
rechiziţionase în urma stricăciunilor provocate de-o 
nemaipomenită creştere a apelor Senei. 

Când redactorul-şef se află în posesia nepreţuitului picior şi 

pricepu prin ce înlănţuire de inteligente deducţii un copil reuşise 
să-i descopere, trebui să aleagă între admiraţia trezită de 
subtilitatea polițistă a unei minţi de şaisprezece ani şi bucuria de-a 
putea expune „piciorul stâng din strada Oberkampf“ în „vitrina- 
morgă“ a ziarului. 

— Din piciorul ăsta, exclamă el, fac un articol de pagina întâi! 

Apoi, după ce încredința sinistrul pachet medicului-legist ataşat 
pe lângă redacţia ziarului L'Epogue, îl întrebă pe cel care peste 
puţin timp avea să devină Rouletabille cât ar vrea să câştige 
pentru a face parte din redacţia „faptelor diverse”, ca reporter 
stagiar. 

— Două sute de franci pe lună, spuse tânărul cu modestie, 
surprins şi gata să-şi piardă suflarea la auzul unei atari propuneri. 

— Ai să primeşti două sute sute cincizeci, continuă redactorul- 
şef; va trebui numai să declari la toată lumea că eşti în redacţie 
de-o lună de zile. Şi să fim bine înţeleşi: nu dumneata eşti cel care 
ai descoperit „piciorul stâng din strada Oberkampf“, ci ziarul 
L'Epoque. La noi, micul meu prieten, individul nu reprezintă nime; 
ziarul e totul! 

Acestea fiind zise, îl rugă pe noul redactor să se retragă. Totuşi 
în pragul uşii îl reţinu, să-l întrebe cum îl cheamă. Interlocutorul 
răspunse: 

— Joseph Josephin. 

— Asta nu-i un nume, spuse redactorul-şef, dar n-are nicio 
importanţă din moment ce tot n-ai să semnezi... 

Imberbul redactor îşi făcuse imediat o mulţime de prieteni, 
întrucât era săritor şi înzestrat cu o bună dispoziţie ce stârnea 
îneântarea chiar şi a celor mai ursuzi, dezarmându-l totodată pe 
invidioşii cei mai înrăiţi. La cafeneaua baroului, unde se întâlneau 
pe atunci reporterii „faptelor diverse” mai înainte de-a urca la 
parchet sau la preiectură în căutarea crimei lor cotidiene, el 
începuse să aibă reputaţia unui descurcăreţ, care străbătu curând 
chiar şi dincolo de uşa cabinetului şefului Siguranţei. Când se ivea 
vreun caz ce merita osteneala, iar Rouletabille - care se şi afla în 
posesia poreclei sale - era lansat pe pista de război de redactorul- 
şef, de multe ori se întâmpla că le sufla cazul chiar şi celor mai 
renumiţi inspectori de poliţie. 

Ne-am cunoscut mai îndeaproape la cafeneaua baroului. Între 
ziarişti şi avocaţii de procese criminale nu pot dăinui decât relaţii 
de amiciţie; primii au nevoie de publicitate, iar ceilalţi de 
informaţii. Am stat mult de vorbă şi de la bun încăput am simţit o 

nemărginită simpatic pentru  Rouletabille, copilandrul acesta 
curajos. Avea o minte atât de ascuţita şi plină de originalitate şi-o 
aptitudine de-a raţiona cum n-am mai întâlnit la altcineva. 

Câtva timp după aceea mi s-a încredinţat cronica judiciara de la 
Cri du Bonlevard. După intrarea mea în ziaristică, neîndoios că 
legăturile de prietenie ce se înfiripaseră între Rouletabille şi mine 
deveniseră şi mai strânse. Şi-n afară de asta, întrucât tânărul 
prieten avusese ideea unei mici cronichete judiciare la ziarul său 
L'Epoque, pe care i-o semnau „Business“, am avut adeseori 
posibilitatea să-i pun la îndemâna informaţiile judiciare de care 
avea nevoie. 

Astfel trecură aproape doi ani şi, cu cât învăţam să-l cu- nosc 
mai îndeaproape, cu atât îmi era mai drag, deoarece, sub 
aparențele de ştrengăreasca extravaganţa, descopeream la el o 
seriozitate neobişnuită pentru vârsta lui. Fiind deprins sa-l văd 
mereu vesel şi de multe ori chiar prea vesel, l-am surprins în 
câteva rânduri cufundat într-o adâncă întristare. Am vrut să-i 
întreb despre cauzele acestei schimbări de dispoziţie, dar de 
fiecare dată a început sa râda din nou şi nu mi-a răspuns nimic. 
Interesându-mă într-o bună zi despre părinţii lui, de care nu vorbea 
niciodată, se despărţi de mine, făcându-se ca nu m-aude. 

Tocmai atunci izbucni faimosul caz al „Camerei Galbene, care 
avea nu numai să-l claseze în fruntea reporterilor, dar urma să-l 
confirme drept cel mai bun poliţist din lume, o dublă calitate care, 
găsită la aceeaşi persoana, n-ar trebui să ne mire, dacă ne gândim 
că presa cotidiană îşi începea transformarea ei şi urma să devină 
ceea ce aproximativ este astăzi; presa crimei. Minţile încuiate s-ar 
putea plânge de acest fapt, deşi, după aprecierea mea, ar trebui 
să ne felicităm. Niciodată nu vom avea prea multe arme, publice 
sau particulare, împotriva criminalilor. La care minţile încuiate vor 
răspunde că, vorbind mereu de crime, presa ajunge să le inspire. 
Dar exista şi oameni, nu-i aşa? cu care n-o scoatem niciodată la 
capăt... 

Aşadar, iată-l pe Rouletabille în camera mea, în dimineaţa aceea 
de 26 octombrie 1892, mai aprins la faţă ca de obicei: cu ochii în 
cap cât cepele, cum se spune, şi dând impresia că se află prădă 
unei periculoase exaltări. În mâna-i tremurândă agita ziarul Le 
Matin. Îmi spuse în gura mare: 

— Ei, dragul meu Sainclair... Ai citit?... 

— Crima ele la Glandier? 

— Da; „Camera Galbenă“! Ce zici de asta? 

— Ce să zic, după părerea mea, crima a fost comisă fie de 
„diavol“, fie de „Lighioana Domnului”. 

— Fii serios. 

— Ei bine, atunci ţin să-ţi spun că nu cred chiar atât de mult în 
asasinii care-şi iau valea trecând prin pereţi. După mine, moş 
Jacques n-a procedat cum trebuie lăsând arma crimei la îndemâna 
oricui. Având în vedere că stă deasupra odăii domnişoarei 
Stangerson, cheia enigmei ne va fi înmânată o dată cu operaţia 
arhitecturală de care trebuie să se ocupe astăzi judecătorul de 
instrucţie. N-o să treacă mult şi-o să aflăm prin ce chepeng sau 
prin ce uşă secretă s-a putut furişa omul nostru, pentru a reveni 
imediat în laboratorul unde domnul Stangerson lucra fără să bage 
nimic de seamă. Ce altceva aş putea să-ţi spun? E şi asta o 
ipoteză!... 

Rouletabille luă loc într-un fotoliu, îşi aprinse pipa de care! nu se 
despărţea niciodată, trase câteva fumuri în tăcere, desigur atât cât 
îi era necesar să-şi potolească înfrigurarea care-l stăpânea în chip 
vădit, apoi începu să mă ia peste picior: 

— Tinere! rosti el pe-un ton a cărui regretabilă ironie n-am să 
încerc s-o redau, tinere... Eşti avocat şi nu-ți pun la îndoială 
talentul de-a obţine achitarea vinovaţilor; dar dacă într-o bună zi ai 
să fii magistrat de instrucţie, ai să obţii mult mai lesne 
condamnarea nevinovaţilor... Tinere, să ştii că eşti într-adevăr 
dotat! 

După care trase din pipă cu nădejde şi continuă: 

— Nu se va găsi niciun chepeng, iar misterul „Camerei Galbene“ 
va deveni din ce în ce mai misterios. lată pentru ce mă 
interesează. Judecătorul de instrucţie are dreptate: niciodată nu s- 
a pomenit ceva mai straniu decât această crimă... 

— Ai vreo idee despre calea folosita de asasin pentru a putea 
fugi? îl întrebai eu. 

— Nici una, îmi răspunse Rouletabille, nici una deocamdată... 
însă mi-am şi făcut o părere în legătură cu revolverul, de 
exemplu... Asasinul nu s-a folosit de revolver... 

Şi cine s-a folosit de el, pentru numele lui Dumnezeu? 

— Ei bine, află că... „domnişoara Stangerson...“ 

Nu mai înţeleg nimic, spusei eu... sau, mai bine zis, n-am înţeles 
niciodată... 

Rouletabille dădu din umeri: 

— În articolul din Le Matin nu te-a izbit nimic în chip deosebit?., 

— Zău că nu... toate cele relatate mi se par la fel de bizare... 

— Ei bine, dar... nici uşa încuiata cu cheia? 
— E singurul lucru firesc din toată povestea... 
— Ce vorbeşti!... Şi zăvorul?... 


— Zăvorul? 
— Zăvorul împins pe dinăuntru?... lata câte masuri de siguranţă 
îşi luase  domnişoara  Stangerson... „După parerea mea, 


domnişoara Stangerson ştia ca trebuie să se teama de cineva, îşi 
luase toate măsurile de precauţie; „luase chiar şi revolverul lui 
moş Jacques", fără să-i spună nimic. Cu sjguranţă dorea să nu 
sperie pe nimeni; îndeosebi nu dorea să-şi înspăimânte tatăl... 
„Lucrul de care se temea domnişoara Stangerson s-a întâmplat...“ 
şi-atunci s-a apărat, s-a luptat şi s-a folosit de revolver pentru a-l 
răni pe asasin la mână - astfel se explică urma însângerată lăsată 
pe zid şi pe uşă de-o mână mare de bărbat, de mâna omului care 
căuta pe dibuite o ieşire pe unde să poată fugi - dar n-a tras destul 
de repede pentru a evita teribila lovitură care a izbit-o în tâmplă 
dreaptă. 

— Deci, nici gând ca rana de la tâmplă domnişoarei Stangerson 
să fie datorită revolverului? 

— Ziarul nu afirma aşa ceva şi, în ce mă priveşte, nici eu nu sunt 
convins; pentru că mi se pare logic totuşi ca revolverul să-i fi servit 
domnişoarei Stangerson împotriva asasinului. Acum, însă, care era 
arma asasinului? Lovitura de la tâmplă pare să dovedească 
intenţia ucigaşului de-a o dobori pe domnişoara Stangerson... 
după ce în zadar încercase s-o sugrume... Asasinul trebuie să fi 
avut cunoştinţă de faptul că moş Jacques dormea în pod şi cred că 
acesta e unul din motivele pentru care a vrut să opereze cu o 
„armă tăcută“, probabil o bâtă sau un ciocan... 

— Toate astea nu ne explică, spusei eu, felul în care a ieşit 
ucigaşul nostru din „Camera Galbenă“! 

— Bineînţeles, răspunse Rouletabille, în timp ce se ridica, şi, 
deoarece acest lucru trebuie explicat, plec la castelul Glandier şi- 
am venit să te iau să mergi cu mine acolo... 

— Eu? 

— Da, dragă prietene, am nevoie de tine. L'Epoque mi-a 
încredinţat în mod definitiv acest caz şi trebuie să-i clarific cât mai 
rapid cu putinţă. 

— Dar eu, cu ce te pot ajuta? 

— Domnul Robert Darzac se află la castelul Glandier. 

— Aşa e... deznădejdea lui trebuie să fie cumplită! 

— Trebuie să-i vorbesc... 

Rouletabille pronunţă aceste cuvinte pe un ton care mă 
surprinse. 

— Adică... Adică îţi închipui să fie ceva demn de interes în 
direcţia asta?... îl întrebai eu. 

— Da. 

Şi n-a vrut să-mi spună mai mult. Trecu în salonul meu, rugându- 
mă să dau zor cu îmbrăcatul. 

Îl cunoşteam pe domnul Robert Darzac, deoarece îi făcusem un 
deosebit serviciu judiciar într-un proces civil, pe vremea când eram 
secretarul avocatului Barbet-Delatour. Domnul Robert Darzac, care 
avea pe atunci vreo patruzeci de ani, era profesor de fizică la 
Sorbona. Se afla în strânse legături cu familia Stangerson, fiindcă, 
după şapte ani de curte stăruitoare, era în sfârşit pe punctul de-a 
se căsători cu domnişoara Stangerson, femeie de-o anumită vârstă 
(trebuie să fi avut vreo treizeci şi cinci de ani), dar încă de-o 
frumuseţe remarcabilă. 

În timp ce mă îmbrăcam, strigai la Rouletabille, care începea să- 
şi piardă răbdarea în salonul meu: 

— Ai vreo idee despre situaţia socială a ucigaşului? 

— Da, răspunse el, cred că dacă nu-i un om din lumea mare, în 
orice caz face parte dintr-o clasă destul de înstărită... Deocamdată 
nu-i decât o părere... 

— Şi ce anume îţi îndrituieşte aceasta părere? 

— Ei bine, replică tânărul meu prieten, bereta slinoasă, batista 
vulgară şi urmele de încălţăminte grosolană de pe podea... 

— Înţeleg, spusei eu; nu laşi atâtea urme după ţânc, „când sunt 
autentice“! 

— Până la urmă o să iasă ceva din tine, dragul meu Saincilair! 
încheie Rouletabille 

„Un om a trecut 
ca o umbră 
prin obloane“ 


După o jumătate de oră, eram, împreună cu Rouletabille, pe 
peronul gării Orleans, aşteptând plecarea trenului ce trebuia să ne 
ducă la Epinay-sur-Orge. Am asistat la sosirea parchetului din 
Corbeil, reprezentat prin domnul de Marquet şi grefierul lui. 
Domnul de Marquet rămăsese peste noapte la Paris - cu grefierul - 
să fie de faţă, la Scala, la repetiţia generala a unei revistuţe; fiind 
autorul ei, se ascunsese în dosul unui pseudonim şi o semnase pur 
şi simplu: „Castigat Ridendo“. 

Domnul de Marquet începea să arate ca un bătrâior distins, 
îndeobşte era deosebit de politicos şi „galant“. În toată viaţa sa nu 
avusese decât o unică pasiune: arta dramatică. De fapt, nu se 
interesase în cariera lui de magistrat decât de cazurile susceptibile 
să-i furnizeze materialul necesar pentru cel puţin un act. Deşi, prin 
legăturile sale de rudenie cu cine se cuvenea, ar fi putut să aspire 
la cele mai înalte situaţii din magistratură, nu muncise în realitate 
niciodata la altceva decât numai la năzuinţa înverşunată de-a 
„răzbate“ până la teatrul romantic Porte-Saint-Martin sau într-unul 
mai de idei, cum era Odeon, în cele din urmă, un astfel de ideal îl 
ajutase să răzbată la Corbeil ca judecător de instrucţie şi să 
semneze „Castigat Ridendo“' un mic act indecent la Scala. 

Era normal ca afacerea „Camerei Galbene“, prin latura ei 
inexplicabilă, să ademenească un spirit atât de... literar. Îl interesă 
nespus de mult; şi domnul de Marquet se aruncă asupră-i nu atât 
în postura de magistrat însetat întru cunoaşterea adevărului, cât 
ca amator de imbrogliouri dramatice, ale cărui facultăţi erau întru 
totul concentrate asupra misterului intrigii şi care n-avea altă 
preocupare decât să ajungă la finalul ultimului act, în care totul se 
explică. 

Astfel, în clipa când l-am întâlnit, l-am auzit oftând pe domnul de 
Marquet, în timp ce-i spunea grefierului: 

— Numai cu condiţia, dragul meu domn Maleine, numai cu 
condiţia ca acest antreprenor să nu ne demoleze cu hârleţul lui un 
mister atât de frumos! 

— Nu vă fie teamă, răspunse domnul Maleine, poate că 
pavilionul va fi demolat de hârleţul lui, dar cazul nostru rămâne în 
picioare. Am ciocănit pereţii şi-am cercetat tavanul şi podeaua; şi 
mă pricep la treburile astea. Nimeni nu mă-nşeală. Putem fi 
liniştiţi. Nu vom găsi nimic. 

Potolindu-şi astfel şeful, domnul Maleine arătă spre noi, făcând 
un semn discret cu capul domnului de Marquet. Faţa acestuia se 
încruntă şi, întrucât îl zări venind spre el pe Rouletabille, ce tocmai 
se pregătea să-şi scoată pălăria, se repezi spre una din portierele 
vagonului şi sări în tren, strecurându-i printre dinţi grefierului: „Şi, 
mai ales, nici un ziarist!“ 

Domnul Maleine răspunse: „S-a-nţeles!“, îl opri pe Rouletabille 
din drumul lui şi avu pretenţia să-i împiedice să urce în 
compartimentul judecătorului de instrucţie. 

— Vă rugăm să ne iertaţi, domnilor! Compartimentul e 
rezervat... 

— Domnule, sunt ziarist, redactor la L'Epogue, spuse tânărul 
meu prieten, risipind cu generozitate saluturi şi politeţuri, trebuie 
să-i spun câteva cuvinte domnului de Marquet. 

— Domnul de Marquet e foarte ocupat cu ancheta domniei- 
sale... 

— O! dar ancheta domniei-sale mi-e absolut indiferentă, va rog 
să mă credeţi... Nu sunt reporter de câini călcaţi pe stradă, declară 
tânărul Rouletabilâe, a cărui buză de jos exprima în clipa aceea un 
dispreţ nemărginit pentru literatura „faptelor diverse“; sunt 
cronicar teatral... şi deoarece pentru astă-seară trebuie să scriu o 
notiţă despre revista de la Scala... 

— Urcaţi, vă rog, domnule... spuse grefierul, dându-se la o parte. 

Rouletabille era de-acum în compartiment. Îl urmai. Mă aşezai 
lângă el; grefierul se urcă şi închise portiera. 

Domnul de Marquet privea întrebător la grefier 

— O! domnule, începu Rouletabille, vă rog să nu purtaţi pică 
„acestui vajnic personaj“, dacă am încălcat consemnul; nu cu 
domnul de Marquet doresc să am onoarea de-a vorbi: ci cu domnul 
„Castigat Ridendo“!... Permiteţi-mi să vă felicit, în calitatea mea de 
cronicar teatral al ziarului L'Epoque... 

Şi Rouletabille, prezentându-mă mai întâi pe mine, se prezentă 
şi el apoi. 

Domnul de Marquet îşi mângâie barbişonul cu un gest neliniştit. 
În câteva cuvinte îi spuse lui Rouletabille că se considera un autor 
mult prea modest pentru a pretinde ca pseudonimul lui să fie 

dezvăluit în mod public şi nădăjduia foarte mult ca entuziasmul 
ziaristului pentru opera dramaturgului să nu ajungă până-ntr-acolo 
încât să-l determine să comunice populaţiei ca domnul „Castigat 
Ridendo“ nu-i altcineva decât judecătorul de instrucţie din Corbeil. 

— S-ar putea ca opera autorului dramatic să dăuneze_ operei 
magistratului, adăugă el, după o uşoară şovăire... mai ales în 
provincie, unde am rămas puţin cam demodaţi... 

— O! Vă rog să contaţi pe discreţia mea! exclamă Rouletabille, 
luându-şi cerul drept martor, cu mâinile îndreptate spre el. 

În momentul acela, trenul se puse în mişcare... 

— Am pornit! spuse judecătorul de instrucţie, surprins că ne 
vede călătorind cu el. 

— Da, domnule, adevărul porneşte la drum... spuse reporterul 
zâmbind cu drăgălăşenie... la drum spre castelul Glandier... Un caz 


— Un caz încâlcit! Un caz de necrezut, inexplicabil, insondabil... 
şi mă tem de-un singur lucru numai, domnule Rouletabille... ca nu 
cumva ziariştii să-şi vâre nasul aici dorind sa-l explice... 

Prietenul meu îşi dădu seama de lovitura directă. 

— Da, spuse el cu modestie, trebuie să ne temem... îşi vâră 
nasul peste tot... în ce mă priveşte, domnule judecător de 
instrucţie, numai întâmplarea mi-a dat ocazia sa vorbesc cu 
dumneavoastră, numai întâmplarea care m-a adus în drumul şi 
chiar în compartimentul dumneavoastră. 

— Şi-atunci unde călătoriţi? întrebă domnul de Marquet. 

— La castelul Glandier, spuse Rouletabille fără să clipească. 

Domnul de Marquet tresări. 

— Nu veţi putea pătrunde acolo, domnule Rouletabille!... 

— O să vă opuneţi dumneavoastră? spuse prietenul meu, gata 
de luptă. 

— Nicidecum! Ţin prea mult la presă şi la ziarişti ca să nu le fiu 
cumva pe plac, dar domnul Stangerson a interzis accesul oricărei 
persoane. Porţile sunt păzite cu străşnicie. leri nici un ziarist n-a 
putut răzbate dincolo de împrejmuirea castelului Glandier. 

— Cu atât mai bine, replică Rouletabille, atunci sosesc la timp. 

Domnul de Marquet îşi ţuguie buzele, dând impresia că era 
pregătit să păstreze o tăcere încăpăţânată. Se mai îmbună 
întrucâtva abia după ce Rouletabille îi aduse la cunoştinţă că 
mergeam la Glandier să strângem mâna „unui vechi prieten 
intim“, cum spuse el, vorbind despre domnul Robert Darzac, pe 
care nu-l văzuse, poate, decât o singură dată în viaţă. 

20 


— Bietul Robert! continuă tânărul reporter... Bietul Robert! E 
posibil să-şi piardă şi viaţa... O iubea atât de mult pe domnişoara 
Stangerson... 

— Într-adevăr, numai văzând suferinţa domnului Darzac şi-ţi 
face milă... spuse fără să vrea, cu părere de rău, domnul de 
Marquet... 

— Trebuie să nădăjduim că domnişoara Stangerson va fi 
salvată... 

— Să sperăm... leri tatăl ei îmi spunea că, dacă fata lui va trebui 
să moară, nu va mai zăbovi nici el prea mult s-o urmeze în 
mormânt... Ce pierdere incalculabilă pentru ştiinţă! 

— Rana de la tâmplă e gravă, nu-i aşa?... 

— Sigur că da! Şi a fost un noroc nemaipomenit că nu-i 
mortală... lovitura a fost dată cu forţă!... 

— Deci nu revolverul a rănit-o pe domnişoara Stangerson, spuse 
Rouletabille... aruncându-mi o privire triumfătoare... 

Domnul de Marquet arătă foarte stânjenit. 

— N-am spus nimic, nu vreau să spun nimic, şi nici n-am să mai 
spun nimic! 

Şi se întoarse spre grefier, de parcă n-ar mai fi vrut să ne 
cunoască... 

Dar nu puteai scăpa atât de uşor de Rouletabille. Se apropie da 
judecătorul de instrucţie şi, arătându-i Le Matin, pe care-l scosese 
din buzunar, îi spuse: 

— Există un lucru, domnule judecător de instrucţie, despre care 
vă pot întreba fără să comit nicio indiscreţie. Aţi citit relatarea din 
Le Matin? E absurdă, nu-i aşa? 

— Pentru nimic în lume, domnule... 

— Cum aşa! „Camera Galbenă“ nu-i înzestrată decât cu o 
singură fereastră zăbrelită „ale cărei gratii n-au fost clintite din loc 
şi o uşă care-a fost sparta...“ însă asasinul nu poate fi găsit 
înăuntru! 

— Aşa e, domnule! Exact aşa!... Aşa se pune problema!... 

Rouletabille nu mai zise nimic şi se cufundă în nişte gânduri 
numai lui cunoscute... în felul acesta se scurse un sfert de oră. 

Când reveni printre noi, spuse, adresându-se iarăşi judecătorului 
de instrucţie: 

— Cum era pieptănată, în seara crimei, domnişoara Stangerson? 

— Nu înţeleg unde vreţi să ajungeţi, spuse domnul de Marquet. 

— Asta e de o extremă importanţă, replică Rouletabille. Era cu 
părul pieptănat lins, cu cărare, adus pe tâmple, nu-i aşa? Sunt 

sigur că în seara aceea, în seara dramei, avea părul pieptănat pe 
tâmple! 

— Ei bine, domnule Rouletabille, greşeşti, răspunse judecătorul 
de instrucţie: în seara respectiva domnişoara Stangerson era 
pieptănată cu coc, cu părul strâns pe creştet... Cred ca îndeobşte 
asta trebuie să fie pieptănătura ei... Cu fruntea dezgolită în 
întregime... pot sa afirm aşa ceva, deoarece toţi am examinat rana 
cu multa atenţie. Nu exista sânge pe păr... şi după atentat nu se 
atinsese nimeni de pieptănătură ei. 

— Sunteţi sigur? Sunteţi sigur că în noaptea atentatului 
domnişoara Stangerson nu era pieptănată cu părul pe tâmple?... 

— Absolut sigur, continuă judecătorul zâmbind... deoarece 
parcă-l aud şi-acum pe doctor spunându-mi, în timp ce examinam 
rana: „Ce ghinion nemaipomenit ca domnişoara Stangerson 
obişnuieşte să poarte părul cu coc pe creştet. Dacă s-ar fi 
pieptănat cu părul adus pe tâmple, lovitura primită ar fi fost mult 
atenuată.“ Şi-acum, ţin să va spun, mi se pare ciudat ca acordaţi 
atâta importanţă... 

— De! Dacă n-avea părul pieptănat pe tâmple! se văită 
Rouletabille. Încotro pornim? încotro pornim? Va trebui să mă 
interesez. 

Şi făcu un gest plin de mâhnire. 

— Rana de la tâmplă e groaznică? întrebă el din nou. 

— Teribilă. 

— In concluzie, care-i arma ce-a provocat-o? 

— Domnule, e un secret ce aparţine instrucției. 

— Aţi găsit arma? 

Judecătorul de instrucţie nu răspunse. 

— Dar rana de la gât? 

De astă dată, judecătorul de instrucţie binevoi să ne destăinuie 
că rana de la gât era de-o asemenea natură încât se putea afirma, 
chiar după avizul medicilor, că, „dacă ucigaşul ar mai fi strâns 
gâtul câteva clipe mai mult, domnişoara Stangerson ar fi murit 
sugrumată“. 

— Cazul, aşa după cum îl relatează Le Matin, continuă 
Rouletabille neînduplecat, mi se pare din ce în ce mai inexplicabil. 
Puteţi să-mi spuneţi, domnule judecător, care sunt posibilităţile de 
ieşire din pavilion, uşi şi ferestre? 

— Există cinci, răspunse domnul de Marquet, după ce, tuşi de 
două sau trei ori, dar fără să mai poată rezista ispitei de-a expune 
în întregime incredibilul mister pe care-l instruia. Există cinci, din 

care uşa vestibulului, singura uşă de intrare în pavilion, este o uşă 
încuiată totdeauna automat şi nu poate fi descuiată, nici din 
interior şi nici din exterior, decât cu ajutorul a două chei speciale 
ce se află în permanenţă la moş Jacques şi la profesorul 
Stangerson. Domnişoara Stangerson n-are nevoie de ele, de 
vreme ce moş Jacques locuieşte în pavilion, iar în timpul zilei nu-l 
părăseşte niciodată pe tatăl ei. In momentul când „toţi“ cei patru 
s-au năpustit în „Camera Galbenă” prin uşa pe care, până la urmă, 
reuşiseră s-o spargă, uşa de la intrarea în vestibul rămăsese 
încuiată ca totdeauna, iar cele două chei ale uşii se găseau una în 
buzunarul domnului Stangerson, cealaltă în buzunarul lui moş 
Jacques. Ferestrele pavilionului sunt patru la număr: „fereastra 
unică a «Camerei Galbene» “, cele două ferestre ale laboratorului 
şi fereastra din vestibul. Fereastra „Camerei Galbene” şi cele din 
laborator dau spre câmpie; numai fereastra vestibulului dă în parc. 

— Pe fereastra asta a fugit din pavilion! exclamă Rouletabille. 

— De unde ştiţi? spuse domnul de Marquet, aţintind asupra 
prietenului meu o privire stranie. 

— Vom vedea mai târziu cum a putut fugi ucigaşul din „Camera 
Galbenă”, replică Rouletabille, însă din pavilion a clar că a fost 
nevoit să fugă numai pe fereastra din vestibul... 

— Incă o dată vă întreb, de unde ştiţi? 

— Ei! Dumnezeule! dar e foarte simplu. De vreme ce „el“ nu 
putea fugi pe uşa pavilionului, neapărat trebuia să iasă pe vreo 
fereastră şi, pentru a putea ieşi, trebuia să existe acolo măcar o 
singură fereastră nezăbrelită. Fereastra „Camerei Galbene” are 
gratii, fiindcă dă spre câmpie! cele doua ferestre ale laboratorului 
desigur că trebuie să aibă şi ele zăbrele, din aceleaşi motive. „ŞI 
din moment ce ucigaşul a fugit“, îmi închipui că exista o fereastră 
fără gratii, şi aceasta nu putea fi decât fereastra din vestibul, care 
dă în parc, adică în interiorul domeniului. Nu-i nici o scofală în 
asta!... 

— Da, spuse domnul de Marquet, dar ceea ce n-aveaţi de unde 
să bănuiţi e că fereastra din vestibul, care într-adevăr a singura 
fără zăbrele, e prevăzută cu nişte obloane trainice de fier. /ar 
obloanele au fost tot timpul zăvorite cu ivărele lor de fier. Şi, 
totuşi, suntem în posesia dovezii că, de fapt, asasinul a fugit din 
pavilion numai pe această fereastră! Urmele de sânge de pe 
pereţii din interior şi de pe obloane şi cele ale paşilor de pe teren, 
paşi absolut identici cu cei ale căror măsuri le-am luat în „Camera 
Galbenă”, dovedesc mult şi bine că asasinul a fugit pe aici! Şi- 

atunci? Cum a procedat, de vreme ce obloanele fuseseră zăvorite 
pe dinăuntru? A trecut ca o umbră prin obloane. Şi, în sfârşit, oare 
urmele lăsate de asasin în momentul când fuge din pavilion nu te 
fac să înnebuneşti, atâta timp cât îţi este imposibil să încropeşti 
cea mai sumară idee despre cum a procedat asasinul când a ieşit 
din „Camera Galbenă“ şi despre felul în care a izbutit să 
traverseze, nevoit fiind, laboratorul, pentru a ajunge în vestibul? 
Da, domnule Rouletabille, cazul acesta e halucinant... E un caz de 
toată frumuseţea, haida de! Şi mult timp de-aici încolo nu-şi va 
găsi dezlegarea, cel puţin aşa sper!... 

— Sperati, domnule judecător de instrucţie?... 

Domnul de Marquet se corijă: 

— ... Nu sper... Sunt convins... 

— Înseamnă, deci, că fereastra a fost închisă pe dinăuntru, după 
fuga asasinului? întrebă Rouletabille. 

— Evident, iată ce, pentru moment, mi se pare firesc, deşi 
inexplicabil... deoarece ar fi fost nevoie de un complice sau de mai 
mulţi complici... şi nu-i văd... 

După un moment de tăcere, adăugă: 

— Ah! dacă domnişoara Stangerson s-ar simţi mai bine astăzi, 
pentru a putea fi interogată... 

Rouletabille, depănându-şi gândul mai departe, îl întrebă: 

— Dar podul? Nu trebuie să fie o ieşire şi prin pod? 

— Da, într-adevăr, n-o pusesem la socoteală; cu ea înseamnă 
şase ieşiri; există sus o ferestruică, mai curând o lucarnă, care, din 
dispoziţia domnului Stangerson, a fost prevăzută şi ea cu zăbrele, 
deoarece da tot spre exteriorul domeniului. Şi la această lucarnă, 
întocmai ca la ferestrele de la parter, gratiile sunt neatinse, iar 
obloanele, care bineînţeles se deschid înăuntru, au rămas încuiate 
din interior. De altminteri, n-am descoperit nimic care să dea de 
bănuit că ucigaşul ar fi trecut prin pod. 

— Deci, pentru dumneavoastră, domnule judecător de 
instrucţie, nu mai există niciun dubiu asupra faptului că - fără să 
se ştie cum - asasinul a fugit pe fereastra din vestibul! 

— Totul o dovedeşte... 

— Şi eu sunt de aceeaşi părere, recunoscu cu gravitate 
Rouletabille. 

Urmă o clipă de tăcere şi continuă: 

— Dacă în pod n-aţi găsit nicio urmă de-a asasinului, aşa cum au 
fost de pildă urmele acelea de paşi, pline de negreală, descoperite 
pe parchetul din „Camera Galbenă“, atunci sunteţi obligat a 

conchide că nu asasinul e cel care a furat revolverul lui moş 
Jacques... 

— In pod nu există alte urme, în afară de cele ale lui moş 
Jacques, spuse judecătorul, dând semnificativ din cap... 

Şi se hotărî să-şi completeze gândul: 

— Moş Jacques era cu domnul Stangerson... Din fericire pentru 
el... 

— Atunci, quid rolul revolverului lui moş Jacques în această 
dramă? Pare-se că s-a demonstrat, în suficientă măsură, că arma a 
rănit-o mult mai puţin pe domnişoara Stangerson decât l-a rănit pe 
asasin... 

Fără să răspundă la această întrebare, care fără îndoială îl 
punea în încurcătură, domnul de Marquet ne aduse la cunoştinţă 
că în „Camera Galbenă“ se găsiseră două gloanţe, unul în perete, 
în peretele pe care se vedea mâna înroşită - o mână sângerindă 
de bărbat - şi celălalt în tavan. 

— O! O! în tavan! repetă Rouletabille cu voce stinsă... într- 
adevăr... în tavan! lată ceva foarte curios... în tavan!... 

incepu să fumeze fără să scoată o vorbă, înconjurat de un 
adevărat nor tabagic. Când am sosit la Epinay-sur-Orge, a trebuit 
să-i dau un ghiont în spate să-l fac să coboare din visarea lui şi pe 
peron. 

Aici, magistratul şi grefierul ne salutară, dându-ne să înţelegem 
că ne suportaseră îndeajuns; apoi se urcară grăbiţi într-o 
cabrioletă care-i aştepta. 

— Cât timp trebuie să mergem pe jos, de aici şi până la castelul 
Gjandier? îl întrebă Rouletabille pe un funcţionar de la căile ferate. 

— Vreo oră şi jumătate, o oră şi trei sferturi, fără să vă grăbiţi, 
răspunse acesta. 

Rouletabille privi la cer, îl găsi pe placul lui şi, fără îndoiala, şi pe 
al meu, deoarece mă luă de braţ şi-mi spuse: 

— Haidem!... Simt nevoia să mergem pe jos. 

— Ei, cum e? îl întrebai eu. S-au lămurit lucrurile?... 

— O! spuse el, o! nici gând să se lămurească ceva!... 
Dimpotrivă, sunt şi mai încurcate decât până acum! Ce-i drept, am 
o idee. 

— Spune-o! 

— O! nu pot spune nimic în clipa de faţă... Părerea mea e că 
pentru cel puţin două persoane se pune o problemă de viaţă şi de 
moarte. 

— Crezi că există complici? 

— Nu cred aşa ceva... 

Păstrarăm un moment de tăcere, apoi continuă: 

— Am avut noroc că i-am întâlnit în calea noastră pe judecătorul 
acesta de instrucţie şi pe grefier... Ei, ce-ţi spusesem de revolver? 


Mergea cu capul în jos, cu mâinile vârâte în buzunare, fluierând. 
După un răstimp, îl auzii şoptind: 

— Biata femeie!... 

— Pe domnişoara Stangerson o plângi?... 

— Este o femeie cu un suflet deosebit de nobil şi într-adevăr 
vrednică de milă!... Este un foarte mare, un foarte mare caracter... 
îmi dau seama... îmi dau seama... 

— Aşadar o cunoşti pe domnişoara Stangerson? 

— Eu, nici gând... n-am văzut-o decât o singură dată... 

— Atunci de ce spui: este un foarte mare caracter?... 

— Deoarece a fost capabilă să ţină piept ucigaşului, deoarece s- 
a apărat cu bravură şi, mai ales, mai ales din cauza glonţului din 
tavan. 

Privii la Rouletabille, întrebându-mă jn petto dacă nu-şi bătea joc 
de mine sau dacă nu înnebunise subit. Dar îmi dădui seama că 
tânărul meu prieten n-avusese niciodată mai puţină poftă de râs 
ca acum, iar scânteierea inteligentă a ochilor lui mici şi rotunzi mă 
linişti în privinţa judecății sale. Şi, în afară de asta, eram oarecum 
obişnuit cu vorbele lui aruncate la întâmplare... cel puţin aşa mi se 
păreau mie, în care adeseori nu desluşeam decât incoerenţă şi 
mister, până în momentul când, prin câteva cuvinte scurte şi clare, 
îmi dezvăluia firul gândirii sale. Atunci totul se limpezea pe 
neaşteptate: vorbele pe care le rostise şi care mi se păruseră 
lipsite de înţeles se înlănţuiau cu atâta uşurinţă şi logică „încât nu 
puteam înţelege cum de nu le înţelesesem mai de mult“. 

IV 


„În sânul 
naturii sălbatice“ 


Castelul Glandier e una din cele mai bătrâne zidiri de pe aceste 
plaiuri din Ile-de-France, unde se mai înalţă încă atâtea rămăşiţe 
ilustre din epoca feudală. Durat în inima codrilor, sub Philippe le 
Bel, se face văzut la câteva sute de metri de şleaul care duce de la 
sătucul Sainte-Genevi&ve-des-Bois la Montlhery. Injghebat ca o 
îngrămădire de construcţii răzlețe, este dominat de un donjon. 
După ce vizitatorul a urcat scările şubrede ale acestui străvechi 
donjon şi a ieşit pe micuța platformă unde Georges-Philibert de 
Segquigny, senior de Glandier, Maisons-Neuves şi alte domenii, a 
construit în secolul al XVII-lea turnuleţul de astăzi, într-un 
îngrozitor stil rococo, la trei leghe de-aici se zăreşte, peste văi şi 
câmpii, trufaşul turn de la Montlhery. De atâtea veacuri, donjonul 
şi turnul privesc mereu unul la altul, părând a-şi povesti, peste 
coama pădurilor înverzite sau a codrilor lipsiţi de viaţă, cele mai 
străvechi legende din istoria Franţei. Se spune că donjonul de la 
Glandier stă de priveghi deasupra unei eroice şi sfinte umbre, cea 
a binefăcătoarei proteguitoare a Parisului, în faţa căreia Atila a fost 
silit să dea îndărăt. Sfânta Geneviève îşi doarme aici ultimul somn, 
în fostele şanţuri de apă ale castelului. Pe timp de vară, 
îndrăgostiţii, legănând voioşi în mâinile lor paneraşul prânzurilor la 
iarbă verde, vin să viseze şi să-şi facă jurăminte lângă mormântul 
sfintei, împodobit cu flori de nu-mă-uita, în semn de pioşenie. În 
preajma mormântului se află o fântână ce are, zice-se, o apă 
făcătoare de minuni. Recunoştinţa mamelor a înălţat pe acest loco 
statuie a sfintei Geneviève, la picioarele căreia au atârnat fie 
colţunii, fie scufiţele copiilor mântuiţi de apa asta sfinţită. 

În acest colţ de ţară, ce părea să aparţină pesemne numai 
trecutului, veniseră să locuiască profesorul Stangerson şi fiica lui, 
pentru a trudi la ştiinţa viitorului. Singurătatea din adâncul codrilor 
le plăcuse de la întâia vedere. lar ruinele bătrâne şi stejarii uriaşi 
aveau să fie aici martorii cercetărilor şi speranţelor lor. Glandier, 
pe vremuri „Glandierum“, îşi căpătase numele de la puzderia de 
ghinde ce din totdeauna fuseseră culese de pe aceste coclauri. 
Domeniul, care dobândise astăzi o tristă celebritate, îşi 

recâştigase, datorită fie neglijenţei stăpânilor, fie lăsării în 
paragină, înfăţişarea primitivă a unei naturi sălbatice: numai 
clădirile pitite aici mai  păstraseră urmele unor stranii 
metamorfoze. Fiecare veac îşi pusese pecetea pe ele; câte-o operă 
arhitectonică de care se lega amintirea vreunei întâmplări 
înspăimântătoare sau a cine ştie cărei sângeroase aventuri; şi, în 
starea în care se găsea acum, castelul unde urma să-şi aibă un 
refugiu ştiinţa părea anume indicat să slujească drept scenă 
pentru desfăşurarea unor mistere de groază şi de moarte. 

După arătarea celor de mai sus, nu mă pot opri de a face o 
reflecţie. lat-o: 

Dacă am insistat întrucâtva asupra acestui trist tablou al 
domeniului Glandier, în niciun caz n-am făcut-o pentru că am găsit 
aici prilejul dramatic de a „crea“ atmosfera necesară tragediilor ce 
se vor înlănţui sub privirile cititorului. Adevărul este că, în toată 
această afacere, grija mea dintâi va fi să mă comport cât mai 
simplu cu putinţă. N-am de loc pretenţia să fiu considerat autor. 
Cine zice „autor“, totdeauna zice şi întrucâtva „romancier“ şi, 
slavă Domnului, „misterul Camerei Galbene“ este ticsit îndestul cu 
momente de autentică groază plină de tragism pentru a se putea 
lipsi de literatură. Nu sunt şi nu vreau să fiu decât un fidel 
„raportor”. Sunt obligat să raportez doar evenimentul; aşa că 
situez evenimentul în cadrul său, şi asta-i tot. Este foarte firesc ca 
dumneavoastră să cunoaşteţi unde se petrec întâmplările. 

Ma întorc din nou la domnul Stangerson. Când a cumpărat 
domeniul, cu vreo cincisprezece ani înaintea dramei care ne 
preocupă, castelul Glandier nu mai era demult locuit. Un alt castel 
străvechi din împrejurimi, durat în secolul al XIV-lea de Jean de 
Belmont, era lăsat şi el în paragină, astfel încât ţinutul arăta 
aproape pustiu. Câteva căscioare pe marginea şoselei ce duce la 
Corbeil, un han, hanul „Donjon“, care punea la îndemâna 
cărăuşilor o vremelnică găzduire; cam asta era tot ce putea 
pomeni de civilizaţie pe aceste meleaguri lăsate în voia soartei, pe 
care nu te-ai fi aşteptat nicicum să le întâlneşti la câteva leghe de 
capitală. Însă tocmai pustietatea asta deplină fusese factorul 
determinant în alegerea domnului Stangerson şi a fiicei lui. 
Domnul Stangerson era de pe atunci celebru; se întorsese din 
America, unde cercetările lui avuseseră un răsunet considerabil. 
Cartea pe care o publicase la Philadelphia despre Disocierea 
materiei sub influența acțiunilor electrice dezlănţuise protestul 
întregii lumi ştiinţifice. Domnul Stangerson era francez, însă de 

origine americană. Nişte procese de moştenire foarte importante îl 
reţinuseră timp de mai mulţi ani în Statele Unite. Acolo dusese mai 
departe o operă începută în Franţa. Se înapoiase în Franţa să o 
desăvârşească, după ce realizase o avere impunătoare, toate 
procesele sfârşind în chip fericit, fie prin sentinţe care-i dădeau 
câştig de cauză, fie prin felurite tranzacţii. Averea aceasta era bine 
venită. Domnul Stangerson, care, dacă ar fi vrut, ar fi putut câştiga 
milioane de dolari, exploatând sau dând în exploatare două sau 
trei din descoperirile lui din domeniul chimiei, referitoare la noi 
procedee colorative, avusese din totdeauna o aversiune deosebită 
pentru folosirea în propriul lui interes a harului minunat al 
„invenţiei“ primit din partea naturii; dar nu considera nicio clipă că 
geniul său îi aparţinea numai lui. Îl datora oamenilor, şi tot ceea ce 
geniul lui dădea naştere pe lume, devenea un bun public, prin 
această hotărâre filantropică. Dacă n-a încercat, câtuşi de puţin, 
să-şi ascundă satisfacția pe care i-o dădea punerea în posesie a 
acestei averi neaşteptate ce avea să-i îngăduie ca până în ultima 
clipă a vieţii să se poată dedica pasiunii lui pentru ştiinţa pură, fără 
îndoială că profesorul mai găsea în aceasta şi un alt motiv de 
bucurie. Pe vremea când tatăl ei s-a întors din America şi a 
cumpărat domeniul  Glandier, domnişoara Stangerson avea 
douăzeci de ani. Era mult mai frumoasă decât s-ar putea închipui, 
având laolaltă toată graţia pariziană a mamei ei, care murise în 
timp ce-i dădea viaţă, şi toată strălucirea, toată bogăţia tânărului 
sânge american din partea bunicului după tată, William 
Stangerson. Acesta, cetăţean al Philadelphiei, fusese nevoit să 
obţină naturalizarea franceză pentru a se pleca în faţa pretențiilor 
de familie, în clipa căsătoriei sale cu o franţuzoaică, cea care avea 
să fie mama celebrului Stangerson. În felul acesta se explică 
naționalitatea franceză a profesorului Stangerson. 

La douăzeci de ani, încântător de bălaie, cu ochi albaştri şi o 
faţă ca laptele, strălucitoare, dumnezeiesc de sănătoasă, Mathilde 
Stangerson era una din cele mai frumoase fete de măritat din 
vechiul şi noul continent. Era de datoria tatălui ei să se gândească 
la acest măritiş, cu toată durerea la care trebuia să se aştepte 
după inevitabila despărţire, şi nu avea de ce să fie mâhnit văzând 
că s-a ivit vremea zestrei. Oricare ar fi fost împrejurările, ele nu-l 
împiedicaseră însă să se izoleze împreună cu copila sa la Glandier, 
tocmai în clipa când prietenii lui se aşteptau s-o prezinte pe 
domnişoara Mathilde, în societate. Unii dintre ei veniră să-i viziteze 
şi îşi manifestară nedumerirea. La întrebările puse, profesorul 

răspunse: „Aceasta-i vrerea fiicei mele. Nu pot să-i refuz nimic. Ea 
a fost cea care a ales domeniul Glandier.“ întrebată la rândul ei, 
tânără fată răspunsese cu seninătate: „Unde altundeva am fi putut 
lucra mai bine, dacă nu în singurătatea asta?“, căci domnişoara 
Mathilde Stangerson colabora de mult la opera tatălui ei; dar pe 
atunci nimeni nu şi-ar fi putut închipui că pasiunea ei pentru ştiinţă 
avea să fie atât de puternică încât s-o determine să respingă toate 
propunerile ce aveau să i se prezinte în răstimp de peste 
cincisprezece ani. Oricât de retraşi trăiau, tatăl şi fiica au fost 
nevoiţi să apară la câteva recepții oficiale şi, la anumite date din 
decursul anului, în două sau trei saloane de-ale prietenilor, unde 
gloria profesorului şi frumuseţea Mathildei au făcut vâlvă. La 
început, răceala nemaipomenită a tinerei fete nu reuşi să-i 
descurajeze pe adoratori; dar după câţiva ani obosiră şi ei. Unul 
singur mai stărui cu o perseverenţă plină de farmec şi îşi dobândi 
porecla de „logodnic etern“, pe care o acceptă cu întristare: era 
domnul Robert Darzac. În momentul de faţă, domnişoara 
Stangerson nu mai era tânără şi se părea că, dacă până la vârsta 
de treizeci şi cinci de ani nu găsise niciun motiv de măritiş, n-avea 
sa mai găsească nici de acum înainte. Evident că acest argument 
nu prezenta nici o valoare pentru domnul Robert Darzac, deoarece 
nu-şi înceta de loc curtea, dacă se mai poate numi „curte“ atenţia 
delicată şi gingaşă cu care o înconjura într-una pe femeia aceasta 
de treizeci şi cinci de am, ramasă nemaritată şi declarând ca nu se 
va mărita niciodată. 

Pe neaşteptate, cu câteva săptămâni înaintea evenimentelor ce 
ne preocupă, un zvon căruia la început nu i se acordă nici o 
importanţă, atât de incredibil fu considerat - se răspândi prin 
Paris: în sfârşit, domnişoara  Stangerson consimţea „să 
răsplătească flacăra nestinsă a domnului Robert Darzac!“ A fost 
nevoie ca domnul Robert Darzac însuşi să refuze dezminţirea 
acestor bârfe matrimoniale, pentru ca până la urmă să se poată 
susţine că-i posibil sa existe şi puţin adevăr într-un zvon atât de 
neverosimil. In sfârşit, într-o zi, când pleca de la Academia de 
Ştiinţe, domnul Stangerson binevoi să anunţe că oficierea 
căsătoriei fiicei sale şi a domnului Robert Darzac se va celebra într- 
un cerc intim la castelul Glandier, de îndată ce, împreună cu fiica 
lui, vor termina ultima corectură la comunicarea ce avea să 
sintetizeze toate cercetările lor asupra „disocierii materiei“, adică 
reîntoarcerii materiei în eter. Noii căsătoriţi se vor instala la 
Glandier, iar ginerele îşi va aduce şi el contribuţia la opera la care 

tatăl şi fiica îşi închinaseră toată viaţa. 

Lumea ştiinţifică n-avusese încă răgazul să-şi revină de pe urma 
acestei ştiri, că se şi răspândi vestea asasinării domnişoarei 
Stangerson în fantasticele împrejurări arătate mai sus şi pe care 
vizita noastră la castel avea să ne îngăduie să le precizăm şi mai 
mult. 

N-am şovăit nici o clipă să transmit cititorului toate detaliile 
acestei retrospective, pe care le cunoşteam de pe urma legaturilor 
mele de afaceri cu domnul Robert Darzac, deoarece am dorit ca, 
trecând pragul „Camerei Galbene“, să fie, şi el, tot atât de 
documentat ca şi mine. 

V 


În care Joseph 

Rouletabille 

adresează 

domnului Robert Darzac 
nişte cuvinte 

ce stirnesc un oarecare efect 


Mergeam de câteva minute, împreună cu Rouletabille, de-a 
lungul zidului ce împrejmuia întinsa proprietate a domnului 
Stangerson şi chiar începusem să întrezărim poarta de fier de la 
intrare, când atenţia ne fu distrasă de un personaj ce, pe jumătate 
aplecat deasupra terenului, părea atât de preocupat încât nici nu 
ne observă când sosirăm. Când se apleca aproape culcându-se la 
pământ, când se ridica şi examina cu atenţie zidul, când privea în 
căuşul palmei, pentru ca după aceea să facă nişte paşi de un 
stânjen, apoi să înceapă să alerge şi iar să privească în palma 
mâinii drepte. Rouletabille mă oprise cu un gest: 

— Sst! Frederic Larsan lucrează!... Să nu-l tulburăm. 

Joseph  Rouletabille avea o admiraţie nemărginită pentru 
celebrul poliţist. Personal nu-l văzusem niciodată pe Frederic 
Larsan, dar îl ştiam prea bine din auzite. 

Afacerea lingourilor de aur de la Monetărie, pe care o rezolvase 
când toată lumea dădea din colţ în colţ, arestarea spărgătorilor de 
case de bani de la Creditul Universal, făcuseră ca numele lui să fie 
aproape pe buzele tuturor. Pe atunci, în epoca în care Joseph 
Rouletabille nu dăduse încă extraordinarele dovezi ale talentului 
său nemaipomenit, era considerat drept cea mai destoinică minte 
în stare să descurce iţele încâlcite ale celor mai misterioase şi 
tenebroase crime. Renumele lui se răspândise în lumea întreagă 
şi, adeseori, poliţiile din Londra sau din Berlin, ba chiar şi din 
America, îi cereau ajutorul în clipa când inspectorii şi detectivii 
autohtoni recunoşteau că ajunseseră la capătul posibilităţilor şi al 
priceperii lor. Deci, să nu fim de loc surprinşi dacă, din prima zi a 
misterului „Camerei Galbene“, şeful Siguranţei se gândise să-i 
telegrafieze preţiosului său subaltern la Londra, unde Frederic 
Larsan fusese trimis pentru o afacere grandioasă cu nişte titluri de 
rentă furate: „Revino de urgenţă“. E de crezut că Frederic, căruia 

la Siguranţă i se spunea marele Fred, răspunsese în cea mai mare 
grabă, ştiind din experienţă, fără îndoială, ca, dacă-l deranjau, era 
numai din cauză că aveau mare nevoie de serviciile lui, şi astfel se 
explică cum, în dimineaţa aceea, Rouletabille şi cu mine îl găsirăm 
cufundat în plina acţiune. Înţeleseram de îndată în ce consta 
aceasta. 

Ceea ce privea într-una, în palma mâinii drepte, nu era altceva 
decât ceasul, şi părea foarte preocupat de numărarea minutelor. 
Apoi făcu cale întoarsă, mai porni o dată în goană şi nu se opri 
decât ajuns lângă poarta de fier a parcului, îşi consultă din nou 
ceasul, îl puse în buzunar, dădu din umeri descurajat, împinse 
poarta cu gratii, intră în parc, încuie poarta de fier cu cheia, îşi 
înălţă privirea şi ne zări printre zăbrele. Rouletabille dădu fuga, şi 
eu după el. Frederic Larsan ne aştepta. 

— Domnule Fred, spuse Rouletabille, scoţându-şi pălăria şi 
manifestând semnele unui adânc respect, întemeiat pe admiraţia 
reală pe care tânărul reporter o purta celebrului poliţist, n-aţi 
putea să ne spuneţi dacă domnul Robert Darzac se găseşte la 
castel în momentul de faţă? Se află aici unul din prietenii lui, de la 
baroul din Paris, care ar dori să-i vorbească. 

— Nu ştiu nimic, donmule Rouletabille, replică Fred, strângând 
mâna prietenului meu, căci adeseori avusese prilejui să-l mai 
întâlnească în decursul celor mai dificile anchete ale lui... Nu l-am 
văzut. 

— Fără îndoială, ne vor informa portarii! spuse Rouletabille, 
arătând spre o căsuţă de cărămidă cu uşa şi ferestrele închise şi 
care inevitabil trebuia să-i fi adăpostit pe credincioşii cerberi ai 
proprietăţii. 

— Portarii n-au să te poată informa în nici un chip, domnule 
Rouletabille. 

— De ce nu? 

— Pentru că sunt arestaţi de o jumătate de oră!... 

— Arestaţi! exclamă Rouletabille... Ei sunt asasinii!... 

Frederic Larsan dădu din umeri. 

— Când nu reuşim să-l arestăm pe asasin, spuse el cu un aer de 
supremă ironie, ne putem permite luxul să-i descoperim complicii! 

— Dumneavoastră aţi dispus arestarea lor, domnule Fred? 

— Ah! nu! asta-i bună! n-am dispus eu arestarea lor pentru că, 
mai întâi, sunt aproape sigur că n-au nici un amestec în afacerea 
asta, şi apoi pentru că... 

— Pentru că? întrebă neliniştit Rouletabille. 

— Pentru că... nimic... spuse Larsan dând din cap. 

— Pentru că nu există complici! şopti Rouletabille. 

Frederic Larsan încremeni deodată, privindu-l cu interes pe 
reporter. 

— Aha! Aha! deci ţi-ai şi făcut o părere despre cazul acesta... Şi 
totuşi n-ai văzut nimic, tinere... nici n-ai apucat încă să pătrunzi 
aici... 

— Am să pătrund. 

— Mă îndoiesc... Consemnul e categoric. 

— Am să pătrund, dacă dumneavoastră mă veţi ajuta să-l văd 
pe domnul Robert Darzac... Vă rog, faceţi asta pentru mine... Doar 
ştiţi că suntem prieteni vechi... Domnule Fred... vă rog... Amintiţi- 
vă ce articol frumos am scris despre dumneavoastră în legătură cu 
„Lingourile de aur“. Numai, un cuvinţel domnului Robert Darzac, 
dacă sunteţi atât de bun. 

În momentul acela figura lui Rouletabille era într-adevăr comică 
la vedere. Radia o dorinţă atât de irezistibilă de a trece pragul 
dincolo de care se consuma un mister extraordinar; implora cu 
atâta elocvenţă, nu numai orală sau din priviri, ci din toate 
trăsăturile feţei, încât nu m-am putut opri sa nu pufnesc în râs. Ca 
şi mine, nici Frederic Larsan n-a fost în stare să-şi stăpânească 
râsul. 

Cu toate acestea, dincolo de poartă, Frederic Larsan îşi vâra 
liniştit cheia în buzunar. L-am examinat cu atenţie. 

Era un bărbat ce părea să aibă vreo cincizeci de ani. Avea un 
cap frumos, cu părul încărunţit, cu o faţă smeadă şi un profil sever; 
fruntea îi era proeminentă; bărbia şi obrajii îngrijit bărbierite: 
buzele, fără mustață, erau fin desenate; ochii, puţin cam mici şi 
rotunzi, priveau oamenii în faţă, aţintind asupra lor o privire 
scormonitoare, care uimea şi neliniştea. Era de statura mijlocie, 
bine închegat; îndeobşte avea o înfăţişare elegantă degajând 
simpatie. Nu aducea prin nimic cu polițistul vulgar. În domeniul lui 
era un mare artist, ştia lucrul acesta şi se vădea că are o părere 
foarte bună despre persoana lui. Felul vorbirii îl denota pe sceptic, 
pe omul ce nu-şi mai face iluzii în privinţa vieţii. Profesiunea lui 
neobişnuită îi dăduse prilejul să cunoască atâtea crime şi mârşavii 
încât ar fi părut de neînțeles dacă într-o anumită măsura nu i s-ar 
fi „înăsprit şi lui sentimentele”, după ciudata expresie a lui 
Rouletabille. 

Larsan întoarse capul, auzind zgomotul unei trăsuri ce sosea în 
spatele lui. Am recunoscut cabrioleta care-i luase din gara, la 

Epinay, pe judecătorul de instrucţie şi pe grefier. 

— la te uită! spuse Frederic Larsan, doreaţi să vorbiţi cu domnul 
Robert Darzac şi când colo: iată-l! 

Cabrioleta se oprise acum în faţa porţii cu gratii, iar Robert 
Darzac îl ruga pe Frederic Larsan s-o deschidă, spunându-i că e 
foarte grăbit şi că nu mai are la dispoziţie decât timpul necesar 
pentru a ajunge la Epinay, să prindă primul tren pentru Paris. In 
aceeaşi clipă mă recunoscu. Pe când Larsan îi deschidea poarta, 
domnul Darzac mă întrebă ce anume mă aducea la Glandier într-o 
împrejurare atât de tragica. Atunci luai aminte că arăta îngrozitor 
de palid şi că pe faţă i se afla întipărită o nesfârşită durere. 

— Domnişoara Stangerson se simte mai bine? întrebai eu 
imediat, 

— Da, spuse el. Poate va scăpa. Trebuie să scape cu viaţă. 

Nu mai adăugă „altminteri aş muri“, dar se putea bănui 
tremurul acestor cuvinte pe buzele lui de-o paloare cadaverică. 

Atunci interveni Rouletabille: 

— Domnule, văd că sunteţi grăbit. Totuşi trebuie să vă vorbesc 
neapărat. Trebuie să vă comunic ceva de cea mai mare 
importanţă. 

Frederic Larsan îl întrerupse: 

— Pot să vă părăsesc? îl întrebă el pe Robert Darzac. Aveţi vreo 
cheie sau doriţi să v-o dau pe aceasta? 

— Da, mulţumesc, am şi eu o cheie. Am să încui eu poarta. 

Larsan se îndepărtă grăbit în direcţia castelului, a cărui siluetă 
impunătoare se putea distinge la vreo sută de metri de aici. 

Robert Darzac, cu sprâncenele încruntate, începea să dea 
semne de nerăbdare. l-I prezentai pe Rouletabille ca pe-un prieten 
excelent; dar imediat ce află că tânărul era ziarist, domnul Darzac 
mă fixă cu o imensă mustrare în priviri şi îşi ceru scuze că trebuia 
s-ajungă neapărat la Epinay în douăzeci de minute, ne salută şi 
dădu bice calului. Dar, spre nemaipomenita mea stupefacţie, 
Rouletabille înşfăcase hăţurile, oprind în loc micuțul echipaj cu o 
mişcare viguroasă, în timp ce rostea cuvintele următoare, lipsite 
pentru mine de orice înţeles: 

— Casa parohiala nu şi-a pierdut nimic din farmecul ei şi nici 
grădina din splendoare. 

Nici n-apucaseră aceste cuvinte să iasă de pe buzele lui 
Rouletabille, că-l văzui pe Robert Darzac clătinându-se; pe cât de 
palid fusese mai înainte, acum pălise şi mai mult; privirea lui plină 
de groază căta ţintă la tânărul reporter în timp ce cobora grăbit 

din trăsură, cuprins de-o tulburare de nedescris. 

— Să mergem! Haideţi, să mergem! spuse el, împleticindu-şi 
vorbele. 

Şi apoi, brusc, spuse iarăşi, apucat parcă de furie: 

— Să mergem, domnule! Haideţi, să mergem! 

Şi parcurse din nou drumul ce conducea la castel, fără să mai 
scoată o vorbă, pe când Rouletabille îl urma, ducând calul de 
hăţuri. Îi adresai câteva cuvinte domnului Darzac... dar nu-mi 
răspunse. Privii întrebător la Rouletabille, care nu mă văzu. 

VI 


În adâncul 
stufărişului 


Am ajuns la castel. Vechiul donjon era unit cu acea parte a 
clădirii ce fusese restaurată în întregime sub Ludovic al XIV-lea 
printr-un alt corp, de-o construcţie mai moderna, stil Viollet-le-Duc, 
unde se afla şi poarta principală. Nu văzusem niciodata ceva atât 
de original şi, poate, atât de urât şi, mai ales, atât de bizar ca 
arhitectură ca acest amalgam straniu de stiluri disparate. Era 
monstruos şi captivant în acelaşi timp. Când ne apropiară şi mai 
mult, observarăm doi jandarmi care dădeau târcoale prin faţa 
uşiţei de la parterul donjonului. Curând am aflat că în acest parter 
se găseau închişi portarul şi portăreasa, domnul şi doamna 
Bernier. 

Domnul Robert Darzac ne introduse în aripa modernă a 
castelului pe o uşă impunătoare, acoperită de o „marchiză“. 
Rouletabille, care încredinţase calul şi cabrioleta în grija unui 
argat, nu-l părăsea din ochi pe domnul Darzac; îi urmării privirea 
şi-mi dădui seama că stătea îndreptată numai spre mâinile 
înmănuşate ale profesorului de la Sorbona. Intrarăm într-un 
salonaş mobilat cu lucruri îmbătrânite şi-n clipa aceea domnul 
Darzac se întoarse spre Rouletabille, întrebându-l destul de 
repezit: 

— Şi-acum vorbiţi! Ce vreţi de la mine? 

Rouletabille răspunse la fel de arţăgos: 

— Să vă strâng mâna! 

Darzac se trase înapoi; 

— Ce înseamnă asta? 

Evident că înţelesese ceea ce şi eu începusem să înţeleg: că 
prietenul meu îl bănuia de îngrozitorul atentat. El avea mereu în 
faţă urmele lăsate pe pereţii „Camerei Galbene“ de mâna 
însângerată... Privii la bărbatul acesta atât de semeţ, îndeobşte 
având privirea limpede, dar de astă dată ciudat de tulbure. Intinse 
mâna dreaptă şi, arătând spre mine, spuse: 

— Domnule, sunteţi prietenul domnului Sainclair, care mi-a făcut 
un mare şi neaşteptat serviciu într-o cauză dreaptă, şi nu văd de 
ce nu v-aş strânge mâna... 

Dar Rouletabille nu-i strânse mâna. Minţind cu o neruşinare fără 
seamăn, îi spuse: 

— Domnule, am trăit câţiva ani în Rusia şi de-acolo m-am întors 
cu obiceiul de-a nu da niciodată mâna cuiva care nu-şi scoate mai 
întâi mănuşile. 

Am fost convins că profesorul de la Sorbona avea să-şi dea frâu 
liber mâniei care înccpusc să fiarbă în el, dar, dimpotrivă, printr-un 
violent şi vizibil efort, se stăpâni, îşi scoase mănuşile şi îşi arătă 
mâinile. Se înfăţişau curate, fără nicio cicatrice. 

— Sunteţi satisfăcut? 

— Nu! răspunse Rouletabille. Dragul meu prieten, spuse el, 
întorcându-se spre mine, sunt obligat să te rog să ne laşi câteva 
clipe singuri. 

Salutai şi mă retrăsei, uluit de cele văzute şi auzite, 
neînţelegând de ce domnul Robert Darzac nu-l dădea pe uşă afară 
pe impertinentul, insultătorul şi stupidul meu prieten... Căci în 
clipa aceasta îi purtam pică lui Rouletabille pentru bănuielile lui, 
care declanşaseră această nemaipomenită scenă a mănuşilor... 

Ma plimbai vreo douăzeci de minute prin faţa castelului, 
încercând zadarnic să înlănţuiesc între ele diferitele evenimente 
din această dimineaţă. Ce gând îi umbla prin cap lui Rouletabille? 
Era posibil oare să i se pară că domnul Robert Darzac ar fi un 
asasin? Cum de era în stare să creadă că omul acesta, care peste 
câteva zile trebuia să se căsătorească cu domnişoara Stangerson, 
se furişase în „Camera Galbenă“ să-şi ucidă logodnica? La urma 
urmei, până acum nimic nu-mi venise într-ajutor să aflu cum 
izbutise asasinul să iasă din „Camera Galbenă“; şi câtă vreme nu 
mi se explica acest mister, ce deocamdată mi se părea 
inexplicabil, consideram, cel puţin eu, că era de datoria oricui să 
nu arunce bănuiala asupra nimănui. Şi, în sfârşit, ce însemnau 
aceste cuvinte fără sens pe care încă le mai auzeam răsunându-mi 
în urechi: Casa parohiala nu şi-a pierdut nimic din farmecul ei şi 
nici gradina din splendoare? Simţeam nevoia grabnică să mă văd 
singur cu Rouletabille, pentru a-l întreba. 

In clipa aceasta, tânărul ieşi din castel împreună cu domnul 
Robert Darzac. Lucru extraordinar, îmi dădui seama, de la prima 
vedere, că păreau cei mai buni prieteni din lume. 

— Ne ducem în „Camera Galbena”, îmi spuse Rouletabille, hai 
cu noi. la ascultă, prietene drag, să ştii, te voi reţine toată ziua. 
Vom lua masa împreună, în târguşor... 

— Veţi prânzi aici, cu mine, domnilor... 

— Mulţumesc, nu, răspunse tânărul. Vom lua masa la hanul 
„Donjon“... 

— N-o să vă simţiţi bine acolo... Nu veţi găsi nimic. 

— Credeţi?... Eu nădăjduiesc să mai găsesc câte ceva pe-acolo, 
replica Rouletabille. După masă vom lucra din nou, îmi voi scrie 
articolul, şi-o să fiţi atât de amabil să mi-l duceţi la redacţie... 

— Dar dumneata? N-ai să te întorci cu mine? 

— Nu; voi rămme să dorm aici... 

Mă întoarsei cu faţa spre Rouletabille. Vorbea serios şi domnul 
Robert Darzac nu mi se păru de loc surprins... 

În acel moment treceam prin faţa donjonului şi auzirăm nişte 
gemete. Rouletabille întrebă: 

— Pentru ce au fost arestaţi oamenii aceştia? 

— Într-o oarecare măsură, din vina mea, spuse domnul Darzac. 
leri i-am atras atenţia judecătorului de instrucţie că era inexplicabil 
cum de au avut portarii timpul necesar să audă focurile de 
revolver, „să se îmbrace“, să străbată distanţa destul de mare 
care desparte căsuţa lor de pavilion, şi toate astea numai în două 
minute; căci nu trecuseră mai mult de două minute de când s-au 
auzit focurile de revolver şi până în momentul când au fost întâlniți 
de moş Jacques. 

— Într-adevăr, e ceva necurat la mijloc, aprobă Rouletabille... Şi 
erau îmbrăcaţi?... 

— lată ce e de necrezut... erau îmbrăcaţi... „de-a bine- lea“, în 
haine trainice şi călduroase... Nu le lipsea nimic din îmbrăcăminte. 
Femeia era încălţată în saboţi, însă bărbatul avea „pantofii cu 
şireturile legate“. lar ei declaraseră că s-au culcat, ca în toate 
serile, la ora nouă. Când a sosit azi-dimineaţă judecătorul de 
instrucţie, care se înarmase la Paris cu un revolver de acelaşi 
calibru cu arma crimei (deoarece nu voia să se atingă de 
revolverul-corp delict), l-a pus pe grefier să tragă două focuri de 
revolver în „Camera Galbenă“, ţinând uşa şi ferestrele închise. 
Eram laolaltă cu el în căsuţa portarilor; n-am auzit nimic... de 
altfel, nici nu se poate auzi ceva. Înseamnă că portarii minţiseră, 
nu mai încape nici o îndoială... Erau gata îmbrăcaţi; erau de mult 
afară în preajma pavilionului; aşteptau ceva. Bineînţeles, în nici un 
caz nu sunt acuzaţi de-a fi autorii atentatului, însă complicitatea 
lor nu e de loc improbabilă... Domnul de Marquet a dispus să fie 
arestaţi de îndată. 

— Dacă ar fi fost complici, spuse Rouletabille, ar fi venit cu 
hainele în neorânduială, îmbrăcate la mare iuţeală, sau mai 

degrabă n-ar fi venit de loc. Când te năpusteşti în braţele justiţiei, 
purtând pe tine atâtea dovezi de complicitate, înseamnă că nu eşti 
complice. Nu cred să existe complici în afacerea asta. 

— Atunci, ce căutau afară în toiul nopţii? S-o spună!... 

— Mai mult ca sigur că au motive să tacă. Trebuie să le aflăm 
care... Chiar dacă n-ar fi complici, ele ar putea avea o oarecare 
importanţă. Tot ce se întâmplă într-o asemenea noapte este 
important... 

Tocmai traversasem bătrânul pod de peste şanţul cu apă al 
castelului şi pătrundeam în „Stejăriş“, cum se numea această 
parte a parcului. Aici domneau nenumărați stejari multiseculari. 
Toamna începuse să le sfoigească frunzele gălbejite, iar crengile 
lor înalte şi negre, şerpuitoare, păreau nişte clăi de păr 
înspăimântătoare, nişte reptile gigantice încolăcite, aşa cum le 
încâlcise sculptorul din antichitate, răsucindu-le pe creştetul 
Meduzei sale. Locurile astea, care-i plăceau  domnişoarei 
Stangerson pentru a locui aici pe timp de vară, ni se înfăţişară 
triste şi întunecate în acest anotimp al anului. Pământul era negru, 
mocirlos după ploile din ultima vreme şi mlăştinos din pricina 
frunzelor moarte aşternute pe jos; trunchiurile arborilor arătau 
negre; chiar şi cerul, deasupra capetelor noastre, părea îndoliat, 
legănând vălătucii greoi ai unor nori uriaşi. Şi în această 
singurătate sumbra şi pustie descoperirăm zidurile albe ale 
pavilionului. Ciudată construcţie, fără nicio fereastră la vedere, din 
locul de unde o puteam privi. Numai o uşă micuță arăta care-i 
intrarea în pavilion. S-ar fi zis că ne aflăm înaintea unui mormânt, 
a unui mausoleu imens din străfundul unui codru pustiu... Cu cât 
ne apropiam mai mult, cu atât desluşeam mai bine aşezarea. 
Clădirea îşi primea toată lumina de care avea nevoie dinspre 
miazăzi, adică din cealaltă parte a domeniului, dinspre câmpie. Se 
vede că, după ce încuiau uşiţa dinspre parc, domnul şi domnişoara 
Stangerson găseau aici o temniţă ideală pentru a trăi înăuntru, 
numai cu lucrările şi visul lor. 

De altminteri, am să dau îndată planul pavilionului, N-aveau 
decât un parter în care se intra urcând câteva trepte şi un pod, 
destul de înalt, „dar care nu ne va interesa de loc”. Aşa că prezint 
cititorului numai planul parterului, în toată simplitatea lui. 

1. Camera Galbenă, având o singură fereastră zăbrelită şi o 
singură uşă dând spre laborator. 

2. Laboratorul, având două ferestre mari zăbrelite şi două uşi, 
una spre vestibul, cealaltă spre Camera Galbenă. 

3. Vestibulul, vând o fereastră fără gratii şi o uşă de intrare 
deschizându-se spre parc. 

4. Toaletă. 

5. Scară urcând spre pod. 

6. Imens şi unic şemineu al pavilionului utilizat pentru 
experienţele din laborator. 


A fost desenat chiar de Rouletabille şi am constatat că nu lipsea 
nici o linie, nici o indicație din cele în stare să ajute la rezolvarea 
problemei ce se înfăţişa atunci justiţiei. Cu legenda şi cu planul în 
faţă, cititorii vor şti, pentru descoperirea adevărului, tot atât cât 

ştia şi Rouletabille în momentul când a intrat pentru prima oară în 
pavilion şi când toată lumea se întreba: „Pe unde a putut fugi 
asasinul din «Camera Galbenă»? 

Inainte de a urca cele trei trepte de la uşa pavilionului, 
Rouletabille ne opri şi-l întrebă pe neaşteptate pe domnul Darzac: 

— Ei bine, dar care-i mobilul crimei? 

— In ce mă priveşte, domnule, n-am nici o îndoială în privinţa 
asta, spuse logodnicul domnişoarei Stangerson cu nemărginită 
tristeţe. Urmele lăsate de degete, zgârieturile atât adânci de pe 
pieptul şi de la gâtul domnişoarei Stangerson atestă că mârşavul 
ce se ascunsese în cameră a încercat să înfăptuiască un groaznic 
asasinat. Medicii experţi care au examinat ieri aceste urme afirmă 
că au fost făcute de aceeaşi mână care şi-a pus pecetea 
însângerată pe perete; o mâna uriaşă, domnule, care pentru nimic 
în lume n-ar încăpea în mănuşa mea, adăugă el cu un zâmbet 
amar şi greu de definit... 

— Această mână plină de sânge, îl întrerupsei eu, n-ar putea fi 
oare urma degetelor însângerate ale domnişoarei Stangerson, 
care, în clipa când se prăbuşea, dăduse de perete şi, alunecând, 
lăsase pe el o imagine deformată a mâinii ei pline de sânge? 

— Nu exista niciun strop de sânge pe mâinile domnişoarei 
Stangerson când a fost ridicată, răspunse domnul Darzac. 

— Atunci, întrucât dânsa l-a rănit pe asasin la mână, putem fi 
siguri acum, spusei eu, că domnişoara Stangerson era persoana 
care se înarmase cu revolverul lui moş Jacques. Deci, se temea de 
ceva sau de cineva. 

— Probabil... 

— Nu bănuiţi pe nimeni? 

— Nu... răspunse domnul Darzac, privindu-l pe Roule- tabille. 

Atunci Rouletabille îmi spuse: 

— Trebuie să afli, prietene, că instrucţia e ceva mai avansata 
decât a vrut să ne destăinuiască bătrânelul acesta plin de secrete, 
domnul de Marquet. Acum instrucţia ştie nu numai că arma 
folosită de domnişoara Stangerson în apărarea ei a fost un 
revolver, dar cunoaşte, şi-a cunoscut-o de la bun început, arma cu 
care a fost atacată, cu care a fost lovită domnişoara Stangerson. 
După cum mi-a spus domnul Darzac, e un „picior ele berbec”. De 
ce-o fi înconjurând oare domnul de Marquet „piciorul de berbec” 
cu atâtea mistere în scopul de-a facilita cercetările agenţilor de la 
Siguranţă. Fără îndoială. Probabil îşi închipuie că proprietarul va fi 
găsit printre cei bine cunoscuţi ca atare, în lumea borfaşilor de 

rând din Paris, că utilizează această unealtă a crimei, cea mai 
îngrozitoare din cele pe care să le fi inventat natura... Şi apoi, 
parcă poţi să ştii vreodată ce se petrece în cerebelul unui 
judecător de instrucţie? adăugă Rouletabille cu o ironie plină de 
dispreţ. 

Îl întrebai: 

— Deci în „Camera Galbenă” s-a găsit un „picior de berbec”? 

— Da, domnule, spuse Robert Darzac, la piciorul patului; dar vă 
rog: nu mai vorbiţi de asta. Domnul de Marquet ne-a cerut să 
păstrăm secretul. (Am schiţat un gest de protest). E un „picior ele 
berbec” enorm, a cărui măciulie sau, să mă exprim mai bine, a 
cărui articulaţie mai era încă înroşită de sângele înspăimântătoarei 
râni pe care i-o făcuse domnişoarei Stangerson. E un „picior de 
berbec” mai vechi, ce trebuie să mai fi fost folosit la câteva crime, 
judecând după aspect. Aşa crede domnul de Marquet şi l-a trimis 
la Paris, la laboratorul municipal, să fie analizat. Într-adevăr, el 
crede să fi identificat, pe acest „picior de berbec”, nu numai 
sângele proaspăt al ultimei victime, ci şi alte urme ruginii, ce n-ar 
putea fi altceva decât pete de sânge uscat, mărturii ale unor crime 
anterioare. 

— Un „picior de berbec” în mâinile unui „asasin antrenat” se 
transformă într-o armă formidabilă, spuse Rouletabille, o armă 
„mai utilă” şi mai sigura decât un_ baros. 

— „Mizerabilul“ a şi dovedit, de altminteri, acest lucru, spuse 
îndurerat domnul Robert Darzac. „Piciorul de berbec” a lovit-o în 
frunte, într-un chip înfiorător, pe domnişoara Stangerson. Măciulia 
„piciorului de berbec” se nimereşte perfect cu dimensiunile rănii. 
După părerea mea, rana ar fi putut să fie mortală, dacă asasinul n- 
ar fi fost pe jumătate înfrânat, în timp ce dădea lovitura, de 
revolverul domnişoarei Stangerson. Rănit la mână, a abandonat 
„piciorul de berbec” şi a luat-o la fugă. Din păcate, lovitura pe care 
o da „piciorul de berbec” pornise, ba chiar îşi atinsese scopul... iar 
domnişoara Stangerson era ca şi doborâtă, după ce scăpase de 
sugrumare. Dacă domnişoara Stangerson ar fi reuşit să-l rănească 
pe bandit de la primul foc de revolver, fără doar şi poate că ar fi 
scăpat de „piciorul de berbec“... Dar e mai mult ca sigur că şi-a 
luat revolverul prea târziu; apoi, primul foc, în toiul luptei, a deviat, 
şi glonţul s-a înfipt în tavan; abia cel de-al doilea foc şi-a ating 
ţinta... 

După cele spuse, domnul Darzac bătu la uşa pavilionului. Cum 
să vă destăinuiesc nerăbdarea mea de-a pătrunde chiar la locul 

crimei? Tremuram de emotie şi, în ciuda atracției nemaipomenite 
prezentată de povestea „piciorului de berbec”, fierbeam văzând 
convorbirea noastră prelungindu-se şi uşa pavilionului întârziind a 
se deschide. 

În sfârşit, se deschise. 

În prag se afla un om în care-l recunoscui pe moş Jacques. 

După cât îmi dădui seajna, să fi avut vreo şaizeci de ani bătuţi 
pe muchie. O barbă mare colilie, un păr alb acoperit de o beretă, 
un costum cafeniu de catifea cu coatele uzate, saboţi în picioare; o 
înfăţişare ursuză, o figură destul de antipatică, care totuşi se 
lumină de îndată ce-l zări pe domnul Robert Darzac. 

— Nişte prieteni, spuse de-a dreptul ghidul nostru. Nu e nimeni 
în pavilion, moş Jacques? 

— N-am voie să las pe nimeni să intre, domnule Robert, dar 
bineînţeles că opreliştea nu e pentru dumneavoastră... Şi, la urma 
urmei, la ce bun? Domnii ăştia de la justiţie au văzut tot ce era de 
văzut. Au făcut destule desene şi procese-verbale. 

— Mă ierţi, domnule Jacques, mai înainte de toate o întrebare, 
spuse Rouletabille. 

— Spuneţi, tinere domn, şi dacă voi putea răspunde la ea... 

— Stăpâna dumitale, în seara aceea, purta părul pieptănat lins, 
ştii cum, pe tâmple, cu cărare? 

— Nu, micuțul meu domn. Stăpâna mea n-a avut niciodată părul 
pieptanat cu cărare, adus pe tâmple, aşa cum spuneţi 
dumneavoastră, nici în seara aceea şi nici în alte dăţi. Ca 
întotdeauna, avea părul astfel înălţat încât să i se poată vedea 
fruntea frumoasa şi curată ca a unui prunc nou- născut!... 

Rouletabille bombăni ceva şi imediat începu să cerceteze uşa. 
Luă aminte la închizătoarea automată. Constată că uşa nu putea 
rămâne niciodată deschisă şi era nevoie de o cheie să poată fi 
descuiată. Apoi intrarăm în vestibul, o cămăruţă destul de 
luminoasă, pardosită cu dale roşietice. 

— Al uite fereastra, spuse Rouletabille, prin care a fugit asasinul. 

— Ei zic aşa, domnule, ei zic aşa! Dacă ar fi fugit pe aici, l-am fi 
văzut fără zăbavă, fiţi sigur! Nu suntem orbi! nici domnul 
Stangerson, nici eu, nici portarii pe care i-au vârât la temniţă! De 
ce nu mă întemniţează şi pe mine acum din pricina revolverului? 

Rouletabille apucase să deschidă fereastra şi să examineze 
obloanele. 

— Erau închise când s-a săvârşit crima? 

— Cu zăvorul de fier, pe dinăuntru, spuse moş Jacques... dar eu 

mi-s tare încredinţat că ucigaşul a trecut prin ele... 

— Sunt pete de sânge?... 

— Da, uitaţi-vă, pe piatră, afară... Dar al cui e sângele?... 

— A! spuse Rouletabille, se văd paşi... acolo, pe cărare... terenul 
era moale de tot... o să le examinăm imediat... 

— Fleacuri, îl întrerupse moş Jacques... Ucigaşul n-a fugit pe- 
acolo!... 

— Bine, dar pe unde atunci?... 

— De unde să ştiu?... _ 

Rouletabille vedea totul, adulmeca totul. Ingenunche şi trecu 
rapid în revistă dalele murdare din vestibul. Moş Jacques vprbea 
mai departe: 

— A! n-o să găsiţi nimic aici, micuțul meu domn, nici ei n-au 
găsit... în afară de asta, acum e prea murdar... A umblat atâta 
lume! Nu vor să mă lase cu niciun chip să spăl dalele... însă, în 
ziua crimei, spălasem totul la mare meserie, chiar eu, bătrânul 
Jacques... şi dacă ucigaşul ar fi trecut pe aici cu „scâlcieturile” lui 
murdare, s-ar fi băgat de seamă; doar şi-a mai lăsat pecetea 
încălţărilor în camera domnişoarei!... 

Rouletabille se ridică şi întrebă: 

— Când ai spălat ultima oară dalele astea? 

Privea ţintă la moş Jacques, cu nişte ochi cărora nu le scăpa 
nimic. 

— Chiar în ziua crimei, v-am spus! Pe la cinci şi jumătate... în 
timp ce domnişoara cu tatăl ei făceau o mică plimbare, înainte de- 
a lua masa de seară chiar aici, deoarece au cinat în laborator. A 
doua zi, când a venit judecătorul, a putut să vadă pe jos toate 
urmele de paşi, de parcă ar fi stat scrise cu cerneală pe hârtie 
albă... Ei bine, nici în laborator, nici în vestibul, care erau curate ca 
un gologan nou-nouţ, n-au găsit paşi. Paşii ăluia! De vreme ce i-au 
găsit din nou, afară, lângă fereastră, ar fi fost nevoie ca el să fi dat 
o bortă în tavanul din „Camera Galbenă“, să fi trecut prin pod, să fi 
străpuns acoperişul şi să fi coborât drept în faţa ferestrei din 
vestibul, căzând în picioare... Ei bine, în tavanul „Camerei 
Galbene“ nu se află nici o bortă... şi, nu mai încape vorbă, nici în 
podul meu!... Aşa că, vă daţi seama, nu se ştie nimic... dar chiar 
nimic... şi zău că niciodată n-o să se ştie ceva!... Aici şi-a vârât 
dracul coada! 

Rouletabille se aruncă deodată în genunchi, în faţa unei mici 
toalete, a cărei uşă se deschidea în fundul vestibulului. Ramase în 

poziţia asta cel puţin un minut. 

— Ei, ce e? îl întrebai, când se ridică de jos. 

— O! nimic prea important; o picătură de sânge. 

Tânărul îşi îndreptă chipul spre moş Jacques. 

— Când ai început să speli pe jos în laborator şi în vestibul, 
fereastra din vestibul era deschisă? 

— Tocmai atunci o deschisesem, deoarece aprinsesem nişte 
mangal pentru domnul, în cuptorul din laborator; şi fiindcă 
aţâţasem focul cu nişte ziare, se făcuse fum; am deschis ferestrele 
din laborator şi pe cea din vestibul, să fac curent, apoi le-am închis 
pe cele din laborator şi-am lăsat-o deschisă numai pe cea din 
vestibul; după aceea am ieşit pentru o clipă să mă duc până la 
castel să caut o otreapă, şi când m-am înapoiat, după cum v-am 
spus, pe la cinci şi jumătate, am început să spăl dalele; după ce- 
am terminat cu spălatul, am plecat iarăşi, lăsând mai departe 
deschisă fereastra din vestibul. În cele din urmă, când m-am întors 
pentru ultima oară în pavilion, fereastra fusese închisă, iar domnul 
şi cu domnişoara îşi începuseră lucrul în laborator. 

— Să fi închis fereastra domnul şi domnişoara Stangerson după 
ce s-au înapoiat? 

— Fără îndoiala. 

— Nu i-ai întrebat? 

— Nul!... 

După o iscoditoare aruncătura de ochi în micuța toaletă şi în 
cuşca scării ce ducea în pod, Rouletabille, pentru care noi nu 
existam, după câte se părea, a intrat în laborator. Trebuie să 
mărturisesc că l-am urmat cuprins de o adâncă emoție. Robert 
Darzac nu scăpa din ochi nici o mişcare a prietenului meu... În ce 
mă priveşte, privirea îmi fugi de îndată spre uşa „Camerei 
Galbene“. Era închisă sau mai bine zis proptită spre laborator. Îmi 
dădui imediat seama că era pe jumătate spartă şi scoasă din 
funcţie... sfarâmată de eforturile celor ce se năpustiseră în ea, 
când se întâmplase drama... 

Tânărul meu prieten, care-şi vedea metodic de treabă, examina, 
fără să spună o vorba, odaia în care ne aflam... Era încăpătoare şi 
foarte bine luminată. Doua ferestre mari, aproape cât nişte vitrine, 
prevăzute cu gratii, dădeau înspre câmpia nesfârşită. Un luminiş în 
pădure; priveliştea minunată a întregii văi, a câmpurilor, până 
departe spre marele oraş, care în zilele însorite pesemne că 
apărea, acolo, în fundul zării. Astăzi, însă, nu se vedea decât 
pământul noroios, cerul încărcat de neguri... şi sângele din camera 

asta... 

Un mare spaţiu al laboratorului era ocupat de un cămin uriaş, de 
creuzete, de cuptoarele destinate feluritelor experienţe de chimie. 
Pretutindeni retorte, instrumente de fizică; mese ticsite cu 
eprubete, hârtii, dosare, un motor electric... baterii... după câte îmi 
spuse domnul Darzac, un aparat întrebuințat de profesorul 
Stangerson „pentru a demonstra disocierea materiei sub influenţa 
luminii solare” etc. 

Şi peste tot de-a lungul pereţilor se aflau dulapuri, dulapuri 
închise sau dulapuri cu geamuri, în care se vedeau microscoape, 
aparate fotografice speciale şi un număr nemaipomenit de 
cristale. 

Rouletabille cerceta îndeaproape căminul, vârându-şi nasul 
peste tot. Cu vârful degetelor scotocea prin creuzete... Deodată, 
se ridica, ţinând în mâna o bucăţică de hârtie pe jumătate arsă... 
Veni spre noi, care stateam de vorbă lângă una din ferestre, şi 
spuse: 

— Domnule Darzac, păstraţi bucăţica asta de hârtie. 

Mă aplecai deasupra peticului de hârtie îngălbenită pe care 
domnul Darzac îl luase din mâinile lui Rouletabille. Şi putui să 
citesc, destul de uşor, aceste cuvinte rămase doar ele lizibile: 


casă parohială pierdut nimic farmecul 
nici gră din splendoare. 
Şi dedesubt: „23 octombrie“. 


Pentru a doua oară, în dimineaţa asta, mă izbeam de aceste 
cuvinte lipsite de sens şi, pentru a doua oară, luai aminte că 
produceau acelaşi efect tulburător asupra profesorului de la 
Sorbona. Prima grijă a domnului Darzac fu să privească în direcţia 
lui moş Jacques. Dar acesta nu ne observase, fiind ocupat la 
cealaltă fereastră... Atunci, logodnicul domnişoarei Stangerson îşi 
deschise portofelul cu mâinile tremurânde şi pături înăuntru hârtia, 
oftând: „Dumnezeule!” 

În timpul acesta, Rouletabille se căţărase în cămin, adică de fapt 
stătea în picioare pe vatra de cărămidă a focarului şi cerceta cu 
atenţie hornul căminului. Acesta urca, îngustându-se, până la vreo 
jumătate de metru deasupra capului, unde era astupat de-a 
binelea cu ajutorul unor răngi de fier împlântate în cărămidă. 
Printre ele treceau trei burlane, fiecare cu un diametru de vreo 
cincisprezece centimetri. 

— Imposibil să se poată trece pe aici, enunţă tânărul, revenind 
dintr-un salt în laborator. De altminteri, chiar dacă ar fi încercat, 
toată fierăria asta s-ar fi prăbuşit la pământ. Nu! Nu! nu în locul 
acesta trebuie căutat... 

După aceea, Rouletabille examină mobilele şi deschise uşile 
dulapurilor. Apoi, veni rândul ferestrelor, pe unde declară că era 
imposibil de trecut şi chiar că „nu se trecuse“ pe acolo. Lângă cea 
de-o doua fereastră dădu peste moş Jacques, care privea îndelung 
la ceva. 

— Ce e, moş Jacques, la ce priveşti acolo? 

— Mă uit la omul ăla de la poliţie care dă mereu târcoale 
heleşteului... încă un deştept care n-o să afle mai mult decât 
ăilalţi! 

— Nu-l cunoşti pe Frederic Larsan, moş Jacques! spuse 
Rouletabille, dând trist din cap, altminteri n-ai vorbi aşa... Dacă-i 
cineva pe-aici în stare să-i găsească pe asasin, numai el este 
acela, crede-mă! 

Şi Rouletabille oftă. 

— Până să-l găsim, trebuie mai întâi să ştim cum de l-am 
pierdut... răspunse moş Jacques cu încăpățânare. 

În cele din urmă, ajunserăm în faţa uşii „Camerei Galbene“. 

— lată uşa în dosul căreia se întâmpla ceva! spuse Rouletabille 
pe un ton atât de solemn încât, în altă împrejurare, ar fi sunat 
caraghios. 

VII 


În care 
Rouletalille 
porneşte 

într-o expediţie 
sub pat 


După ce Rouletabille împinse uşa „Camerei Galbene“, se opri în 
prag, rostind cu o emoție pe care n-aveam s-o înţeleg decât mai 
târziu: „O! parfumul doamnei în negru!“ În cameră era întuneric; 
moş Jacques vru să deschidă obloanele, însă Rouletabille îl opri: 

— Când s-a întâmplat drama era întuneric beznă? 

— Nu, tinere domn, nu cred să fi fost aşa. Domnişoara ţinea 
foarte mult să aibă o veioză pe masă şi în fiecare seară i-o 
aprindeam chiar eu, mai înainte de-a se duce la culcare... Cum să 
vă spun, când se lăsa noaptea, eram pentru ea un fel de 
cameristă! Adevărata ei cameristă nu venea decât dimineţile. 
Domnişoara lucrează atât de târziu... în fiecare noapte! 

— Unde se afla masa pe care stătea veioza? Mai departe de pat? 

— Mai departe. 

— Poţi să aprinzi acum veioza? 

— Veioza s-a spart când s-a răsturnat masa, vărsându-şi uleiul. 
Toate celelalte au rămas la locul lor... Să deschid obloanele şi-o să 
vă daţi seama... 

— Aşteaptă puţin! 

Rouletabille, înapoindu-se în laborator, se duse să închidă 
obloanele celor două ferestre şi uşa din vestibul. Când ne 
pomenirăm în plină beznă, scapără un chibrit de ceară, îl dădu lui 
moş Jacques, spunându-i să se ducă cu chibritul înspre mijlocul 
„Camerei Galbene“, pe locul unde ardea, în acea noapte, veioza. 

Moş Jacques, care era în papuci (de obicei îşi lăsa saboţii în 
vestibul), întră cu băţul de chibrit aprins în „Camera Galbenă“ şi 
am putut desluşi destul de neclar, abia luminate de flăcăruia ce se 
stingea, obiectele răsturnate pe jos, un pat într-un ungher şi, în 
faţa noastră, la stânga, reflexul unei oglinzi, prinse de perete lângă 
pat. Asta într-o clipită. 

Rouletabille spuse: 

— Destul! Poţi să deschizi obloanele. 

— Îndeosebi vă rog să nu mai umblaţi încălţat, spuse moş 
Jacques; puteţi lăsa urme cu pantofii dumneavoastă... şi nimic nu 
trebuie deranjat... Este o trăsnaie de-a judecătorului, o trăsnaie 
nemaipomenită, deşi a terminat ce avea de făcut... 

Şi împinse obloanele. Lumina palidă de afară pătrunse înăuntru, 
dând ia iveală o neorânduială sinistră, între pereţii cu tapete de 
culoarea  şofranului. Duşumeaua - căci dacă vestibulul şi 
laboratorul erau pardosite cu dale, „Camera Galbenă“, în schimb, 
era podită cu scânduri - fusese acoperită cu o împletitură galbenă, 
dintr-o singură bucată, cât ţinea odaia de mare, întinzându-se sub 
pat şi sub măsuţa de toaletă, singura mobilă care, în afară de pat, 
mai stătea în picioare. Masa rotundă de la miiloc, noptiera şi două 
scaune erau răsturnate pe jos. Nu împiedicau de loc, însă, ca pe 
împletitură să se vadă o pată mare de sânge, provenită, după cum 
ne spuse moş Jacques, de la rana de pe fruntea domnişoarei 
Stangerson. În afară de pată, se mai vedeau aici o puzderie de 
picături de sânge, răspândite cam peste tot. Păreau că se ţin după 
urmele foarte vizibile ale paşilor ucigaşului; nişte paşi mari şi plini 
de negreală. Totul dădea de crezut că stropii de sânge proveneau 
de la rana omului care timp de câteva clipe îşi întipărise mâna 
însângerată pe perete. Aici mai erau şi alte urme de mână, însă 
mult mai puţin clare, într-adevăr, erau urme lăsate de-o mână 
grosolană, înroşită de sânge. 

Nu m-am putut opri să nu exclam: 

— Priviţi! Priviţi sângele de pe perete... omul care îşi rezemase 
cu atâta putere mâna pe perete, aflându-se în acel moment pe 
întuneric, crezuse, bineînţeles, că a dat de-o uşă. Era convins că 
împinge uşa! Din cauza asta apăsase atât de straşnic, întipărind 
pe tapetul galben un desen teribil de acuzator, căci nu cunosc să 
fie pe lume multe mâini de felul acasteia. E-o mână grosolană şi 
bine croită, zdravănă. lar degetele sunt aproape toate la fel de 
lungi! lar degetul mare lipseşte! N-avem decât urma lăsată de 
palmă. Şi dacă iscodim „urma” lăsată, continuai eu, vedem că, 
după ce se proptise în perete, ea dibuie, caută uşa, o găseşte, 
caută clanţa... 

— Fără îndoială, îmi tăie vorba Rouletabille, râzând batjocoritor, 
numai că pe clanţă nu există nici urmă de sânge, nici pe zăvor... 

— Şi ce dovedeşte asta? răspunsei eu, cu un bun-simţ de care 
mă simţeam mândru, „el” a apăsat pe clanţă şi a tras zăvorul cu 
mâna stângă, ceea ce e foarte firesc, de vreme ce dreapta îi era 
rănită... 

— Nici gând să deschidă ceva! exclamă iarăşi moş Jac- ques. Nu 
suntem nebuni, după cât se pare! Şi eram patru inşi când am 
doborât uşa! 

Am continuat: 

— Ce mână ciudată! Priviţi numai, ce mână ciudată! 

— E o mână foarte obişnuită, răspunse Rouletabille, a cărei 
amprentă a fost deformată prin alunecarea ei pe suprafața 
peretelui. Ucigaşul şi-a şters de perete mâna rănită! Individul 
trebuie să aibă vreun metru optzeci. 

— De unde vezi aşa ceva? 

— De la înălţimea la care se găseşte mâna pe perete. 

După aceea, prietenul meu se îndeletnici cu semnul făcut de 
glonţ în zid. Semnul forma un orificiu rotund. 

— Glonţul a venit „din faţa”, spuse Rouletabille, nici de sus şi, în 
consecinţă, nici de jos. 

Şi ne mai atrase atenţia că orificiul era cu câţiva centimetri mai 
jos decât stigmatul lăsat de mână pe perete. 

Intorcându-se din nou la uşă, Rouletabille cerceta acum cu 
atenţie broasca şi zăvorul. Constată că într-adevăr uşa fusese 
doborâtă dinafară, deoarece pe tăblia uşii _ sfrămate se mai 
puteau vedea broasca încuiată şi zăvorul tras, iar pe perete 
stăteau spânzurate, aproape: smulse din loc şi-abia reţinute de-un 
şurub, „urechile“ lor. 

Tânărul redactor de la L'Epoque le examină cu atenţie, luă din 
nou în cercetare uşa, o privi pe ambele feţe, se asigură că nu 
există nici o posibilitate de închidere sau de deschidere a zăvorului 
„pe dinafară“; îşi întări această convingere aflând că în broască se 
găsise cheia pe „dinăuntru“. Incă o dau căută să se asigure dacă, 
introducându-se cheia în broască din interior, aceasta nu se putea 
deschide din exterior, cu altă cheie. Apoi, după ce constată că la 
uşă nu exista „niciun dispozitiv automat de închidere, pe scurt, că 
era o uşa ca toate uşile, prevăzută cu o broască şi un zăvor foarte 
trainice şi care stătuseră încuiate, spuse următoarele cuvinte: „Mai 
bine aşa!“ Apoi, aşezându-se jos, se descălţă la iuţeală. 

Rămas în ciorapi, porni să umble prin odaie. Primul lucru pe 
care-l întreprinse fu să se aplece deasupra mobilelor răsturnate şi 
să le examineze cu foarte mare grijă. Priveam la el în tăcere. Moş 
Jacques îl necăjea din ce în ce mai ironic; 

— O! drăguţule! O! drăguţule! Câtă osteneală îţi dai însă 
Rouletabille îşi ridică privirea: 

— Ai spus adevărul-adevărat, moş Jacques, ieri seară stăpâna 

dumitale nu era pieptănată cu părul pe tâmple; am fost un nătărău 
că am putut crede aşa ceva!... 

Şi, mlădios ca un şarpe, se strecură sub pat. 

lar moş Jacques spuse mai departe: 

— Când stai să te gândeşti, domnule, când stai să te gândeşti că 
ucigaşul era ascuns aici, sub pat! Aici trebuie să fi fost, când am 
intrat la zece seara să trag obloanele şi să aprind veioza, fiindcă 
nici domnul Stangerson şi nici domnişoara Mathilde, iară eu şi mai 
puţin, n-am mai plecat din laborator până în clipa când s-a 
înfăptuit crima. 

De sub pat, vocea lui Rouletabille răzbătea până la noi: 

— Domnule Jacques, la ce oră au venit în laborator domnul şi 
domnişoara Stangerson, fără să mai plece după aceea? 

— La şase! 

Vocea lui Rouletabille glăsuia mai departe: 

— Da, aici s-a furişat... e sigur... De altminteri, numai aici se 
putea ascunde... Când aţi intrat tuspatru înăuntru, v-aţi uitat sub 
pat? 

— De îndată... Chiar am dat patul peste cap înainte de a-l pune 
la loc. 

— Şi între saltele? 

— Nu era decât o singură saltea pe pat şi pe ea am culcat-o pe 
domnişoara Mathilde. lar portarul cu domnul Stangerson au cărat 
imediat salteaua în laborator. Sub saltea nu era nimic altceva 
decât o somieră de metal, ce nu putea să ascundă nimic şi pe 
nimeni. La urma urmei, domnule, gândiţi-vă că eram patru la 
număr şi nu ne putea scăpa nimic din vedere, odaia fiind foarte 
mică şi fără prea multe mobile, iar în pavilion, în spatele nostru, 
totul fiind închis. 

Am îndrăznit să emit o ipoteză: 

— Poate a ieşit o dată cu salteaua! Poate chiar ascuns în saltea! 

Orice e cu putinţă într-o întâmplare atât de misterioasă! In 
tulburarea lor, domnul Stangerson şi portarul nu-şi vor fi dat 
seama că duceau cu ei o greutate dublă... Şi apoi, dacă portarul îi 
era complice?... Vă vând această ipoteză pe câţi bani face ea, însă 
iată ceva care ar explica o mulţime de lucruri... şi, mai ales, faptul 
că în laborator şi în vestibul nu există urmele de paşi ce-au fost 
găsite în cameră. Când domnişoara Stangerson a fost transportată 
din laborator la castel, salteaua a stat un timp lângă fereastră şi-ar 
fi putui îngădui individului să fugă... 

— Şi după aceea ce-a mai fost? Şi-apoi, ce s-a mai întâmplat? 

Ce-a mai fost după aceea? striga la mine Rouletabille, râzând 
singur de sub pat... 

M-am simţit oarecum ofensat: 

— Mă rog, nu se poate şti... Totul pare cu putinţă... 

Moş Jacques spuse: 

— Asta-i o idee pe care a avut-o şi judecătorul de instrucţie, 
domnule, şi-a poruncit cercetarea saltelei cu de-amănuntul. A fost 
silit să râdă singur, domnule, de ce i-a putut trece prin cap, aşa 
cum râde acum prietenul dumneavoastră, pentru că, bineînţeles, 
nu putea fi vorba de-o saltea cu fundul dublu!... Şi-apoi, cum să vă 
zic, dacă s-ar fi ascuns cineva în saltea, s-ar fi văzut!... 

A trebuit să izbucnesc şi eu în râs şi, într-adevăr, după aceea am 
avut şi dovada că afirmasem o absurditate. Dar unde începea şi 
unde se sfârşea absurditatea într-un asemenea caz! 

Numai prietenul meu, numai el era capabil să ne lămurească, şi 
încă cum!... 

— la spune-mi! exclamă reporterul, vorbind tot de sub pat, aţi 
mişcat mult carpeta asta de la locul ei? 

— Am mişcat-o, domnule, explică moş jacques. Când am văzut 
că nu dădeam de ucigaş, ne-am pus întrebarea dacă nu cumva 
există vreo ascunzătoare sub duşumea... 

— Aşa ceva nu există, răspunse Rouletabille. Aveţi vreo pivniţă? 

— Nu, n-avem nicio pivniţă... Dar asta nu ne-a împiedicat de fel 
să căutăm mai departe şi nu l-a oprit pe domnul judecător de 
instrucţie, şi mai ales pe grefierul lui, să pigulească duşumeaua 
scândură cu scândură, ca şi cum dedesubt s-ar fi aflat vreo 
pivniţă... 

În răstimpul acesta, reporterul ieşi de sub pat. Privirea îi 
strălucea, nările îi fremătau; să fi jurat că-i un puiandru de ogar 
întors cu folos de la hăituiala vânatului... Stătea de-a buşilea, în 
patru labe. Într-adevăr, nu-l puteam asemui cu altceva în 
închipuirea mea decât cu un splendid copoi de vânătoare ce 
adulmeca urmele vreunei jivine nemaipomenite... lar el adulmeca 
acum urmele individului pe care se jurase să-i ducă stăpinului său, 
domnul director al ziarului L'Epogue, căci să nu uităm nici o clipă 
că Joseph Rouletabille al nostru era ziarist! 

Şi în felul acesta, de-a buşilea, se târî prin cele patru unghere 
ale odăii, scotocind pretutindeni, dând târcoale la tot ce puteam 
vedea, şi care însemna foarte puţin, şi la tot ce nu puteam vedea, 
dar care, după cât se pare, însemna ceva uluitor de mult. 

Măsuţa de toaletă arăta ca o tăblie oarecare pe patru picioare; 

era imposibil să poată fi transformată într-o ascunzătoare 
provizorie... Nu exista niciun şifonier... domnişoara Stangerson îşi 
avea garderoba la castel. 

Nasul şi mâinile lui Rouletabille dibuiau pe lângă pereţi, care 
pretutindeni erau zidiţi numai din cărămidă groasă. După ce 
termină cu pereţii şi pipăi cu degetele lui dibace toară suprafaţa, 
tapetului de hârtie galbenă, înaintând în felul acesta până la 
tavanul la care putu ajunge numai suindu-se pe un scaun pus pe 
măsuţa de toaletă şi împingând mereu în jurul camerei această 
ingenioasă scară portabilă; după ce isprăvi cu tavanul, unde 
cerceta grijuliu semnul lăsat de celălalt glonţ, se apropie de 
fereastră şi asistarăm din nou la o serie de târcoale în preajma 
gratiilor şi-a obloanelor trainice şi de care nu se atinsese nimeni. In 
sfârşit, emise un uf! „satisfăcut“ şi declară că „acum e liniştit!“ 

— Ei, v-aţi dat seama că biata şi scumpa noastră domnişoară 
era încuiată în cameră, atunci când încerca să ne-o omoare şi ea 
ne striga într-ajutor!... se văicări moş Jacques. 

— Da, spuse tânărul reporter, ştergându-şi fruntea... „Camera 
Galbenă“ era, zău aşa, blindata ca o casă de bani... 

— De fapt, remarcai eu, iată de ce misterul acesta e cel mai 
uluitor pe care să-i fi cunoscut vreodată, chiar în domeniul ficţiunii. 
În Dublul asasinat din strada Morgue, Edgar Poe n-a plăzmuit nimic 
asemănător. Locul crimei, din povestirea sa, era destul de închis să 
nu poată îngădui ieşirea vreunei fiinţe omeneşti, însă mai era 
acolo şi-o fereastră prin care autorul asasinatelor, o maimuţă, se 
putea strecura cu uşurinţă!...* însă, în cazul de faţă, nu putea 
încăpea vorba despre nici o ieşire, despre nici un fel de ieşire. In 
felul în care era zăvorâtă uşa şi trase obloanele, în felul în care 
fereastra fusese închisă, nici măcar o muscă n-ar fi putut intra sau 
ieşi! 

— Aşa e! Aşa e! aprobă Rouletabille, care-şi ştergea mereu 
fruntea, părând că-l trec năduşelile nu atât din cauza efortului 
corporal recent înfăptuit, cât datorită fierbinţelii gândurilor care-l 


1 Conan Doyle abordează acelaşi tip de mister, dacă pot 
îndrăzni să afirm aşa ceva, în nuvela intitulată Panglica pestriță. 
Într-o cameră închisă se comite un asasinat înfiorător. Dar unde-i 
autorul crimei? Sherlock Holmes nu zăboveşte prea mult până să-l 
descopere, deoarece în cameră se află o gură de aer, cât o 
monedă de cinci franci, dar suficient de încăpătoare pentru a 
îngădui trecerea „panglicii pestriţe” a şarpelui asasin (n.a.) 

frământau. Aşa e! un mister foarte mare, foarte frumos şi foarte 
ciudat!... 

— Nici „Lighioana Domnului“, bodogăni moş Jacques, nici 
„Lighioana Domnului“, dacă ea ar fi înfăptuit crima, nici ea n-ar fi 
avut pe unde fugi... la ascultaţi!... Auziţi?... Tăceţi!... 

Moş Jacques ne cerea să facem linişte şi cu mâna îndreptată 
spre perete, înspre pădurea din preajmă, asculta ceva ce noi nu 
puteam auzi. 

— A plecat, spuse el în cele din urmă. Va trebui să-i facem 
seama... Lighioana asta-i tare fioroasă... dar ce să-i faci, e 
„Lighioana Domnului“; se duce de se roagă în fiecare noapte la 
mormântul sfintei Geneviève şi nimeni nu îndrăzneşte să se atingă 
de ea, de teamă să nu-l blesteme maica Agenoux... 

— Cât e de mare „Lighioana Domnului”? 

— Aproape cât un câine de vânătoare şoricar... e-un balaur, 
dacă vă spun. Ah! de câte ori nu mi-am pus întrebarea dacă nu 
cumva o fi înhăţat-o chiar ea cu ghearele de gât pe biata noastră 
domnişoară... Dar „Lighioana Domnului” nu umblă încălţată, nu 
trage cu revolverul, nu poate avea o mână ca asta!... exclamă moş 
Jacques, arătându-ne iarăşi urmele însângerate lăsate pe perete 
de mâna asasinului. Şi apoi, am fi putut-o vedea tot atât de bine 
ca şi pe-o fiinţă omenească, şi-ar fi rămas şi ea încuiată în cameră 
şi în pavilion, la fel ca un om!... 

— Bineînţeles, spusei eu. De departe, mai înainte de-a fi văzut 
„Camera Galbenă”, mă întrebasem şi eu dacă nu cumva pisica 
maicii Agenoux... 

— Şi tu! exclamă Rouletabille. 

— Dar tu? întrebai eu. 

— Eu nici o clipă măcar... De când am citit articolul din Le Matin, 
am ştiut ca nu poate fi vorba de-o lighioană! Acum pot jura ca aici 
s a petrecut o tragedie înspăimântătoare... Dar nu ne spui nimic 
de bereta găsită aici, de batistă, moş Jacques? 

— Le-a luat magistratul, vă daţi seama, zise şovăind celălalt, 

Reporterul îi spuse, foarte grav: 

— N-am văzut nici batista şi nici bereta, dar pot să-ţi spun totuşi 
cum arată. 

— Aha! sunteţi tare viclean... şi moş Jacques tuşi încurcat. 

— Batista e o batistă mare şi albastră, vărgată cu roşu, iar 
bereta e o beretă veche, ca asta, adăugă Rouletabille, arătând 
spre creştetul bătrânului. 

— Totuşi aşa e... parcă-aţi fi vrăjitor... 

Şi moş Jacques se căzni să râdă, dar nu izbuti. 

— Cum de ştiţi că batista era albastră şi vărgată cu roşu? 

— Foarte bine, dacă n-ar fi fost albastră şi vărgată cu roşu, 
atunci nu s-ar mai fi găsit nicio batistă! 

Lăsându-l în pace pe moş Jacques, prietenul meu îşi scoase din 
buzunar o bucată de hârtie albă, deschise o pereche de foarfeci, 
se aplecă deasupra urmelor de paşi, aşternu hârtia peste una din 
ele şi începu să decupeze. Obţinu astfel o talpă de hârtie cu un 
contur foarte precis delimitat şi mi-o înmână, rugându-mă să n-o 
pierd. 

Apoi se întoarse spre fereastră şi, arătându-i lui moş Jacques pe 
Frederic Larsan, care se mai afla încă pe malul heleşteului, se 
interesa dacă polițistul fusese şi el în „Camera Galbenă“ să facă 
cercetări. 

— Nu! răspunse domnul Robert Darzac, care nu scosese o vorbă 
măcar din momentul în care Rouletabille îi dăduse peticul de hârtie 
arsă. Pretinde că n-are nevoie să vadă „Camera Galbenă“, că 
asasinul a ieşit din „Camera Galbenă“ cât se poate de firesc şi că 
în astă-seară are să ne explice cum anume! 

Auzind spusele domnului Robert Darzac, Rouletabille se făcu alb 
ca varul, ceea ce la el era ceva extraordinar. 

— Să cunoască oare Frederic Larsan adevărul pe care eu de-abia 
încep să-i bănui? şopti el. Frederic Larsan e tare... foarte tare... şi-l 
admir... însă astăzi e vorba de înfăptuit ceva mai mult decât o 
treabă poliţienească... ceva mai mult decât ne poate învăţa 
experienţa!... E vorba să fim logici, însă logici, înţelegeţi-mă bine, 
aşa cum a fost logic bunul Dumnezeu când a zis: 2 + 2 = 4!... 
TREBUIE SĂ NE SLUJIM DE CALEA CEA BUNA A RAŢIUNII! 

Şi reporterul se repezi afară, înnebunit la gândul că marele şi 
celebrul Fred ar putea obţine înaintea lui rezolvarea misterului 
„Camerei Galbene“. 

Abia în pragul pavilionului am izbutit să-l ajung din urmă. 

— Haide!  linişteşte-te, i-am spus eu... Vasăzică nu eşti 
mulţumit? 

— Ba da, mărturisi el, oftând din greu. Sunt foarte mulţumit. Am 
descoperit o mulţime de lucruri... 

— De ordin moral sau material? 

— Câteva de ordin moral şi unul singur de ordin material. Uite, 
de exemplu, acesta! 

Şi din buzunarul vestei scoase la iuţeală o filă de hârtie pe care 
probabil o chitise în timpul expediției lui de sub patul domnişoarei 

56 


Stangerson şi în cutele căreia pusese un fir bălai de păr femeiesc. 

VIII 


Judecătorul de instrucţie 
o interoghează 
pe domnişoara Stangerson 


Cinci minute mai târziu, Joseph Rouletabille se apleca deasupra 
urmelor de paşi descoperite în parc, chiar sub fereastra din 
vestibul, când un om, pesemne vreun slujitor de la castel, veni 
spre noi în goana mare, strigând cât îl ţinea gura către clomnul 
Robert Darzac, care cobora din pavilion: 

— Domnule Robert, aflaţi că judecătorul de instrucţie o 
interoghează pe domnişoara. 

Imediat, domnul Robert Darzac se scuză faţă de noi destul de 
confuz şi porni grăbit în direcţia castelului; servitorul se ţinea 
alergând după el. 

— Dacă vorbeşte cadavrul, spusei eu, începe să devină 
interesant. 

— Trebuie - să aflăm despre ce e vorba, spuse prietenul meu. 
Haidem la castel. 

Şi mă târî după el. Însă la castel un jandarm care sta de pază în 
vestibul ne interzise să urcăm scara ce ducea la primul etaj. A 
trebuit să aşteptăm. 

lată ce se petrecuse în răstimp, în odaia victimei. Doctorul 
familiei, considerând că domnişoara Stangerson se simţea mult 
mai bine, însă temându-se de-o recrudescenţă fatală a crizei, care 
n-ar mai fi îngăduit un interogatoriu, apreciase că-i de datoria lui 
să-i vestească pe judecătorul de instrucţie... şi acesta hotărâse 
imediat să procedeze la un scurt interogatoriu. La interogatoriu 
asistau domnul de Marquet, grefierul, domnul Stangerson şi 
doctorul. Mi-am procurat mai târziu, în timpul procesului, textul 
interogatoriului. lată-l în toată uscăciunea lui juridică: 

ÎNTREBARE: Domnişoară, vă simţiţi în putere, fără să vă obosiţi 
prea mult, să ne comunicaţi câteva detalii absolut necesare despre 
îngrozitorul atentat a cărui victimă aţi fost? 

RĂSPUNS: Domnule, mă simt mult mai bine şi am să vă spun tot 
ce ştiu. Când am intrat în camera mea, n-am observat nimic 
anormal. 

ÎNTREBARE: Mă iertaţi, domnişoară, dacă îmi veţi îngădui, am să 

vă pun eu întrebări, iar dumneavoastră o să-mi răspundeţi la ele. 
Vă vor obosi mai puţin decât relatarea întâmplării în întregime. 

RASPUNS: Vă rog, domnule. 

ÎNTREBARE: Cum v-aţi petrecut timpul în ziua aceea? Aş dori să- 
mi relataţi cât mai precis, cât mai amănunţit cu putinţă. Aş voi, 
domnişoară, să pot urmări toate mişcările dumneavoastră din 
acea zi, dacă nu vă cer prea mult. 

RASPUNS: M-am trezit la o oră târzie, pe la zece, deoarece tatăl 
meu şi cu mine ne-am întors abia după miezul nopţii, fiind invitaţi 
la dineul şi la recepţia oferite de Preşedintele Republicii în onoarea 
delegaților Academiei de Ştiinţe din Philadelphia. Când am ieşit din 
camera mea, pe la zece şi jumătate, tatăl meu era în laborator şi 
începuse să lucreze. Am lucrat împreună până la amiază; ne-am 
plimbat în parc vreo jumătate de oră; am luat prânzul la castel. 
Apoi, o jumătate de oră de plimbare, ca în fiecare zi, până la unu şi 
jumătate. După aceea, împreună cu tata, ne-am întors în laborator. 
Acolo am găsit-o pe cameristă, care deretica prin camera mea. Am 
intrat în „Camera Galbenă“ să-i dau câteva dispoziţii femeii de 
serviciu, care a plecat imediat din pavilion, şi mi-am reluat lucrul 
cu tatăl meu. La cinci am plecat din pavilion să ne plimbăm din 
nou şi să luăm ceaiul. 

ÎNTREBARE: La cinci, când aţi plecat, aţi mai intrat în camera 
dumneavoastră? 

RASPUNS: Nu, domnule, numai tata s-a dus până în cameră, să- 
mi caute, la rugămintea mea, pălăria. 

ÎNTREBARE: Şi n-a observat nimic suspect? 

DOMNUL STANGERSON: Bineînţeles că nu, domnule. 

ÎNTREBARE: De altminteri, e mai mult ca sigur că la acea oră 
asasinul nu se afla încă sub pat. Când aţi plecat, uşa de la cameră 
nu fusese încuiată cu cheia? 

DOMNIŞOARA STANGERSON: Nu. N-aveam nici un motiv... 

ÎNTREBARE: Cât timp aţi lipsit atunci din pavilion, 
dumneavoastră şi domnul Stangerson? 

RASPUNS: Aproape o oră. 

ÎNTREBARE: în răstimpul acesta trebuie să se fi strecurat 
asasinul în pavilion; fără îndoială. Dar cum, însă? Nu ştim. În parc 
s-au găsit urme foarte clare de paşi care pornesc din dreptul 
ferestrei vestibulului, dar nu pot fi găsite cele care vin într-aici. 
Când aţi ieşit la plimbare cu tatăl dumneavoastră, n-aţi observat 
dacă fereastra din vestibul era deschisă? 

RASPUNS: Nu-mi amintesc de-aşa ceva. 

DOMNUL STANGERSON: Era închisă. 

ÎNTREBARE: Dar când v-aţi înapoiat? 

DOMNIŞOARA STANGERSON: Nu i-am dat nici o atenţie. 

DOMNUL STANGERSON: Mai era închisă... mi-aduc cu precizie 
aminte, deoarece când ne-am întors am spus cu voce tare: „Ar fi 
fost tare bine dacă moş Jacques ar fi deschis fereastra în lipsa 
noastră“. 

ÎNTREBARE: Ciudat! Ciudat! Să ştiţi, domnule Stangerson, că 
moş Jacques o deschisese şi în absenţa dumneavoastră şi înainte 
de-a ieşi. Deci, la şase v-aţi înapoiat în laborator şi aţi început să 
lucraţi? 

DOMNIŞOARA STANGERSON: Da, domnule. 

ÎNTREBARE: Şi, de la această oră, n-aţi mai plecat din laborator 
până în clipa când aţi intrat în camera dumneavoastră? 

DOMNUL STANGERSON: Nici eu şi nici fiica mea, domnule. Avem 
o lucrare ce necesită o urgenţă atât de mare că nu putem pierde 
niciun minut. E într-atât de importantă încât lăsăm la o parte orice 
alte probleme. 

ÎNTREBARE: Masa de seară aţi luat-o în laborator? 

RĂSPUNS: Da, din aceleaşi motive. 

ÎNTREBARE: De obicei cinaţi în laborator? 

RASPUNS: Rareori luăm aici masa de seară. 

ÎNTREBARE: Asasinul n-avea cumva de unde să ştie că în acea 
seară veţi cina în laborator? 

DOMNUL STANGERSON: Pentru Dumnezeu, domnule, nu cred 
aşa ceva... Ne-am hotărât să mâncăm în laborator, eu şi fiica mea, 
pe la şase, când ne întorceam spre pavilion. În momentul acela am 
fost opriţi de paznicul meu, care m-a reţinut câteva clipe, să mă 
roage să-i însoțesc într-o inspecţie urgentă, în partea de pădure 
unde aveam de gând să facem tăieri. Mi-era peste putinţă şi-am 
amânat pe a doua zi această treabă; atunci l-am rugat pe paznic 
deoarece trecea pe la castel, să-l anunţe pe majordom că vom 
cina în laborator. Paznicul plecă să-mi execute dispoziţia, iar eu o 
ajunsei din urmă pe fiică-mea, căreia îi înmânasem cheia 
pavilionului şi care o lăsase în uşă pe dinafară. Fiică-mea se şi 
apucase de lucru. 

ÎNTREBARE: Domnişoară, la ce oră aţi intrat în camera 
dumneavoastră, atunci când tatăl dumneavoastră nu-şi terminase 
încă lucrul? 

DOMNIŞOARA STANGERSON: La miezul nopţii. 

ÎNTREBARE: Moş Jacques mai intrase în cursul serii în „Camera 

Galbenă“? 

RASPUNS: Ca în fiecare seară, să tragă obloanele şi să aprindă 
veioza... 

ÎNTREBARE: N-a observat nimic suspect? 

RĂSPUNS: Ne-ar fi spus. Moş Jacques e un om de treabă, care 
ţine mult la mine. 

ÎNTREBARE: Dumneavoastră susţineţi, domnule Stangerson, că 
după aceea moş Jacques n-a mai plecat din laborator? A stat tot 
timpul cu dumneavoastră? 

DOMNUL STANGERSON: Sunt sigur de asta. N-am nici o bănuială 
în privinţa asta. 

ÎNTREBARE:  Domnişoară, când aţi intrat în camera 
dumneavoastră, aţi încuiat imediat uşa cu cheia şi aţi tras zăvorul? 
Vasăzică un şir întreg de prevederi, deşi ştiaţi că tatăl şi servitorul 
dumneavoastră se aflau alături. Vă temeaţi deci de ceva? 

RĂSPUNS: Tatăl meu n-avea să mai întârzie mult până să plece 
la castel, iar moş Jacques să meargă la culcare. Şi, în afară de 
asta, exista ceva anume de care mă temeam. 

ÎNTREBARE: Vă era atâta frică de acel ceva anume încât a 
trebuit să Împrumutați revolverul lui moş Jacques, fără să-i spuneţi 
nimic? 

RĂSPUNS: Aşa este, nu voiam să înspăimânt pe nimeni, mai ales 
că temerile mele puteau fi cu totul copilăreşti. 

ÎNTREBARE: Şi de ce anume vă temeaţi? 

RĂSPUNS: Nu ştiu cum să vă spun mai precis; de vreo câteva 
nopţi mi se părea că aud în parc şi în afara parcului, în jurul 
pavilionului, o mulţime de zgomote neobişnuite, uneori auzeam pe 
cineva mergând, trosnete de ramuri rupte, în noaptea care a 
precedat atentatul, în noaptea în care nu m-am culcat înainte de 
trei dimineaţa, când ne-am înapoiat de la Elysee, am stat câteva 
clipe la fereastră şi mi s-a părut că am văzut aievea nişte umbre... 

ÎNTREBARE: Câte umbre erau? 

RASPUNS: Două umbre care dădeau târcoale heleşteului. Apoi 
luna s-a ascuns după nori şi n-am mai văzut nimic, în fiecare an, 
pe timpul acesta, sunt de mult mutată în apartamentul meu din 
castel, unde îmi reiau ocupațiile obişnuite de iarnă; însă anul 
acesta mi-am zis să nu plec din pavilion decât atunci când tatăl 
meu îşi va termina, pentru Academia de Ştiinţe, sinteza 
cercetărilor sale despre Disocierea materiei. Nu voiam ca această 
considerabilă operă, care trebuia terminată peste câteva zile, să 
fie tulburată de vreo schimbare oarecare în deprinderile noastre de 

toate zilele. Veţi înţelege, aşadar, de ce n-am vrut să-i vorbesc în 
nici un caz tatii despre temerile mele copilăreşti şi de ce nu i-am 
spus nimic nici lui moş Jacques, care nu şi-ar fi putut ţine gura In 
orice caz, deoarece ştiam că moş Jacques avea un revolver în 
sertarul noptierei lui, am profitat de-o clipă în timpul zilei, când 
bunul nostru moşneag lipsise, să mă urc repede până la el în pod 
şi să-i iau arma, pe care am vârât-o apoi în sertarul noptierei mele. 

ÎNTREBARE: Aveţi cumva duşmani? 

RĂSPUNS: Nici unul. 

ÎNTREBARE: Va dăţi seama, domnişoară, cât de mult pot 
surprinde aceste excepţionale măsuri de prevedere. 

DOMNUL STANGERSON: Desigur, fetiţa mea, iată nişte precauţii 
cu totul neobişnuite. 

RĂSPUNS: Dar de ce? Doar am spus că de două nopţi nu mă 
simţeam de loc liniştită, ba chiar eram îngrijorată de-a binelea... 

DOMNUL STANGERSON: Ar fi trebuit să-mi comunici toate 
acestea. Eşti de neiertat. Am fi putut evita o nenorocire! 

ÎNTREBARE: După ce uşa „Camerei Galbene“ a fost încuiată, 
domnişoară, v-aţi culcat imediat? 

RĂSPUNS: Da, şi, foarte obosită, am adormit de îndată... 

ÎNTREBARE: Veioza rămăsese aprinsă? 

RASPUNS: Da; însă dă o lumină foarte slabă... 

ÎNTREBARE: Atunci, domnişoară, spuneţi-mi ce s-a întâmplat 
mai departe? 

RĂSPUNS: Nu ştiu dacă adormisem de mult, însă deodată m-am 
trezit... strigând... 

DOMNUL STANGERSON: Da, un strigăt înspăimân- tător... 
Asasinul!... Parcă-l aud şi acum... 

ÎNTREBARE: Aţi strigat tare? 

RĂSPUNS: În cameră se afla un bărbat. Se năpusti asupra mea, 
îmi puse mâna în gât, încercă să mă sugrume. Incepeam să mă 
sufoc; deodată, reuşii să apuc revolverul din sertarul întredeschis 
al noptierei, unde-l ţineam ascuns, gata de tras. In clipa aceea 
necunoscutul mă smulse din pat şi ridică un fel de bâtă să-mi dea 
în cap. Dar apucai să trag. Imediat după aceea simţii o lovitură 
năprasnică, o lovitură teribilă la cap. Toate acestea, domnule 
judecător, s-au întâmplat mult mai repede decât v-aş putea 
povesti, şi după aceea n-am mai ştiut nimic. 

ÎNTREBARE: Asta-i totul?... N-aveţi nici o părere despre felul în 
care asasinul a putut să fugă din camera dumneavoastră? 

RĂSPUNS: Nici o părere... Nu mai ştiu nimic altceva. Nu poţi şti 

ce se întâmplă în jurul tău atunci când eşti ca mort! 

ÎNTREBARE: Omul era mare sau mic de statură? 

RASPUNS: N-am putut vedea decât o umbră, ce mi s-a părut 
uriaşă... 

ÎNTREBARE: Nu ne puteţi da niciun indiciu? 

RĂSPUNS: Domnule, nu ştiu nimic altceva; un individ s-a 
năpustit asupra mea, am tras în el... Nu ştiu nimic mai mult... 

Aici se termină interogatoriul domnişoarei Stangerson, Joseph 
Rouletabille îl aştepta răbdător pe domnul Robert Darzac. Acesta 
nu întârzie prea mult. 

Ascultase interogatoriul dintr-o odaie învecinată cu camera 
domnişoarei  Stangerson şi venea acum să-i relateze în 
amănunţime prietenului nostru, ajutat de-o memorie neobişnuită. 
Era de o docilitate care şi-acum mă uimeşte. Datorită însemnărilor 
fugare notate cu creionul, fu în stare să reproducă aproape textual 
întrebările şi răspunsurile. 

Domnul Darzac făcea într-adevăr impresia că e secretarul 
tânărului meu prieten şi, în tot ce întreprindea, părea că nu-i poate 
refuza nimic, ba chiar şi mai mult, puteai să juri „că lucra pentru 
el“. 

Problema „ferestrei închise“ îl intrigă pe reporter, aşa cum îl 
intrigase şi pe judecătorul de instrucţie. In plus, Rouletabilic îl rugă 
pe domnul Darzac să-i mai spună o dată cum îşi petrecuseră 
domnul şi domnişoara Stangerson timpul în ziua dramei, aşa cum 
stabiliseră amândoi în faţa judecătorului. Imprejurările în care 
decursese cina din laborator l-au interesat în cel mai înalt grad şi 
ceru să-i fie relatate de două ori, pentru a se putea convinge 
despre faptul că numai paznicul ştia că profesorul şi fiica lui aveau 
să cineze în laborator şi despre felul în care aflase paznicul de 
acest lucru. 

Când domnul Darzac termină, spusei: 

— lată un interogatoriu care nu avansează prea mult lucrurile. 

— Le dă îndărăt, fu de acord domnul Darzac. 

— Le clarifică, spuse îngândurat Rouletabilic. 

IX 


Reporter 
şi poliţist 


Tustrei ne înapoiarăm în direcţia pavilionului. La vreo sută de 
metri de clădire, reporterul ne opri şi, arătându-ne un mic boschet 
din dreapta noastră, ne spuse: 

— lată de unde a pornit asasinul pentru a intra în pavilion. 

Deoarece mai erau şi alte boschete din aceeaşi specie printre 
bătrânii stejari, îl întrebai de ce asasinul îl alesese tocmai pe acela 
mai degrabă decât pe celelalte; Rouletabille răspunse, rându-mi 
cărarea ce trecea pe lângă boschet şi ducea până lângă uşa 
pavilionului: 

— Cărarea e aşternută cu pietriş, după cum vezi, îmi spuse el. 
Pentru a se duce la pavilion, era absolut necesar ca omul să fi 
trecut pe aici, dacă ţinem seama că pe pământul moale, înspre 
pavilion, nu-i găsim urmele paşilor. Că doar omul acesta n-o fi avut 
aripi. E clar că a mers pe jos, însă a mers pe pietrişul care, 
rostogolindu-se sub încălţăminte, nu i-a păstrat nicio urmă; într- 
adevăr, pietrişul mai fusese călcat de-o mulţime de alte picioare, 
deoarece cărarea asta este cel mai scurt drum de la pavilion şi 
până la castel. In ceea ce priveşte boschetul, el este alcătuit din 
specii vegetale care nu veştejesc niciodată în timpul iernii - din 
dafini şi salvii - şi a pus la îndemâna asasinului un adăpost 
îndeajuns de nimerit ca să aştepte aici clipa când avea să poată 
porni spre pavilion. Din boschetul în care stătea pitit, i-a zărit 
ieşind mai întâi pe domnul şi pe domnişoara Stangerson, şi apoi pe 
moş Jacques. Pietrişul se aşternea până aproape de fereastra 
vestibulului. Nişte urme de paşi, paralele cu peretele, urmele pe 
care le observam adineauri şi pe care le mai văzusem, dovedeau 
că nu era nevoie să facă decât un singur pas pentru a ajunge în 
faţa ferestrei din vestibul, care fusese lăsată deschisă de moş 
Jacques. Atunci, individul s-a ridicat în puterea mâinilor şi a 
pătruns în vestibul. 

— La urma urmei, e foarte posibil! spusei eu... 

— Cum la urma urmei? Cum la urma urmei?... exclamă 
Rouletabille, cuprins de-o neaşteptată mânie, pe care o 
dezlănţuisem cu atâta nevinovăție... De ce spui: „La urma urmei, e 

foarte posibil! “? 

Îl implorai să nu fie câtuşi de puţin supărat, dar apucase să se 
necăjească mult prea mult pentru a mai avea răbdare să m- 
asculte şi declară că admira şovăiala plină de prudenţa cu care 
anumite persoane (adică eu) abordau pe ocolite cele mai simple 
probleme, neriscând niciodată să afirme: „e aşa“ sau „nu-i aşa”, 
astfel încât inteligenţa lor ajungea precis la aceleaşi rezultate care 
s-ar fi putut obţine şi în cazul în care natura ar fi uitat să le 
ornamenteze cutia craniană cu o fărâmă de materie cenuşie. 
Deoarece păream ofensat, tânărul meu prieten mă lua de braţ, 
liniştindu-mă „că toate astea nu le spusese pentru mine, din 
moment ce-mi purta o stimă cu totul aparte”. 

— Dar, mă rog, reluă el, e câteodată o crimă să nu judeci cu 
precizie atunci când ai posibilitatea!... Dacă n-am să raţionez, aşa 
cum fac acum, când iau în seamă pietrişul ăsta, atunci va trebui să 
introduc şi un balon în raţionamentul meu! Dragul meu, ştiinţa 
aerostaticelor dirijabile nu-i încă suficient de dezvoltată pentru a 
putea include, în jocul cogitaţiunilor mele, un asasin ce ne cade 
din cer! Deci, să nu mai afirmi că un lucru e posibil, atunci când e 
imposibil să fie altminteri. Acum ştim în ce fel a intrat individul pe 
fereastră şi, de asemenea, cunoaştem şi în ce moment anume a 
intrat. A pătruns înăuntru în timpul plimbării de la orele cinci. 
Prezenţa în laborator a cameristei care tocmai termina cu 
dereticatul din „Camera Galbena“, în momentul când, la unu şi 
jumătate, profesorul şi fiica lui se întorceau, ne îngăduie să 
afirmăm că la unu şi jumătate asasinul nu era sub pat în cameră, 
bineînţeles dacă nu exista cumva complicitatea cameristei. Ce 
părere aveţi, domnule Robert Darzac? 

Domnul Darzac dădu din cap, declarând că era convins da 
fidelitatea cameristei domnişoarei Stangerson şi că slujnica era 
foarte cinstită şi foarte devotată. 

— Şi apoi, la orele cinci, domnul Stangerson intrase în odaie să 
caute pălăria fetei lui! adăugă el... 

— Mai e şi acest amănunt, spuse Rouletabille. 

— Sunt de acord că individul a intrat pe această fereastră în 
momentul care-l spui, zisei eu, dar de ce a închis din nou fereastra, 
fapt care inevitabil ar fi trebuit să atragă atenţia celor care-o 
deschiseseră? 

— Poate că fereastra nici n-a fost închisă „imediat”, îmi 
răspunse tânărul reporter. Dar dacă a închis fereastra la loc, a 
făcut-o numai din cauza cotiturii cărării aşternute cu pietriş, pe 

care o vedem la douăzeci şi cinci de metri de pavilion şi din cauza 
celor trei stejari care se înalță acolo. 

— Ce vreţi să spuneţi cu asta? întrebă domnul Robert Darzac, 
care ne urmărise cu atenţie şi-i asculta pe Rouletabille cu o 
încordare aproape avidă. 

— Am sa va explic mai târziu, domnule, când am să consider ca 
a sosit momentul; dar, în cazul când se justifică ipoteza mea, nu 
cred să fi rostit cuvinte de mai mare importanţă despre această 
enigmă decât cele de mai sus. 

— Şi care este ipoteza dumitale? 

— N-o veţi afla niciodată, dacă nu va da dovadă că reprezintă 
adevărul. Este o ipoteză mult prea serioasă, vedeţi 
dumneavoastră, ca s-o comunic atâta timp cât nu-i decât o 
ipoteză. 

— Cel puţin, aveţi vreo părere despre asasin? 

— Nu, domnule, nu ştiu cine e asasinul, dar să n-aveţi nicio grijă, 
domnule Robert Darzac, am să-l ştiu. 

Am fost nevoit să constat că domnul Robert Darzac era foarte 
tulburat; şi bănuiam că afirmaţia lui Rouletabille nu-i făcea nici o 
plăcere. Atunci, dacă într-adevăr se temea că asasinul avea să fie 
descoperit, de ce (aici puneam această întrebare propriei mele 
gândiri), de ce îl ajuta pe reporter să-l găsească? Se pare că 
tânărul meu prieten avu aceeaşi impresie ca şi mine, căci spuse cu 
brutalitate: 

— N-are să vă pară rău, domnule Robert Darzac, dacă am să-l 
descopăr pe asasin? 

— Ah! aş vrea să-i ucid cu mâna mea! exclamă logodnicul 
domnişoarei Stangerson, cu o însufleţire care mă lăsă încremenit. 

— Vă cred! spuse cu gravitate Rouletabille, dar n-aţi răspuns la 
întrebarea mea. 

Treceam pe lângă boschetul despre care ne vorbise adineauri 
tânărul reporter; intrai în el şi îi arătai urmele incontestabile lăsate 
de omul care stătuse ascuns aici. Rouletabille avusese iarăşi 
dreptate. 

— Dar e pe deplin normal! spuse el, e foarte normal!... Avem de- 
a face cu un individ în carne şi oase, care nu dispune de alte 
metode, diferite de ale noastre, şi va fi absolută nevoie ca totul să 
se explice! 

După ce rosti aceste cuvinte, îmi ceru talpa de hârtie pe care 
mi-o încredinţase şi o suprapuse peste una din amprentele atât de 
clare din dosul boschetului. Apoi se ridică spunând: „Nu, zău! “ 

Credeam că acum va porni să urmărească pista „paşilor pe unde 
fugise asasinul“, începând din dreptul terestrei vestibulului, însă 
ne târî după el destul de departe spre stânga, declarându-ne că 
era inutil să ne vârâm nasul în mocirla asta şi că acum cunoştea 
fără greş întreg drumul pe care-l făcuse asasinul în fuga lui. 

S-a dus până la capătul zidului, la cincizeci de metri de-aici, apoi 
a sărit gardul de mărăcini şi şanţul; ia priviţi, drept înainte, 
cărăruia ce duce spre heleşteu. E calea cea mai iute pentru a ieşi 
din domeniu şi a merge spre heleşteu. 

— De unde ştiţi că s-a dus spre heleşteu? 

— Pentru că de azi-dimineaţă Frederic Larsan nu s-a mişcat de 
lângă malurile lui. Trebuie să fie acolo nişte urme foarte ciudate. 

După câteva minute eram lângă heleşteu. 

Era o mică întindere de apă mlăştinoasă, înconjurată de stuf, pe 
care încă mai pluteau câteva biete frunze veştede de nufăr. 
Probabil că marele Fred ne văzuse venind, dar întrucât se pare că-l 
interesam prea puţin, nu ne dădu nicio atenţie şi continuă să 
scormonească, cu vârful bastonului, ceva ce nu puteam desluşi. 

— Priviţi, spuse Rouletabille, iată iarăşi urmele lăsate de individ 
în fuga lui; aici dau ocol heleşteului, se întorc din nou şi apoi 
dispar, lângă heleşteu, drept în faţa potecii care duce spre drumul 
cel mare către Epinay. Omul şi-a continuat fuga spre Paris... 

— Ce te face să crezi, îl întrerupsei eu, de vreme ce pe potecă 
nu mai există nici urmă din paşii lui?... 

— Ce mă face să cred? Păi, tocmai aceste urme de paşi, aceste 
urme pe care le aşteptam! exclamă el, arătându-ne amprentele 
foarte clare, lăsate de-o „încălţăminte elegantă”... Uitaţi-vă! 

Şi îl întrebă pe Frederic Larsan: 

— Domnule Fred, strigă el... „aceşti paşi eleganţi” de pe şosea 
se află aici din clipa când a fost descoperită crima? 

— Da, tinere; da, li s-au luat măsurile cu deosebită grijă, 
răspunse Fred fără să ridice capul. Uitaţi-vă, există aici paşi care 
vin Şi paşi care pleacă din nou... 

— Omul avea o bicicletă! exclamă reporterul... 

În acest moment, după ce examinasem urmele bicicletei care 
însoțeau, la ducere şi la întoarcere, paşii eleganţi, crezui că-i cazul 
să intervin. 

— Bicicleta explică dispariţia paşilor grosolani ai asasinului, 
spusei eu. Asasinul, cu picioarele lui butucănoase, a încălecat pe 
bicicletă... Complicele lui, „omul cu încălţămintea elegantă”, 
venise să-l aştepte pe malul heleşteului, cu bicicleta. Nu se poate 

presupune oare ca asasinul lucra pentru omul cu încălţămintea de 
lux? 

— Nu! nu! răspunse Rouletabille cu un zâmbet bizar... Mă 
aşteptam să dau de urmele astea încă de la începutul afacerii. Am 
pus mâna pe ele, nu vi le mai dau. Sunt urmele paşilor lăsate de 
asasin! 

— Şi cu celelalte urme, cu urmele grosolane, ce faci cu ele? 

— Sunt tot urmele asasinului. 

— Atunci, sunt doi? 

— Nu! nu e decât unul singur şi n-a avut nici un complice... 

— Bravo! bravo! strigă Frederic Larsan de la locul unde se 
găsea. 

— Priviţi, continuă tânărul reporter, arătându-ne terenul răscolit 
de tocurile unei încălțări grosolane; individul s-a aşezat aici, şi-a 
descălţat jerpeliturile pe care le purtase în scopul de-a înşela 
justiţia, şi apoi, luându-le fără îndoială cu el, s-a sculat pe 
picioarele lui adevărate şi, mergând liniştit la pas, cu bicicleta 
lângă el, ţinând-o cu mâna, a ieşit la şosea. Nu se putea încumeta 
să gonească cu bicicleta pe poteca asta nenorocită. De altminteri, 
ceea ce dovedeşte acest lucru este urma slabă şi şovăielnică 
lăsată de bicicletă pe potecă, în ciuda solului moale. Dacă ar fi fost 
cineva pe bicicletă, roţile ş-ar fi afundat şi mai mult în pământ... 
Nu, nu, nu era decât un singur individ: asasinul, şi acesta pe jos! 

— Excelent! Excelent! spuse iarăşi marele Fred... 

Şi, pe neaşteptate, veni lângă noi, se opri înaintea domnului 
Robert Darzac şi îi spuse: 

— Dacă am fi avut acum o bicicletă aici... am fi putut demonstra 
justeţea raţionamentului acestui tânăr, domnule Robert Darzac... 
Nu ştiţi cumva dacă nu există vreuna ta castel? 

— Nu, răspunse Darzac, nu există niciuna la castel; pe-a mea 
am dus-o, acum patru zile, la Paris, când am fost ultima oară la 
castel, înainte de crimă. 

— Păcat! replică Fred pe-un ton extrem de rece. 

Şi întorcându-se spre-Rouletabille: 

— Dacă lucrurile se vor desfăşura în acelaşi fel, ai să vezi că 
vom ajunge amândoi la aceleaşi concluzii. Ai vreo părere despre 
felul în care a ieşit asasinul din „Camera Galbenă“? 

— Da, răspunse prietenul meu, numai o părere... 

— Şi eu la fel, continuă Fred, şi bănuiesc că trebuie să fie 
aceeaşi. Nu pot exista două modalităţi de a raţiona în cazul de 
faţă. Aştept sosirea şefului meu. Ca să-mi pot depune motivările 

înaintea judecătorului. 

— Ah! va veni şeful Sigurantei? 

— Da, azi după-amiază, pentru confruntarea din laborator, în 
prezenţa judecătorului de instrucţie, a tuturor celor care au jucat 
sau ar fi putut juca vreun rol în această dramă. Va fi foarte 
interesant. Ce păcat că n-ai să poţi asista şi dumneata la 
confruntare! 

— Am să fiu şi eu de faţă, afirmă Rouletabille. 

— Zău... eşti extraordinar... pentru vârsta dumitale! replică 
polițistul pe-un ton ce nu părea lipsit de-o oarecare ironie... Ai 
putea fi un excelent poliţist... dacă ai avea ceva mai multă 
metodă... dacă ai asculta mai puţin de instinctul şi de bosele 
frunţii dumitale. E un fapt pe care l-am observat în mai multe 
rânduri, domnule Rouletabille; raţionezi prea mult... Nu te laşi 
condus în suficientă măsură de spiritul dumitale de observaţie... 
Ce zici de batista însângerată şi de mâna înroşită de pe perete? 
Dumneata, dumneata ai văzut mâna înroşită de pe perete, eu n- 
am văzut decât batista... Spune... 

— AŞ! spuse Rouletabille, puţin tulburat, asasinul a fost rănit la 
mână de revolverul domnişoarei Stangerson! 

— Aha! e o observaţie brutală, instinctivă... la seama, ai o logică 
prea „directă“, domnule Rouletabille; logica o să-ţi joace odată un 
renghi, dacă o brutalizezi în felul acesta. Există nenumărate 
împrejurări când trebuie să te porţi blând cu ea, „s-o iei pe 
departe“... Domnule Rouletabille, ai dreptate când te referi la 
revolverul domnişoarei Stangerson. E lucru vădit că victima e cea 
care a tras. Dar greşeşti când afirmi că ea l-a rănit pe asasin la 
mână... 

— Sunt sigur! exclamă Rouletabille. 

Fred, imperturbabil, îl întrerupse: 

— Greşeală de  observaţie!... greşeală de observație... 
Examinarea batistei, puzderia de pete mici şi rotunde, stacoijii, 
urmele de picături găsite de mine pe urma paşilor, chiar în 
momentul când piciorul îi calcă pe pământ, îmi dovedesc că 
asasinul n-a fost rănit. Domnule Rouletabille, asasinului i-a curs 
sânge din nas!... Marele Fred părea serios. Totuşi, nu mi-am putut 
înfrâna o exclamaţie. 

Reporterul privea la Fred, care-l privea şi el cu gravitate pe 
reporter. Şi Fred conchise imediat: 

- Omul căruia îi curgea sângele în mână şi pe batistă şi-a şters 
mâna de perete. Lucrul acesta e foarte important, adăugă el, 

deoarece nu-i absolut necesar ca asasinul să fie rănit la mână 
pentru ca el să fie asasinul. 

Rouletabille păru că se gândeşte adânc şi spuse: 

— Există ceva, domnule Frederic Larsan, care-i mult mai grav 
decât să brutalizezi logica, există starea de spirit caracteristică 
unor anumiţi poliţişti care-i face, cu deplină bună credinţă, „să 
supună cu blândeţe logica în faţa necesităţilor cerute de concepţia 
lor“. V-aţi şi făcut o părere despre asasin, domnule Fred, vă rog să 
nu negaţi... şi asasinul dumneavoastră n-are voie să fi fost rănit la 
mână, altminteri ideea dumneavoastră ar cădea de la sine... lar 
dumneavoastră aţi căutat şi aţi găsit altceva. Este un sistem plin 
de primejdii, domnule Fred, plin de primejdii, acest sistem care 
constă în a porni de la o părere formată despre asasin pentru a 
ajunge la dovezile de care avem nevoie! Asta ar putea să aibă 
consecinţe grave... Feriţi-vă de eroarea judiciară, domnule Fred; vă 
pândeşte!... 

Şi, zâmbind puţin ironic, cu mâinile vârâte în buzunare, cam 
zeflemitor, Rouletabille, cu privirea lui hâtră, îl aţinti pe marele 
Fred. 

Frederic Larsan îl cercetă pe copilandrul care avea pretenţia să 
fie mai tare decât el: dădu din umeri, ne salută şi plecă, păşind 
întins, lovind bolovanii şoselei cu bastonul lui uriaş. 

Rouletabille privea la el în timp ce se depărta; apoi tânărul 
reporter se întoarse spre noi, cu faţa plină de bucurie şi de pe- 
acum triumfătoare; 

— Am să-l bat! strigă el la noi... Am să-l bat pe marele Fred, 
oricât de tare ar fi el; am să-i bat pe toţi... Rouletabille e mai 
puternic decât toţi laolaltă!... Şi marele Fred, celebrul, renumitul, 
giganticul Fred... unicul Fred judecă ca o cizmă!... ca o cizmă!... ca 
o cizmă!... 

Vru să schiţeze o figură de dans; însă se opri brusc din evoluţiile 
lui coregrafice... Privirea mi se îndreptă în direcţia spre care se 
uita; ochii nu i se dezlipeau de pe domnul Robert Darzac, care, cu 
figura descompusă, se uita pe potecă la urmele paşilor lui, alături 
de amprentele „paşilor eleganţi“. NU EXISTA NICIO DIFERENŢĂ! 

Am crezut că se va prăbuşi; ochii, dilataţi de groază, ne ocoliră 
câteva clipe, în timp ce mâna dreaptă trăgea cu o mişcare 
spasmodică de barba care-i înconjura faţa cinstită, blajină, şi 
cuprinsă de deznădejde. In cele din urmă îşi reveni, ne salută, ne 
spuse cu voce schimbată ca era nevoit să se reîntoarcă la castel şi 
plecă. 

— Drace! spuse Rouletabille. 

Reporterul arăta şi el înmărmurit. Scoase din portofel o bucată 
de hârtie albă şi, aşa cum îl văzusem procedând mai înainte, 
decupa cu foarfecile conturul „paşilor eleganţi” ai asasinului, al 
căror model se afla acolo, pe pământ. Apoi aşeză noua talpă de 
hârtie deasupra amprentelor lăsate de botinele domnului Darzac. 
Suprapunerea era perfectă şi Rouletabille se ridică repetând: 
„Drace!“ 

Nu îndrăzneam să rostesc o vorbă, atât de grav mi se părea 
ceea ce se întâmpla în acest moment în bosele lui Rouletabille. 

El spuse: 

— Şi totuşi sunt convins că domnul Darzac e un om cinstit... 

Mă luă cu sine în direcţia hanului „Donjon“, pe care-l zăream la 
vreun kilometru, la marginea şoselei, lângă un mic pâlc de copaci. 

X 


„Acum nu vom 
mai putea 
mânca vânat“ 


Hanul „Donjon“ nu arăta prea grozav, însă îmi plac nespus de 
mult dărăpănăturile astea cu grinzile înnegrite de vreme şi de 
fumul vetrelor, aceste hanuri de pe vremea diligenţelor, înjghebări 
ce stau gata să cadă şi care în curând nu vor mai fi decât o 
amintire. Ele aparţin trecutului, fac parte din istorie, duc mai 
departe un farmec anume şi fac să te gândeşti la bătrânele 
poveşti de drumul mare, atunci când mai existau întâmplări 
neobişnuite de călătorie. 

Îmi dădui imediat seama că hanul „Donjon“ îşi împlinise de mult 
cele două veacuri, dacă nu chiar şi mai bine. Bolovanii de piatra şi 
tencuiala se desprinseseră ici şi colo din bârnele trainice de lemn, 
ale căror X-uri şi V-uri mai purtau cu voinicie în cârcă acoperişul 
îmbătrânit. Acesta lunecase încetişor pe căpriorii de sprijin, aşa 
cum i se pleoşteşte pe frunte şapca unui beţiv. Deasupra intrării, o 
firmă din tablă scârţâia în bătaia vântului de toamnă. Cine ştie ce 
artist localnic zugrăvise pe firmă un soi de turn, deasupră-i cu un 
acoperiş ţuguiat şi un turnişor cum se vedea la castelul Glandier. 
Sub firmă, în prag, un ins cu o figură destul de respingătoare părea 
cufundat în nişte gânduri îndeajuns de negre, dacă ar fi fost să 
dăm crezare  frunţii încreţite şi  încruntării răutăcioase a 
sprâncenelor lui stufoase. 

Când ne aflarăm lângă el, binevoi să ne bage în seamă şi ne 
întrebă, oarecum nu prea încurajator, dacă avem vreo trebuinţă. 
Era, fără putinţă de tăgadă, neprimitoarea gazdă a încântătorului 
lăcaş. Întrucât ne manifestam nădejdea că va binevoi să ne dea 
ceva de-ale gurii, ne mărturisi că n-avea nici de unele şi s-ar găsi 
la mare încurcătură dacă ar fi pus în situaţia să ne poată mulţumi; 
şi, în timp ce ne spunea cele de mai sus, ne privea cu o uitătură a 
cărei neîncredere nu izbuteam să mi-o explic. 

— Puteţi să ne primiţi fără nicio grijă, îi spuse Rouletabille, nu 
suntem de la poliţie. 

— Nu mi-e teamă de poliţie, răspunse individul; nu mi-e teamă 
de nimeni. 


UA 

Printr-un semn, încercasem să-i dau de înţeles prietenului meu 
că am fi mai bine inspirați dacă n-am stărui atâta, însă prietenul 
meu, care ţinea în chip vădit să pătrundă în han, se furişă pe sub 
braţul hangiului şi intră înăuntru. 

— Vino încoace, spuse el, e foarte bine aici. 

Intr-adevăr, un morman de butuci ardea năprasnic în vatră. Ne 
apropiarăm şi întinserăm mâinile spre căldura vetrei de jar, 
deoarece în dimineaţa asta începuse să se facă simțită venirea 
iernii. Odaia arăta destul de încăpătoare; era mobilată cu două 
mese din scândură groasă, câteva scaune fără spătar şi o tejghea 
pe care se înşirau nişte sticle cu sirop şi rachiu. Trei ochiuri de 
geam priveau spre şosea. O reclamă cromolitografiată, lipită de 
perete, lăuda, sub înfăţişarea unei gingaşe parizience ce-nchina 
paharul cu neruşinare, virtuțile aperitive ale unui nou vermut. 
Hangiul aranjase pe poliţa de sus a vetrei o mulţime de oale şi 
ulcele din gresie şi faianţă. 

— lată o vatră de toată frumuseţea, tocmai nimerita să frigi un 
pui, spuse Rouletabille. 

— N-avem nici urmă de pui, spuse gazda; nici măcar vreun 
amărât de iepure. 

— Ştiu, replică prietenul meu, cu-o voce hâtră care mă 
descumpăni, știu că acum nu vom mai putea mânca vânat. 

Mărturisesc că nu pricepeam nicio iota din cuvintele lui 
Rouletabille. De ce îi spunea hangiului: „Acum nu vom mai putea 
mânca vânat...“? Şi de ce hangiul, imediat ce auzi aceste cuvinte, 
lăsă să-i scape o înjurătură pe care tot atât de repede o înăbuși şi 
se puse la dispoziţia noastră la fel de docil ca şi domnul Robert 
Darzac însuşi când auzise cuvintele fatidice: „Casa parohială nu şi- 
a pierdut nimic din farmecul ei şi mei grădina din splendoare. 
Hotărât lucru, prietenul meu avea darul să se facă înţeles de 
oameni prin nişte cuvinte cu totul de neînțeles. Îi comunicai 
această observaţie, iar el se mulţumi să zâmbească. Aş fi preferat 
să binevoiască a-mi da unele explicaţii, dar îşi duse degetul la 
buze, ceea ce fără îndoială însemna că nu numai îşi interzicea să 
scoată vreo vorbă, dar chiar că-mi recomanda şi mie să tac din 
gură. Intre timp, hangiul, îmbrâncind o uşiţă, strigă dând poruncă 
să i se aducă vreo şase ouă şi „bucăţica de muşchiuleţ“. Comanda 
fu imediat îndeplinită de-o tânără femeiuşcă foarte îndatoritoare, 
cu un admirabil păr bălai, care ne privea plină de curiozitate cu 
frumoşii ei ochi mari şi blajini. 

Hangiul îi porunci cu voce aspră: 

— Cară-te de-aici! Şi dacă omul verde vine cumva încoa, să nu 
te mai văd în ochi! 

Femeiuşcă dispăru. Rouletabille luă ouăle ce-i fuseseră aduse 
într-un castron şi carnea ce i se înmânase pe-o farfurie, aşeză totul 
cu grijă lângă el, la gura vetrei, desprinse o tigaie şi un grătar care 
stăteau agăţate de peretele acesteia şi începu să bată ouăle 
pentru omletă, aşteptând să se frigă, muşchiuleţul. Mai comandă 
hangiului două sticle straşnice de cidru şi făcu impresia că se 
ocupă de gazda lui tot atât de puţin cât se ocupa gazda de el. 
Hangiul, când se uita la el mâncându-l din ochi, când se uita la 
mine cu o privire îngrozită, pe care în zadar încerca s-o ferească. 
Ne lăsă în pace să ne gătim singuri şi ne puse masa lângă 
fereastră. 

Deodată, îl auzii cum bodogăneşte; 

— Aha! uite-l! 

Schimbat la faţă, care acum reflecta numai o ură atroce, se duse 
lângă fereastră, lipindu-se de ea, să privească pe şosea. N-a mai 
fost nevoie să-i fac atent pe Rouletabille. Tînărul îşi părăsise de 
mult omleta şi se dusese lângă hangiu, la fereastră. Mă dusei şi eu 
acolo cu el. 

Un bărbat îmbrăcat numai în catifea verde, purtând pe cap o 
caschetă rotundă de aceeaşi culoare, păşea cu un mers liniştit pe 
şosea, trăgând din pipă. Purta pe umăr o puşcă la curea şi arăta în 
mişcările lui o uşurinţă aproape aristocratică. Bărbatul putea să 
aibă vreo patruzeci şi cinci de ani. Părul şi mustaţa îi erau cărunte. 
Era deosebit de frumos. Purta ochelari. Când trecu pe lângă han, 
şovăi o clipă, stând la îndoială dacă să intre sau nu, aruncă o 
privire spre noi, pufăi de câteva ori din pipă şi cu acelaşi mers 
degajat îşi continuă plimbarea. 

Rouletabille şi cu mine îl privirăm amândoi pe hangiu. Privirea 
lui arunca fulgere, strângea din pumni, iar buzele-i tremurau; toate 
acestea ne făcură cunoscute simţămintele furtunoase care-l 
însufleţeau. 

— Bine-a făcut că n-a intrat azi aici! şuieră el. 

— Cine-i omul acesta? întrebă Rouletabille, întorcând omleta. 

— „Omul verde“! bodogăni hangiul... Nu-l cunoaşteţi? Cu atât 
mai bine pentru dumneavoastră. Nu-i o cunoştinţă care să vă facă 
cinste... Asta-i paznicul domnului Stangerson. 

— Pare-se că nu-l prea ai la inimă? întrebă reporterul în timp ce- 
şi răsturna omleta în tigaie. 

— Nimeni nu-l iubeşte pe-aici, domnule; şi-n afară de asta e un 

om fudul, care trebuie să fi avut cândva avere şi nu iartă nimănui 
că s-a văzut silit s-ajungă servitor pentru o bucată de pâine. Un 
paznic e şi el o slugă ca oricare alta, nu-i aşa? Pe cuvântul meu! s- 
ar zice că parcă el ar fi stăpân la Glandier, c-ale lui sunt toate 
pământurile şi pădurile. N-ar îngădui pentru nimic în lume unui 
sărman să mănânce o bucăţică de pâine pe iarbă, „pe iarba lui“! 

— Vine uneori pe-aici? 

— Vine chiar prea des. Dar am să-i dau de-nţeles că nu-mi place 
mutra lui. Nu-i nici o lună de când nu ma bătea de fel la cap! Hanul 
„Donjon“ parcă nici nu exjstase vreodată pentru el!... N-avea timp! 
Trebuia să-i tragă clopotele hangiţei de la „Trei crini“, la Saint- 
Michel. Acum, că i s-au stricat ploile în dragoste, caută să-şi piardă 
timpul prin alte părţi... Un destrăbălat, un fustangiu, o lichea... Pe- 
aici nu se află nici un om de treabă care să-l înghită pe 
fluşturaticul ăsta... De pildă, portarii de la castel nici nu-l pot suferi 
în preajma lor pe „omul verde“!... 

— Aşadar, portarii de la castel sunt oameni de treaba, domnule 
hangiu? 

— Ziceţi-mi moş Mathieu; ăsta-i numele meu... Ei bine, aşa cum 
e-adevărat că mă cheamă Mathieu, da, domnule, tot aşa îi cred şi 
pe oamenii ăştia oamegi de treabă. 

— Totuşi, au fost arestaţi. 

— Şi ce dovedeşte asta? Nu vreau, însă, să-mi vâr nasul în 
ciorba altuia... 

— Ce părere ai despre asasinat? 

— Despre asasinarea bietei domnişoare? O fată de treaba, zău 
aşa, şi foarte iubită prin locurile noastre. Ce părere să am? 

— Da, ce părere ai dumneata de toate astea? 

— Nicio părere, pe de o parte... şi-o mulţime, pe de alta... Dar 
nu priveşte pe nimeni. 

— Nici pe mine? stărui Rouletabille. 

Hangiul îl privi chiorâş, bodogăni ceva şi spuse.: 

— Nici pe dumneavoastră... 

Omleta era gata; ne aşezasem la masă şi începusem să 
mâncăm în tăcere, când uşa de la intrare fu împinsă din afară şi o 
băbuţă, îmbrăcata în zdrenţe, sprijinindu-se într-o cârjă şi bâţâind 
din cap, cu părul coliliu atârnându-i în şuviţe nebune peste 
fruntea-i slinoasă, se ivi în prag. 

— A! ia te uită, maica Agenoux! Nu te-ai arătat de-un car de 
vreme, spuse gazda noastră. 

— Am fost tare bolnavă, cât pe-aci să dau ortul' popii, spuse 

75 


băbuţa. Dacă vi se întâmplă, poate aveţi ceva resturi pentru 
„Lighioana Domnului“?... 

Şi băbuţa pătrunse în han, urmată de-o pisică atât de uriaşa, de- 
o asemenea mărime cum nu crezusem că poate să existe. 
Animalul cată la noi şi miorlăi atât de deznădăjduit încât simţii 
cum mă trec fiorii. N-auzisem niciodată un mieunat atât de 
lugubru. 

De parcă ar fi fost atras de mieunatul acesta, un ins intră şi el în 
han, după băbuţă. Era „omul verde“. Ne salută cu o mişcare a 
mâinii la caschetă şi se aşeză la o masă învecinată cu a noastră. 

— Dă-mi un pahar de cidru, moş Mathieu. 

Când intrase „omul verde“, moş Mathieu fusese străbătut în 
toată fiinţa lui de-o pornire plină de violenţă faţă de nou! sosit; dar 
se stăpâni în chip vădit şi răspunse: 

— Nu mai am cidru, ultimele sticle le-am dat domnilor ăştia. 

— Atunci dă-mi un pahar de vin alb, spuse „omui verde“, fără să 
manifeste nici cea mai mică nedumerire. 

— Nu mai am nici vin alb, nu mai am nimic! 

Moş Mathieu repetă cu vocea înăbuşită: 

— Nu mai am nimic! 

— Ce mai face doamna Mathieu? 

La întrebarea „omului verde“, hangiul strânse din pumni, se 
întoarse spre el cu o expresie atât de plină de răutate încât crezui 
c-o să dea în el, şi apoi spuse: 

— Mulţumesc, bine! 

Vasăzică, femeiuşcă cu ochi mari şi blajini pe care o văzusem 
adineauri era nevasta acestui bădăran respingător şi brutal, ale 
cărui metehne fizice păreau evident dominate de-o meteahnă 
morală: gelozia. 

Trântind uşa, hangiul ieşi din încăpere. Maica Agenoux stătea 
mai departe în picioare, sprijinindu-se în cârjă şi cu pisica la 
poalele fustei. 

„Omul verde“ o întrebă: 

— Ai fost bolnavă, maică Agenoux, că nu te-ai arătat de vreo opt 
zile? 

— Da, domnule paznic. M-am ridicat din pat numai de trei ori, să 
mă duc să mă rog la sfânta Geneviève, milostiva noastră 
proteguitoare, în restul timpului am zăcut pe lavita mea. N-a fost 
nimeni care sa vadă de mine, în afara de „Lighioana Domnului“! 

— N-a plecat de lângă dumneata? 

— Nici zi, nici noapte. 

— Eşti sigură? 

— Aşa cum cred în lumea de-apoi. 

— Atunci cum se face, maică Agenoux, că în noaprea crimei, cât 
a fost noaptea de lungă, nu s-a auzit altceva decât numai 
miorlăitul „Lighioanei Domnului“? 

Maica Agenoux se duse şi se proţăpi înaintea paznicului şi bătu 
în duşumea cu cârjă: 

— Nu ştiu ce vrei să zici cu asta. Dar vrei să-ţi spun una şi bună? 
Nu există pe lumea asta două dobitoace care să miorlăie la fel... 
Află atunci că şi eu, în noaptea crimei, am auzit de-afară miorlăitul 
„Lighioanei Domnului“, şi totuşi ea era în poalele mele, domnule 
paznic, şi n-a mieunat o dată măcar, vă jur. Mi-am făcut semnul 
crucii când am auzit aşa ceva, de parcă-l auzisem pe dracu! 

Priveam la paznic în timp ce punea această întrebare; înseamnă 
că nu m-am înşelat prea mult când mi s-a părut că surprind pe 
buzele lui un zâmbet răutăcios şi zeflemitor. 

În clipa asta răzbătu până la noi zgomotul unei gâlcevi în toată 
regula. Chiar ni se păru că auzim câteva lovituri înăbuşite, de 
parcă cineva ar fi fost bătut, lovit zdravăn. „Omul verde“ se ridică 
şi alergă hotărât spre uşa de lângă vatră, dar uşa se deschise şi 
hangiul se ivi în prag, spunându-i paznicului: 

— Nu-ţi pierde firea, domnule paznic; e nevastă-mea pe care o 
dor dinţii! 

Şi rânji batjocoritor. 

— Ţine, maică Agenoux, iată ceva bun pentru pisica dumitale. 

Îi dădu băbuţei un pachet; bătrâna îl înşfacă avidă şi plecă 
urmată die pisică. 

„Omul verde“ întrebă: 

— Nu vrei să mă serveşti cu nimic? 

Moş Mathieu nu-şi mai putu stăpâni ura: 

— Pentru dumneata n-am nimic! Pentru dumneata n-am nimic! 
Du-te de-aici!... 

Liniştit, „omul verde“ îşi umplu pipa, o aprinse, ne salută şi 
plecă. Nici nu ajunse bine în prag, că moş Mathieu trânti uşa după 
el şi, întorcându-se spre noi, cu ochii injectaţi de sânge, făcând 
spume la gură, ne spuse cu glas sugrumat, amenințând cu pumnul 
spre uşa care se închisese în spatele omului pe care-l ura:. 

— Nu ştiu cine sunteţi dumneavoastră care mi-aţi spus: „Acum 
nu vom mai putea mânca vânat. Dar dacă asta vreţi să ştiţi, apoi 
aflaţi că ăsta-i ucigaşul! 

Imediat ce ne spuse cele de mai sus, moş Mathieu ne lasă 

singuri. Rouletabille se întoarse lângă vatră şi zise: 

— Acum să frigem muşchiul. Cum ţi se pare cidrul. Puțin cam 
aspru, aşa cum îmi place mie. 

În ziua aceea nu-l mai văzurăm pe moş Mathieu, iar în han 
domnea o linişte desăvârşită când plecarăm, după ce lăsasem 
cinci franci pe masă drept plată pentru festinul nostru. 

După aceea, Rouletabille mă sili să fac aproape o leghe pe jos, 
dând ocol domeniului profesorului Stangerson. Se opri vreo zece 
minute la cotitura unui drumeag plin de funingine, lângă colibele 
cărbunarilor ce se găseau în acea parte a pădurii Sainte- 
Genevieve, care se mărginea cu şoseaua ce duce de la Epinay la 
Corbeil, şi-mi destăinui că, „dacă luăm în seamă starea încălţărilor 
grosolane“ „asasinul trecuse cu siguranjă pe acolo, mai înainte de- 
a fi intrat pe terenul proprietăţii şi de-a se fi pitit în boschet. 

— Atunci înseamnă că nu eşti convins de amestecul paznicului 
în aceste întâmplări? îl întrerupsei eu. 

— Asta vom vedea mai târziu, îmi răspunse el. Deocamdată, 
cele spuse de hangiu în privinţa acestui individ nu mă preocupă 
câtuşi de puţin. A vorbit ura din el. Nu pentru „omul verde“ te-am 
luat să prânzeşti cu mine la „Donjon“. 

După cele spuse mai sus, Rouletabille, cu multe precau- ţiuni, se 
furişă - şi mă furişai şi eu după el - până la clădirea de lângă 
poarta de fier, care slujea drept locuinţă portarilor ce fuseseră 
arestaţi în aceeaşi dimineaţă. Se strecură în căsuţă cu o 
îndemânare acrobatică, la care privii pătruns de admiraţie, printr-o 
ferestruică dosnică ce rămăsese deschisă şi, după vreo zece 
minute, ieşi, pronunţând cuvântul acela care în gura lui căpătase 
atâtea semnificaţii: „Nu, zău!“ 

În momentul când ne pregăteam să pornim din nou pe drumul 
ce duce spre castel, lângă poarta de fier se isca o mare tevatură. 
Sosise o trăsură şi i se venea în întâmpinare dinspre castel. 
Rouletabille îmi arătă persoana care cobora din trăsură: 

— lată-l pe şeful Siguranţei; acum vom afla ce are Frederic 
Larsan în capul lui şi vom vedea dacă e mai viclean decât alţii... 

După trăsura şefului Siguranţei urmau alte trei trăsuri, ticsite cu 
reporteri, care voiau şi ei să intre în parc. Dar la poartă, erau 
postați doi jandarmi, cu ordine stricte de-a interzice intrarea. Şeful 
Siguranţei potoli nerăbdarea reporterilor, luându-şi angajamentul 
să comunice presei, chiar în aceeaşi seară, maximumul de 
informaţii care-i va sta în putinţă, fără să  stânjenească 
desfăşurarea instrucției. 

XI 


Unde Frederic Larsan explică 
felul în care asasinul 

a izbutit să iasă 

din „Gamsra Galbenă“ 


În teancul de hârtii, documente, memorii, extrase din presă, 
acte îndosariate, de care dispun în legătură cu „Misterul Camerei 
Galbenel”, se află una din cele mai interesante piese. Este 
relatarea faimosului interogatoriu al implicaţilor, desfăşurat după- 
amiaza aceea, în laboratorul profesorului Stangerson, de faţă fiind 
şi şeful Siguranţei. Această relatare se datorează condeiului 
domnului Maleine, grefierul, care, întocmai ca şi judecătorul de 
instrucţie, comitea literatură în momentele sale libere. Această 
piesă trebuia să facă parte dintr-o carte ce n-a mai apărut 
niciodată şi care trebuia să se intituleze /nterogatoriile mele. Mi-a 
fost încredinţată chiar de grefier, la câtăva vreme după 
„deznodământul neaşteptat“ al acestui proces, unic în analele 
judiciare. 

lat-o. Nu este numai o transcriere seacă, de întrebări şi 
răspunsuri. Adeseori grefierul relatează aici şi impresiile sale 
personale. 


Relatarea grefierului. 


De o oră, istoriseşte grefierul, judecătorul de instrucţie şi cu 
mine ne aflăm în „Camera Galbenă”, împreună cu antreprenorul 
care construise pavilionul după planurile profesorului Stangerson. 
Antreprenorul venise cu un lucrător. Domnul de Marquet dispusese 
curățirea în întregime a pereţilor, adică poruncise ca lucrătorul să 
dea jos tot tapetul care-i decora. Hârleţele şi târnăcoapele care 
muşcasera din perete, ici şi colo, ne demonstraseră că nu exista 
niciun fel de ascunzătoare. Duşumeaua şi tavanul fuseseră şi ele 
îndelung sondate. Nu descoperisem nimic. Nu era nimic de 
descoperit. Domnul de Marquet părea încântat şi nu înceta să 
repete: 

— Ce caz! domnule antreprenor, ce caz! Veţi vedea că nu vom 
afla niciodată cum a putut sa iasă asasinul din odaie! 

Pe neaşteptate, domnul de Marquet, cu faţa radioasa deoarece 
nu izbutea să înţeleagă nimic, binevoi să-şi aducă aminte că 
datoria lui era sa caute să înţeleagă, şi atunci îl chemă pe 
brigadierul jandarmilor. 

— Brigadier, spuse el, du-te la castel şi roagă-i pe domnii 
Stangerson şi Robert Darzac sa vină în laborator, de asemenea şi 
pe moş Jacques, şi pune-i pe oamenii dumitale să mi-i aducă şi pe 
cei doi portari. 

După cinci minute, toate aceste persoane se aflau reunite în 
laborator. Şeful Siguranţei, care tocmai sosise la Glandier, veni şi 
el în acelaşi moment. Eram la biroul domnului Stangerson, gata de 
lucru, când domnul de Marquet ne ţinu acest mic discurs, pe cât 
de original pe atât de neaşteptat: 

— Domnilor, dacă sunteţi de acord, spunea el, întrucât 
interogatoriile nu dau nici un rezultat, de astă dată vom abandona 
vechiul sistem al interogatoriilor. N-am să vă convoc în faţa mea 
pe rând; nu, vom rămâne cu toţii la un loc: domnul Stangerson, 
domnul Robert Darzac, moş Jacques, cei doi portari, domnul şef al 
Siguranţei, domnul grefier şi cu mine! Şi ne vom afla aici, cu toţii, 
„pentru acelaşi motiv“; deocamdată portarii să binevoiască a uita 
că sunt arestaţi: „Vom sta de vorbă!“ V-am convocat „pentru a sta 
de vorbă“. Ne găsim la locul crimei; ei bine, despre ce să stăm de 
vorbă dacă nu despre crimă? Deci să vorbim! Să vorbim despre 
crimă! Cu elocinţă, cu inteligenţă sau cu stupiditate. Să spunem 
orice ne va trece prin cap! Să vorbim fără metodă, pentru că 
deocamdată metoda nu ne dă nici un rezultat. Adresez o 
rugăminte fierbinte zeului Hazard, hazardul concepţiilor noastre! 
Să începem!... 

După care, venind în faţa mea, îmi spuse şoptit: 

— Ei! ia gândfeşte-te, ce scenă! Dumneata ai fi putut plăzmui 
aşa ceva? Din scena asta aş face un mic act pentru teatrul 
Vaudeville. 

Şi îşi frecă mâinile extrem de satisfăcut. 

Îmi îndreptai privirea spre domnul Stangerson. Speranţa, pe 
care ultimul buletin al medicilor ar fi trebuit s-o işte în el, întrucât 
declaraseră că domnişoara Stangerson va fi în stare să 
supravieţuiască rănilor, nu reuşise să şteargă de pe trăsăturile 
acestui nobil chip urmele celei mai cumplite dureri. 

Acest om, care îşi crezuse fata pentru totdeauna pierdută, mai 
era încă doborât de durere. Ochii lui albaştri, atât de blajini şi de 
limpezi, păreau scăldaţi de-o nemărginită tristeţe. Avusesem de 

mai multe ori prilejul, în cadrul unor solemnităţi publice, să-l văd 
pe domnul Stangerson. De la prima vedere fusesem izbit de 
privirea lui, atât de curată încât părea a unui copil; privirea de vis, 
uitătura sublimă şi nepământeană a inventatorului sau a 
nebunului. 

La aceste solemnităţi, în spatele lui sau lângă el, putea fi 
totdeauna văzuta fata lui, deoarece se spunea că nu se despart 
niciodată, lucrând împreună de atâţia ani. —Această fecioară, care 
pe atunci avea treizeci şi cinci de ani şi care abia dacă arăta 
treizeci, dăruită întru totul ştiinţei, mai trezea încă admiraţia 
tuturor prin frumuseţea ei imperială, pură, fără nici un rid, 
învingând timpul şi dragostea. Cine ar fi putut să-mi spună atunci 
că într-o bună zi aveam să mă aflu la căpătâiu! ei, cu hârţoagele 
mele, şi că aveam s-o ascult, aproape în pragul morţii, povestindu- 
ne cu trudă cel mai monstruos şi misterios atentat pe care l-am 
întâlnit în cariera mea? Cine ar fi putut să-mi spună că aveam să 
mă aflu, ca în după-amiaza asta, în faţa unui părinte, deznădăjduit, 
care zadarnic se străduia să ne explice cum de fusese cu putinţă 
să-i scape asasinul fiicei sate? La ce mai ajută oare o muncă 
săvârşită fără nicio paradă, în adâncul singurătăţii întunecate a 
codrului, dacă nu te poate feri de marile catastrofe ale vieţii şi ale 
morţii, rezervate de obicei acelora dintre oameni care 
frecventează patimile oraşului?? 

— Să vedem! domnule Stangerson, spuse domnul de Marquet, 
dându-şi puţină importanţă, aşezaţi-vă exact la locul unde vă aflaţi 
atunci când  domnişoara  Stangerson s-a despărțit de 
dumneavoastră pentru a intra în odaia ei. 

Domnul Stangerson se ridică şi, aşezându-se la vreo cincizeci de 
centimetri de uşa „Camerei Galbene“, spuse cu un glas fără 
intonaţie, fără culoare, un glas căruia i-aş zice fără viaţă: 

— Aici mă aflam. Pe la orele unsprezece, după ce făcusem o 
mică experienţă de chimie, la cuptoarele din laborator, îmi 
împinsesem biroul până în locul acesta, deoarece moş Jacques, 
care-şi petrecuse toată seara curăţind câteva din aparatele mele, 
avea nevoie de tot spaţiul care mi se găsea în spate. Fata mea 
lucra la acelaşi birou cu mine. Când s-a ridicat de la lucru, 
îmbrăţişându-mă şi urându-i noapte bună lui moş Jacques, a fost 


? Amintesc din nou cititorului că nu întreprind nimic altceva 
decât transcrierea prozei grefierului, căreia n-am vrut să-i răpesc 


nimic din întinderea sau din splendoarea ei (n.a.). 

nevoită să se strecoare destul de anevoios în spaţiul dintre birou şi 
uşă, ca să poată intra în odaia ei. Vreau să spun că eram foarte 
aproape de locul unde urma să fie comisă crima. 

— Şi biroul? îl întrerupsei eu, amestecându-mă în „conversaţie“, 
dând astfel ascultare dorinţei exprimate de şeful meu... şi biroul, 
îndată ce-aţi auzit, domnule Stangerson, strigându-se: „Asasinul!“ 
şi au izbucnit detunăturile de revolver... cu biroul ce s-a întâmplat? 

— L-am împins la iuţeală lângă perete, aici, aproape de locul 
unde se află acum, ca să putem fugi mai uşor spre uşă, dom'le 
grefier... 

Îmi continuai raţionamentul, căruia de altminteri, nu-i acordam 
decât valoarea unei şubrede ipoteze: 

— Era biroul oare îndeajuns de aproape de odaie încât să poată 
oferi cuiva posibilitatea să fugă neobservat, în cazul când s-ar fi 
aplecat şi ar fi ieşit dinăuntru, furişându-se pe sub el? 

— Uitaţi mereu, întrerupse agasat domnul Stangerson, că fiică- 
mea încuiase uşa cu cheia şi trăsese zăvorul, că ușa rămăsese 
încuiată, că fusesem lângă uşa împotriva căreia dădusem năvală 
chiar din clipa în care se pornise săvârşirea asasinatului, că şi; 
începusem să izbim în ea în răstimp ce lupta dintre asasin şi biata 
copilă se desfăşura, că zgomotul incăierării mai răzbătea până la 
noi când îmi auzeam nenorocita fiică horcăind, sugrumată de 
mâna care avea să-şi lase urmele-i însângerate pe gâtul ei. Oricât 
de rapid s-a înfăptuit atacul, tot atât de iuți am fost şi noi, şi ne-am 
repezit în aceeaşi clipită lângă uşa care ne despărţea de dramă. 

M-am sculat şi m-am dus la uşă, cercetând-o din nou, cu cea 
mai mare grijă. Apoi m-am ridicat din nou şi am făcut un gest de 
descurajare. 

— Închipuiţi-vă, spusei eu, problema s-ar fi rezolvat de la sine, 
dacă tăblia inferioară a uşii s-ar fi putut desfunda fără să mai fi 
fost nevoie de deschiderea uşii! Dar, din păcate, această ipoteză 
este inadmisibilă, după ce-am examinat uşa. Este o uşă trainică şi 
groasă din stejar, astfel lucrată încât formează un bloc 
nedetaşabil... Se vede imediat, cu toate stricăciunile făcute de cei 
care-au spart-o... 

— O! spuse moş Jacques... uşa care-a fost adusă aici este o uşă 
veche şi zdravănă de la castel, o uşă cum nu se mai lucrează 
astăzi. A fost nevoie de ranga asta de fier ca să-i venim de hac 
tuspatru... căci portăreasa se băgase şi ea, ca o femeie de treabă 
ce este, dom'le judecător! E păcat totuşi că-i vedem acum la 
închisoare! 

Nici n-apucă moş Jacques să rostească aceste cuvinte miloase şi 
dezaprobatoare, că văicărelile şi tânguirile celor doi portari porniră 
din nou. N-am mai văzut în viaţa mea nişte deţinuţi în prevenţie 
atât de miorlăiţi. Eram scârbit de-a binelea. Chiar dacă se 
recunoştea nevinovăția lor, nu eram de acord ca două fiinţe, în 
faţa nenorocirii, să poată fi lipsite da caracter în halul acesta. O 
purtare deschisă, în asemenea clipe, face mai mult decât toate 
lacrimile şi mai mult decât toate vaietele, care, de altfel, de cele 
mai multe ori, sunt ipocrite şi simulate. 

— Ei! exclamă domnul de Marquet, o dată vă mai spun, destul 
cu smiorcăielile astea! mai bine spuneţi-ne, în interesul vostru ce 
făceaţi lângă ferestrele pavilionului în clipa când stăpâna voastră 
era asasinată! Deoarece eraţi chiar lângă pavilion când v-a întâlnit 
moş Jacques... 

— Alergam într-ajutor! se văicăriră ei. 

Şi femeia. Între două sughiţuri de plâns, scheună: 

— Ah! dacă l-am înhăţa pe ucigaş, i-am face noi de petrecanie! 


Şi iarăşi n-am fost în stare să obţinem de la ei câteva cuvinte 
legate ca lumea. Continuară să nege cu înverşunare, luând drept 
martor pe bunul Dumnezeu şi pe toţi sfinţii, spunând ca se aflau în 
paturile lor când auziseră împuşcătura de revolver. 

— S-au tras două focuri, nu unul. Vă daţi prea bine seama că 
minţiţi. Dacă aţi fi auzit doar un singur foc de revolver, trebuia să-l 
auziţi şi pe celălalt! 

— Pe Dumnezeul meu! dom'le judecător, nu l-am auzit decât pe- 
al doilea. Fără îndoială că mai dormeam când s-a tras primul foc... 

— Cu toate astea, s-au tras două focuri! spuse moş Jacques. Ştiu 
prea bine că toate cartuşele din revolverul meu erau neatinse; am 
găsit două cartuşe trase, două gloanţe, şi-am auzit două 
împuşcături de revolver, de dincolo de uşă. Nu-i aşa, domnule 
Stangerson? 

— Da, spuse profesorul, două focuri de revolver, la început unul 
mai înăbuşit, apoi o împuşcătură răsunătoare. 

— De ce continuaţi să minţiţi? exclamă domnul de Marquet, 
întorcându-se iarăşi cu faţa spre portari. Vă închipuiţi că poliţia e 
tot atât de tâmpită ca voi? Totul dovedeşte că vă găseaţi afară, 
lângă pavilion, în momentul dramei. Ce căutaţi acolo? Nu vreţi să 
spuneţi? Tăcerea voastră vă confirmă complicitatea! în ce mă 
priveşte, spuse el, întorcându-se către domnul Stangerson... în ce 
mă priveşte, nu pot să-mi explic fuga asasinului decât cu ajutorul 

pe care i l-au dat aceşti doi complici. Îndată după doborârea uşii, 
în timp ce dumneavoastră, domnule Stangerson, vă îngrijeaţi de 
bietul dumneavoastră copil, portarul şi cu nevastă-sa înlesneau 
fuga mişelului, care se furişa îndărătul lor, reuşea să ajungă până 
la fereastra din vestibul şi să sară în parc. Portăreasa închidea 
fereastra şi obloanele după el. Căci, la urma urmei, obloanele nu 
se vor fi închis singure! lată ce-am de zis... Dacă cineva îşi 
imaginează că lucrurile s-au petrecut altfel, s-o spună !... 

Domnul Stangerson interveni: 

— Este imposibil! Nu cred în vinovăția şi nici în complicitatea 
portarilor mei, deşi nu pot pricepe ce căutau în parc la acea oră 
târzie din noapte. Spun că este imposibil! deoarece portăreasa 
ţinea lampa în mână şi nu s-a mişcat din pragul uşii; şi deoarece 
eu, imediat ce uşa a fost doborâtă, am îngenuncheat lângă trupul 
copilului meu, şi-ar fi fost imposibil ca cineva să poată ieşi sau 
intra în odaie pe uşa asta fără să treacă peste trupul fetei mele şi 
fără să nu dea peste mine! Este imposibil, deoarece a fost 
suficient ca moş Jacques şi portarul să-şi arunce o singură privire 
în cameră şi sub pat, aşa cum am făcut şi eu de îndată ce-am 
pătruns înăuntru, pentru a-si da seama că nu mai era nimeni în 
odaie, în afară de fiica mea în agonie. 

— Dumneavoastră ce părere aveţi, domnule Darzac, care n-aţi 
spus încă nimic? întrebă judecătorul. 

Domnul Darzac răspunse că nu avea nici o părere. 

— Şi dumneavoastră, domnule şef al Siguranţei? 

Domnul Dax, şeful Siguranţei, până atunci doar ascultase şi 
examinase locurile. În cele din urmă, catadicsi să-şi desfacă 
buzele: 

— Până îl vom descoperi pe criminal, ar trebui să descoperim 
mai întâi mobilul crimei. Asta ne-ar face să avansăm puţin, spuse 
el. 

— Domnule şef al Siguranţei, aici pare să fie vorba de-o crimă 
pasională bestială, replică domnul de Marquet. Urmele lăsate de 
asasin, batista grosolană şi bereta ordinară ne fac să credem că 
asasinul nu aparţine în niciun caz vreunei clase prea înalte a 
societăţii. E posibil ca portarii să ne poată informa în această 
direcției.. 

Şeful Siguranței continuă, întorcându-se spre domnul 
Stangerson, pe tonul acela rece, care, după mine, este semnul 
distinctiv al inteligenţelor robuste şi al caracterelor îndelung călite. 

— Nu era vorba ca domnişoara Stangerson să se căsătorească 

în curând? 

Profesorul privi îndurerat la domnul Robert Darzac. 

— Cu prietenul meu, pe oare aş fi fost bucuros să-i numesc fiul 
meu... cu domnul Robert Darzac... 

— Domnişoara Stangerson se simte mai bine şi se va vindeca 
peste puţin timp de pe urma rănilor ei. E vorba doar de-o 
întârziere a căsătoriei, nu-i aşa, domnule? insistă şeful Sigurantei. 

— Aşa nădâăjduiesc. 

— Cum! Nu mai sunteţi sigur? 

Domnul  Stangerson tăcu. Domnul Roberi Darzac părea 
frământat, ceea ce îmi dădui seama după cum îi tremura mâna pe 
lanţul ceasornicului, căci nimic nu-mi scapă. Domnul Dax tuşi uşor, 
aşa cum făcea domnul de Marquet când se simţea stânjenit. 

— Dumneavoastră veţi înţelege, domnule Stangerson, spuse el 
că într-o afacere atât de încâlcită nu putem neglija nimic; că 
trebuie să cunoaştem totul, chiar şi cel mai mic, cel mai 
inconsistent element având vreo legătură cu victima... informaţia 
cea mai neînsemnată, în aparenţa... Deci, ce v-a determinat acum, 
când suntem aproape siguri că domnişoara Stangerson va scăpa 
cu viaţă, să credeţi ca s-ar putea ca aceasta căsătorie să nu mai 
aibă loc? Aţi spus: „Aşa nădăjduiesc“. Această speranţă îmi apare 
ca o îndoială. De ce vă îndoiţi? 

Domnul Stangerson se stăpâni în chip vădit: 

— Da, domnule, sfârşi el prin a spune. Aveţi dreptate. E mai bine 
să cunoaşteţi un lucru care, în cazul când vi l-aş ascunde, s-ar 
putea să aibă cine ştie ce importanţa. De altminteri, domnul 
Robert Darzac va fi de aceeaşi părere cu mine. 

Domnul Darzac, a cărui paloare în clipa aceea mi se păru cu 
totul anormală, făcu semn că era de părerea profesorului. După 
mine, faptul că domnul Darzac nu putea răspunde decât printr-un 
semn, însemna că era incapabil să pronunţe şi-un singur cuvânt. 

— Aflaţi deci, domnule şef al Siguranţei, continua domnul 
Stangerson, că fata mea se jurase să nu mă parasească niciodată 
şi îşi respecta legământul în pofida tuturor rugăminţilor mele, căci 
în repetate rânduri am încercat s-o determin să se decidă la 
căsătorie, aşa cum se cuvenea din partea mea. L-am cunoscut pe 
domnul Robert Darzac timp de ani îndelungaţi. Domnul Robert 
Darzac e îndrăgostit de fata mea. La un moment dat mi-am putut 
da seama că era şi el iubit, deoarece de curând am avut bucuria 
sa aflu chiar din gura fiicei mele că, în sfârşit, consimţea la o 
căsătorie pe care o doream din toată inima. Sunt foarte bătrân, 

domnule, şi pentru mine a fost o clipă binecuvântată atunci când, 
în sfârşit, am aflat ca, după moartea mea, domnişoara Stengerson 
va avea lângă ea, pentru a o iubi şi a continua cercetările noastre 
comune, o fiinţă pe care o stimez şi care mi-e dragă pentru inima 
ei mare şi pentru cunoştinţele sale. Însă, domnule şet al 
Siguianţei, cu două zile înainte de crimă, prin nu ştiu ce revenire 
asupra hotărârii ei, fata mea mi-a declarat că nu-l va mai lua de 
bărbat pe domnul Robert Darzac. 

În clipa aceasta se lăsă o tăcere apăsătoare. Era un moment plin 
de gravitate. Domnul Dax continuă: 

— Şi domnişoara Stangerson nu v-a dat nici o explicaţie? nu v-a 
spus de loc din ce motiv?... 

— Mi-a spus că acum era prea în vârstă pentru măritiş... că 
aşteptase prea mult timp... că se gândise mai bine... că-l preţuia şi 
chiar că-l iubea pe domnul Robert Darzac... dar că era mai indicat 
să rămânem în aceeaşi situaţie de până acum... ca vom duce mai 
departe ceea ce existase în trecut... chiar că avea să fie fericită 
văzând legăturile de prietenie curată care ne legau de domnul 
Robert Darzac unindu-ne şi mai strâns, dar să rămână înţeles că 
nu-i vom mai vorbi niciodată de căsătorie. 

— lată ceva ce mi se pare bizar! murmură domnul Dax. 

— Bizar, repetă domnul de Marquet. 

Domnul Stangerson, zâmbind şters şi rece, spuse: 

— În niciun caz, domnule, nu veţi găsi mobilul crimei în direcţia 
aceasta. 

Domnul Dax: 

— Oricum, spuse el cu o voce nerăbdătoare, nu furtul e mobilul! 

— Oh! suntem convinşi de acest lucru! exclamă judecătorul de 
instrucţie. 

În momentul acesta uşa laboratorului se deschise şi brigadierul 
jandarmilor aduse o carte de vizită judecătorului de instrucţie. 
Domnul de Marquet o citi şi lăsă să-i scape o exclamaţie înăbuşită; 
apoi: 

— Ah! Asta-i prea de tot! 

— Ce s-a întâmplat? întrebă şeful Sigurantei. 

— Cartea de vizită a unui reporteraş de la L'Epoque, domnul 
Joseph Rouletabille, şi aceste cuvinte: „Unul din mobilurile crimei a 
fost furtul“! 

Şeful Siguranţei zâmbi: 

— Aha! Aha! tânărul Rouletabille... am mai auzit vorbindu-se de 
el... pare-se că-i foarte isteţ... Poftiţi-l deci să intre, domnule 

judecător de instrucţie. 

Şi domnul Joseph Rouletabille fu invitat să intre. Făcusem 
cunoştinţă cu el în trenul care ne adusese de dimineaţă la Epinay- 
sur-Orge. Se introdusese în compartimentul nostru aproape fără 
voia mea şi consider că-i mai bine să spun, de pe acum, că 
manierele lui, dezinvoltura şi pretenţia pe care părea sa o aibă că 
înţelege ceva într-o afacere în care justiţia nu înţelegea nimic mi-l 
făcuseră antipatic. Nu-mi plac de loc ziariştii. Sunt nişte spirite 
încurcăreţe şi băgăreţe, de care trebuie să fugi ca de ciumă. Acest 
soi de oameni îşi închipuie că totul le e îngăduit şi nimic nu li se 
pare sfânt. Când ai avut nenorocul să le acorzi indiferent ce şi i-ai 
lăsat să-şi vâre nasul în treburile tale, ţi se suie imediat în cap şi 
nu există necaz mai mare de care să fii nevoit să te fereşti. 
Ziaristul de acum părea să aibă vreo douăzeci de ani, iar 
impertinenţa cu care îndrăznise să ne interogheze şi să discute cu 
noi făcuse să-mi devină deosebit de odios. În afară de asta, 
aveaun fel de-a vorbi care îmi întărea părerea ca ne lua peste 
picior într-un chip jignitor. Imi dau prea bine seama ca ziarul 
L'Epoque este un organ influent, cu care trebuie să ştii să te „pui 
bine“, dar ar fi tare nimerit ca ziarul să nu-şi mai recruteze 
redactorii de la ţâţa mamei. 

Domnul Rouletabille intră aşadar în laborator, ne salută şi 
aşteptă ca domnul de Marquet să-i ceară explicaţii. 

— Dumneata pretinzi, domnule, că ştii care este mobilul crimei 
şi că acest mobil, împotriva tuturor evidenţelor, ar fi furtul? 

— Nu, domnule judecător de instrucţie, nici gând să fi pretins 
aşa ceva. Eu nu afirm că mobilul crimei a fost furtul şi nici nu cred 
aşa ceva. 

— Atunci, ce înseamnă această carte de vizită? 

— Ea susţine că furtul a fost doar unul din mobilurile crimei. 

— Ce te-a făcut să crezi acest lucru? 

— lată ce! dacă binevoiţi sa mă însoţiţi. 

Şi tânărul ne rugă să-i urmăm în vestibul, ceea ce şi făcurăm, 
Aici, se îndreptă înspre toaletă şi-i solicită pe domnul judecător de 
instrucţie să îngenuncheze alături de el. Toaleta era luminată 
printr-o uşă cu geamuri, iar când uşa stătea deschisă, lumina care 
pătrundea înăuntru era suficientă pentru a se putea vedea la 
perfecţie. Domnul de Marquet şi domnul joseph Rouletabille 
îngenuncheară deasupra pragului. Tânără! arăta un anume loc de 
pe dalele de piatră. 

— Dalele de piatră din toaletă, spuse el, n-au mai fost spălate 

de câtăva vreme de moş Jacques; asta se vede după stratul de 
praf care le acoperă. Insă, iată aici, urmele a două tălpi foarte mari 
şi funinginea asta neagră ce întovărăşeşte pretutindeni paşii 
asasinului. Această funingine nu-i altceva decât praful de cărbune 
ce acoperă poteca pe care trebuie s-o traversăm ca să putem veni 
direct, prin pădure, de la Epinay la Glandier. Cred că ştiţi că aici se 
află un mic cătun de cărbunari, unde se lucrează cărbune de lemn 
în mari cantităţi. lată ce trebuie să fi făcut asasinul: a pătruns aici 
în timpul după-amiezii, când nu se mai găsea nimeni în pavilion, şi 
şi-a săvârşit furtul. 

— Dar ce furt anume? Unde vezi dumneata furtul? Ce îţi 
dovedeşte dumitale că s-a înfăptuit un furt? exclamarăm deodată 
cu toţii. 

— Ceea ce m-a pus pe urmele furtului, continuă ziaristul... 

— lată ce! îl întrerupse domnul de Marquet, care rămăsese mai 
departe în genunchi. 

— Bineînţeles, spuse domnul Rouletabille. 

Şi domnul de Marquet ne lămuri că, într-adevăr, pe praful 
dalelor, lângă urmele celor două tălpi, se găsea amprenta 
proaspătă a unui pachet negru şi dreptunghiular şi că urmele sforii 
cu care fusese legat erau foarte uşor de desluşit... 

— Inseamnă, deci, că ai fost pe-aici, domnule Rouletabille şi 
totuşi îi poruncisem lui moş Jacques să nu lase pe nimeni înăuntru; 
trebuia să răspundă de paza pavilionului. 

— Vă rog să nu-l dojeniţi pe moş Jacques, am fost aici cu domnul 
Robert Dar zac. 

— Aha! Aşa vasăzică... exclamă domnul de Marquet nemulţumit, 
aruncând o privire înspre domnul Darzac, care continua să tacă. 

— Când am văzut urmele pachetului lângă amprentele tălpilor, 
n-am mai stat la îndoială în privinţa furtului, reluă Rouletabille. 
Hoţul nu venise cu un pachet... El îşi confecţionase pachetul aici, 
bineînţeles din obiectele furate, şi îl ascunsese în ungherul acesta, 
cu scopul de a-l lua în clipa când avea să fugă; de asemenea, 
aşezase alături de pachet şi încălțările lui grosolane; deoarece, 
uitaţi-vă, nu se vede nicio urmă de paşi care să ducă până la 
încălțări, iar urmele tăipilor sunt una lângă alta, așa cum se aşază 
întotdeauna încălțămintea pe care-o descalţi. |n felul acesta se 
poate pricepe de ce asasinul, când a fugit din „Camera Galbenă“, 
n-a lăsat nicio urmă de paşi în laborator şi nici în vestibul. După ce 
intrase  încălțat în „Camera Galbenă“, acolo şi-a scos 
încălţămintea, pentru că-l stingherea, fără îndoială, sau fiindcă 

88 


voia să provoace cât mai puţin zgomot cu putinţă. Urmele trecerii 
lui, la sosire, prin vestibul şi prin laborator, au fost şterse o dată cu 
spălatul podelei, îndeplinit după aceea de moş Jacques, ceea ce ne 
îndeamnă să stabilim intrarea asasinului în pavilion, prin fereastra 
deschisă clin vestibul, în momentul când moş Jacques lipsise 
pentru prima oară, înainte de spălatul podelei, care s-a înfăptuit la 
cinci şi jumătate! Asasinul, după ce şi-a scos încălţămintea, care 
mai mult ca sigur că-l stingherea, a purtat-o în mână până în 
toaletă şi a aşezat-o acolo în prag, deoarece pe colbul din toaletă 
nu se găseşte mei o urma de picioare desculţe sau încălţate în 
ciorapi, şi nici în altă încălțăminte. Deci, şi-a aşezat încălţămintea 
lângă pachet. În momentul acela, furtul fusese deja săvâtşit. Apoi, 
individul se întoarce din nou în „Camera Galbenă“ şi-atunci se 
furişează sub pat unde i se vede de minune urma trupului pe 
podea şi chiar pe împletitura care în locul acesta e puţin îndoita şi 
foarte mototolită. Fărâmele de papură de curând smulse dovedesc 
şi ele ca asasinul a stat sub pat. 

— Da, da, asta cunoaştem... spuse domnul de Marquet. 

— Întoarcerea lui sub pat, continuă uimitorul şi ştrengarul acesta 
de ziarist, dovedeşte că furtul nu era singurul mobil pentru care 
individul venise aici. Să nu-mi spuneţi că s-a refugiat sub pat 
îndată ce i-a zărit pe fereastra vestibulului fie pe moş Jacques, fie 
pe domnul şi pe domnişoara Stangerson pe cale să intre în 
pavilion. Era mult mai lesne pentru el să se caţere în pod şi, stând 
ascuns acolo, să aştepte o ocazie pentru a putea fugi, dacă fuga ar 
fi fost singurul lui ţel. Nu! Nu! Asasinul avea neapărată nevoie să 
fie în „Camera Galbenă"... 

În acest moment, şeful Siguranţei interveni: 

— Toate astea nu sunt de loc rău gândite, tinere! felicitările 
mele... şi dacă deocamdată nu ştim cum a fugit asasinul, putem 
acum urmări, pas cu pas, cum a pătruns până aici şi ne dăm 
seama ce-a înfăptuit: a furat! Dar ce-o fi furat oare? 

— Nişte lucruri extrem de preţioase, răspunse reporterul. 

În acest moment auzirăm un strigăt răzbătând din laborator. 
Alergarăm cu toţii într-acolo şi-l găsirăm pe domnul Stangerson, 
care, cu privirea rătăcită şi tremurând din toate mădularele, ne 
arăta un fel de dulap-bibliotecă pe care tocmai îl deschisese şi 
care ni se înfăţişa gol înaintea ochilor noştri. 

În aceeaşi clipă se prăbuşi în uriaşul fotoliu care stătea împins în 
faţa biroului şi gemu: 

— Din nou, am fost jefuit... 

Apoi o lacrimă, o lacrimă mare, i se prelinse pe obraz: 

— Mai ales, zise el, să nu se spună nicio vorbă fiicei mele despre 
cele întâmplate... o să sufere şi mai mult decât mine... 

Oftă din greu şi rosti cu un glas a cărui îndurerare n-am s-o pot 
uita niciodată: 

— Ce mai contează, după toate astea... numai ea să trăiască... 

— Va trăi! spuse cu un glas ciudat de tulburător Robert Darzac. 

— lar noi vă vom găsi obiectele furate, spuse domnul Dax. Dar 
ce se afla în dulapul acesta? 

— Douăzeci de ani din viaţa mea, răspunse cu vocea înăbuşită 
celebrul profesor, sau mai degrabă din viaţa noastră, a mea şi a 
fiicei mele. Da, aici stăteau încuiate documentele noastre cele mai 
preţioase, cele mai secrete informaţii despre experienţele şi 
cercetările noastre, de douăzeci de ani încoace. Era o autentică 
selecţie a atâtor documente câte umplu odaia aceasta. Este o 
pierdere ireparabilă pentru noi şi, aş îndrăzni să spun, şi pentru 
ştiinţă. Toate etapele pe care a trebuit să le parcurg ca să ajung la 
dovada hotărâtoare a dezagregării materiei fuseseră enunțate cu 
grijă de noi, etichetate, adnotate, ilustrate cu fotografii şi desene. 
Toate acestea se aflau rânduite aici. Planul a trei aparate noi, unul 
pentru studiul diminuării, sub influenţa razelor ultraviolete, a 
corpurilor prealabil electrizate; celălalt care trebuia să facă vizibilă 
diminuarea electrică sub influenţa particulelor de materie disociată 
şi cuprinsă în gazul flamelor; un alt treilea, foarte ingenios, un nou 
electroscop condensator diferenţial; toată colecţia curbelor noastre 
care  traduceau proprietățile fundamentale ale substanței 
intermediare dintre materia ponderabilă şi eterul imponderabil; 
douăzeci de ani de experienţe din domeniul chimiei intraatomice şi 
al echilibrelor ignorate ale materiei; un manuscris pe care voiam 
să-i public sub titlul: Suferința metalelor. Mai pot şti oare ce se 
găsea aici? Mai pot şti oare? Individul care-a fost aici mi-a răpit 
totul... fata şi opera... inima şi şufletul... 

Şi marele Stangerson porni să plângă ca un copil. 

L-am înconjurat în tăcere, tulburaţi de această nemărginită 
suferinţă. Domnul Robert Darzac, rezemat în coate de fotoliul în 
care se prăbuşise profesorul, încerca zadarnic să-şi ascundă 
lacrimile, ceea ce pentru o clipă mi-l făcu simpatic, cu toată 
repulsia instinctivă pe care mi-o inspiraseră faţă de enigmaticul 
său personaj atitudinea sa plină de bizarerie şi emoția lui adeseori 
inexplicabilă. 

Numai domnul Joseph Rouletabille, de parcă preţiosul lui timp şi 

misiunea pe care o avea de îndeplinit pe pământ nu-i îngăduiau 
să-şi ia asupră-şi nenorocirile omenirii, se apropiase, foarte calm, 
de dulapul gol şi, arătându-l şefului Siguranţei, sfâşie într-o clipă 
tăcerea religioasă cu care onoram deznădejdea marelui 
Stangerson. Ne dădu câteva explicaţii, cu care n-aveam ce face, 
despre cum ajunsese să creadă că e vorba de un furt, prin 
descoperirea simultană pe care o realizase a urmelor despre care 
am vorbit mai sus, din toaletă, şi despre vidul din preţiosul dulap 
din laborator. Nu făcuse nimic altceva, ne spunea el, decât să 
treacă prin laborator; însă primul lucru care-l izbise fusese forma 
bizară a mobilei, trăinicia ei, construcţia metalică ce-o punea la 
adăpost împotriva unui accident în caz de incendiu, precum şi 
faptul că o mobilă de acest gen, destinată să păstreze nişte lucruri 
ce trebuie să fi fost preţuite mai presus de orice, avea „cheia“ 
vârâtă în uşa de fier. „în mod obişnuit nu ai o casă de fier ca s-o 
laşi deschisă...“ Până la urmă, se pare că această cheiţă, din cele 
mai complicate, cu capul de aramă, îi atrăsese atenţia domnului 
Joseph Rouletabille, în timp ce-o amăgise pe-a noastră. Pentru noi 
ceilalţi, care nu suntem totuşi nişte copii, prezenţa unei chei în uşa 
unei mobile trezeşte mai degrabă un sentiment de siguranţă, pe 
când domnului Joseph Rouletabille, care evident este un geniu - 
după cum spune Jose Dupuy în Cele cinci sate de milioane ale 
Gladiatorului: „Ce geniu! ce dentist!“ - prezenţa unei chei în 
broască îi trezeşte ideea unui furt. Peste puţin timp am aflat şi 
motivele. 

Mai înainte, însă, de a vi le face cunoscute, trebuie să relatez ca 
domnul de Marquer mi se păru foarte dezorientat, neştiind dacă 
trebuia să se bucure de noul pas înainte pe care instrucţia îl 
înfaptuise datorită tânărului reporter sau dacă trebuia să fie 
mâhnit pentru faptul că acest pas nu-l realizase el. Profesia 
noastră mai comportă şi asemenea gusturi amare, însă n-avem 
dreptul să fim lipsiţi de curaj şi trebuie să călcăm în picioare 
amorul nostru propriu când e vorba de binele general. Aşa ca 
domnul de Marquat îşi înfrânse ambițiile şi, până la urină, găsi de 
cuviinţă să-şi adauge şi el complimentele lui la cele ale domnului 
Dax, care nu şi le precupeţea de loc, prezentându-le domnului 
Rouletabille. Băieţandrul dădu din umeri, spunând: „N-aveţi pentru 
ce!“ l-aş fi ars cu mare plăcere o scatoalcă zdravănă, mai ales în 
clipa când adăugă; 

— Ar fi bine, domnule, dacă l-aţi întreba pe domnul Stangerson 
cine păstra de obicei cheia! 

— Fata mea, răspunse domnul Stangerson. Cheia nu se 
despărţea niciodată de ea. 

— Ah! dar iată un element care răstoarnă aspectul problemei şi 
care nu mai corespunde concepţiei domnului Rouletabille, exclamă 
domnul de Marquet. Dacă domnişoara Stangerson nu se despărţea 
niciodată de cheie, înseamnă că asasinul a aşteptat-o în noaptea 
respectivă pe domnişoara Stangerson în camera ei ca să-i fure 
cheia, iar furtul n-a fost săvârşit decât după asasinat! însă, după 
comiterea asasinatului, erau patru persoane în laborator!... 
Hotărât lucru, nu mai pricep nimic!... 

Şi domnul de Marquet repetă, cu o furie deznădăjduită, care 
pentru el trebuie să fi reprezentat culmea entuziasmului, căci nu 
ştiu dacă v-am mai spus că niciodată nu era atât de fericit ca 
atunci când nu înţelegea ceva: 

— ... nimic! 

— Furtul, replică reporterul, nu se putea săvârşi decât înainte de 
asasinat. Nu mai încape nici o îndoială că este aşa din motivul pe 
care îl bănuiţi dumneavoastră şi din alte motive, pe care le 
bănuiesc eu. lar când asasinul a pătruns în pavilion avea de mult 
asupră-i cheia cu capul de aramă. 

— Nu e cu putinţă! spuse încetişor domnul Stangerson. 

— E foarte posibil, domnule, căci iată şi dovada. 

Dracul ăsta de puşti scoase din buzunar un număr din L'Epoque 
cu data de 21 octombrie (reamintesc că drama s-a petrecut în 
noaptea de 24 spre 25) şi, arătându-ne un anunţ, ne citi: 

— „S-a pierdut ieri o poşetă de satin negru în marile magazine 
de la Louve. Poşeta conţinea diverse obiecte printre care şi o 
cheiţă cu capul de aramă. Se oferă o mare recompensă persoanei 
care o va găsi. Persoana va trebui să scrie, post-restant, la oficiul 
poştal 40, pe adresa M.A.T.H.S.N.“ Oare aceste litere, continuă 
reporterul, nu indică persana domnişoarei Stangerson? Cheia cu 
capul de aramă nu este oare cheia de faţă?... Citesc totdeauna 
anunţurile. In meseria mea, ca şi în meseria dumneavoastră, 
domnule judecător de instrucţie, trebuie să citim totdeauna micile 
anunţuri private... Câte intrigi nu se pot găsi aici!... şi câte chei 
pentru aceste intrigi! care nu sunt totdeauna cu capul de aramă, 
fără ca prin aceasta să-şi piardă din însemnătate. Anunţul m-a izbit 
în mod deosebit prin aspectul misterios al felului în care femeia ce 
pierduse o cheie, un obiect prea puţin compromiţător, îşi ascundea 
identitatea. Cât de mult ţinea la cheia asta! Ce recompensă mare 
făgăduia! Şi m-am gândit la cele şase litere: M.A.T.H.S.N. Primele 

patru îmi indicară de îndată un prenume. „Evident, zisei eu, Math, 
Mathilde... persoana care a pierdut cheia cu capul de aramă într-o 
poşetă se numeşte Mathilde!...“ Dar n-am putut să dau de capăt 
ultimelor două litere. Aşa că, aruncând ziarul, mi-am văzut de alte 
treburi... Când, patru zile după aceea, apărură ziarele de seară cu 
manşete enorme în care se anunţa asasinarea domnişoarei 
MATHILDE STANGERSON, numele acesta de Mathilde îmi reaminti 
în mod automat, fără să depun niciun efort, de literele din anunţ. 
Puțin intrigat, am cerut la administraţia ziarului numărul de la acea 
dată. Uitasem ultimele două litere: S.N. Când le-am văzut din nou, 
nu mi-am putut reţine un strigăt „Stangerson!...“ Am sărit într-o 
trăsură şi m-am repezit la oficiul poştal 40. Am întrebat: „Aveţi 
vreo scrisoare pe adresa: M.A.T.H.S.N.?“ Funcţionarul mi-a răspuns: 
„Nu!“ Şi deoarece insistam rugându-l, implorându-l să mai caute, 
îmi spuse: „Ah! domnule, cred că-i vorba de o farsă!... Da, am avut 
o scrisoare cu inițialele M.A.T.H.S.N.; dar am dat-o acum trei zile 
unei doamne care mi-a cerut-o. Azi veniţi şi dumneavoastră să mi- 
o cereţi din nou. Însă alaltăieri un domn, insistând la fel de 
nepoliticos, îmi cerea şi el scrisoarea!... M-am săturat de farsa 
asta...“ Am vrut să-i întreb pe funcţionar despre cele două 
personaje care ceruseră scrisoarea, însă, fie că a vrut să se 
ascundă în spatele secretului profesional - fără îndoială în sinea lui 
considera că spusese prea multe lucruri - fie că era, într-adevăr, 
istovit din pricina unei posibile farse, nu mi-a mai spus nimic... 

Rouletabille tăcu. Tăcurăm şi noi cu toţii. Fiecare trăgea 
concluziile pe care le credea de cuviinţă în urma acestei bizare 
poveşti cu post-restantul. De fapt, acum se părea că aveam în 
mână un fir conducător destul de trainic, după care se putea 
urmări această afacere „insesizabilă“. 

Domnul Stangerson spuse: 

— Deci, e aproape sigur că fiica mea şi-a pierdut cheia, că n-a 
vrut să-mi spună nimic pentru a mă cruța de orice tulburare şi ca l- 
a rugat pe acela sau pe aceea care ar fi putut-o găsi să-i scrie la 
post-restant. Se temea, bineînţeles, că, dând adresa noastră, 
faptul ar fi generat demersuri ce mi-ar fi adus la cunoştinţa 
pierderea cheii. E foarte logic şi foarte firesc. Deoarece am mai 
fost jefuit, domnule! 

— Unde? Şi cinci? întreba directorul Siguranţei. 

— Oh! sunt mulţi ani de-atunci, în America, la Philadelphia. Mi s- 
a furat din laborator secretul a două invenţii care-ar putut 
îmbogăţi un popor întreg. Nu numai că n-am aflat niciodata cine a 

fost hoţul, dar n-am auzit niciodată vorbindu-se despre obiectul 
„furtului“, fără îndoială datorită faptului că, vrând să zădărnicesc 
calculele celui care mă jefuise, am lansat chiar eu în domeniul 
public cele două invenţii, făcând astfel inutila tilharia. De pe 
vremea aceea sunt foarte bănuitor şi mă închid ermetic în timp ce 
lucrez. Toate gratiile de la ferestre, izolarea pavilionului, dulapul pe 
care l-au construit sub îndrumarea mea, broasca specială, această 
cheiţă unică, toate astea sunt rezultatul temerilor mele inspirate 
de-o tristă experienţă. 

Domnul Dax declară: „Foarte interesant!“, iar domnul Joseph 
Rouletabille ceru câteva veşti despre poşetă. Nici domnul 
Stangerson şi nici moş Jacques nu mai văzuseră, de vreo câteva 
zile, poşeta domnişoarei Stangerson. Peste câteva ceasuri aveam 
să aflăm, chiar din gura domnişoarei Stangerson, că poşeta îi 
fusese furată sau poate o pierduse, iar faptele se petrecuseră 
întocmai cum ne explicase tatăl ei, că pe ziua de 23 octombrie se 
dusese la oficiul poştal 40 şi ca i se înmânase o scrisoare care nu 
reprezenta nimic altceva, după cum afirma ea, decât opera unui 
farsor rău intenţionat. O arsese fără să mai stea pe gânduri. 

Pentru a putea reveni la interogatoriul nostru sau, mai bine zis, 
la „conversaţia“ noastră, trebuie să semnalez că şeful Siguranţei, 
întrebându-l pe domnul Stangerson în ce împrejurări se dusese 
fiica lui la Paris, la data de 20 octombrie, ziua când îşi pierduse 
poşeta, aflarăm cu acest prilej că ea plecase în capitală, „însoţită 
de domnul Robert Darzac, care de atunci nu mai fusese văzut la 
castel până a doua zi după crimă“. Faptul că domnul Robert 
Darzac se afla lângă domnişoara Stangerson în marile magazine 
de la Louve când îi dispăruse poşeta nu putea trece neobservat şi 
ne reţinu atenţia, trebuie s-o spunem, în chip deosebit. 

Această convorbire dintre oameni ai, justiţiei, deţinuţi în 
prevenţie, martori şi ziarist era pe sfârşite când se produse o 
adevărată lovitură de teatru: ceea ce niciodată nu-i displăcea 
domnului de Marquet. Brigadierul jandarmilor veni să ne anunţe că 
Frederic Larsan cerea să fie primit, dorinţă care-i fu imediat 
îndeplinită. Ţinea în mână o pereche de încălțări grosolane, pline 
de noroi, pe care le azvârli în laborator. 

— lată, spuse el, pantofii pe care-i purta asasinul! îi recunoşti, 
moş Jacques? 

Moş Jacques se aplecă deasupra respingătoarei încălţăminţi şi, 
înlemnit, îşi recunoscu nişte vechi pantofi de-ai lui pe care-i 
lepădase acum câtăva vreme într-un ungher al podului; era atât de 

tulburat încât fu nevoit să-şi sufle nasul pentru a-şi ascunde 
emoția. 

Atunci, arătând batista de care se folosea moş Jacques, Frederic 
Larsan spuse: 

— Uite o batistă care seamănă uluitor de mult cu cea găsită în 
„Camera Galbenă“. 

— Ah! ştiu prea bine faptul ăsta, spuse moş Jacques 
cutremurându-se; sunt aproape la fel. 

— În sfârşit, continuă Frédéric Larsan, bereta jerpelită ce-a fost 
de asemenea găsită în „Camera Galbenă” ar fi putut sta şi ea, pe 
vremuri, pe capul lui moş Jacques. Toate acestea, domnule şef al 
Siguranţei şi domnule judecător de instrucţie, dovedesc, după 
mine - vino-ţi în fire, omule! îi spuse el lui moş Jacques care stătea 
gata să leşine - toate acestea dovedesc, după mine, că asasinul a 
vrut să-şi deghizeze adevărata lui personalitate. A procedat într-un 
mod destul de grosolan sau cel puţin aşa ni se pare, deoarece 
suntem convinşi că asasinul nu este moş Jacques, care nici o clipă 
nu s-a depărtat de lângă domnul Stangerson. Insă imaginaţi-vă ce 
s-ar fi întâmplat, dacă în seara respectivă domnul Stangerson nu 
şi-ar fi prelungit veghea asupra lucrării sale; dacă, după ce s-a 
despărţit de fiica lui, ar fi plecat la castel şi dacă domnişoara 
Stangerson ar fi fost asasinată în timp ce nu era nimeni în 
laborator, iar moş Jacques dormea în pod: nimeni nu s-ar fi putut 
îndoi că moş Jacques e asasinul! El îşi datorează salvarea numai 
faptului că drama a izbucnit prea devreme, asasinul fiind convins, 
cu siguranţă, din cauza tăcerii care domnea în camera învecinată, 
că laboratorul era pustiu şi că sosise momentul sa acţioneze. 
Individul care reuşise să pătrundă atât de misterios aici şi să ia 
atâtea măsuri de prevedere împotriva lui moş Jacques era, 
negreşit, un prieten de-al casei. La ce oră anume s-a introdus aici? 
În timpul după-amiezii? Pe înserate? N-aş putea să spun... O fiinţă 
atât de familiarizată cu lucrurile şi cu oamenii din pavilion putea să 
intre în „Camera Galbenă“ la orice oră firească pentru el. 

— Totuşi nu putea să intre când se afla atâta lume în laborator! 
exclamă domnul de Marquet. 

— Ce ştim despre faptul acesta, vă rog? replică Larsan... în 
laborator s-a servit masa de seară, a existat acel du-te-vino al 
servitului... S-a efectuat o experienţă de chimie care putea să 
reţină între orele zece şi unsprezece pe domnul Stangerson, pe 
fiica sa şi pe moş Jacques în jurul cuptoarelor... în acest ungher al 
căminului... Cine-mi poate garanta că asasinul... un prieten de-al 

casei! un prieten de-al casei!... n-a profitat de acest moment să se 
furişeze în „Camera Galbenă“, după ce se descălţase de pantofi în 
toaletă? 

— E foarte puţin probabil! spuse domnul Stangerson. 

— Desigur, dar nu e imposibil... Aşa că n-afirm nimic. În ceea ce 
priveşte ieşirea lui, asta-i altă poveste! Cum de-a izbutit sa fugă? 
În cel mai firesc chip din lume! 

Frederic Larsan. Tăcu o clipă. Clipa aceasta ni se păru destul de 
lungă. Aşteptam sa vorbească cu o înfrigurare uşor de înţeles. 

— N-am fost în „Camera Galbenă“, continuă Frederic Larsan, dar 
îmi închipui că aţi dobândit dovada că nu se putea ieşi decât pe 
uşă. E clar că asasinul a ieşit pe uşa. Şi din moment ce e imposibil 
ca lucrurile să se fi petrecut altfel, atunci aceasta-i singura cale! A 
săvârşit crima şi a ieşit pe uşă! Când anume? Atunci când i s-a 
părut mai uşor, când totul poate fi explicat cu cea mai mare 
uşurinţă, atât de lesne de explicat încât să nu mai poată exista 
altă explicaţie. Să cercetăm deci „momentele“ care au urmat după 
crimă. Există primul moment, când în faţa uşii se afla, gată să-i 
bareze drumul, domnul Stangerson şi cu moş Jacques. Există un al 
doilea moment, când, moş Jacques fiind pentru o clipă absent, 
domnul Stangerson rămâne absolut singur în faţa uşii. Există apoi 
al treilea moment, când lângă domnul Stangerson vine portarul. Al 
patrulea moment, când în faţa uşii se află domnul Stangerson, 
portarul, nevastă-sa şi moş Jacques. Există al cincilea moment, 
când se sparge uşa şi se dă năvală în „Camera Galbenă“. 
Momentul în care fuga asasinului este cel mai simplu de explicat 
este momentul în care se află cât mai puţine persoane în fața uşii 
Există un moment când în această situaţie nu e decât o singură 
persoana: când domnul Stangerson a rămas singur în fața uşii. Cu 
excepţia cazului când am admite complicitatea tăcerii din partea 
lui moş Jacques, şi nu cred în ea, deoarece moş Jacques n-ar mai fi 
plecat din pavilion să se ducă să cerceteze fereastra „Camerei 
Galbene“, dacă ar fi văzut şi el deschizându-se uşa şi pe asasin 
ieşind. Deci ușa s-a deschis numai în fața domnului Stangerson, şi 
atunci individul a ieşit. Aici trebuie să fim de acord că domnul 
Stangerson avea motive puternice să nu-l prindă pe asasin sau să 
nu îngăduie să fie prins, deoarece i-a înlesnit fuga pe fereastra din 
vestibul şi a închis fereastra după el!... După asta, având în vedere 
ca moş Jacques trebuia să se întoarcă şi trebuia să găsească totul 
în aceeaşi stare, domnişoara Stangerson, rănită într-un chip 
înfiorător, a mai găsit forţa, bineînţeles la implorările tatălui ei, să 

încuie din nou uşa „Camerei Galbene cu cheia şi cu zăvorul, mai 
înainte de-a se prăbuşi la pământ, în ghearele morţii... Nu ştim 
cine a comis crima; nu ştim cine e mizerabilul ale cărui victime 
sunt domnul, şi domnişoara Stangerson; dar e în afară de orice 
îndoială că dânşii îl cunosc! Trebuie să fie o taină 
înspăimântătoare, ca părintele să nu stea o clipă la şovăială 
lăsându-şi fata să moară în spatele uşii pe care singură o încuiase 
pe dinăuntru, o taină înspăimântătoare, pentru ca să-i îngăduie 
asasinului să fugă... Dar nu există pe lume alt mod de-a explica 
fuga asasinului din „Camera Galbenă“! 

Tăcerea care urmă după această expunere plină de dramatism 
şi limpezime purta în ea ceva îngrozitor. Sufeream cu toţii pentru 
ilustrul profesor, care fusese astfel încolţit de logica necruțătoare a 
unui Frederic Larsan şi forţat, ori să ne mărturisească adevărul 
asupra martiriului său, ori să tacă, ceea ce ar fi fost o mărturisire şi 
mai teribilă. Îl văzurăm pe acest om ridicându-se, adevărată 
statuie a durerii, şi întinzând braţul cu un gest atât de solemn 
încât ne înclinarăm capetele ca la vedenia unui lucru sfânt. Atunci 
pronunţă cuvintele de mai jos cu glas răsunător, care părea că-i 
sleieşte toate puterile: 

— Vă jur, pe capul fiicei mele în braţele morţii, că n-am părăsit 
uşa nici o clipă de când am auzit chemarea deznădăjduită a 
copilului meu, vă jur că uşa nu s-a deschis nici un moment în timp 
ce mă aflam singur în laborator şi că, în sfârşit, când am pătruns în 
„Camera Galbenă“, împreună cu cei trei slujitori ai mei, asasinul nu 
se mai găsea înăuntru! Vă jur că nu-l cunosc pe asasin! 

Mai e cazul să vă spun că, în pofida solemnităţii unui atare 
jurământ, n-am crezut câtuşi de puţin în cuvântul domnului 
Stangerson? Frederic Larsan ne făcuse să întrezărim adevărul: dar 
nu pentru a renunţa la el chiar atât de repede. 

Deoarcce domnul de Marquet ne anunţa că această 
„convorbire“ luase sfârşit şi ne pregăteam să plecăm din laborator, 
tânărul reporter, băieţandrul, ăsta, Joseph Rouletabille, se apropie 
de domnul Stangerson, îi strânse mâna cu cel mai mare respect şi- 
i auzii rostind: 

— Eu, domnule, vă cred! 

Termin aici reproducerea, pe care am crezut de cuviinţă că 
trebuie s-o înfăptuiesc, a naraţiunii domnului Maleine, grefier la 
tribunalul din Corbeil. Nu mai consider necesar să comunic 
cititorului că toate cele petrecute în laborator aveau să-mi fie de 
îndată şi întocmai relatate chiar de Rouletabille. 

XII 


Bastonul 
lui Frédéric Larsan 


Mă pregăteam să plec de la castel abia pe la orele şase seara, 
ducând cu mine articolul pe care prietenul meu îi scrisese în mare 
grabă într-un salonaş pe care ni-l pusese la dispoziţie domnul 
Robert Darzac. Reporterul rămânea să doarmă la castel, folosindu- 
se de ospitalitatea inexplicabilă oferită de domnul Robert Darzac, 
pe seama căruia domnul Stangerson lăsase toate treburile casei, 
în aceste triste clipe. Totuşi, vru să mă însoţească până la gara 
Epinay. În timp ce străbăteam parcul, îmi spuse: 

— Frédéric Larsan e într-adevăr foarte iscusit şi reputaţia lui nu-i 
de furat. Ştii cum a izbutit să găsească pantofii lui moş Jacques? 
Lângă locul unde observasem noi urmele „paşilor eleganţi“ şi 
dispariţia amprentelor lăsate de încălţămintea grosolană, o 
adâncitură dreptunghiulară în pământul reavăn confirma că acolo 
fusese de curând o piatră. Larsan întreprinse căutarea pietrei, fără 
s-o găsească, şi îndată îşi închipui că asasinul se folosise de ea 
pentru a menţine la fundul heleşteului pantofii de care voise să 
scape. Calculul lui Fred fusese excelent şi succesul cercetărilor 
sale a dovedit-o. Acest amănunt îmi scăpase; dar se cuvine să 
spun că mintea mea pornise de mult pe alte coclauri, deoarece, 
prin numărul prea mare de false mărturii lăsate de asasin pentru 
a-şi demasca trecerea şi prin măsura paşilor negricioşi, care se 
potrivea întocmai cu măsura paşilor lui moş Jacques, pe care o 
stabilisem, fără ca el să-şi dea seama, pe duşumeaua din „Camera 
Galbenă“, în faţa mea aveam de mult dovada că asasinul voise să 
abată bănuielile asupra bătrânului servitor. Ceea ce mi-a îngăduit 
să-i spun, dacă ţi-aduci aminte, că, întrucât în camera fatală se 
găsise o beretă, ea trebuia să semene neapărat cu a lui şi să-i dau 
o descriere a batistei, asemănătoare în toate privinţele cu batista 
de care-l văzusem folosindu-se. Până aici, Larsan şi cu mine 
suntem ele acord, dar de aici înainte nu mai putem fi, ŞI ASTA VA 
FI CEVA ÎNSPĂIMÂNTĂTOR, deoarecc el se îndreaptă, cu bună 
credinţă, spre o eroare pe care va trebui s-o combat „cu nimic“! 

Am rămas descumpănit de accentul deosebit de grav cu care 
tânărul meu prieten pronunţă aceste cuvinte din urmă. 

Şi repetă iarăşi: . . 

— DA, ÎNSPĂIMÂNTĂTOR, ÎNSPĂIMÂNTĂTORI... Dar înseamnă 
oare chiar să nu combaţi cu nimic atunci când combaţi „cu o 
idee“? 

În momentul acesta treceam prin spatele castelului. Se lăsase 
noaptea. La primul etaj, o fereastră rămăsese întredeschisă. O 
lumină slabă răzbătea dintr-acolo, ca şi câteva zgomote care ne 
atraseră atenţia. Înaintarăm, până ce ajunserăm lângă colţul unei 
uşi ce se găsea sub fereastră. Rouletabille îmi dădu de înţeles prin 
câteva cuvinte şuşotite că fereastra dădea în camera domnişoarei 
Stangerson. Zgomotele care ne opriseră în loc se stinseră, apoi, 
pentru o clipă, se auziră din nou. Erau nişte gemete înăbuşite... Nu 
puteam desluşi decât trei cuvinte care ajungeau distincte până la 
noi: „Bietul meu Robert!“ Rouletabille îmi puse mâna pe umăr şi se 
plecă la urechea mea: 

— Dacă am putea afla, îmi spuse el, ce se vorbeşte în această 
cameră, ancheta mea ar fi de mult terminată... 

Cătă în preajma lui; umbrele înnoptării ne învăluiau; nu puteam 
vedea mai departe de peluza îngustă, mărginită de copaci, ce se 
întindea în spatele castelului. Gemetele încetaseră din nou. 

— Dacă nu putem auzi, cel puţin să încercăm să vedem, 
continuă Rouletabille. 

Şi mă trase după el, făcându-mi semn să-mi înăbuş zgomotul 
paşilor, dincolo de peluză, până lângă trunchiul alburiu al unui 
mesteacăn falnic, a cărui linie argintie se desena în beznă. 
Mesteacănul crescuse drept în faţa ferestrei care ne interesa şi 
crengile lui de jos se găseau la aproape aceeaşi înălţime cu primul 
etaj al castelului. Cu siguranţă că de la înălţimea acestor crăci se 
putea vedea ce se întâmplă în camera domnişoarei Stangerson; şi 
acesta era şi gândul ce-i trecuse prin cap lui Rouletabille, 
deoarece, poruncindu-mi să tac mâlc, cuprinse cu braţele lui tinere 
şi viguroase trunchiul copacului şi se căţăra spre vârf, până ce în 
curând se pierdu printre ramuri. Apoi se făcu linişte deplină. 

Fereastra întredeschisă din faţa mea stătea tot luminată. Nu 
văzui nici o umbră trecând prin faţa razelor de lumină. Arborele 
înlemnise deasupra mea în tăcere; ascultam; deodată, auzu-mi 
prinse, din copac, aceste cuvinte: 

— După dumneata!... 

— După dumneavoastră, vă rog! 

Sus, deasupra capului meu, se dialoga... se schimbau cuvinte de 
politeţe şi nici nu vă pot mărturisi cât de mare-mi fu uimirea când 

văzui ivindu-se pe trunchiul neted al copacului două forme 
omeneşti care peste câteva clipe atinseră pământul. Rouletabille 
se urcase acolo sus de unul singur, şi acum coborau „doi”! 

— Bună seara, domnule Sainclair! 

Era Frederic Larsan... Polițistul se afla de mult la postul lui de 
observaţie, când tânărul meu prieten credea că va ajunge acolo 
numai el... De altminteri, niciunul, nici altul nu luară în seamă 
mirarea mea. Am bănuit că asistaseră, de la înălţimea punctului 
lor de observaţie, la o scenă plină de dragoste şi deznădejde între 
domnişoara Stangerson, care zăcea la pat, şi domnul Darzac, 
îngenuncheat la căpătâiul ei. Şi fiecare din ei dădea impresia că şi 
începuse să tragă cu multă prudenţă concluzii diferite. Era uşor de 
ghicit că scena produsese un deosebit efect în mintea lui 
Rouletabille, „în favoarea domnului Robert Darzac“, pe când în 
mintea lui Larsan adeverea din partea logodnicului domnişoarei 
Stangerson doar o admirabilă ipocrizie susţinută de-o înaltă 
măiestrie... 

Când ajunserăm lângă poarta cu grilaj a parcului, Larsan ne opri: 

— Bastonul meu! exclamă el... 

— V-aţi uitat bastonul? întrebă Rouletabille, 

— Da, răspunse polițistul... L-am uitat acolo jos, lângă copac... 

Şi ne părăsi, spunând că se va întoarce imediat... 

— Ai luat aminte la bastonul lui Frederic Larsan? mă întrebă 
reporterul după ce râmaserăm singuri. E un baston absolut nou... 
pe care nu i l-am mai văzut niciodată... Face impresia că ţine 
foarte mult la el... nu-l lasă din mână o clipă... S-ar zice că se teme 
ca bastonul să nu încapă pe mâini străine... Până azi nu l-am văzut 
niciodată pe Frédéric Larsan cu baston... Unde-o fi găsit bastonul 
ăsta? Nu e de loc firesc ca un bărbat ce nu umblă niciodată cu 
baston să nu mai facă nici un pas fără el, a doua zi după crima de 
la Glandier... În ziua sosirii noastre la castel, când ne-a văzut, şi-a 
vârât la loc ceasornicul în buzunar şi şi-a ridicat de jos bastonul; un 
gest căruia am făcut poate rău că nu i-am acordat nicio 
importanţa! 

Acum ieşisem din parc; Rouletabille nu zicea nimic... Bineînţeles 
că gândurile lui nu părăseau bastonul lui Frederic Larsan. Am avut 
această dovadă când îmi spuse, la coborârea povârnişului de la 
Epinay: 

— Frédéric Larsan a sosit înaintea mea la Glandier; şi-a pornit 
ancheta înaintea mea; a avut tot timpul să afle lucruri pe care nu 
le ştiu şi a reuşit să găsească lucruri pe care nu le cunosc... Unde o 

fi dat de bastonul ăsta?... 

Şi adăugă: 

— Probabil că bănuiala lui - mai bine zis, raţionamentul lui - 
care se îndreaptă atât de făţiş împotriva lui Robert Darzac, trebuie 
să fie slujit de ceva palpabil, pe care „el“ poate să-l palpeze... dar 
pe care eu nu-l pot pipăi... Să fie oare bastonul ăsta?... Unde dracu 
să fi putut găsi bastonul?... 

La Epinay trebuia să aşteptăm trenul vreo douăzeci de minute; 
intrarăm într-o cârciumă. Aproape imediat, uşa se deschise în 
spatele nostru şi Frederic Larsan îşi făcu apariţia, învârtind 
faimosul baston... 

— L-am găsit! ne spuse el râzând. 

Tustrei ne aşezarăm la o masă. Rouletabille nu-şi lua ochii de la 
baston; era atât de absorbit încât nici nu băgă de seamă semnul 
de conivenţă pe care Larsan îl făcu unui funcţionar de la căile 
ferate, un bărbat foarte tânăr, a cărui figură era împodobită de-o 
bărbuţă blondă şi nepieptănată. Funcţionarul se ridică de la masă, 
îşi plăti consumaţia, salută şi plecă. Nici eu nu i-aş fi acordat vreo 
importanţă, dacă nu mi-ar fi revenit în memorie după câteva zile, 
cu ocazia reapariţiei bărbuţei blonde într-una din cele mai tragice 
clipe ale acestei povestiri. Atunci am aflat că bărbuţa blondă era 
un agent al lui Larsan, căruia îi dăduse misiunea să supravegheze 
plecările şi sosirile călătorilor din gara Epinay-sur-Orge, căci Larsan 
nu neglija nimic din ceea ce considera că-i putea fi util. 

Îmi îndreptai privirea spre Rouletabille, 

— Ah! da! domnule Fred! spuse ei, dar de când umblaţi cu 
baston?... Totdeauna v-am văzut plimbându-vă cu mâinile în 
buzunar!... 

— E un cadou pe care l-am primit, răspunse polițistul... 

— Nu de multă vreme, insistă Rouletabille... 

— Nu, mi-a fost dăruit la Londra... 

— Într-adevăr, v-aţi întors de la Londra, domnule Fred... Pot să 
mă uit şi eu la bastonul dumneavoastră?... 

— Cum să nul... 

Fred îi dădu bastonul lui Rouletabille. Era un baston gros, 
galben, din trestii de bambus cu mânerul încovoiat, împodobit cu 
un inel de aur. 

Rouletabille îl examină cu minuţiozitate. 

— Ei bine, spuse el, ridicându-şi capul zeflemisitor, vi s-a dăruit 
la Londra un baston din Franţa! 

— E posibil, spuse Fred nepăsător... 

— Citiţi aici marca cu litere mici: „Cassette, 6 bis, Opera“... 

— E ceva foarte obişnuit să-ţi speli rufele la Londra, spuse 
Fred... Englezii pot şi ei să-şi cumpere bastoanele la Paris... 

Rouletabille înapoia bastonul. Când mă instală în compartiment, 
îmi spuse: 

— Ai reţinut adresa? 

— Da, „Cassette, 6 bis, Opera“... Bazează-te pe mine, mâine 
dimineaţă ai să primeşti informaţia. 

Într-adevăr, în aceeaşi seară, la Paris, mă întâlnearn cu domnul 
Cassette, comerciant de bastoane şi umbrele, şi-i scriam 
prietenului meu: 

„O persoană corespunzând într-atâta semnalmentelor domnului 
Robert Darzac încât poţi să-l confunzi cu el, de aceeaşi statură, 
puţin adusă de spate, cu aceeaşi barbă care-i înconjoară figura ca 
un colier, îmbrăcată într-un pardesiu de culoare maron-deschis, cu 
pălărie melon, a cumpărat un baston asemănător cu cel care ne 
interesează, chiar în seara crimei, pe la orele opt. 

Domnul Cassette n-a mai vândut vreun baston de acelaşi fel de 
peste doi ani. Bastonul lui Fred e nou. Deci e vorba mult şi bine de 
bastonul pe care-l are în mâinile lui, Nu el l-a cumpărat, deoarece 
atunci se afla la Londra. Ca şi tine, «cred că l-a găsit pe undeva 
prin preajma domnului Robert Darzac...» însă, în acest caz, dacă, 
aşa cum pretinzi, asasinul era în „Camera Galbenă“ de la orele 
cinci sau chiar de la şase, iar drama s-a petrecut către miezul 
nopţii., cumpărarea bastonului îi furnizează domnului Robert 
Darzac un alibi incontestabil.“ 

XIII 


„Casa parohială 

nu şi- pierdut nimic 

din farmecul ei 

şi nici grădina din splendoare“ 


La opt zile după desfăşurarea evenimentelor pe care le-am 
povestit, mai exact la 2 noiembrie, primeam la domiciliul meu din 
Paris o telegramă astfel redactată: „Vino la Glandier cu primul tren. 
Adu revolvere. Cu prietenie, Rouletabille.“ 

V-am mai spus, cred, că pe atunci fiind tânăr avocat stagiar şi 
aproape fără procese, frecventam Palatul Justiţiei mai mult pentru 
a mă familiariza cu îndatoririle mele profesionale decât pentru a 
lua apărarea văduvelor şi a orfanilor. Deci, n-aveam de ce mă mira 
că Rouletabille dispunea la cheremul lui de timpul meu; de 
altminteri, ştia prea bine cât de mult mă interesau aventurile lui 
ziaristice, în general, şi, mai ales, afacerea de la Glandier. De opt 
zile nu mai avusesem niciun fel de veşti despre ea decât din 
nenumăratele cancanuri apărute în ziare şi din cele câteva notițe 
foarte scurte ale lui Rouletabille în L'Epogue. Aceste notițe 
divulgaseră lovitura dată cu „piciorul de berbec“ şi aduseseră la 
cunoştinţă că, la analiză, urmele găsite pe „piciorul de berbec“ se 
dovediseră a fi „de sânge omenesc“; putuseră fi identificate 
urmele proaspete „ale sângelui domnişoarei Stangerson“; urmele 
mai vechi provenind de la alte crime, ce probabil fuseseră 
săvârşite cu mulţi ani în urmă... 

Vă daţi seama că presa din lumea întreagă se ocupa de această 
afacere. Niciodată o crimă celebră nu aţâţase curiozitatea 
spiritelor mai mult ca acum. Totuşi îmi dădeam prea bine seama că 
instrucţia nu avansa de fel; aşa că m-aş fi putut considera foarte 
bucuros de invitaţia pe care mi-o adresase prietenul meu de-a mă 
întâlni cu el la Glandier, dacă depeşa n-ar fi conţinut cuvintele: 
„Adu revolvere”. 

lată ce-mi stârnea curiozitatea în cea mai mare măsură. Dacă 
Rouletabille îmi telegrafia să-i duc revolvere, însemna că prevedea 
că vom avea prilejul să ne folosim de ele. Trebuie, însă, să 
mărturisesc fără nici o ruşine: nu sunt de loc un erou. Dar ce să 
mai fi stat la îndoială! acum era vorba de un prieten care cu 

siguranţă se afla la ananghie şi, fără tăgadă, mă chema într-ajutor; 
n-am mai şovăit nicio clipă; şi, după ce-am constatat că singurul 
revolver pe care-l posedam era încărcat cum se cuvine, m-am 
îndreptat spre gara Orleans. Pe drum, m-am gândit că un revolver 
nu-i decât un singur revolver şi că telegrama lui Rouletabille cerea 
revolvere la plural; am intrat la un armurier şi-am cumpărat o 
excelentă şi minusculă armă, pe care-mi făcea plăcere s-o 
dăruiesc prietenului meu. 

Nădăjduiam să-l găsesc pe Rouletabille în gară la Epinay, dar 
nici gând să fie acolo. Totuşi mă aştepta o cabrioletă şi peste puţin 
timp ajunsei la Glandier. Nimeni la poarta cu gratii. Abia la intrarea 
castelului îl zării pe tânărul Rouletabille. Mă salută cu un gest 
prietenos şi mă cuprinse în braţe, întrebându-mă, foarte grijuliu, 
cum stau cu sănătatea. 

Când ajunserăm în vechiul salonaş despre care am mai vorbit, 
Rouletabille mă pofti să şed şi-mi spuse imediat: 

— E de rău! 

— Ce e de rău? 

— Totul! 

Se apropie de mine şi-mi destăinui la ureche: 

— Frederic Larsan îl urmăreşte până-n pânzele albe pe domnul 
Robert Darzac. 

Nu era de mirare, de când îl văzusem pe logodnicul domnişoarei 
Stangerson devenind alb ca varul în faţa urmelor paşilor săi. 

Totuşi, îi atrăsei de îndată atenţia: 

— Bine! Şi bastonul? 

— Bastonul! E tot la Frederic Larsan, care nu-l lasă o clipa din 
mâini... 

— Dar... bastonul nu-i oferă domnului Robert Darzac un alibi? 

— Pentru nimic în lume. Domnul Darzac, pe care l-am interogat 
pe ocolite, neagă să fi cumpărat vreun baston la Cassette în seara 
aceea şi nici în altă seară... Orice ar fi, spuse Rouletabille, „nu mai 
pun mâna-n foc pentru nimic“, deoarece domnul Darzac are nişte 
tăceri atât de stranii încât nu ştii ce să mai gândeşti despre cele 
spuse de el!... 

— In mintea lui Frederic Larsan bastonul trebuie să reprezinte un 
element deosebit de preţios, un baston-piesă-de-acuzare... Dar în 
ce fel? Căci, ţinând mereu seamă de ora la care a fost cumpărat 
bastonul, el nu putea fi în mâinile asasinului... 

— Ora nu-l va stânjeni de loc pe Larsan... Nu e obligat să 
accepte sistemul meu, care debutează prin a-l introduce pe asasin 

în „Camera Galbenă“ între orele cinci şi şase; ce-l împiedică pe el 
să-l îndemne să intre în odaie între orele zece şi unsprezece 
noaptea? Tocmai în răstimpul acesta, domnul şi domnişoara 
Stangerson, ajutaţi de moş Jacques, erau ocupați cu o interesantă 
experienţă de chimie în partea laboratorului unde se găsesc 
cuptoarele. Larsan va afirma ca asasinul s-a furişat pe la spatele 
lor, oricât de neverosimil ar părea... A şi dat de înţeles acest lucru 
judecătorului de instrucţie... Când îl cercetezi mai îndeaproape, 
raţionamentul lui pare absurd, ţinând seamă că prietenul casei - 
dacă exista vreun prieten de-al casei - trebuia să cunoască faptul 
că profesorul avea să plece peste puţin timp din pavilion; ar fi fost 
în interesul securităţii lui, fiind prieten de-al casei, să-şi amâne 
operaţiile după plecarea acestuia... De ce să fi riscat traversarea 
laboratorului în timp ce profesorul era acolo? Şi, în afară de asta, 
în ce moment anume se introdusese prietenul casei în pavilion?... 
Există o mulţime de puncte ce trebuiesc elucidate mai înainte de-a 
accepta produsul imaginației lui Larsan. N-am timp de pierdut cu 
aceste supoziţii, deoarece am o schemă imbatabilă, care nu-mi 
îngăduie nici o clipă să-mi împuiez capul cu închipuirile astea! 
Numai că, întrucât momentan sunt obligat să-mi ţin gura, iar 
Larsan mai vorbeşte uneori... s-ar putea ca totul să se sfârşească 
prin a se îndrepta împotriva domnului Darzac... dacă nu m-aş găsi 
şi eu pe-aici! adăugă orgoliosul tânăr. Deoarece există împotriva 
acestui domn Darzac alte „indicii exterioare“ mult mai teribile 
decât povestea cu bastonul, care pentru mine e greu de explicat, 
cu atât mai greu de explicat cu cât Larsan nu se simte de loc 
stingherit să apară înaintea domnului Darzac cu un baston care s- 
ar putea foarte bine să fie chiar al domnului Darzac! Inţeleg o 
mulţime de lucruri în sistemul lui Larsan, dar încă nu înţeleg 
problema bastonului. 

— Frederic Larsan e tot la castel? 

— Da; n-a plecat nicio clipa de aici! Doarme aici, ca şi mine, la 
rugămintea domnului Stangerson. Domnul Stangerson a rânduit 
pentru el ceea ce domnul Robert Darzac a aranjat pentru mine. 
Acuzat de Frederic Larsan că-l cunoaşte pe asasin şi că i-a înlesnit 
fuga, domnul Stangerson a ţinut să-i creeze acuzatorului său toate 
condiţiile pentru a obţine descoperirea adevărului. Tot aşa cum 
procedează domnul Robert Darzac cu mine. 

— Dar eşti convins de nevinovăția domnului Robert Darzac? 

— La moment dat am crezut în posibilitatea culpabilităţii sale. 
Asta s-a întâmplat în ceasul când am sosit noi la Glandier pentru 

prima oară. A venit însă timpul să-ţi povestesc ce s-a petrecut 
atunci între domnul Darzac şi mine. 

In acest moment Rouletabille se opri şi mă întrebă dacă 
adusesem armele. li aratai cele două revolvere. Le examină, 
spuse: „Perfect!“ şi mi le dădu îndărăt. 

— Vom avea nevoie de ele? îl întrebai. 

— Negreşit, chiar asta-seara; o să ne petrecem noaptea aici; nu 
ţi-e peste mână? 

— Din contră, spusei eu cu o strâmbătură care-l făcu pe 
Rouletabille să pufnească în râs. 

_ — Haide! haide! continuă el, nu e cazul să râdem. Să fim serioşi. 
Iti aduci aminte de cuvintele care au jucat rolul de „Sesam, 
deschide-te“ în acest castel plin de mistere? 

— Da, spusei eu, bineînţeles: Casa parohială nu şi-a pierdut 
nimic din farmecul ei şi nici grădina din splendoare. Şi aceleaşi 
cuvinte le-ai găsit din nou, pe jumătate arse, pe o hârtie din 
cenuşa laboratorului. 

— Da, şi în partea de jos a peticului de hârtie flăcările 
respectaseră dala: „23 octombrie“. Să-ţi aminteşti de această 
dată, deoarece e foarte importantă. Acum să-ţi spun ce-i cu fraza 
asta atât de bizară. Nu ştiu dacă ai aflat ca, în ajunul crimei, adică 
la 23, domnul şi domnişoara Stangerson s-au dus la o recepţie la 
Elysee. Au participat chiar şi la dineu, după câte ştiu. Fapt e că au 
rămas la recepţie, „deoarece chiar eu i-am văzut acolo“. Eram şi 
eu, din obligaţii profesionale. Trebuia să iau un interviu unuia din 
savanții Academiei din Philadelphia, pe care o sărbătoreau atunci. 
Până în seara respectivă nu-i văzusem niciodată pe domnul şi pe 
domnişoara Stangerson. Şedeam în salonul care se află înaintea 
salonului ambasadorilor şi, istovit de îmbrâncelile atâtor nobile 
personalităţi, mă lăsasem pradă unei diafane visări, când simtii în 
preajma mea parfumul doamnei în negru. Ai să mă întrebi: „Ce-i 
aia «parfumul doamnei în negru»?“ îţi va fi de ajuns să afli că e un 
parfum care mi-a plăcut foarte mult, deoarece era parfumul unei 
doamne, totdeauna înveşmântate în negru, care îşi manifestase 
faţă de mine o oarecare bunătate maternă, în prima mea tinereţe. 
Doamna care în seara aceea se parfumase cu „parfumul doamnei 
în negru“ era îmbrăcată numai în alb. Era minunat de frumoasă. 
Nu mi-am putut stăvili dorinţa de-a mă ridica şi a mă lua după ea 
şi după parfumul ci. Un bărbat, un bătrâior ţinea la braţ această 
frumuseţe. La trecerea lor fiecare îşi întorcea capul şi auzii 
şoptindu-se: „E profesorul Stangerson cu fiica sa!“ Şi astfel aflai pe 

cine urmărisem. Se întâlniră cu domnul Robert Darzac, pe care-l 
cunoşteam din vedere. Profesorul Stangerson, care intrase în 
vorbă cu Arthur William Rance, unul din savanții americani, se 
aşeză într-un fotoliu din galeria cea mare, iar domnul Robert 
Darzac o luă cu el pe domnişoara Stangerson spre seră. Mă ţineam 
mereu după ei. În seara aceea vremea era foarte călduţă; uşile 
dinspre grădină stăteau deschise. Domnişoara Stangerson îşi 
acoperi umerii cu un voal transparent şi îmi dădui seama că dânsa 
era cea care-l rugase pe domnul Darzac să meargă cu ea în 
cvasisingurătatea grădinii. Mă ţinui în continuare după ei, intrigat 
de agitația care-l cuprinsese atunci pe domnul Robert Darzac. 
Acum se furişau, păşind încet, pe lângă zidul care se întinde de-a 
lungul străzii Marigny. Am luat-o pe aleea centrală. Mergeam 
paralel cu ambele mele personaje. Şi apoi, am „tăiat“ drumul, 
străbătând peluza, sa le ies în cale. Era o noapte întunecoasă; 
iarba îmi înăbuşea paşii. Se opriseră sub lumina tremurătoare a 
unui bec cu gaz şi părea că citeau ceva care-i interesa foarte mult, 
aplecaţi amândoi peste o hârtie pe care domnişoara Stangerson o 
ţinea în mână. M-am oprit şi eu. Eram înconjurat de beznă şi 
tăcere. N-aveau cum să mă vadă şi o auzii foarte bine pe 
domnişoara Stangerson care repeta, în timp ce păturea la loc 
peticul de hârtie: Casa parohiala nu şi-a pierdut nimic din farmecul 
ei şi nici grădina din splendoare! Cele de mai sus au fost 
pronunţate pe un ton atât de ironie şi, totodată, nespus de 
deznădăjduit şi urmate de-un hohot de râs atât de nervos încât 
sunt convins că aceste cuvinte îmi vor rămâne pentru totdeauna în 
auz. Dar se mai rostiră câteva cuvinte, acestea de către domnul 
Robert Darzac: Va trebui deci, pentru a fi a mea, să comit o crimă? 
Domnul Robert Darzac era într-o stare de agitaţie extraordinară; 
luă mâna domnişoarei Stangerson, o duse îndelung la buze şi-mi 
dădui seama, după cum i se zguduiau umerii, că plângea. Apoi se 
îndepărtară. Când ajunsei în galeria cea mare, nu-l mai văzui pe 
domnul Robert Darzac, şi n-aveam să-i mai revăd decât la 
Glandier, după crimă, însă o zării pe domnişoara Stangerson, pe 
domnul Stangerson şi pe delegaţii din Philadelphia. Domnişoara 
Stangerson se afla lângă Arthur Rance. Acesta vorbea însufleţit şi- 
n timpul convorbirii privirea americanului avea o sclipire ciudată. 
Sunt convins că domnişoara Stangerson nici n-asculta ce-i spune 
Arthur Rance, iar chipul ei mărturisea o totală indiferenţă. Arthur 
William Rance e un tip sangvin, cu faţa congestionată; se vede că-i 
place ginul. După ce domnul şi domnişoara Stangerson plecară, se 
107 


îndreptă spre bufetul pe care apoi nu-l mai părăsi. Ma alăturai lui 
şi-i adusei o serie de servicii, în îmbulzeala aceea. Îmi mulţumi şi- 
mi aduse la cunoştinţă că avea să se înapoieze în America peste 
trei zile, adică pe 26 (a doua zi după crimă). li vorbii despre 
Philadelphia; îmi spuse că locuia de douăzeci şi cinci de ani în acel 
oraş şi că acolo îi cunoscuse pe ilustrul profesor Stangerson şi pe 
fiică-sa. În clipa aceea îşi mai turnă şampanie şi-mi dădui seama 
că n-avea să mai stea din băut. Mă despărţii de el după ce se 
îmbătase criţă. Astfel s-a desfăşurat serata mea, dragul meu 
prieten. Nu ştiu prin ce fel de previziune dubla imagine a domnului 
Robert şi a domnişoarei Stangerson nu m-a părăsit nici o clipă 
peste noapte şi te las să judeci singur impresia pe care mi-a 
produs-o ştirea asasinării domnişoarei Stangerson. Cum să nu-mi 
aduc aminte de cuvintele: „Va trebui deci, pentru a fi a mea, să 
comit o crimă?“ Şi totuşi nu astea au fost cuvintele pe care i le-am 
spus domnului Robert Darzac când l-am întâlnit la Glandier. Ci 
cuvintele în care era vorba despre casa parohiala şi despre 
splendoarea grădinii, pe care domnişoara Stangerson făcea 
impresia că le citise pe bucăţica de hârtie ţinută în mână; aceste 
cuvinte ne-au fost de-ajuns să ne deschidă porţile castelului, cât 
sunt ele de mari. Eram oare convins în clipa aceea că domnul 
Robert Darzac e asasinul? Nu! nu-mi vine să cred că într-adevăr 
am bănuit aşa ceva. În momentul acela nu bănuiam în mod serios 
„nimic“. Eram atât de puţin-documentat. „Da, aveam nevoie“! să- 
mi dovedesc imediat că nu-i rănit la mână. Când am rămas 
amândoi singuri, i-am povestit ceea ce întâmplarea îmi înlesnise 
să surprind din conversaţia lui cu domnişoara Stangerson în 
grădinile Elysee-ului; şi când îi adusei la cunoştinţă că auzisem 
cuvintele: „Va trebui deci, pentru a fi a mea, să comit o crimă?” îşi 
pierdu de-a binelea cumpătul, însă, bineînţeles, mult mai puţin 
decât la auzul cuvintelor cu „casa parohială“. Ceea ce îl dobori cu 
totul într-o adevărată consternare fu când află din gura mea că, în 
ziua când trebuia să se întâlnească la Elysee cu domnişoara 
Stangerson, ea se dusese, în timpul după-amiezii, la oficiul poştal 
40, să caute o scrisoare ce poate era tocmai aceea pe care o 
citiseră amândoi în grădinile de la Elysée şi care se termina cu 
cuvintele; „Casa parohiala nu şi-a pierdut nimic din farmecul ei şi 
nici grădină din splendoare!“ De altfel, ipoteza mi-a fost 
confirmată mai târziu, prin descoperirea unui fragment din 
scrisoare cu data de 23 octombrie, descoperire pe care am făcut- 
o, îţi aduci aminte, în cenuşa din laborator. Scrisoarea fusese 

scrisă şi retrasă de la oficiu în aceeaşi zi. Nu mai încape nicio 
îndoială că, întorcându-se de la Elysee, domnişoară Stangerson 
intenţionase să ardă în aceeaşi noapte hârtia compromiţătoare. 
Zadarnic a încercat domnul Robert Darzac să nege că scrisoarea ar 
fi avut vreo legătura oarecare cu crima. l-am spuc că, în această 
afacere atât de misterioasă, n-avea dreptul sa ascundă justiţiei 
incidentul cu scrisoarea; că eram convins de importanţa 
considerabilă a scrisorii; că glasul deznădăjduit cu care 
domnişoara Stangerson rostise fatidicele cuvinte, că izbucnirea lui 
în plâns, a lui, Robert Darzac, şi ameninţarea cu moartea 
pronunţată după citirea scrisorii, nu-mi îngăduiau să pun la 
îndoială importanţa ei. Robert Darzac era din ce în ce mai nervos. 
Am hotărât să profit avantajul pe care-l aveam. „Dumneavoastră 
urma să vă căsătoriţi, domnule, i-am spus eu cu nepăsare, fără să- 
| mai privesc în faţă, şi deodată căsătoria nu mai e posibilă din 
pricina autorului scrisorii, fiindcă, imediat după ce aţi citit 
scrisoarea, aţi început să vorbiţi despre necesitatea unui omor 
pentru ca domnişoara Stangerson să poată fi a dumneavoastră. 
DECI EXISTĂ CINEVA CARE SE INTERPUNE ÎNTRE DUMNEAVOASTRĂ 
ŞI DOMNIŞOARA STANGERSON, CINEVA CARE-I INTERZICE SA SE 
CĂSĂTOREASCĂ, CINEVA CARE O UCIDE MAI ÎNAINTE DE 
CĂSĂTORIE!“ Şi-am terminat micul meu discurs prin cuvintele: 
„Acum, domnule, nu vă mai rămâne altceva de înfăptuit decât să- 
mi destăinuiţi numele asasinului!“ Trebuie să fi spus, fără voia 
mea, lucruri înspăimmtătoare. Când mi-am ridicat ochii spre 
Robert Darzac, am văzut o faţă descompusă, cu fruntea scăldată 
în sudori, cu privirea plină de groază. „Domnule, mi-a spus el, am 
să vă cer un lucru care vi se va părea poate nesăbuit, însă în 
schimbul căruia mi-aş da şi viața: nu trebuie să comunicaţi 
oamenilor justiţiei cele văzute şi auzite în grădinile de la Elysee... 
nici oamenilor justiţiei şi nimănui altcuiva pe lume. Vă jur că sunt 
nevinovat şi-mi dau seama, simt că mă credeţi, dar aş prefera să 
fiu considerat vinovat decât sa văd bănuielile justiţiei luând un 
drum greşit datorită cuvintelor: «Casa parohială nu şi-a pierdut 
nimic din farmecul ei şi nici grădina din splendoare». E absolut 
necesar ca justiţia să nu cunoască aceste cuvinte. Cazul va 
aparţine, domnule, vi-l dăruiesc, dar să uitaţi de serata de la 
Elysee. Se vor găsi pentru dumneavoastră o sută de alte căi, în 
afară de aceasta, care să vă ducă la descoperirea criminalului! Am 
să vi le înlesnesc, am să vă ajut. Vreţi sa vă mutaţi la Glandier? Să 
fiţi stăpân aici? Să luaţi masa şi să dormiţi la noi? Să 

supravegheați faptele mele şi faptele tuturor? Vă veţi simţi la 
Glandier ca un stăpân, domnule, uitati însă de serata de la 
Elysee.“ 

Aici Rouletabille se opri să-şi mai tragă puţin suflarea. Acum 
înţelegeam atitudinea inexplicabilă a domnului Robert Darzac 
manifestată faţă de prietenul meu şi uşurinţa cu care acesta se 
putuse instala la locul crimei. Cele aflate nu puteau decât să-mi 
stârnească şi mai mult curiozitatea, îl rugai pe Rouletabille să-mi 
povestească mai departe. Ce se petrecuse la Glandier de opt zile 
încoace? Nu-mi spusese oare prietenul meu că împotriva domnului 
Darzac existau acum indicii exterioare mult mai teribile decât cel 
al bastonului găsit de Larsan? 

— Totul pare să se întoarcă împotriva lui, îmi răspunse prietenul 
meu, iar situaţia devine pe zi ce trece extrem de gravă. Domnul 
Robert Darzac face impresia că nu dă prea mare atenţie acestor 
lucruri; greşeşte; însă nu-l interesează nimic altceva decât 
sănătatea domnişoarei Stangerson, care, zi de zi, începuse să se 
îmbunătăţească, până câna, pe neaşteptate, se întâmplă un 
eveniment şi mai misterios decât misterul „Camerei Galbene“! 

— Nu-i cu putinţă! exclamai eu, ce eveniment poate fi şi mai 
misterios decât misterul „Camerei Galbene“? 

— Mai întâi să revenim la domnul Robert Darzac, spuse 
Rouletabille potolindu-mă. Îți spuneam că totul se întoarce 
împotriva lui. Urmele „pantofilor eleganţi”, descoperite de Frederic 
Larsan, par să fie într-adevăr „paşii logodnicului domnişoarei 
Stangerson“. Urmele lăsate de bicicletă pot să fie şi ele urmele 
bicicletei „lui“; s-a controlat acest lucru. 

De când are bicicleta, a lăsat-o totdeauna la castel. De ce a dus- 
o la Paris tocmai în momentul acesta? Oare n-avea să se mai 
întoarcă la castel? Oare ruperea căsătoriei lui trebuia să ducă la 
ruperea relaţiilor cu familia Stangerson? Fiecare din cei interesaţi 
afirmă că ele trebuiau să continue. Atunci? În schimb, Fr&deric 
Larsan, el, crede că „totul se terminase“. Din ziua în care Robert 
Darzac o însoţise pe domnişoara Stangerson la marile magazine 
de la Louve şi până a doua zi după crimă ex-logodnicul nu se mai 
întorsese a Glandier. Să ne amintim că domnişoara Stangerson îşi 
pierduse poşeta şi cheiţa cu capul de aramă atunci când se afla în 
tovărăşia domnului Robert Darzac. Din ziua aceea şi până la serata 
de la Elysee, profesorul de la Sorbona şi domnişoara Stangerson 
nu se mai întâlniseră. Dar poate şi-au scris. Domnişoara 
Stangerson s-a dus să ridice o scrisoare post-restant de la oficiul 

poştal 40, scrisoare pe care Frederic Larsan bănuie că-i de la 
Robert Darzac, deoarece Frederic Larsan, care e firesc să nu aibă 
cunoştinţă despre cele petrecute la Elysee, e nevoit să creadă că 
însuşi Robert Darzac a furat poşeta şi cheiţa, cu scopul de-a silui 
voinţa domnişoarei Stangerson, prin însuşirea celor mai preţioase 
documente ale tatălui ei, documente pe care le-ar fi restituit cu 
condiţia efectuării căsătoriei. Toate astea ar reprezenta o ipoteză 
destul de dubioasă şi aproape absurdă; după cum îmi spunea chiar 
şi marele Fred, dacă n-ar mai fi intervenit şi altceva, şi anume ceva 
mult mai grav. Mai întâi, un fapt bizar şi pe care nu reuşesc să mi-l 
explic: să fie oare chiar domnul Darzac cel care pe ziua de 24 se 
dusese la oficiul poştal să ceară scrisoarea ce în ajun fusese 
retrasă de către domnişoara Stangerson? Descrierea persoanei 
care se prezentase la ghişeu corespunde punct cu punct cu 
semnalmentele domnului Darzac. La întrebările ce i s-au adresat, 
cu titlu de simplă informare, de către judecătorul de instrucţie, el 
neagă să se fi dus la oficiul poştal; iar eu îl cred pe domnul Robert 
Darzac, deoarece, chiar admițând că scrisoarea ar îi fost scrisă de 
el - ceea ce nu-mi vine să cred - ştia prea bine că domnişoara 
Stangerson o ridicase, întrucât văzuse scrisoarea la ea, în mâinile 
ei, în grădinile de la Elysee. Deci, nu el e cel care se prezentase, a 
doua zi, pe data de 24, la oficiul poştal 40, să ceară o scrisoare de 
care ştia că nu mai poate fi acolo. După părerea mea, s-a 
prezentat altcineva, care-i semăna în chip straniu, şi acest cineva 
trebuie să fie hoţul poşetei care în scrisoare ceruse un anume 
lucru de la stăpâna poşetei, domnişoara Stangerson - „un anume 
lucru ce nu i s-a dat, după cum a putut să constate”. Desigur, a 
rămas uluit şi a fost obligat să-şi pună întrebarea dacă scrisoarea 
pe care o expediase cu adresa scrisă pe plic: M.A.T.H.S.N. Intr- 
adevăr fusese sau nu ridicată. De unde se explică şi demersul lui 
la oficiul poştal şi insistența cu care cere scrisoarea. Apoi pleacă, 
plin de mânie. Scrisoarea fusese ridicată şi totuşi nu i se acordase 
ceea ce pretinsese! Ce anume cerea, oare? Nimeni nu poate şti, în 
afară de domnişoara Stangerson. Nu e mai puţin adevărat că a 
doua zi se afla vestea că domnişoara Stangerson fusese 
cvasiasasinată în toiul nopţii şi, după încă o zi, descopeream că 
profesorul fusese jefuit cu acelaşi prilej, datorită cheiţei care forma 
obiectul scrisorii de la post-restant. Deci, mi-am dat foarte bine 
seama că insul care venise la oficiul poştal trebuie să fie asasinul; 
şi tot raţionamentul acesta, de fapt unul din cele mai logice, se 
baza pe țelul demersului întreprins de individ la oficiul poştal. 

Frederic Larsan îşi elaborase şi el un raţionament asemănător, 
numai că-l aplica împotriva lui Robert Darzac. Îţi imaginezi că 
judecătorul de instrucţie, Frederic Larsan şi chiar eu însumi am 
încercat totul pentru a obţine de la oficiul poştal detalii cât mai 
precise despre singularul personaj din 24 octombrie. Dar n-am 
putut afla nici de unde venea şi nici încotro plecase! în afara 
descrierii care-l asemuia cu domnul Robert Darzac, nimic! Am 
publicat un anunţ în cele mai mari ziare: „Se oferă o recompensă 
foarte mare birjarului care a transportat un client la oficiul poştal 
40, în dimineaţa zilei de 24 octombrie, pe la orele 10. A se adresa 
redacţiei ziarului L'Epoque şi a întreba de M. R.“ N-a dat nici un 
rezultat. In definitiv, era posibil ca personajul să fi venit pe jos; 
deoarece însă era grăbit, putea să fi venit şi cu trăsura, deci 
merita să riscăm şi această investigaţie. În anunţul din ziar nu 
comunicasem dinadins descrierea personajului, ca să nu mă 
pomenesc pe capul meu cu toţi birjarii care transportaseră cine 
ştie ce client la oficiul poştal 40, în jurul orei indicate. N-a venit 
unul măcar. Şi m-am întrebat zi şi noapte: „Cine e individul care 
seamănă atât de straniu cu domnul Robert Darzac şi despre care 
aflu că a cumpărat bastonul reţinut de Frederic Larsan?“ Cel mai 
grav din toate e faptul că domnul Darzac, care /a ora când „sosia“ 
lui se prezenta la oficiul poştal trebuia să țină, la aceeaşi oră un 
curs, la Sorbona, nu-l mai ţinuse. A fost înlocuit de unul din 
prietenii lui. Când a fost interogat cum şi-a petrecut timpul, a 
răspuns că a fost la plimbare în Bois-de-Boulogne. Ce părere ai 
despre acest profesor care pune pe altcineva să-i ţină cursul, 
pentru a se duce la plimbare în Bois-de-Boulogne? În sfârşit, 
trebuie să mai afli ceva: domnul Robert Darzac, declarând că în 
dimineaţa zilei de 24 a fost la plimbare în Bois-de-Boulogne, nu 
poate justifica în nici un fel cum şi-a petrecut timpul în noaptea de 
24 spre 25!... l-a răspuns foarte indiferent lui Frederic Larsan, care- 
i ceruse această informaţie, că felul în care-şi petrecuse timpul la 
Paris nu priveşte pe nimeni... La care Frederic Larsan a strigat în 
gura mare că va afla ef, fără ajutorul nimănui, ce-a făcut în timpul 
acesta. Totul pare să dea o oarecare greutate ipotezelor marelui 
Fred; cu atât mai mult cu cât prezenţa lui Robert Darzac în 
„Camera Galbenă“ ar putea să confirme explicaţia dată de poliţist 
felului în care asasinul reuşise să fugă: domnul Stangerson îi 
înlesnise fuga pentru a evita un scandal înspăimântător! De 
altminteri, ipoteza asta, pe care eu o cred falsă, e cea care l-a 
împins pe un drum greşit pe Frederic Laisan, şi acest lucru nu mi- 

ar displacea de loc, dacă n-ar fi vorba în aceasta afacere despre, 
un nevinovat! Acum rămâne de văzut: oare într-adevăr pe Frédéric 
Larsan să-l ducă ipoteza asta pe un drum greşit? Asta e! Asta e! 
Asta e! 

— Ei! Poate că Frederic Larsan are dreptate! exclamai eu, 
întrerupându-l pe Rouletabille... Eşti convins că domnul Darzâc 
poate fi nevinovat? Pare-mi-se că există o mulţime de coincidenţe 
supărătoare... 

— Coincidenţele, îmi spuse prietenul meu, sunt cel mai mare 
duşman al adevărului. 

— Ce gândeşte acum judecătorul de instrucţie? 

— Domnul de Marquer, judecătorul de instrucţie, şovăie să-l 
demaşte pe domnul Robert Darzac fără nici o dovadă sigură. Nu 
numai că şi-ar ridica împotriva lui toată opinia publică, fără să mai 
ţinem seamă de Sorbona, ci şi pe domnul Stangerson şi pe 
domnişoara Stangerson. Aceasta îl adoră pe domnul Robert 
Darzac. Oricât de puţin l-ar fi putut vedea, ea pe asasin, ar fi 
foarte greu să faci publicul să creadă că n-a fost în stare să-l 
recunoască pe domnul Robert Darzac, în cazul când agresorul ar fi 
fost chiar domnul Robert Darzac. Bineînţeles, în „Camera Galbenă“ 
era beznă, însă exista o mică veioză care o lumina cât de puţin, 
asta să nu uiţi. lată, prietene, în ce stare se aflau lucrurile când, 
acum trei zile, sau, mai bine zis, acum trei nopţi, se petrecea 
nemaipomenitul eveniment despre care îţi vorbeam adineauri. 

XIV 
„Astă-seară 
îl aştept pe asasin“ 


— Trebuie să te conduc la faţa locului, îmi spuse Rouletabille, să 
poţi înţelege sau, mai curând, să te convingi că e imposibil de 
înţeles, ceva. In ce mă priveşte, cred c-am găsit ceea ce toată 
lumea continuă să caute: felul în care asasinul a ieşit din „Camera 
Galbenă“... fără nici o complicitate şi fără ca domnul Stangerson 
să aibă aici vreun amestec. Atâta timp însă cât n-am să fiu sigur 
de identitatea asasinului, n-am să-mi pot expune ipoteza, dar sunt 
convins că ipoteza e bine întemeiată şi, în orice caz, e întru totul 
firească, vreau să zic cu totul lipsită de complicaţii, în privinţa 
celor petrecute aici acum trei nopţi, chiar în castel, timp de 
douăzeci şi patru de ore, mi s-a părut că-ntrece orice închipuire. Şi 
mai mult decât atât, ipoteza care mijeşte acum în cele mai 
ascunse tainiţe ale minţii mele e atât de absurdă încât aproape 
prefer beznele inexplicabilului. 

După care, tânărul reporter mă invită să ieşim; mă conduse să 
dăm un ocol castelului. Frunzele aşternute pe jos foşneau sub 
picioarele noastre; era singurul zgomot pe care-l auzeam. S-ar fi 
zis că la castel era pustiu. Bătrânele ruine, apa stătută din 
şanţurile ce înconjurau donjonul, pământul pustiit şi înveşmântat 
de rămăşiţele verii care trecuse, scheletele întunecate ale 
copacilor, totul contribuia la învăluirea acestor locuri triste, 
bântuite de-o taină cumplită, într-o înfăţişare din cele mai jalnice. 
Pe când înconjuram donjonul, ne întâlnirăm cu paznicul, „omul 
verde“, care nici nu ne salută şi trecu pe lângă noi de parcă n-am 
fi fost acolo. Arăta tot aşa cum îl văzusem prima dată, privindu-l 
prin fereastra hanului lui moş Mathieu: cu puşca pe umăr, cu pipa 
în gură şi ochelarii pe nas. 

— Ciudată jivină! îmi spuse Rouletabille printre dinţi. 

— Ai stat de vorbă cu el? îl întrebai eu. 

— Da, dar nu poţi afla nimic de la el... răspunde mormăind, dă 
din umeri şi pleacă. De obicei stă la primul etaj al donjonului, o 
cameră spațioasă, care pe vremuri slujea că paraclis. Trăieşte 
acolo ca un urs şi nu iese afară decât cu puşca la el. Se poartă 
frumos numai cu fetele. Adeseori pleacă noaptea, sub pretextul 
urmăririi braconierilor; bănuiesc însă că are întâlniri de dragoste. 

Camerista domnişoarei Stangerson, Sylvie, e ibovnica lui. Acum e 
îndrăgostit lulea de nevasta lui moş Mathieu, hangiul; însă moş 
Mathieu îşi supraveghează îndeaproape soaţa şi sunt convins că 
din cauza neputinței aproape totale de-a se apropia de doaynna 
Mathieu e atât de ursuz şi taciturn. E un bărbat frumos, foarte 
îngrijit în ceea ce priveşte persoana lui, aproape elegant... pe-o 
rază de patru leghe în jur toate femeile se dau în vânt după el. 

După ce-am trecut de donjonul care se înălța la extremitatea 
aripii din stânga, am răzbătut în terenurile din dosul castelului. În 
timp ce-mi arăta o fereastră pe care am recunoscut-o ca fiind una 
din cele care aparţineau apartamentului domnişoarei Stangerson, 
Rouletabille îmi spuse: 

— Dacă ai fi trecut pe-aici acum două nopţi, pe la unu spre ziuă, 
l-ai fi putut vedea pe servitorul dumitale, aici de faţă, cocoţat în 
vârful unei scări, gata să intre în castel, pe fereastra de colo! 

Deoarece îmi manifestam o oarecare uimire faţă de această 
gimnastică nocturnă, mă pofti să dau mai multă atenţie aspectului 
exterior al castelului, după care ne îna- poiarăm în clădire. 

— Acum, spuse prietenul meu, trebuie să-ţi ofer ocazia de-a 
vizita primul etaj al aripii din dreapta. Acolo stau eu. 

Pentru a uşură înţelegerea dispoziţiei locurilor, supun privirii 
cititorului un plan al primului etaj al aripii din dreapta, plan 
desenat de  Rouletabille în ziua următoare extraordinarului 
fenomen pe care-l veţi afla în toate amănuntele. 


1. Locul unde Rouletabille l-a plasat pe Frederic Larsan. 


Apa Gai droop . 


PLANUL PRIMULUI ETAJ AL CASTELULUI (aripa dreaptă). 
2. Locul unde Rouletabille l-a plasat pe moş Jacques. 
3. Locul unde Rouletabille l-a plasat pe domnul Stangerson. 
4. Fereastra prin care a intrat Rouletabille. 
5. Fereastra pe care Rouletabille o găseşte deschisă, ieşind din 
camera lui. O închide. Toate celelalte ferestre şi uşi sunt închise. 
6. Terasa de deasupra cămăruţei-consolă de la parter. 


Rouletabille îmi făcu semn să urc după el pe dubla scară 
monumentala care, la primul etaj, forma un palier de odihnă. De la 
acest palier, printr-un coridor care se forma aici, se putea merge 
direct în aripa din dreapta sau în aripa din stânga a castelului. 
Coridorul, malt şi larg, se întindea pe toată lungimea clădirii şi 

ajungea până la faţada dinspre nord a castelului. Camerele, cu 
ferestrele orientate spre miazăzi, aveau uşile în coridor. Profesorul 
Stangerson locuia în aripa din stânga a castelului. Domnişoara 
Stangerson îşi avea apartamentul în aripa din dreapta: Am intrat în 
coridor pe aripa din dreapta. Un covor îngust, desfăşurat pe 
parchetul ceruit şi strălucind ca oglinda, ne înăbuşea zgomotul 
paşilor. Rouletabille îmi spuse pe şoptite să merg cu grijă, 
deoarece treceam prin faţa odăii domnişoarei Stangerson. Imi 
explică dispoziţia apartamentului domnişoarei Stangerson, alcătuit 
din odaia ei, dintr-o anticameră, dintr-o baie mică, dintr-un budoar 
şi dintr-un salon. Bineînţeles, se putea merge dintr-o cameră într- 
alta, fără să fie nevoie să treci prin coridor. Salonul şi anticamera 
erau singurele odăi ale apartamentului ale căror uşi dădeau în 
condor. Coridorul se întindea drept înainte, până la extremitatea 
de est a clădirii, unde se termina, spre exterior printr-o fereastră 
înaltă (fereastra nr. 2 din plan). Cam pe la a doua treime din 
lungimea lui, coridorul se întâlnea într-un unghi drept cu alt 
coridor, care cotea o dată cu aripa din dreapta a castelului. 

Pentru claritatea expunerii, vom denumi coridorul care se 
întinde de la scară şi până la fereastra dinspre est -,„coridorul 
drept“, iar coridorul care coteşte laolaltă cu aripa din dreapta şi dă 
în coridorul drept - „coridorul cotit“. La răscrucea acestor două 
coridoare se găsea odaia lui Rouletabille, alături de cea a lui 
Frederic Larsan. Uşile celor două camere dădeau în coridorul cotit, 
în timp ce uşile apartamentului domnişoarei Stangerson erau în 
coridorul drept. (Vezi planul.) 

Rouletabille deschise uşa camerei lui, mă pofti înăuntru şi 
închise uşa după noi, trăgând zăvorul. Nici n-apucasem sa-mi 
arunc ca lumea o privire asupra felului în care se instalase, că 
strigă surprins, arătându-mi nişte ochelari aşezaţi pe-o măsuţă 
rotundă cu trei picioare. 

— Ce-i cu ăştia? se întreba el; ce cauta ochelarii aştia pe măsuţa 
mea? 

Mi-ar fi fost greu să-i răspund. 

— Cel puţin, spuse el, cel puţin... cel puţin... cel puţin, dacă 
ochelarii ăştia ar fi „cei pe care-i caut“... şi... şi... dacă ar fi nişte 
ochelari de prezbit!... 

Se repezi drept la ochelari; degetele-i pipăiau convexitatea 
lentilelor... şi-arunci mă privi într-un fel înfricoşător. 

— Oh!... oh! 

Repeta într-una „Oh!... oh!“ ca şi când gândurile care-i clocoteau 

117 


în cap i-ar fi răpit pe neaşteptate minţile... 

Se ridică, îmi puse mâna pe umăr, rânji ca un bezmetic şi-mi 
spuse; 

— Ochelarii ăştia or să mă înnebunească! deoarece, „matematic 
vorbind“, acest lucru e posibil, vezi tu; însă, „omeneşte vorbind“, e 
imposibil... şi-atunci... şi-atunci... şi-atunci... 

In uşa camerei se auziră două bătăi abia perceptibile; 
Rouletabille întredeschise uşa; intră cineva. Recunoscui portăreasa 
pe care o văzusem trecând pe lângă mine atunci când fusese 
adusă la interogatoriu şi rămăsei mirat, deoarece credeam că 
femeia mai era încă sub arest. Portăreasa spuse cu glas şoptit: 

— Intr-o crăpătură a parchetului! 

Rouletabille răspunse: „Mulţumesc!“ şi acel cineva plecă. 

Prietenul meu, după ce închise cu grijă uşa, se întoarse spre 
mine şi rosti nişte cuvinte neînţelese, arătând ca un năuc. 

— Deoarece lucrul e „matematic”, de ce n-ar fi şi „omeneşte“!... 
Dar dacă lucrul e „omeneşte” posibil, atunci e formidabil! 

L-am întrerupt pe Rouletabille din monologul lui. 

— Deci portarii sunt în libertate acum? îl întrebai eu. 

— Da, îmi răspunse Rouletabille, i-am pus în libertate. 

Am nevoie de oameni de nădejde. Portăreasa mi-e devotată 
până-n pânzele albe, iar portarul s-ar lăsa şi omorât pentru mine... 
Şi deoarece ochelarii au lentile de prezbit, voi avea neapărată 
nevoie de nişte oameni devotați care să se lase ucişi pentru mine! 

— Oh! oh! am zis eu, dar nu-i de loc de glumit cu tine, 
prietene... Şi când vor trebui să se lase omorâţi? 

— Chiar în seara asta! căci trebuie să-ţi spun, dragul meu, că 
astă-seară îl aştept pe asasin! 

— Oh! oh! oh! oh!... Astă-seară îl aştepţi pe asasin... într-adevăr, 
într-adevăr, astă-seară îl aştepţi pe asasin... înseamnă deci că-l ştii 
pe asasin? 

— Oh! oh! oh! Acuma s-ar putea să-i ştiu. Ar însemna să fiu 
nebun dacă aş afirma categoric că-l cunosc; căci ideea 
matematică pe care mi-am făurit-o despre asasin dă nişte 
rezultate atât de înfricoşătoare, atât de monstruoase, încât 
nădăjduiesc să mai fie încă posibil să mă înşel! Oh! nădăjduiesc 
asta din toate puterile mele... 

— Dar cum poţi să spui că-l aştepţi astă-seară pe asasin, din 
moment ce acum cinci minute nu-l cunoşteai? 

— Deoarece ştiu că trebuie să vină. 

Rouletabille îşi îndesă o pipă tacticos şi agale, aprinzându-şi-o. 

Toate astea prevesteau o istorie din cele mai captivante, în clipa 
aceea cineva trecu pe coridor prin faţa uşii noastre. Rouletabille 
trase cu urechea. Paşii se îndepărtară. 

— Oare Frederic Larsan să fie în camera lui? spusei eu arătând 
spre peretele despărțitor. 

— Nu, îmi răspunse prietenul meu, nu e acolo; a trebuit să plece 
azi-dimineaţă la Paris; e tot pe urmele lui Darzac!... Domnul 
Darzac a plecat şi el azi-dimineaţă la Paris. Nu se vor termina cu 
bine toate astea... Prevăd că până-n opt zile domnul Darzac va fi 
arestat. Ce-i mai rău e ca totul pare să se coalizeze împotriva 
acestui nefericit: evenimentele, faptele, oamenii... Nu trece un 
ceas fără să n-aducă o nouă acuzare contra domnului Darzac... 
Judecătorul de instrucţie e copleşit şi orbit din această cauză... De 
altminteri, înţeleg prea bine de ce poate fi orbit!... Ar fi de-ajuns 
chiar mai puţine fapte... 

— Totuşi, Frederic Larsan nu-i un începător, 

— Credeam că Fred e mult mai tare decât s-a dovedit, spuse 
Rouletabille cu o mutră uşor dispreţuitoare... E clar, nu-i un 
debutant... Aveam chiar o mare admiraţie pentru el, când nu-i 
cunoşteam încă metoda de lucru. E deplorabilă însă... îşi datorează 
reputaţia numai abilității; dar îi lipseşte o filozofie proprie; 
matematica ideilor lui e destul de costelivă... 

Priveam la Rouletabille şi nu-mi puteam înfrâna -zâmbetul 
auzindu-l pe băieţandrul acesta de optsprezece ani cum Îl 
consideră copil pe-un bărbat de aproape cincizeci de ani, care 
făcuse dovada de-a fi cel mai abil copoi din Europa... 

— Zâmbeşti, îmi spuse Rouletabille... Greşeşti!... îţi iur că am să- 
| duc... şi într-un chip care va face vâlvă... dar trebuie să mă 
grăbesc, deoarece are un avans colosal faţă de mine, avans pe 
care i l-a oferit domnul Robert Darzac şi pe care domnul Robert 
Darzac îl va mări şi mai mult astă-seară... Gândeşte-te numai: ori 
de câteori asasinul se iveşte la castel, domnul Robert Darzac, 
printr-o stranie fatalitate, absentează şi refuză să explice cum şi-a 
petrecut timpul! 

— Ori de câte ori asasinul se iveşte la castel! exclamai eu... Deci 
a mai fost pe-aici... 

— Da, în acea faimoasă noapte când s-a produs fenomenul... 

Aşa că, în sfârşit, aveam să cunosc acel faimos fenomen la care 
Rouletabille, de peste o jumătate de oră, făcea tot felul de aluzii, 
fără să-mi explice nimic. Dar mă învăţasem să nu-l grăbesc 
niciodată pe Rouletabille când avea de gând să povestească 

ceva... Vorbea numai când îi era stârnită fantezia sau când 
considera că e util şi se preocupa în mult mai mică măsură de 
curiozitatea mea decât de rezumarea completă, pentru uzul 
propriu, a cine ştie cărui eveniment capital ce-l interesa în cel mai 
înalt grad. 

În sfârşit, prin fraze scurte şi repezi, îmi spuse nişte lucruri care 
mă cufundară într-o stare învecinată cu tâm- penia, căci, într- 
adevăr, fenomenele  hipnotismului, această ştiinţă încă 
necunoscută, de pildă, nu sunt cu nimic de puţin mai lipsite de 
ciudăţenie decât dispariţia materiei asasinului în clipa când patru 
oameni erau în stare s-o atingă. 

Vorbesc despre hipnotism aşa cum aş vorbi despre electricitate, 
al cărei izvor îl ignorăm şi ale cărei legi le cunoaştem atât de 
insuficient, pentru că, din această clipă, cazul mi se păru posibil de 
a fi explicat numai prin inexplicabil, adică printr-un fenomen în 
afara legilor naturale cunoscute până acum. Şi totuşi, dacă aş fi 
avut mintea lui Rouletabille, aş fi avut, ca şi el, „presentimentul 
unei explicaţii fireşti“: căci cel mai ciudat lucru în toate misterele 
de la Glandier a fost „chipul firesc prin care Rouletabille le-a 
tălmăcit“. Dar cine ar fi putut şi ar mai putea încă să se laude ca 
are mintea lui Rouletabille? Proeminenţele atât de ciudate şi 
asimetrice ale frunţii lui nu le-am mai văzut la nimeni altul, cu 
excepţia - însă mult mai puţin pronunţate - a celor ele pe fruntea 
lui Frederic Larsan, şi încă trebuia să priveşti bine la fruntea 
celebrului polițist ca să le ghiceşti contururile, pe când 
proeminenţele lui Rouletabille îţi săreau - dacă pot îndrăzni să mă 
folosesc de această expresie puţin cam tare - îţi săreau în ochi. 

Printre hârtiile pe care mi le-a încredinţat tânărul meu prieten 
după terminarea afacerii, am şi un carnet în care am găsit o dare 
de seamă completă despre „fenomenul dispariţiei materiei 
asasinului“ şi câteva reflecţii pe care acesta le-a inspiraţ amicului 
meu. E preferabil, după părerea, mea, să vă expun direct această 
dare de seamă decât să vă redau mai departe convorbirea mea cu 
Rouletabille, deoarece mi-e teamă ca nu cumva, tocmai într-o 
poveste ca asta, să adaug vreun cuvânt care să nu reprezinte cel 
mai nimerit expresia celei mai stricte realităţi. 

XV 


Capcana 


Extras din carnetul lui Joseph Rouletabille. 


Noaptea trecută, în noaptea de 29 spre 30 octombrie, scrie 
Joseph Rouletabille, mă pomenesc trezindu-mă pe la unu dinspre 
ziuă. Să fie insomnia sau vreun zgomot din afară? Miorlăitul 
„Lighioanei Domnului” se aude răsunând înspăimântător în fundul 
parcului. Mă scol din pat; deschid fereastra. Bate un vânt îngheţat 
şi plouă: beznă deasa, linişte. Închid la loc fereastra. Tăcerea 
nopţii e iarăşi sfâşiată de ciudatul miorlăit. Imi îmbrac la iuţeală 
pantalonii şi o haină. E un timp, să nu laşi nici câinii afară; cine 
imită deci, în timpul nopţii, atât de aproape de castel, mieunatul 
pisicii maicii Agenoux? Îmi iau cu mine o bâtă zdravănă, singura 
armă pe care o am la îndemână, şi, fără să fac vreun zgomot, 
deschid uşa. 

lată-mă în coridor; o lampă cu oglinda îl luminează de minune; 
flacăra lămpii pâlpâie de parcă ar fi în bătaia curentului. Simt că e 
chiar curent. Întorc privirea. În spatele meu, o fereastră stă 
deschisă, cea de la capătul acestei părţi a coridorului spre care 
dau camerele noastre, a mea şi a lui Frederic Larsan, coridor pe 
care am să-i numesc „coridorul cotit“, pentru a-l deosebi de 
„coridorul drept“, unde se află apartamentul domnişoarei 
Stangerson. Cele două coridoare se întâlnesc într-un unghi drept. 
Deci, cine să fi lăsat fereastra deschisă sau cine a cleschis-o? Mă 
duc la fereastră, mă aplec în afară. Aproximativ la un metru sub 
fereastră există o terasă care serveşte de acoperiş unei cămăruţe- 
consolă ce se găseşte la parter. La nevoie se poate sări de pe 
fereastră drept pe terasă şi, de-aici, te poţi strecura în curtea de 
onoare a castelului. Cine-ar fi intenţionat să folosească această 
cale n-ar mai fi avut nevoie să aibă la el cheia de la uşa 
vestibulului. Dar ce m-a apucat să scornesc scene de gimnastică 
nocturnă? Din cauza unei ferestre deschise? Poate că-i vorba 
numai de neglijenţa vreunui servitor. Închid fereastra, zâmbind la 
gândul uşurinţei cu care construiesc drame pornind de la o 
fereastră deschisă. Din nou se aude miorlăitul „Lighioanei 
Domnului“ în noapte. Apoi iarăşi tăcere. Ploaia încetează să mai 

bată în geamuri. În castel totul doarme. Păşesc cu infinite precauţii 
pe covorul din coridor. Când ajung la colţul coridorului drept, întind 
capul şi arunc o privire prudentă. In coridor o alta lampă cu 
oglindă dă îndestulă lumină pentru a se distinge perfect cele 
câteva obiecte aflate acolo, trei fotolii şi nişte tablouri agăţate de 
pereţi. Ce caut aici? Niciodată castelul n-a fost atât de liniştit. Totul 
se odihneşte în tihnă. Ce instinct mă mâna oare spre camera 
domnişoarei Stangerson? De unde glasul ăsta care strigă în 
străfundurile fiinţei mele: „Du-te până la camera domnişoarei 
Stangerson!”? Imi plec ochii peste covorul pe care calc şi „vad că 
paşii mei spre odaia domnişoarei Stangerson sunt îndrumați de alţi 
paşi, care au trecut înaintea mea pe aici. Da, pe covor sunt urme 
de paşi aducând de afară noroi, iar eu sunt pe urmele acestor paşi 
care mă atrag spre camera domnişoarei Stangerson. Oroare! 
Oroare! Paşii, pe care-i recunosc, sunt „paşii eleganţi“ „paşii 
asasinului! A venit de afară pe noaptea asta îngrozitoare. Dacă e 
posibil să cobori din coridor pe fereastra, folosind terasa, tot pe 
drumul acesta se poate face şi calea întoarsa. 

Asasinul trebuie să fie aici, în castel, „deoarece urmele indica 
numai sosirea paşilor, nu şi plecarea lor“. A pătruns în castel pe 
fereastra care stătea deschisă la capătul coridorului cotit: a trecut 
prin faţa camerei lui Frederic Larsan, prin faţa camerei mele, a 
făcut la dreapta, în coridorul drept, şt a intrat în odaia domnişoarei 
Stangerson. Sunt acum în faţa uşii apartamentului domnişoarei 
Stangerson, în faţa uşii de la anticameră: e întredeschisă, o împing 
fără să fac cel mai mic zgomot. Mă aflu în anticameră şi de-aici, 
sub uşa camerei propriu-zise, văd o fâşie de lumină. Trag cu 
urechea. Nimic! Nici o mişcare! Nu se aude suflare de om. 

De-aş şti ce se petrece în tăcerea care domneşte în spatele uşii 
asteia! Privirea ce mi se îndreaptă spre broasca uşii îmi dă de 
veste că broasca-i încuiată pe dinăuntru, iar cheia e în broască. 
Când te gândeşti că asasinul poate fi înăuntru! Că trebuie să fie 
aici! larăşi o să scape? Totul depinde numai de mine! Sânge rece 
şi, mai ales, nicio mişcare greşită! „Trebuie să vedem ce se petrece 
în camera asta.” Aş putea intra oare prin salonul domnişoarei 
Stangerson? Dar după aceea ar trebui să traversez budoarul, iar 
asasinul ar putea să fugă pe uşa coridorului, pe uşa în faţa căreia 
mă aflu acum. 

„După cât îmi dau seama, asta-seară nu s-a comis încă nicio 
crima, altminteri nu s-ar putea explica liniştea din budoar! În 
budoar stau peste noapte două îngrijitoare, să aibă grijă de 

domnişoara Stangerson până la vindecarea ei completa. 

Întrucât sunt aproape sigur că asasinul e aici, de ce să nu dau 
de îndată alarma? Poate că astfel asasinul ar izbuti să fugă dar tot 
astfel poate că aş salva-o pe domnişoara Stangerson? „Şi dacă, 
din întâmplare, astă-seară asasinul nu e un asasin?“ Uşa fusese 
deschisă anume ca să i se dea drumul înăuntru: de cine? — şi apoi 
încuiată din nou: de cine? În astă-noapte nu putea să intre în 
cameră decât numai pe uşa care trebuia neapărat să fie încuiată 
pe dinăuntru cu cheia, „deoarece domnişoara Stangerson, în 
fiecare seară, se închide în apartamentul ei laolaltă cu 
îngrijitoarele“. Gine să fi răsucit cheia camerei, spre a-l lăsa pe 
asasin înăuntru? Îngrijitoarele? Două servitoare credincioase, 
bătrâna cameristă şi fiică-sa, Sylvie? Prea puţin probabil. De 
altminteri, ele dorm în budoar, iar domnişoara Stangerson, foarte 
grijulie, foarte prevăzătoare, după cum mi-a spus Robert Darzac, 
veghează ea însăşi la siguranţa persoanei sale de când a început 
să se simtă mai bine şi-n stare sa poată face câţiva paşi prin 
apartamentul ei - din care încă n-am văzut-o ieşind niciodată. Grija 
şi prevederile astea neaşteptate din partea  domnişoarei 
Stangerson, care-l izbiseră pe domnul Darzac, îmi dăduseră şi mie 
de gândit. De când se comisese crima din „Camera Galbenă“, nu 
mai încăpea nicio îndoială că nefericita îl aşteaptă pe asasin. Să-l fi 
aşteptat şi în seara asta? Dar cine să fi răsucit cheia în broască 
pentru a-i deschide „asasinului care acum se afla aici”? Nu cumva 
chiar domnişoara Stangerson „ea însăşi“? Căci, la urma urmei, 
poate se aştepta sau trebuia să se aştepte la sosirea asasinului şi 
să aibă motive pentru a-i deschide uşa, „să fie obligată a-i 
deschide uşa“! Ce întâlnire cumplită să aibă loc oare? Intâlnirea cu 
crima? Hotărât lucru, nu poate fi vorba de-o întâlnire de dragoste, 
deoarece domnişoara Stangerson îl adoră pe domnul Darzac, o 
ştiu prea bine. Toate gândurile astea îmi trec prin minte ca un 
fulger care nu reuşeşte să strălumineze decât bezna. Ah! dacă aş 
putea afla... 

Dacă-i atâta linişte dincolo de uşă, cu siguranţă că această 
linişte e necesară acolo! Să dăuneze intervenţia mea în loc să 
folosească? Cum aş putea şti oare? Cine mi-ar putea spune că 
intervenţia mea nu va declanşa o crimă, într-o clipită? Ah! dacă s- 
ar putea vedea şi afla fără a tulbura liniştea! 

les din anticameră. Mă duc spre scara centrală, cobor; iată-mă 
în vestibul; alerg cât mai tăcut cu putinţă către cămăruţa de la 
parter, unde, după atentatul din pavilion, doarme moş Jacques. 

„Îl găsesc gata îmbrăcat”, cu ochii holbaţi, aproape înnebuniţi 
de groază. Nu pare mirat văzându-mă; îmi spune că-i treaz 
deoarece auzise miorlăitul „Lighioanei Domnului“ şi pentru ca 
auzise nişte paşi în parc, ce se furişau prin faţa ferestrei lui. Atunci 
privise pe fereastră „şi, pe neaşteptate, se pomenise cu o fantomă 
neagră“ trecând prin faţa lui. ÎI întreb dacă are vreo armă. Nu, nu 
mai are nicio armă, de când judecătorul de instrucţie îi luase 
revolverul. Îl iau cu mine. leşim în parc printr-o uşiţă dosnică. Ne 
furişăm de-a lungul castelului până la locul ce se află tocmai sub 
camera domnişoarei Stangerson. Acolo, îl lipesc pe moş Jacques de 
perete, îi interzic să se mişte, iar eu, profitând de-un nor ce 
acoperă timp de-o clipă luna, înaintez până în faţa ferestrei, stând 
însă în afara peticului de lumină care răzbate dintr-acolo; 
„deoarece fereastra e întredeschisă“! Din precauţie oare? Ca să 
poată fugi mai repede pe fereastra, în cazul când ar intra cineva 
pe uşa? Oh! oh! cine s-ar încumeta să sară pe fereastra asta ar 
avea cele mai mari şanse să-şi frângă gâtul! Cine-mi garantează 
că asasinul n-are o frânghie? Trebuie să fi prevăzut totul... Ah! 
dacă aş putea afla ce se petrece în cameră!... să înţeleg tâlcul 
tăcerii dinâuntru!... Mă întorc la moş Jacques şi-i şoptesc o vorbă la 
ureche: „Scară”. Mai întâi mă gândisem la copacul care, acum opt 
zile, îmi mai folosise o dată ca punct de observaţie, dar imediat îmi 
dădusem seama că fereastra era întredeschisă în aşa fel încât, de 
data asta, dacă m-aş fi urcat în copac, n-aş fi putut vedea nimic 
din cele ce se petreceau în cameră. Şi apoi, nu numai că voiam să 
văd, dar voiam să şi aud şi... să acţionez... 

Moş Jacques, foarte agitat, tremurând din toate încheieturile, 
dispare pentru un moment şi se întoarce fără scară, făcându-mi de 
departe semne disperate cu braţele să mă duc cât mai repede la 
el. Când âjung lângă el, îmi şuşoteşte: „Veniţi după mine!“ 

Mă face să dau un ocol castelului până la donjon. Când ajungem 
acolo, îmi spune: 

— Am fost să-mi caut scara în camera de jos a donjonului, pe 
care o folosim ca magazie, eu şi grădinarul; uşa donjonului era 
deschisă şi scara nicăieri. Cum am ieşit de-acolo, iată unde-am 
zărit-o, în bătaia lunii: 

Şi-mi arătă, la cealaltă extremitate a castelului, o scara 
rezemată de „consolele“ care susțineau terasa de sub fereastra pe 
care-o găsisem deschisă. Terasa mă împiedicase să observ scara... 
Datorită scării, era foarte lesne să intri în coridorul cotit de la 
primul etaj şi n-am mai stat la îndoială că acesta a fost drumul 

folosit de necunoscut. 

Dăm fuga spre scară; dar în momentul când aveam de gând s-o 
luăm cu noi, moş Jacques îmi arătă uşa întredeschisă a cămăruţei 
de la parter, cămăruţă construită în chip de consolă la 
extremitatea aripii din dreapta a castelului şi având drept acoperiş 
terasa despre care am vorbit. Moş Jacques împinge uşa, priveşte 
înăuntru şi-mi spune în şoaptă: 

— Nu-i aici! 

— Cine? 

— Paznicul! 

Buzele lui îmi mai şoptesc o dată la ureche: 

— Ştiţi prea bine că paznicul doarme în odaia asta de când au 
început reparaţiile la donjon!... 

Şi-mi arată, cu acelaşi gest semnificativ, uşa întredeschisă, 
scara, terasa şi fereastra din coridorul cotit, pe care o închisesem 
adineauri. 

Ce gânduri mi-au trecut prin cap atunci? Mai aveam oare timp 
să gândesc? Mai mult „bănuiam“ decât gândeam... 

Evident, „dacă paznicul e persoana care se află acum sus în 
cameră“ (spun: „dacă“, pentru că n-am, în clipa de faţă, în afara 
scării şi a odăii pustii a paznicului, nici un alt indiciu care să-mi 
îngăduie chiar şi numai să-l bănuiesc pe paznic), dacă e sus în 
cameră, atunci e de la sine înţeles, bănuiam eu, că a fost silit să 
folosească neapărat scara asta la urcat şi să între numai pe 
fereastra de aici, pentru motivul că odăile care sunt în spatele noii 
lui camere, ocupate de locuinţa majordomului, a bucătăresei şi de 
bucătărie, îi stăvileau accesul în interiorul castelului prin vestibul şi 
pe scara centrală... deci, „dacă paznicul e insul care a trecut pe 
aici“, i-a fost desigur foarte lesne să se ducă ieri seară în coridor, 
sub un pretext oarecare, şi să aibă grijă ca fereastra să fie doar 
împinsă dinăuntru, cu batantele împreunate, pentru ca astfel să nu 
mai aibă altceva de făcut decât să apese puţin din exterior şi 
fereastra să se deschidă, iar el să poată sări în coridor. Necesitatea 
ca fereastră să rămână neîncuiată pe dinăuntru restrînge în chip 
bizar câmpul cercetărilor asupra persoanei asasinului. Asasinul 
trebuia „să fie careva de-al casei“; dar dacă nu era aşa, atunci 
trebuia să aibă vreun complice, în care nu prea cred...; sau... sau 
să fi fost nevoie ca domnişoara Stangerson „ea însăşi” să fi avut 
grijă ca fereastra să, rămână descuiată din interior... „Dar atunci 
care să fie misterul înspăimântător ce-o forţează pe domnişoara 
Stangerson să simtă nevoia de-a înlătura obstacolele care-o 

despart de asasinul ei?“ 

lau scara şi iată-ne plecaţi din nou în spatele castelului. 
Fereastra odăii stă tot întredeschisă; perdelele sunt trase, dar nu 
se împreunează destul; o rază de lumină îndeajuns de puternică 
răzbate în afară, prelungindu-se pe peluza ce se întinde la 
picioarele mele. Rezem scara sub fereastra odăii. Sunt aproape, 
sigur că n-am făcut niciun zgomot. „Şi, în timp ce moş Jacques 
rămâne la picioarele scării“, mă caţăr pe ea, uşurel, încetişor, cu 
bâtă în mână. Îmi ţin răsuflarea; îmi ridic şi-mi pun picioarele pe 
trepte cu infinite precauţii. Pe neaşteptate, se iveşte un nor grozav 
şi se dezlănţuie o nouă aversă de ploaie. Am noroc. Dar, deodată, 
miorlăitul sinistru al „Lighioanei Domnului“ mă ţintuieşte din 
ascensiunea mea, în toiul ei. Mi se pare că miorlăitul a fost emis 
din spatele meu, doar de la câţiva metri. Dar dacă miorlăitul e un 
semnal? Dacă cine ştie ce complice de-al individului mă văzuse 
suind pe scară? Poate că miorlăitul are rostul să-i cheme pe asasin 
la fereastră! Tot ce-i cu putinţă!... Nenorocire, „individul e la 
fereastră! Simt că-i deasupra mea; îl aud răsuflând“. lar eu n-am 
nicio posibilitate să-i văd la faţă; cea mai mică mişcare a capului, 
şi sunt pierdut! M-ar putea vedea oare? Dacă se-apucă să 
privească în noapte, plecându-şi capul în afară? Nu!... se duce... n- 
a zărit nimic... Mai mult îl simt decât îl aud, păşind cu paşi de 
felină, în odaie; şi mă caţăr iarăşi câteva trepte. Capul mi-a ajuns 
la înălţimea soclului de sprijin ai ferestrei; acum fruntea mea 
depăşeşte soclul; printre perdele, ochii mei au putinţa să vadă. 

Omul e în odaie, aşezat la micul birou al domnişoarei 
Stangerson, şi scrie. Stă cu spatele la mine. Are o lumânare 
înaintea lui; însă, deoarece stă plecat peste flacăra lumânării, 
lumina aruncă umbre care-l deformează. Nu văd decât un spate 
monstruos şi gheboşat. 

Lucru uluitor: domnişoara Stangerson nu-i acolo! Patul ei nu-i 
desfăcut. Unde să doarmă oare în noaptea astaj? Negreşit în 
camera de alături, cu îngrijitoarele ei, o ipoteză. Bucuria de-al găsi 
pe necunoscut singur. Linişte de gândire trebuincioasă pentru a-i 
întinde capcana. 

Dar cine-i omul care scrie aici, sub ochii mei, instalat la birou de 
parcă ar fi la el acasă? Dacă n-aş fi găsit „urmele de paşi ale 
asasinului“ pe covorul din coridor, dacă fereastra n-ar fi fost 
deschisă, dacă, sub fereastra, n-ar fi fost scara, aş putea fi 
îndreptăţit să cred că omul are căderea să fie aici şi că se află aici 
în chip firesc, din pricini fireşti, pe care încă nu le cunosc. Dar nu 

mai încape nici o îndoială că misteriosul necunoscut e omul din 
„Camera Galbenă“, ale cărui lovituri ucigaşe  domnişoara 
Stangerson a fost silită să le îndure fără să-l denunțe. Ah! de-aş 
putea să-l văd la faţă! Să-l surprind! Să-l înhaţ! 

Dacă sar în odaie chiar în clipa asta, „el“ are să fugă, fie prin 
anticameră, fie prin uşa din dreapta care dă în budoar. De acolo, 
trecând prin salon, are să ajungă în coridor şi îmi scapă din mână. 
Or, acum îl am în mână; încă cinci minute şi am să-i înhaţ mai 
degrabă decât dacă l-aş avea închis într-o cuşcă... Ce face aici, 
singur în odaia domnişoarei Stangerson? Ce scrie? Cui îi scrie?... 
Cobor. Trag scara jos. Moş Jacques vine după mine. Ne întoarcem 
la castel. Îl trimit pe moş Jacques să-l trezească pe domnul 
Stangerson. Sa mă aştepte la domnul Stangerson şi să nu-i spună 
nimic desluşit până nu vin. Eu mă duc să-l trezesc pe Frederic 
Larsan. Sunt tare necăjit. Aş fi vrut să lucrez de unul singur şi să 
am toată gloria dezlegării enigmei numai pentru mine, sub nasul 
lui Larsan care stă şi doarme. Însă moş Jacques şi domnul 
Stangerson sunt bătrâni, iar eu poate că nu sunt destul de 
zdravăn. Poate au să-mi lipsească puterile... Larsan e obişnuit cu 
oameni pe care-i dobori, i-aruiici la pământ şi-i ridici din nou, cu 
cătuşele puse la mâini. Larsan îmi deschide buimac, cu ochii 
umflaţi de somn, gata să mă trimită la plimbare, necrezând nicio 
clipă în nălucirile mele de reporteraş. Trebuie să-i afirm cu toată 
tăria că „individul e a ici! “ 

— Ciudat, spune el, eram convins că l-am lăsat azi după-masă la 
Paris! 

Se îmbracă în grabă şi se înarmează cu un revolver. Ne furişăm 
în coridor. 

Larsan mă întreabă: 

— Unde e? 

— În odaia domnişoarei Stangerson. 

— Şi domnişoara Stangerson? 

— Nu e în odaia ei! 

— Haidem înăuntru! 

— Să nu intraţi! La primul semn de primejdie, omul are să 
fugă... există trei căi pe unde-şi poate lua tălpăşiţa... pe uşă, pe 
fereastră şi prin budoar, unde se află îngrijitoarele... 

— Am să trag în el... 

— Şi dacă nu-l nimeriţi? Dacă numai îl răniţi? lar are să ne 
scape... Fără să mai ţinem seama de faptul că şi el e, desigur, 
înarmat... Nu, lăsaţi-mă pe mine, să încerc eu experienţa asta, și- 

am să răspund de tot ce se va întâmpla... 

— Cum vrei, îmi spune el, destul de binevoitor. 

Atunci, după ce mă asigur că toate ferestrele din cele două 
coridoare sunt ermetic închise, îl plasez pe Frederic Larsan la 
capătul coridorului cotit, în faţa ferestrei pe care-o găsisem 
deschisă şi pe care-o închisesem la loc. li spun lui Fred: 

— Pentru nimic în lume nu trebuie să vă părăsiţi postul, până în 
clipa când am să vă strig... Sută la suta că omul se va întoarce la 
fereastră şi are să încerce să fugă pe-aici când se va simţi hăituit, 
căci pe-aici a venit şi pe-aici şi-a pregătit fuga. Aveţi o misiune 
plină de primejdii... 

— Şi care va fi misiunea dumitale? 

— Eu am să sar în cameră şi-am să-l gonesc pe, individ înspre 
dumneavoastră! 

— Ţine revolverul meu, zise Fred, iar eu îţi iau bâtă, 

— Mulţumesc, spusei eu, sunteţi un om de treabă. 

Am luat revolverul lui Fred. Aveam să fiu singur cu omul care 
scria acolo în cameră şi, drept să spun, revolverul, îmi făcea o 
deosebită plăcere. 

ÎI lăsai deci pe Fred, postându-l la fereastra cu numărul 5 din 
plan, şi mă îndreptai, cu cea mai mare grijă, către apartamentul 
domnului Stangerson, în aripa din stânga a castelului. II găsii pe 
domnul Stangerson cu moş Jacques, care păstrase consemnul, 
mărginindu-se să-i spună stăpânului său că trebuie să se îmbrace 
de urgenţă. În câteva cuvinte îl pusei la curent pe domnul 
Stangerson cu ceea ce se petrecea. Se înarmă şi el cu un revolver, 
mă urmă şi de îndată ajunserăm tustrei în coridor. Tot ce se 
întâmplase, din clipa când îl văzusem pe asasin aşezat la birou 
durase abia zece minute. Domnul Stangerson voia să dea năvală 
imediat asupra asasinului şi să-l ucidă: era prea simplu. Il făcui să 
priceapă că în niciun caz nu trebuia să riscăm ca, „din dorinţa de- 
al omori, să scape viu din mâinile noastre“. 

După ce-i jurai că fiica lui nu era în cameră şi nu se găsea în 
primejdie, binevoi să-şi domolească neastâmpărul şi să-mi lase 
mic conducerea evenimentelor. Le-am spus din nou lui moş 
Jacques şi domnului Stangerson să nu vină spre mine decât numai 
atunci când am să-i strig eu sau când am să trag un foc de 
revolver „şi-i trimisei pe moş Jacques să se posteze“ în faţa 
ferestrei de la capătul galeriei drepte. (Fereastra e însemnată cu 
cifra 2 pe planul meu.) Alesesem postul acesta pentru moş 
Jacques, deoarece îmi închipuiam că asasinul, fugărit la ieşirea din 

cameră, alergând de-a lungul coridorului pentru a răzbi până la 
fereastra pe care o lăsase deschisă, şi dând, pe neaşteptate, când 
ajungea la intersecţia coridoarelor, în dreptul ferestrei de mai sus, 
peste Larsan, care păzea coridorul cotit, îşi va continua fuga în 
direcţia coridorului drept. Acolo avea să dea peste moş Jacques, 
care-l va împiedica să sară în parc pe fereastra din capătul 
coridorului drept. Ţinând seamă de împrejurări, mai mult că sigur 
că numai astfel trebuia să procedeze asasinul, dacă îşi cunoştea 
locurile (iar ipoteza asta era pentru mine incontestabilă). Într- 
adevăr, afară sub fereastră se găsea un fel de contrafort. Toate 
celelalte ferestre ale coridorului dădeau spre şanţul înconjurător al 
castelului, la o asemenea înălţime încât era aproape imposibil să 
sări de acolo fără sa-ţi rupi gâtul. Uşile şi ferestrele erau încuiate 
trainic şi ele nădejde, inclusiv uşa de la odăiţa folosită ca debara 
de la capătul coridorului drept: avusesem grijă să controlez la 
repezeală şi acest lucru. 

Aşa că, după ce i-am indicat lui moş Jacques postul său, după 
cum am spus, şi l-am „văzut la locul lui“, l-am plasat pe domnul 
Stangerson în faţa palierului scării, în apropierea uşii de la 
anticamera fiică-sii. Totul îţi dădea dreptul să deduci că, de-ndată 
ce-aveam să-l încolţesc pe asasin în odaie, acesta va încerca să 
fugă mai curând prin anticameră decât prin budoar, unde se aflau 
îngrijitoarele şi a cărui uşă fusese negreşit încuiată chiar de 
domnişoara Stangerson, dacă, după cum bănuiam eu, era într- 
adevăr refugiată în budoar, „nevoind să dea ochi cu asasinul care 
trebuia să vină la ea“! Oricum ar fi fost, el nimerea tot în coridorul 
„unde oamenii mei îl aşteptau în faţa tuturor ieşirilor posibile“. 

Când ajunge în coridor, îl vede în stânga lui, chiar lângă el, pe 
domnul Stangerson; dă să fugă în dreapta, spre coridorul cotit, 
„care, de altminteri, e chiar drumul pe care şi-l pregătise de fugă“. 
La intersecţia celor două coridoare, îl zăreşte, în acelaşi timp, după 
cum v-am explicat mai sus, în stânga lui, pe Frederic Larsan la 
capătul coridorului cotit, şi înaintea sa pe moş Jacques, la capătul 
coridorului drept. Domnul Stangerson şi cu mine îi venim din 
spate. Al nostru e! N-are să ne mai scape din mână!... Planul 
acesta mi se părea cel mai înţelept, cel mai sigur „şi cel mai 
simplu“. Dacă am fi putut să plasăm pe careva din noi chiar în 
dosul uşii budoarului domnişoarei Stangerson, uşă care dădea spre 
dormitor, dacă am fi dat un asalt direct împotriva celor două uşi 
ale odăii în care se afla omul nostru, uşa budoarului şi uşa 
anticamerei, „celor care nu gândesc îndeajuns“ li s-ar fi părut, 

poate, un plan şi mai lipsit de complicaţii; dar în budoar nu puteam 
pătrunde decât prin salon, a cărui uşă era încuiată pe dinăuntru 
din cauza temerilor domnişoarei Stangerson. Din motivele de mai 
sus, un asemenea plan, care se putea naşte numai în intelectul 
unui sergent de stradă oarecare, era impracticabil. Însă eu, fiind 
obligat să mai şi gândesc, aş îndrăzni să spun că, şi în cazul când 
aş fi avut la dispoziţie libera folosinţa a budoarului, tot planul 
iniţial l-aş fi menţinut, aşa cum vi l-am expus; căci orice alt plan de 
atac direct „prin oricare din uşile odăii, „ne-ar fi despărţit unul de 
altul în clipa luptei cu individul“, pe când planul meu „strângea 
toată lumea laolaltă pentru atac“, într-un loc anume, pe care-l 
determinasem cu o precizie cvasimatematică. 

Şi locul respectiv era tocmai întretăierea celor două coridoare, 

După ce-mi plasai oamenii în felul de mai sus, ieşii din castel, 
alergai la scară, o rezemai din nou de perete şi mă căţărai pe ea 
cu revolverul în mâna. 

Dacă cineva ar fi ispitit sa zâmbească din cauza atâtor măsuri 
de prevedere luate din timp, l-aş îndemna să gândească din nou la 
misterul „Camerei Galbene“ şi la toate dovezile pe care le aveam 
despre fantastica agerime de minte a asasinului; şi, de asemenea, 
dacă cineva ar încerca să considere prea amănunțite toate 
observaţiile mele într-un moment când ar trebui să fii preocupat 
numai de rapiditatea mişcărilor, hotărârilor şi acţiunilor, i-aş 
răspunde că intenţionat am ţinut sa raportez aici, pe larg şi 
complet, toate măsurile unui plan de atac conceput şi executat tot 
atât de repede pe cât de încet s-a desfăşurat sub peniţa mea. Am 
ţinut anume la această încetineală şi precizie, pentru a fi sigur că 
n-am omis nimic din împrejurările în care s-a produs straniul 
fenomen care, până la noi ordine şi altă explicaţie firească, îmi 
face impresia că poate dovedi, mai temeinic decât toate teoriile 
profesorului Stangerson la un loc, existenţa „disocierii materiei”, 
ba chiar aş spune a disocierii „instantanee“ a materiei. 

XVI 


Straniul fenomen 
de disociere 
a materiei 


Extras din carnetul lui Joseph Reuletabille (urmare). 


lată-mă iarăşi lângă soclul de piatră al ferestrei, continuă 
Rouletabille, şi din nou capul meu îl depăşise; mă pregătesc să-mi 
arunc privirea printre perdelele care n-au fost clintite din loc, 
dornic să ştiu în ce poziţie am să-l zăresc pe asasin. Dacă ar mai fi 
tot cu spatele la mine! Dacă ar mai fi tot la birou, scriind... Dar 
poate... poate că nu mai e acolo. Cum ar fi izbutit să fugă?... 
„Scara“ lui nu-i oare la mine? Fac apel la tot sângele meu rece. Imi 
mai înalţ puţin capul. 

Privesc înăuntru: e acolo; îi văd din nou spatele monstruos, 
deformat de umbrele proiectate de lumânare. Numai că acum nu 
mai scrie, iar lumânarea nu mai e pe micul birou. Lumânarea e 
aşezată pe parchet, înaintea omului aplecat deasupra ei. Poziţie 
bizară, dar care-mi vine într-ajutor. Îmi recapăt suflarea. Mă salt şi 
mai mult. Sunt pe ultimele trepte; mâna mea stângă apucă 
pervazul ferestrei; în clipa când sunt gata să reuşesc, îmi simt 
inima cum bate înnebunită. lau revolverul între dinţi. Acum şi 
mâna dreaptă apucă pervazul ferestrei. Trebuie să fac o mişcarc 
puţin mai bruscă, din păcate necesară, o ridicare pe palme, şi-am 
să fiu pe fereastră... Doar dacă scara!... Ceea ce se şi întâmplă... 
Sunt obligat să-mi iau un punct de sprijin puţin mai apăsat pe 
scară, şi piciorul meu nici n-apucă să părăsească scara, ca o simt 
cum se clatină. Răzuieşte zidul şi se prăbuşeşte jos... Dar 
genunchii au şi dat de piatra soclului... Cu o repeziciune pe care o 
cred fără seamăn, mă ridic pe soclu... Dar asasinul a fost şi mai 
rapid ca mine... A auzit frecarea scării de zid şi deodată îl văd cum 
îşi ridică spatele monstruos, cum se scoală în picioare, întorcându- 
se... li văd faţa... să-i fi văzut oare faţa?... Lumânarea stătea pe 
parchet şi nu-i lumina îndeajuns decât picioarele. De la birou în 
sus, în odaie nu se putea distinge mai nimic, doar umbre, beznă... 
Am întrezărit un cap cu o claie de păr, cu barbă... Nişte ochi de 
nebun; o faţă palidă încadrată de nişte favoriţi bogaţi; cât am 

putut să-mi dau seama, atât cât am putut să desluşesc în această 
secundă întunecată, era de culoare... era roşcovană... După cum 
mi s-a părut... după cum mi-am închipuit... În ansamblu, asta a 
fost principala senzaţie pe care am înregistrat-o din imaginea abia 
desluşită în tenebrele tremurătoare. Nu cunoşteam de loc faţa 
asta, „sau, cel puţin, n-o recunoşteam!“ 

Ah! acum trebuia să acţionez rapid!... ca vântul! ca o vijelie!... 
ca fulgerul! Dar vai!... vai! „mai trebuiau executata câteva mişcări 
absolut necesare...“ în timp ce executam aceste mişcări necesare 
de ridicare pe palme, de săltare a genunchilor pe soclu, apoi a 
picioarelor pe pervaz... omul care mă văzuse la fereastră ţâşnise, 
se precipitase, după cum prevăzusem, spre uşa anticamerei, 
avusese timp s-o deschidă şi o luase la fugă. Dar eram pe urmele 
lui cu revolverul în mână. Urlai: „La mine!“ 

Străbateam ca o săgeată odaia şi totuşi avusei răgazul să văd 
ca „pe birou era o scrisoare“. In anticameră aproape că-l ajunsei 
pe individ din urmă, deoarece răstimpul care-i trebuise pentru a 
deschide uşa îi răpise cel puţin o secundă. Aproape că-l atinsei: 
când deodată îmi trânti uşa în nas, uşa care dă din anticameră în 
coridor... Aveam însă aripi, fusei şi eu în coridor la trei metri după 
el... împreună cu domnul Stangerson, îl urmăream de la aceeaşi 
distanţă. Omul se îndreptase, tot aşa cum prevăzusem, spre 
coridorul din dreapta lui, adică spre drumul pe care şi-i pregătise 
pentru fugă... „Veniţi la mine, Jacques! Larsan!” strigai eu. Nu ne 
mai putea scăpa din mâini! Am tras un strigăt sălbatic de bucurie, 
de victorie... Individul ajunse la întretăierea celor două coridoare 
abia cu două secunde înaintea noastră, şi întâlnirea pe care-o 
hotărâsem, şocul fatal care trebuia să se producă în mod 
inevitabil, avu loc! Ne ciocnirăm cu toţii la intersecţia coridoarelor: 
domnul Stangerson şi cu mine, care veneam dinspre capătul 
coridorului drept, moş Jacques, care alergase de la celălalt capăt al 
coridorului, şi Frederic Larsan, care sosea dinspre coridorul cotit. 
Atât de puternică fu ciocnirea încât era cât pe ce să cădem din 
picioare... 

„Dar individul nu mai era acolo!” 

Ne uitarăm unul la altul cu nişte priviri îndobitocite, cu ochii 
înspăimântați, puşi în faţa „irealei” constatări: „individul nu mai 
era acolo!“ 

Unde să fie? Unde să fie? Unde să fie?... Din toată fiinţa noastră 
ne întrebam: „Unde să fie?” 

— Este imposibil să fi fugit! exclamai eu, cuprins de-o furie şi 

mai mare decât spaima care mă apucase! 

— Era gata să pun mâna pe el, exclamă Frederic Larsan. 

— Era aici, i-am simţit răsuflarea în faţă! spunea moş Jacques. 

— Aproape că-l atingeam! repetam noi, eu şi domnul 
Stangerson. 

Unde să fie? Unde să fie? Unde să fie?... 

Alergarăm ca nebunii în ambele coridoare; cercetarăm toate 
uşile şi ferestrele; erau încuiate, închise ermetic... Nu se putea să 
fi fost deschise, de vreme ce le găseam închise... Dar felul în care 
omul acesta încolţit deschisese o uşă sau fereastră, fără ca noi să-i 
fi putut observa vreo mişcare, nu era şi mai inexplicabil decât 
chiar dispariţia lui? 

Unde să fie? Unde să fie?... N-avea cum să dispară, nici pe uşă, 
nici pe fereastră, pe nicăieri?! Doar n-o fi străbătut prin trupurile 
noastre!... 

Mărturisesc că, pentru moment, eram consternat. Pentru că, la 
urma urmei, în coridor se vedea destul de bine şi nu exista nici un 
chepeng, nicio uşă secretă în pereţi, nicio tainiţă unde cineva să se 
poată ascunde. Mutarăm din loc fotoliile şi dădurăm jos tablourile. 
Nimic! Nimic! Am fi fost în stare să căutăm şi într-o vază de 
porțelan chinezesc, dacă ar fi existat pe acolo aşa ceva! 


3 Când misterul, datorită lai Rouletabille, a fost explicat în chip 
firesc doar prin logica prodigioasă a acestui tânăr, s-a putut 
constata că, într-adevăr, asasinul nu fugise nici pe uşă, nici pe 
fereastră, nici pe scară, „fapt pe care justiţia a refuzat să-l, ia în 
consideraţie” 

XVII 


Coridorul miraculos 


Domnişoara Mathilde Stangerson se ivi în pragul anticamerei 
sale, continuă iarăşi carnetul lui Rouletabille, Eram aproape de uşa 
ei, în coridorul unde se petrecuse incredibilul fenomen. Există 
momente în care simţi cum ţi se spulbera creierul în toate părţile. 
Un glonţ în cap, un craniu care explodează în ţăndări, lăcaşul 
logicii asasinat, raţiunea sfări- mată în bucăţi... fără îndoială toate 
astea s-ar putea asemăna cu senzaţia care mă istovea acum, 
„care mă golea“, cu dezechilibrul total, cu sfârşitul eului meu 
gânditor, gânditor cu mintea mea de om! Prăbuşirea morală a unui 
edificiu raţional, dublată de prăbuşirea reală a unei viziuni 
fiziologice, în timp ce totuşi ochii văd limpede, ce groaznică 
lovitură în moalele capului! 

Din fericire, domnişoara Mathilde Stangerson se ivi în pragul 
anticamerei sale. O zării; şi parcă se produse o schimbare în 
mintea mea pulverizată... O adulmecai... „adulmecai parfumul ei 
asemănător cu cel al doamnei în negru... Scumpă doamnă în 
negru, draga mea doamnă în negru”, pe care n-am să te mai văd 
niciodata! Dumnezeule! mi-aş da zece ani din viaţă, jumătate din 
viaţa mea, ca s-o mai văd o dată pe doamna în negru! Dar, vai! 
din când în când, şi cum!... şi cum!... nu mai reîntâlnesc decât 
parfumul ei, aproape acelaşi parfum a cărui aromă o respiram 
acum, numai de mine simțită, din vremurile timpurii ale tinereţii 
mele“. Această amintire vie a dragului tău parfum, scumpă 
doamnă în negru, îmi îndreaptă paşii către aceea pe care, iat-o 
aici, toată în alb, atât de palidă, atât de palidă şi atât de frumoasă, 


+ Când scria aceste rânduri, Joseph Rouletabille avea 
optsprezece ani... şi vorbea de „tinereţea lui“! Am respectat 
întocmai textul prietenului meu, dar îl avertizez pe cititor, cum de 
altminteri am mai făcut-o, că episodul cu „parfumul doamnei în 
negru” nu este absolut necesar şi de loc legat de „misterul 
Camerei Galbene“... Dar, ce să-i faci! nu-i vina mea că, în 
documentele pe care le reproduc aici. Roueltabille îşi aminnşte, din 
când în când, de „tinereţea lui“ (n.a.) 

în pragul „miraculosului coridor“! Frumosul ei păr bălai, adunat pe 
grumaz, îi descoperea steaua sângerie de la tâmplă, rana din 
cauza căreia era cât pe-aci să moară... Când abia începusem să 
dau de firul lucrurilor în această afacere, îmi închipuiam că 
domnişoara Stangerson, în noaptea crimei misterioase din 
„Camera Galbenă“, era pieptănată lins, cu cărare şi parul adus pe 
tâmple... „Dar cum aş fi putut gândi altfel, fără să-mi imaginez 
pieptănătura cu părul pe tâmple, mai înainte de a-mi fi făcut 
apariţia în «Camera Galbenă»?“ 

Acum nu mai gândesc de loc, de când s-a petrecut evenimentul 
din „coridorul miraculos“; stau aici, ca lovit cu leuca, în faţa 
apariţiei domnişoarei Stangerson, atât de frumoasă şi albă ca 
varul. E îmbrăcată într-un capot de-o neprihănire ca-n vise, atât e 
de alb. Parcă ar fi o apariţie de basm, o fantomă de-o drăgălăşenie 
neasemuită. Tatăl ei o cuprinde în braţe, o îmbrăţişează cu 
pasiune, ca şi cum ar fi recăpătat-o din nou, deoarece din nou s-ar 
fi putut s-o piardă. Nu îndrăzneşte s-o întrebe nimic... O conduce 
în camera ei, unde îi urmăm şi noi.. căci, până la urmă, trebuie să 
aflăm ce s-a întâmplat!... Uşa budoarului e deschisă... Cele două 
figuri  înspăimântate ale  îngrijitoarelor privesc spre noi... 
„Domnişoara Stangerson ne întreabă ce înseamnă zgomotul 
ăsta..“ „E foarte limpede!... nu-i nimic, ne spune ea“! — Cât de 
limpede e totul! Ce limpede i se pare totul! — ... S-a gândit să nu 
doarmă peste noapte în dormitorul ei, ci să se culce în aceeaşi 
odaie cu îngrijitoarele, în budoar... Şi a încuiat uşa budoarului, 
după ele tustrele... De când cu noaptea crimei, are temeri 
neaşteptate, clipe de spaimă destul de uşor de înţeles, nu-i aşa?... 
Cine va putea să priceapă de ce, tocmai în noaptea „când el 
trebuia să revină“, s-a încuiat, printr-o fericita „întâmplare“, 
laolaltă cu femeile ei? Cine va putea să priceapă de ce s-a 
împotrivit voinţei domnului Stangerson de-a se culca în salonul 
fiicei sale, deoarece acesteia îi era teamă! Cine va putea să 
priceapă de ce scrisoarea, care adineauri se găsea pe biroul din 
odaie, „nu mai era acolo“!... Cel care a reuşit să înţeleagă are să 
spună: domnişoara Stangerson ştia că asasinul trebuia să se 
întoarcă... nu-l putea împiedica să revină... nu prevenise pe 
nimeni, deoarece asasinul trebuia să rămână necunoscut... 
necunoscut tatălui ei, necunoscut pentru toată lumea... cu 
excepţia lui Robert Darzac. Deoarece, acum, domnul Darzac 
trebuie să-l ştie... Sa-l fi ştiut mai dinainte? Să ne amintim de 
cuvintele din parcul de la Elysee: „Va trebui, deci, pentru a fi a 

mea, să comit o crimă?“ O crimă împotriva cui, dacă nu „împotriva 
obstacolului“, împotriva asasinului? Să ne amintim şi de cuvintele 
pe care domnul Darzac le-a rostit ca răspuns la întrebarea mea: 
„Nu v-ar fi cumva neplăcut, dacă am să-l descopăr pe asasin? — 
Ah! aş vrea sa-l ucid cu mâinile mele!“ Şi i-am replicat: „N-aţi 
răspuns la întrebarea mea!“ Ceea ce era adevărat. Într-adevăr, 
într-adevăr, domnul Darzac trebuie să-l cunoască atât de bine pe 
asasin încât se teme să nu-l descopăr, „deşi ar vrea să-l ucidă cu 
mâinile lui“. Nu mi-a uşurat ancheta decât din două motive: în 
primul rând, pentru că l-am obligat; în al doilea rând, ca să veghez 
mai bine asupra domnişoarei Stangerson... 

Intru în cameră după ea... în camera ei... O privesc... şi privesc 
şi la locul unde fusese scrisoarea, acum câteva minute... 
domnişoara Stangerson a luat-o; scrisoarea îi era adresată, fără 
îndoială... fără îndoială... Ah! cum mai tremură, nefericita... 
Tremură toată ascultând fantastica povestire pe care i-o relatează 
taică-său despre prezenţa asasinului în odaia ei şi despre hăituiala 
care a urmat... Dar se vede de la o poştă... e vădit că nu se simte 
la îndemână decât atunci când i se confirmă că asasinul a reuşit să 
ni se strecoare printre degete, datorită unei nemaipomenite 
vrăjitorii. 

După aceea se face tăcere... Ce tăcere!... Suntem cu toţii 
adunaţi acolo, privind la „ea“... Taică-său, Larsan, moş Jacques şi 
cu mine... Ce gânduri se frământă în tăcerea care s-a coborât în 
jurul ei?... După evenimentul de astă-seară, după misterul 
„coridorului miraculos“, după uluitoarea realitate a instalării 
asasinului în dormitorul ei, mi se pare că toate gândurile, toate, de 
la cele care zac sub ţeasta lui moş Jacques şi până la cele care „se 
nasc“ sub craniul domnului Stangerson, toate gândurile astea s-ar 
putea traduce prin următoarele cuvinte pe care să i le spunem ei: 
„Oh! tu care cunoşti misterul, destăinuieşte-ni-l, şi poate că te vom 
mântui! “ Ah! cât aş dori s-o salvez... de ea însăşi şi de celălalt!... 
îmi vine să plâng din cauza asta... Da, simt cum mi se umplu ochii 
de lacrimi în faţa unei atari nenorociri, ascunsă atât de oribil. 

Şi domnişoara Stangerson se află aici, ea care are acelaşi 
parfum cu al „doamnei în negru“... în sfârşit, pot s-o văd în faţă, la 
ea, în odaia ei, în odaia în care n-a vrut să mă primească... în 
odaia „unde tace“, unde continuă să tacă. Din clipa orei fatale din 
„Gamera Galbenă“, dăm mereu târcoale în jurul acestei femei 
invizibile şi mute, ca să aflăm un lucru pe care numai ea îl ştie. 
Dorinţa noastră, strădania noastră de-a afla trebuie să fie pentru 

ea un chin din cele mai grele. Cine ne poate da încredințarea că, 
dacă vom izbuti să „aflăm“ dezvăluirea tainei „ei“, n-ar fi un 
semnal pentru declanşarea unei drame şi mai înspăimântătoare 
decât cele care s-au desfăşurat aici până acum? Cine ne poate da 
încredințarea că nu-şi va pierde viaţa din această cauză? Şi totuşi 
era cât pe-aci să-şi piardă viaţa... fără ca noi să fi aflat ceva... Sau, 
mai bine zis, nu noi, ci numai unii care nu ştiu nimic în legătură cu 
cele întâmplate... însă eu... dacă aş şti „cine“, aş şti totul... Cine? 
cine? cine?... şi neştiind despre cine-i vorba, trebuie să tac, din 
milă pentru ea, căci nu mai încape nicio îndoială că dânsa ştie cum 
a fugit „el“ din „Camera Galbenă“, şi totuşi păstrează tăcerea. De 
ce să nu-mi ţin gura? Când am să ştiu cine e, „am să-i vorbesc 
numai lui!“ 

Acum se uită la noi... privindu-ne parcă din depărtări nevăzute... 
ca şi cum nu ne-am afla în odaia ei... Domnul Stangerson rupe 
tăcerea. Domnul Stangerson ne declară că de acum înainte n-are 
să mai plece din apartamentul fiicei sale. lar ea încearcă în van să 
se împotrivească voinţei lui categorice. Domnul Stangerson nu 
vrea să renunţe. Are să se mute aici, chiar din astă-seară, ne 
spune el. După care, preocupat numai de sănătatea fiicei sale, îi 
reproşează că s-a dat jos din pat... apoi, pe neaşteptate, începe 
să-i vorbească aşa cum îi vorbeşti unui copil, spunându-i fel de fel 
de nimicuri de alint... îi zâmbeşte... aproape că nu mai ştie ce 
spune şi nici ce face... llustrul profesor îşi pierde minţile... Spune 
mereu cuvinte fără noimă, care confirmă haosul din capul lui... nici 
în capetele noastre nu-i mai multă rânduială. Atunci, domnişoara 
Stangerson rosteşte cu un glas atât de îndurerat nevinovatele 
cuvinte: „Tăticul meu! Tăticul meu!“ încât el izbucneşte în hohote 
de plâns. Moş Jacques îşi suflă nasul, iar Frederic Larsan, până şi 
el, se simte obligat să se întoarcă cu spatele ca să-şi ascundă 
emoția. Nici eu nu mai pot suporta... nu mai pot gândi nimic, nu 
mai simt nimic, parcă sunt sub nivelul regnului vegetal. Mi-e 
scârbă de mine. 

E pentru prima oară când Frederic Larsan se află, ca şi mine de 
altfel, faţă în faţă cu domnişoara Stangerson, de când a avut loc 
atentatul din „Camera Galbenă“. Insistase, ca şi mine, s-o poată 
interoga pe nefericita fiinţă, dar, după cum păţisem şi eu, nu 
fusese primit. Şi lui, ca şi mie, i se dăduse acelaşi răspuns: 
Domnişoara Stangerson se simte prea slăbită să ne poată primi, 
interogatoriile judecătorului de instrucţie obosind-o îndeajuns de 
mult etc... Era aici o lipsă de bunăvoința bătătoare la ochi de-a ne 

ajuta în cercetările noastre, ceea ce „pe mine“ nu mă surprindea 
de loc, însă mereu îl lăsa nedumerit pe Frederic Larsan. E drept că 
Frederic Larsan şi cu mine aveam concepţii total diferite privitoare 
la crimă... 

„.Plânge toată lumea... Şi iarăşi mă surprind, în sinea mea, 
spunând iară încetare: S-o salvez!... s-o salvez chiar împotriva 
voinţei ei! s-o salvez fără s-o compromit! S-o salvez mai înainte ca 
„el“ să vorbească! Care: „el“? — „El“, asasinul... Să-l prind şi să-i 
închid gura!... Dar domnul Darzac a mai spus-o: „Ca să-i închid 
gura, trebuie să-i ucid!” Concluzie logică a cuvintelor pe care 
domnul Darzac le rostise fără sa vrea. Am oare dreptul să-l ucid pe 
asasinul domnişoarei, Stangerson? Nu!... Dar să-mi dea totuşi 
ocazia. Atât numai cât să-mi dau seama dacă există într-adevăr, în 
carne şi oase! Atât numai cât să-i pot vedea cadavrul, de vreme ce 
nu poate fi prins de viu! 

Ah! cum s-o fac să înţeleagă pe această femeie, care nici nu ne 
bagă în seama, care-i copleşită de spaima şi de durerea tatălui ci, 
că sunt în stare să fac totul numai s-o pot salva... Da... da... voi 
porni din nou pe calea cea bună a raţiunii mele şi voi înfăptui 
minuni... 

Mă apropii de ea... vreau să-i vorbesc, s-o implor să aibă 
încredere în mine... aş vrea să-i dau de înţeles prin câteva cuvinte, 
pe care numai ea şi cu mine să le înţeleagă, că mi-e cunoscut felul 
în care asasinul a izbutit să fugă din „Camera Galbenă”, că i-am 
ghicit pe jumătate taina... că o deplâng din toată inima... Dar iată 
că, printr-un gest, ne roagă s-o lăsăm singură, ne dă să înţelegem 
că-i obosită, că are imediată nevoie de odihnă... Domnul 
Stangerson ne cere să ne înapoiem în camerele noastre, ne 
mulţumeşte, ne roagă să plecăm... Frederic Larsan şi cu mine 
salutăm şi, urmaţi de moş Jacques, ieşim din coridor. Il aud pe 
Frederic Larsan şoptind: „Bizar! bizar!...“ îmi face semn să mă duc 
la el în odaie. Din prag, se întoarce spre moş Jacques şi-i întreabă: 

— Dumneata, dumneata l-ai putut vedea ca lumea? 

— Pe cine? 

— Pe necunoscut. 

— Cum să nu-l vad?... Avea o barba mare roşcovană şi părul la 
fel... 

— Tot aşa mi s-a părut şi mie, spusei eu. 

— Şi mie la fel, zise Frederic Larsan. 

Marele Fred şi cu mine suntem acum singuri în camera lui, să 
stăm de vorbă despre cele întâmplate. Vorbim mai mult de-o oră 

despre eveniment, întorcând problema pe toate feţele. E limpede 
că Fred, după felul în care mă întreabă, după felul în care-mi 
explică, e convins - în pofida celor văzute de el, în pofida celor 
văzute de mine, în pofida celor văzute de toată lumea - că 
individul a dispărut prin vreo trecere secretă a castelului, pe care 
trebuie să-l cunoască de minune. 

Căci e limpede că el cunoaşte castelul, îmi spune el; îl cunoaşte 
în amănunţime... 

— E un ins de-o statură mai curând înaltă, bine croit... 

— Are exact statura necesară... murmură Fred... 

— Te înţeleg, zic eu... dar cum poţi să explici barba şi părul 
roşcovan? 

— Prea mare barbă, prea mult păr... Peruci, precizează Frederic 
Larsan. 

— La mare graba spus... Dumneavoastră sunteţi mereu obsedat 
de ideea pe care v-aţi făcut-o despre Robert Darzac... Nu vă puteţi 
debarasa de ea, în niciun fel?... Eu, cel puţin, sunt sigur că-i 
nevinovat... 

— Cu atât mai bine! Asta doresc şi eu... dar totul îl acuză... Ai 
observat urmele de paşi de pe covor?... Vino să le vezi... 

— Le-am văzut... Sunt „paşii eleganţi” de pe malul he- leşteului. 

— Sunt paşii lui Robert Darzac; ai să negi? 

— Bineînţeles, ne putem înşela în privinţa asta... 

— Ai remarcat că urmele paşilor „nu se întorc“? Când omul a 
fugit din odaie, urmărit de noi toţi, paşii lui n-au mai lăsat nicio 
urmă... 

— Poate că omul se afla în cameră „de ceasuri întregi”. Noroiul 
de pe încălţăminte i se uscase şi fugea atât de repede în vârful 
pantofilor... De-abia îl vedeam pe când fugea... nici gând să-l mai 
fi putut şi auzi... 

Deodată, mă opresc din înşiruirea asta de cuvinte fără noimă, 
fără logică, nedemne de noi... îi fac semn lui Larsan să asculte: 

— Acolo, jos... cineva închide o uşă... 

Mă ridic. Larsan mă urmează; coborâm la parterul castelului; 
ieşim din castel. Îl conduc pe Larsan la cămăruţa-consolă a cărei 
terasă se află sub fereastra coridorului cotit. li arăt cu degetul uşa 
care acum e închisă, după ce mai înainte stătuse deschisă, şi pe 
sub care se furişează o dâră de lumină. 

— Paznicul! zise Fred. 

— Să mergem înăuntru! îi şoptii eu... 

Şi, hotărât, însă puteam şti oare la ce anume hotărât? hotărât să 

cred că paznicul era vinovatul? pot afirma oare aşa ceva? mă 
apropii de uşă şi bat puternic în ea. 

Vor fi unii care se vor gândi că revenirea la uşa paznicului e mult 
prea tardivă... şi că prima noastră grijă, a tuturor, după ce 
constatasem că asasinul ne scăpase din mână în coridor, ar fi 
trebuit să fie căutarea lui pretutindeni, oriunde, în jurul castelului, 
în parc... peste tot. 

Dacă ni se aduce această învinuire, nu putem răspunde decât 
prin următoarele: asasinul dispăruse în aşa fel din coridor „încât 
eram întru totul convinşi că nu mai putea fi nicăieri”! Ne scăpase 
de sub urmărire în timp ce eram cu toţii la un deget de el, când 
aproape că-l puteam atinge cu mâna... nu mai eram în stare să ne 
închipuim că-l puteam descoperi în taina nopţii şi a parcului. În 
sfârşit, v-am mai spus cât de puternic mă izbise în moalele capului 
dispariţia lui! 

.„.Imediat ce bătui în uşa, ea se deschise; paznicul ne întrebă cu 
glas liniştit ce voiam. Era în cămaşă, „gata de culcare“; dar patul 
nu era încă desfăcut... 

Intrarăm înăuntru; mă arătai mirat. 

— la te uită! Nu te-ai culcat încă?... 

— Nu! răspunse el ursuz... Am dat o raită prin parc şi prin 
pădure... De-acolo m-am întors... Acum mi-e somn... noapte bună! 


— Ascultă, spusei eu... Adineauri, lângă fereastra dumitale, era 
o scară... 

— Ce scară? N-am văzut nicio scara... Noapte bună! 

Şi, niciuna, nici două, ne dădu pe uşă afară. 

Afară privii la Larsan. Arăta de nepătruns. 

— Ei, ce ziceţi? spusei eu... 

— Ei, ce zici? repetă Larsan... 

— Asta nu vă deschide noi orizonturi? 

Se vedea cât de colo că era prost dispus. Pe când ne întorceam 
la castel, îl auzii bodogănind: 

— Ar fi cu totul straniu, dar absolut cu totul straniu să mă fi 
înşelat în halul ăsta!... 

Şi mi se păru că vorbele îmi erau adresate mai degrabă mie 
decât sieşi. 

Adăugă: 

— În orice caz, în curând o să ne lămurim. În dimineaţa asta se 
va face lumină. 

XVIII 


Rouletabille şi-a desenai un cerc 
între cele două 
proeminențe ale frunţii 


Extras din carnetul lui Joseph Rouletabille (urmare). 


După o melancolică strângere de mână, ne-am despărţit în 
pragul odăilor noastre. Eram fericit că dădusem prilejul să se 
nască o cât de mică îndoială, despre greşeala comisă, în această 
minte originală, extrem de inteligentă, dar antimetodica. Nu m-am 
mai culcat. Aşteptai revărsatul zorilor şi coborâi în faţa castelului. 
Îi dădui ocol, cercetând toate urmele care s-ar fi putut îndrepta 
spre el sau ar fi putut ajunge până lângă castel. Dar erau atât de 
învălmăşite şi întretăiate încât n-am izbutit să aflu nimic. De 
altminteri, ţin să atrag aici atenţia că n-am de loc obiceiul să dau o 
importanţă exagerată indiciilor exterioare lăsate de desfăşurarea 
unei crime. Metoda care constă în a trage concluzii în privinţa 
criminalului, judecând după urma paşilor lui, este absolut 
primitivă. Există o mulţime de urme de paşi indentice, şi e foarte 
normal, dacă le solicităm o primă indicație, să n-o putem 
considera, în niciun caz, ca o dovadă concludentă. 

Oricum ar fi, fapt e că, în cumplita învolburare a gândurilor 
mele, m-am dus în curtea de onoare şi m-am aplecat asupra 
numelor, asupra tuturor urmelor ce se aflau acolo, cerşindu-le 
acest prim indiciu de care aveam atâta nevoie pentru a mă agăța 
de ceva „raţional“, de ceva care să-mi îngăduie să „raţionez“ în 
privinţa evenimentelor din „coridorul miraculos“. Dar cum să 
raţionez?... Cum să raţionez? 

„„„Ah! dacă aş putea să judec folosind calea cea bună! mă aşez, 
cuprins de deznădejde, pe-o piatră din curtea de onoare pustie... 
Oare ce altceva îndeplinesc, de peste o oră, dacă nu treaba cea 
mai neînsemnată a celui mai de rând poliţist... Umblu după greşeli 
întocmai ca un inspector de poliţie începător, scormonind prin 
urmele câtorva paşi „care mă vor sili să spun ce vor vrea ele“! 

Mă simt mai jos, inferior pe scara inteligenţei, decât acei 
detectivi inventaţi de romancierii moderni, detectivi care şi-au 
făcut şcoala citind romanele lui Edgar Poe sau ale lui Conan Doyle. 

Ah! voi, detectivi scoşi din cărţi... care înălţaţi munţi de tâmpenie 
dintr-o urmă de pas pe nisip, din amprenta unei mâini pe perete! 
„Tie îţi vorbesc, Frederic Larsan, ţie, detectiv scos din cărţi!... L-ai 
citit prea mult pe Conan Doyle, bătrâne!... Sherlock Holmes te va 
îndemna să înfăptuieşti la tâmpenii, tâmpenii de raţionament, şi 
mai enorme decât cele pe care le întâlnim în romane... Te vor 
îndemna să arestezi un nevinovat... Cu metoda ta de tip Conan 
Doyle, aj izbutit să-l convingi pe judecătorul de instrucţie, pe şeful 
Siguranţei... pe toată lumea... Mai aştepţi o ultimă dovadă!... 
Nefericitule, mai bine mărturiseşte că-i vorba de o primă dovadă! 

. „Tot ce-ţi spun simţurile nu poate constitui o dovadă...“ Şi eu, la 
fel ca tine, „am stat aplecat asupra urmelor evidente“, dar numai 
în scopul de-a le solicita înscrierea în cercul pe care-l desenase 
raţiunea mea. Ah! de câte ori cercul n-a fost prea strâmt, prea 
mic... Dar oricât de strâmt părea, era în realitate imens, „pentru 
că nu reprezenta altceva decât adevărul”!... Da, da, pot să jur, 
urmele evidente n-au fost niciodată pentru mine altceva decât 
nişte slujnice... niciodată n-au fost stăpânele mele... Niciodată n- 
au reuşit să facă din mine acel ceva monstruos, mai groaznic 
decât un om fără ochi, şi-anume un om care vede greşit! Şi iată de 
ce am să triumf împotriva greşelii şi cogitaţiunii tale animale, o, 
Frederic Larsan! 

De ce! de ce! deoarece astă-noapte, pentru prima oară, s-a 
întâmplat în coridorul miraculos un fenomen care „face impresia“ 
că nu se înscrie în cercul trasat de raţiunea mea; pentru asta 
trebuie să bălmăjesc vrute şi nevrute, trebuie să scurm, cu nasul 
în pământ, ca un râmător care-şi caută la nimereală prin mocirlă 
murdăriile pentru hrană... Haide! Rouletabille, prietene, saltă-ţi 
capul... este imposibil ca evenimentul din coridorul miraculos să fi 
ieşit din cercul trasat de mintea ta... O ştii prea bine! O ştii prea 
bine! Atunci, înalţă-ţi capul... apasă-ţi cu mâinile amândouă 
proeminenţele frunţii, adu-ţi aminte că, atunci când ai desenat 
cercul, ai pornit pe calea cea bună a raţiunii pentru a-l desena în 
creier, aşa cum se trasează pe hârtie o figură geometrică! 

Ei bine, acum porneşte la drum... mergi pe firul „coridorului 
miraculos, folosind calea cea bună a raţiunii“, aşa cum Frederic 
Larsan se foloseşte de baston, şi ai să dovedeşti de îndată că 
marele Fred nu-i decât un nătărău. 

Joseph Rouletabille. 
30 octombrie, la amiază. 

Aşa am gândit... aşa am şi făcut... Cu mintea în flăcări, mă duc 
în coridor şi iată că fără să găsesc acolo nimic în plus faţa de cele 
văzute astă-noapte, calea cea bună a raţiunii îmi scoate la iveala 
un lucru atât de formidabil încât simt nevoia „să mă rezem de ea“ 
ca să nu cad din picioare. 

Ah! voi avea nevoie de multă energie, totuşi, ca să descopăr de 
astă dată urmele evidente în stare să se înscrie, care vor trebui să 
se înscrie, în cercul şi mai lărgit pe care l-am desenat aici, între 
cele două proeminențe ale frunţii mele! 

Joseph Rouletabille. 
30 octombrie, la miezul nopţii. 

XIX 


Rouletabille mă invită 
să luăm prânzul 
la hanul „DONJON” 


Rouletabille mi-a dat abia mult mai târziu carnetul în care istoria 
fenomenului petrecut în „coridorul miraculos“ fusese evocată de el 
pe îndelete, chiar în dimineaţa următoare enigmaticei nopţi. În 
ziua când mă întorsei la Glandier şi-l întâlnii la el în cameră, îmi 
povesti cât mai amănunţit cu putinţa ceea ce ştiţi şi 
dumneavoastră acum, închizând şi felul în care-şi petrecuse cele 
câteva ceasuri la Paris, în cursul săptămânii, unde de altminteri nu 
aflase nimic folositor. 

Evenimentul din „coridorul miraculos“ se petrecuse în cursul 
nopţii de 29 spre 30 octombrie, adică cu trei zile înainte de 
întoarcerea mea la castel, deoarece astăzi eram în 2 noiembrie, 
„Deci, era în 2 noiembrie“ când m-am întors la Glandier, chemat 
de telegrama prietenului meu şi aducând cu mine revolverele. 

Mă aflu în odaia lui Rouletabille; tocmai a terminat de povestit. 

În răstimpul cât vorbise, mângâiase mereu convexitatea 
lentilelor de la ochelarii pe care-i găsise pe măsuţă şi înţelegeam,, 
după bucuria pe care i-o procura manipularea lentilelor de prezbit, 
că erau destinate să constituie una din acele „urme evidente ce 
trebuiau înscrise în cercul desenat de calea cea bună a raţiunii 
lui“. Această modalitate bizară, unică, pe care-o avea de-a folosi în 
exprimare termeni extraordinar de nimeriţi gândirii lui, nu mă mai 
surprindea; dar, de cele mai multe ori, trebuia să-i cunoşti felul de- 
a gândi ca să-i înţelegi formulările, şi niciodată nu era prea uşor să 
pătrunzi gândurile lui Joseph Rouletabille. Gândirea acestui 
băieţandru era unul din cele mai curioase fenomene ce-mi fusese 
dat să întâlnesc vreodată. Rouletabille trecea prin viaţă însoţit de 
acest fel de-a gândi, fără să-şi dea seama de uluirea - să-i zicem 
pe nume - de buimăceala pe care o lăsa în urma lui. Lumea îşi 
întorcea capul, se uita cum trece pe lângă ea, cum se pierde în 
depărtare, aşa cum te opreşti în drum să priveşti îndelung la o 
apariţie ieşită din comun care ţi s-a ivit în cale. Şi după cum stai şi 
te întrebi: „De unde vine? încotro se duce?“, tot aşa se întreba şi 
lumea: „De unde vine felul de-a gândi al lui Rouletabille şi încotro 

se îndreaptă?“ Am mai spus că nu-şi dădea seama de loc de 
culoarea originală a gândirii lui; de aceea nu-l stingherea de fel să 
treacă prin viaţă ca orice om obişnuit. Întocmai ca şi insul care, 
indiferent de mediul pe care-l străbate, se simte foarte la 
îndemână, în pofida ţinutei lui excentrice de care însă nu-i 
conştient. Aşa că băieţandru! acesta, fără să-şi dea seama de 
creierul lui supranatural, exprima cu o simplitate firească nişte 
gânduri formidabile „prin logica lor prescurtată“, atât de 
prescurtată încât noi, ceştălalţi, nu-i puteam percepe conturul 
decât în măsura în care el binevoia să-l prezinte ochilor noştri 
înmărmuriţi, din faţă şi desfăşurat în poziţia lui normală. 

Joseph Rouletabille mă întrebă ce părere am despre povestirea 
pe care mi-o relatase. l-am răspuns că întrebarea lui mă punea în 
mare încurcătură; la care el îmi replică cerându-mi să încerc şi eu, 
la rândul meu, să gândesc luând-o pe calea cea bună. 

— Ei bine, spusei eu, cred că punctul de plecare al 
raţionamentului meu ar trebui să fie următorul: nu mai poate fi pus 
la îndoială faptul că asasinul pe care-l hăituiţi s-a aflat în coridor 
câteva momente în cursul acestei goane. 

Şi mă oprii... 

— Dacă ai pornit-o atât de bine, exclamă el, nu trebuia să te 
opreşti atât de repede. Haide, încă un mic efort. 

— Am să încerc. Din moment ce se găsea în coridor şi a dispărut 
tot acolo, neavând posibilitatea să fugă pe vreo uşă sau pe vreo 
fereastră, mai mult ca sigur c-a fugit prin altă ieşire. 

Joseph Rouletabille privi la mine plin de milă, zâmbi nepăsător şi 
nu şovăi prea mult până să-mi destăinuie că judecam în 
continuare „ca o cizmă“. 

— Dar de ce să zic ca o cizmă? Judeci ca Frederic Larsan! 

Căci Joseph Rouletabille avea perioade alternative de admiraţie 
şi de dispreţ faţă de Frederic Larsan; uneori exclama: „E într- 
adevăr cineva!“, alteori se văită: „Ce brută!” în măsura în care - 
băgasem de mult de seamă - în măsura în care descoperirile lui 
Frederic Larsan îi confirmau raţionamentele sau i le contraziceau. 
Era una din slăbiciunile de caracter ale acestui straniu adolescent. 

Ne ridicarăm de la locurile noastre şi mă luă cu el în parc. Pe 
când ne aflam în curtea de onoare, îndreptându-ne spre ieşire, 
zgomotul unor obloane izbite de perete ne făcu să întoarcem 
capetele şi observarăm, la o fereastră de la primul etaj al aripii din 
stânga a castelului, o faţă stacojie, în întregime rasă, pe care n-o 
mai văzusem până atunci. 

— la te uită! şopti Rouletabille, Arthur Rance! 

Cobori privirea, grăbi pasul şi-i auzii spunând printre dinţi: 

— Deci astă-noapte era la castel?... Ce caută aici? 

Când ne îndepărtarăm îndeajuns de castel, îl întrebai cine era 
Arthur Rance şi unde-l cunoscuse. Atunci Rouletabille îmi reaminti 
povestirea pe care mi-o istorisise de dimineaţă, atrăgându-mi 
atenţia că domnul Arthur Rance era americanul din Philadelphia cu 
care ciocnise nenumărate pahare la recepţia de la Elysee. 

— Dar nu trebuia să plece de urgenţă din Franţa? îl întrebai eu. 

— Ba bine că nu; după cum vezi, sunt şi eu tot atât de uimit că-l 
mai văd în Franţa, ba încă şi la Glandier, mai ales. Nici gând să fi 
venit de dimineaţă; n-a sosit nici astă-noapte: înseamnă că s-a 
înfiinţat înainte de masa de seară şi totuşi nu l-am văzut. Cu toate 
acestea cum se face că portarii nu m-au anunţat de loc? 

li atrasei atenţia prietenului meu că nu-mi spusese încă nimic în 
privinţa portarilor, cum procedase ca să fie puşi în libertate. 

Tocmai ne apropiam de căsuţa portarilor; moş Bemier şi 
nevastă-sa priveau la noi, în timp ce ne apropiam de ei. Un zâmbet 
plin de bunătate le lumina feţele lor înfloritoare, Păreau că uitaseră 
de clipele neplăcute ale detenţiei lor preventive. Tânărul meu 
prieten îi întrebă la ce ora sosise Arthur Rance. li răspunseră că n- 
aveau cunoştinţa ca domnul Arthur Rance să fie la castel. Probabil 
că solise în timpul serii de ieri, dar nu fusese nevoie să i se 
deschidă poarta cu gratii de fier, având în vedere că domnul 
Arthur Rance, care, pare-se, era un mare umblăreţ şi nu accepta în 
niciun chip să se trimită trăsura dună el, obişnuia să coboare în 
gara târguşorului Saint-Michel; de acolo venea pe jos, străbătând 
prin pădure până la castel. Făcea drumul spre parc, trecând pe la 
peştera Sainte-Genevieve, intra în peşteră, sărea gărduleţul de fier 
şi pătrundea în parc. 

Pe măsură ce portarii povesteau, vedeam cum faţa lui 
Rouletabille se întuneca, exprima o anumită nemulţumire şi, nu 
mai încăpea nici o îndoială, era vorba de-o nemulţumire împotriva 
lui însuşi. Era clar că se simţea întrucâtva jignit de faptul că mai 
era nevoit sa afle abia acum ca „Arthur Rance obişnuia să vină la 
castel”, după ce lucrase atâta timp la faţa locului, după ce 
studiase oamenii şi lucrurile de la Glantâier cu o grijă plină de 
meticulozitate. 

Posomorât, ceru explicaţii. 

— Spuneţi că domnul Arthur Rance obişnuieşte să vină la 
castel... Dar, când a venit ultima oară? 

— N-am putea să vă spunem precis, răspunse domnul Bernier - 
aşa se numea portarul - dat fiind că n-aveam cum să ştim ce se 
petrece în timpul cât eram ţinuţi închişi şi, în afară de asta, şi 
pentru motivul că, dacă domnul ăsta nu trece pe la poarta noastră 
când vine la castel, apoi nici când pleacă nu se-arată pe aici... 

— Mă rog, atunci ştiţi când a venit pentru prima oară? 

— Oh! da, domnule, acum nouă ani!... 

— Deci a fost în Franţa acum nouă ani, răspunse Rouletabille; şi- 
atunci, după câte ştiţi, de câte ori a fost la Glandier? 

— De trei ori. 

— Când a fost la Glandier ultima oară, „după ştirea voastră”, în 
afară de astăzi? 

— Cu vreo opt zile înainte de atentatul din „Camera Galbena”. 

Rouletabille întreba iarăşi, de astă dată cu osebire pe 
portăreasă: 

— Într-o crăpătură a parchetului? 

— Într-o crăpătură a parchetului, răspunse ea. 

— Mulţumesc, spuse Rouletabille, şi pentru astă-seară să fiţi 
pregătiţi. 

Rosti cuvintele din urma cu un deget la buze, cerând tacere şi 
discreţie. 

leşirăm din parc şi ne îndreptarăm spre hanul „Donjon”. 

— Mergi uneori să mănânci la hanul ăsta? 

— Câteodată. 

— Dar iei masa şi la castel? 

— Da, mie şi lui Larsan ni se serveşte masa fie în camera mea, 
fie în camera lui. 

— Domnul Stangerson nu v-a invitat niciodată la el la masă? 

— Niciodată. 

— Nu s-a plictisit de prezenţa voastră, că staţi de-atâta timp pe 
capul lui? 

— Nu ştiu nimic în privinţa asta; în orice caz, se poartă cu noi ca 
şi cum nu l-am stingheri de loc. 

— Nu vă întreabă niciodată nimic? 

— Niciodată! Arată tot aşa ca şi până acum, având starea de 
spirit a domnului care se alta dincolo de uşa „Camerei Galbene“, în 
timp ce fiică-sa era asasinată înăuntru, care a spart uşa şi n-a 
izbutit cu nici un chip să-l găsească pe asasin. E convins că, din 
moment ce el n-a reuşit să descopere nimic „asupra faptului“, cu 
atât mai mult nici noi nu vom dovedi să descoperim ceva în plus, 
noi ceştălalţi... Dar şi-a impus să nu ne contrarieze iluziile de când 

cu „ipoteza lui Larsan“. _ 

Rouletabille se adânci din nou în gândurile lui. In cele din urmă 
se trezi, ca să-mi spună cum îi eliberase pe cei doi portari. 

— Acum câtva timp, m-am dus să-l caut pe domnul Stangerson 
cu o filă de hârtie în mână. l-am cerut să scrie pe fila de hârtie 
cuvintele: „Mă angajez, indiferent de declaraţiile lor, să-i păstrez în 
serviciul meu pe cei doi credincioşi slujitori ai mei, Bernier şi soţia 
lui“ şi să semneze. l-am explicat că aş fi în măsură, cu ajutorul 
acestor cuvinte, să-l determin pe portar şi pe nevastă-sa să 
vorbească şi i-am afirmat convingerea mea că n-aveau nici un 
amestec în desfăşurarea crimei. De altminteri, asta fusese din 
totdeauna opinia mea. Judecătorul de instrucţie înfăţişă hârtia 
semnată familiei Bernier, care atunci începu să vorbească. Au spus 
exact ceea ce eram sigur că au să spună, de îndată ce aveau să 
fie dezlegaţi de teama că-şi vor pierde locul. Au povestit că făceau 
braconaj pe terenurile domnului Stangerson şi că, atunci când au 
fost găsiţi în apropierea pavilionului în noaptea crimei, era o 
noapte când ieşiseră la braconaj. Cei câţiva iepuri pe care-i 
dobândeau astfel, păgubindu-l pe domnul Stangerson, îi vindeau 
hangiului de la hanul „Donjon”, care îi folosea pentru clienţii lui sau 
îi trimitea la Paris. Asta era adevărul, îl ghicisem din prima zi. 
Aminteşte-ţi de cuvintele pe care le-am rostit când am intrat în 
hanul „Donjon“: „Acum nu vom mai putea mânca vânat!” 
Cuvintele le auzisem chiar în dimineaţa când sosisem înaintea 
porţii cu gratii de fier a parcului şi le auziseşi şi tu, la fel ca şi mine, 
dar nu le dăduseşi nici o importanţă. Mai ţii minte că, în momentul 
când ne apropiasem de poarta cu gratii, ne oprisem în loc să 
privim câteva clipe la un individ care păşea încolo şi-ncoace, 
consultându-şi mereu ceasul. Era Frederic Larsan, care se şi 
apucase de lucru. Or, în spatele nostru, hangiul spunea din prag 
cuiva care se afla înăuntrul hanului: „Acum ou vom mai putea 
mânca vânat!” De ce „acum“? Când te afli în situaţia mea şi cauţi 
dezlegarea celui mai misterios din adevăruri, nu laşi să-ţi scape 
nimic, nici din cele văzute, nici din cele auzite. Trebuie să le dai un 
tâlc anume tuturor lucrurilor. Soseam într-un mic ţinut, adânc 
zguduit de crima întâmplată. Logica mă îndemna să suspectez 
orice cuvânt rostit, ca putând avea vreo legătură cu evenimentul 
zilei. „Acum“ însemna pentru mine: „După atentat“. Deci, chiar de 
la începutul anchetei mele, încercai să dau de legătura dintre 
aceste cuvinte şi dramă. Ne-am dus să prânzim la „Donjon“. Am 
reperat ca din senin cuvintele de mai sus şi am văzut, spre 

surprinderea şi necazul lui moş Mathieu, că nu exagerasem de loc 
importanţa cuvintelor, în ceea ce-l privea. În acel moment aflasem 
de arestarea portarilor. Moş Mathieu ne vorbi despre ei, aşa cum 
vorbeşti despre nişte prieteni buni... pe care-i plângi... 

O asociaţie fatală de idei... mi-am zis: „Acum”, când portarii 
sunt arestaţi, „nu vom mai putea mânca vânat“. S-au dus portarii, 
s-a dus şi vânatul! Ce m-a călăuzit spre ideea asta precisa de 
„vânat“! Ura pe care moş Mathieu i-o purta paznicului domnului 
Stangerson, ură împărtăşită şi de portari, după cum pretindea el, 
ura asta mă călăuzi lesne spre ideea braconajului... 

Or, întrucât portarii, după cum se văzuse, nu puteau sta culcaţi 
în paturile lor în clipa dramei, ce căutau afara în toiul nopţii? Din 
cauza dramei? Nu înclinam de loc să cred aşa ceva, deoarece mă 
şi gândisem, din motive pe care am să ţi le spun mai târziu, că 
asasinul nu avea complici şi că toată drama ascundea un mister 
ştiut numai de domnişoara Stangerson şi de asasin, un mister în 
care portarii n-aveau ce căuta. Istoria cu braconajul explica totul, 
în privinţa portarilor. Am admis-o în principiu şi am căutat o 
dovadă la ei în casă, în căsuţa portarilor. Am intrat în căsuţa lor, 
după cum ştii prea bine, şi sub paturile lor am găsit nişte lanţuri şi 
sârmă de alamă. „Drace! mă gândii eu, drace! iată, deci, ce 
meştereau ei noaptea în parc.“ Acum nu mă mai miram de ce 
tăcuseră mâlc în faţa judecătorului şi de ce nu spuseseră de îndată 
totul, mărturisind că se ocupau cu braconajul, când asupra lor 
plana o acuzaţie atât de gravă cum era cea de complicitate la 
crimă. Braconajul avea să-i salveze de Curtea cu juri, însă din 
cauza lui aveau să fie daţi afară de la castel, şi, deoarece erau 
absolut siguri de nevinovăția lor la înfăptuirea crimei, trăgeau 
foarte multă nădejde că în privinţa crimei totul se va afla în 
curând, iar braconajul lor va rămâne nedescoperit. Le va fi oricând 
la îndemâna să vorbească la timpul potrivit! Le-am grăbit 
spovedania cu angajamentul semnat de domnul Stangerson, pe 
care li-l adusesem cu mine. Au prezentat toate dovezile 
trebuincioase, au fost puşi în libertate, şi în ei s-a născut 
sentimentul unei vii recunoştinţe faţă de mine. De ce nu făcusem 
să fie eliberaţi mai devreme? Deoarece pe atunci nu eram de loc 
convins că în cazul lor era vorba numai de braconaj. Voiam să-i las 
să fiarbă îin zeama lor şi să-i văd ce fac. Pe măsura ce treceau 
zilele, convingerea mea devenea şi mai fermă. A doua zi după 
evenimentele din „coridorul miraculos“, deoarece aveam nevoie 
de nişte oameni devotați la castel, am decis sa mi-i ataşez 

imediat, organizând eliberarea lor. Asta-i! 

Astfel vorbi Joseph Rouletabille şi iarăşi am fost nevoit sa mă 
văd mirat de simplitatea raţionamentului care-l călăuzise spre 
aflarea adevărului în cazul complicităţii portarilor. Desigur, era o 
problema de mica importanţă, dar în sinea mea mă gândeam că, 
într-una din zile. Tânărul va reuşi să ne explice, cu aceeaşi 
simplitate, ce s-a întâmplat în formidabila noapte a „Camerei 
Galbene” şi în noaptea „coridorului miraculos“. 

Ajunsesem la hanul „Donjon“. Intrarăm înăuntru. 

De astă dată nu-l mai zărirăm pe hangiu, ci hangiţa fu cea care 
ne primi cu zâmbetul pe buze, un zâmbet fericit. Am mai descris 
încăperea în care ne aflam acum şi am mai relatat despre 
încântătoarea femeie bălaie cu ochi blajini care îndată se avântă 
să ne pregătească prânzul. 

— Ce mai face moş Mathieu? întrebă Rouletabille. 

— Rău de tot, domnule, rău de tot; zace la pat. 

— Nu-l lasă de loc în pace reumatismele? 

— Nici gând să-i lase! lar a trebuit să-i fac şi noaptea trecută o 
injecție cu morfină. Numai doctoria asta îi potoleşte durerile. 

Vorbea cu glas plăcut; toată făptura ei respira blândeţea, într- 
adevăr era femeie frumoasă, puţin cam lenevoasă, cu ochi mari 
încercănaţi, ochi de femeie îndrăgostită. Gând nu stătea la pat, 
țintuit de reumatisme, moş Mathieu trebuie să fi fost un flăcău 
foarte fericit. Dar era ea oare fericită cu reumaticul ăsta posac? 
Scena la care fusesem de faţă cu câtăva - vreme în urmă nu ne 
îngăduia să credem aşa ceva şi, totuşi, era un ce anume în 
înfăţişarea acestei femei care nu arăta de loc a deznădejde. Se 
retrase în bucătărie să ne prepare prânzul, lăsându-ne pe masă o 
sticlă de cidru excelent. Rouletabille turnă în căni, îşi îndesă pipa 
cu tutun, o aprinse, şi-mi explica pe îndelete motivul care-l 
determinase să mă cheme la Glandier cu revolverele. 

— Da, spuse el, urmărind cu o privire visătoare rotocoalele de 
fum pe care le scotea din pufăitoarea lui, da, dragă prietene, asta- 
seară îl aştept pe asasin. 

Şi se aşternu o scurtă tăcere pe care mă ferii s-o întrerup. 
Continuă: 

— leri-seară, în clipa când mă pregăteam să mă urc în pat, 
domnul Robert Darzac mi-a bătut la uşa camerei. l-am deschis şi- 
mi destăinui că a doua zi era nevoit să plece la Paris, adică azi- 
dimineaţă chiar. Motivul care-l silea să întreprindă călătoria era 
fără putinţa de amânare şi misterios; fără putinţă de amânare 

150 


pentru că-i era imposibil să nu plece în voiaj, iar misterios pentru 
că, de asemenea, îi era imposibil sa mi-l dezvăluie. „Sunt silit să 
plec şi, totuşi, mi-aş da şi jumătate din viaţă, adăugă el, să n-o 
părăsesc în aceste clipe pe domnişoara Stangerson.“ Nu-mi 
ascunse de loc faptul că o credea din nou în pericol. „In noaptea 
ce va veni se va întâmpla ceva care nu m-ar mira de loc să se 
întâmple, îmi mărturisi el, şi totuşi trebuie să lipsesc. N-am să mă 
pot întoarce la Glandier decât poimâine dimineaţa.“ l-am cerut 
explicaţii şi iată, în amănunţime, ce mi-a răspuns. Ideea unui 
pericol iminent se născuse în mintea lui numai din cauza 
coincidenţelor care se iveau între absenţele lui şi atentatele al 
căror ţel era domnişoara Stangerson. In noaptea „coridorului 
miraculos“ trebuise să plece de la Glandier; în noaptea „Camerei 
Galbene“ îi fusese imposibil să se afle la Glandier; de fapt, 
cunoşteam că nu se găsise aici. Cel puţin oficial ştiam acest lucru, 
conform declaraţiilor lui. Insă ca astăzi să lipsească din nou, când 
avea în minte o atare idee fixă, era mai mult decât limpede că 
asculta de-o voință mai puternică decât a lui. Aşa gândeam şi i-am 
spus-o. Mi-a răspuns: „Probabil!“ II întrebai dacă această voinţă 
mai puternică decât a lui era voinţa domnişoarei Stangerson; îmi 
jură pe toţi sfinţii că nu, şi că hotărârea de-a pleca o luase singur, 
fără vreo instrucţiune din partea domnişoarei Stangerson. Pe scurt, 
îmi spuse iarăşi că nu credea în posibilitatea unui nou atentat 
decât din cauza extraordinarelor coincidenţe pe care le remarcase 
„ŞI pe care, de altminteri, şi judecătorul de instrucţie i le făcuse 
cunoscute“. „Dacă i s-ar întâmpla ceva domnişoarei Stangerson, 
îmi spuse el, ar fi teribil şi pentru ea, şi pentru mine; pentru ea, 
deoarece se va afla încă o dată între viaţă şi moarte; pentru mine, 
deoarece nu voi fi în stare s-o apăr în caz de atac şi, deoarece, 
după aceea, nu voi fi în stare să pot spune unde am fost în timpul 
nopții. Or, îmi dau perfect de bine seama de bănuielile care apasă 
asupra mea. Judecătorul de instrucţie şi domnul Frederic Larsan - 
acesta din urmă m-a urmărit îndeaproape ultima dată când am 
fost la Paris şi a trebuit sa trec prin toate chinurile iadului ca să 
scap de el - nu sunt departe de gândul că eu sunt vinovatul.“ „De 
ce nu spuneţi numele asasinului, exclamai eu deodată, pentru ca Îl 
ştiţi?“ Domnul Darzac arătă foarte tulburat de bănuiala mea, îmi 
răspunse cu glas şovăitor: „Eu? să ştiu numele asasinului? Cine să 
mi-l fi spus?“ l-am replicat imediat: „Domnişoara Stangerson!“ 
Atunci se făcu atât de palid încât crezui ca are să leşine şi-mi 
dădui seama că lovisem la ţintă: Domnişoara Stangerson şi 

domnul Darzac cunosc numele asasinului! După ce-şi veni 
oarecum în fire, îmi spuse: „Trebuie sa te părăsesc, domnule. De 
când ai venit aici, am putut aprecia excepţionala dumitale 
inteligenţă şi ingeniozitatea dumitale fără egal. lată serviciul pe 
care ţi-l cer. Poate greşesc temându-mă de-un atentat în noaptea 
viitoare; însă, deoarece trebuie prevăzut totul, mă bazez pe 
dumneata că ai să împiedici atentatul... la toate dispoziţiile 
trebuincioase ca s-o izolezi, s-o păzeşti pe domnişoara Stangerson. 
Fă în aşa fel să nu se poată pătrunde în odaia domnişoarei 
Stangerson. Veghează în jurul odăii ca un bun câine de pază. Să nu 
te culci. Să nu-ţi îngădui nici o clipă de odihnă. Omul de care ne 
temem e de-o perfidie fantastică, care niciodată, poate, n-a fost 
egalata pe lume. Chiar perfidia asta o va sa/va, dacă vei veghea; 
căci e imposibil ca el să nu afle că dumneata stai de veghe, 
datorită iarăşi acestei perfidii; şi, dacă are să ştie că dumneata stai 
de veghe, nu va mai întreprinde nimic.“ „l-aţi spus toate astea 
domnului Stangerson?“ „Nu!“ „De ce?“ „Pentru că nu vreau, 
domnule, ca profesorul Stangerson să-mi spună şi el ce mi-ai zis 
dumneata  adineauri: <«Cunoşti numele asasinului!» Dacă şi 
dumneata eşti uluit de cele ce ţi-am spus: «Poate că asasinul are 
să vină mâine!», care ar fi atunci uluirea domnului Stangerson 
când îi voi repeta acelaşi lucru! Poate n-are să vrea să admită că 
prezicerea mea, atât de sinistră, e întemeiată numai pe 
coincidenţele pe care, fără îndoială, va ajunge şi el să le considere 
stranii... îţi spun toate astea, domnule Rouletabille, pentru că am o 
mare... o foarte mare încredere în dumneata... Ştiu că dumneata 
unul nu mă bănuieşti!...“ Bietul om, continuă Rouletabille, îmi 
răspundea şi el cum putea, zbătându-se în laţ. Suferea. Mi se făcu 
milă de el, cu atât mai mult cu cât îmi dădeam foarte bine seama 
că mai degrabă s-ar lăsa omorât decât să-mi spună cine e 
asasinul, tot aşa cum domnişoara Stangerson mai curând s-ar lasă 
asasinată decât să-l denunțe pe necunoscutul din „Camera 
Galbenă“ şi din „coridorul miraculos“. Trebuie s-o aibă la mână, 
sau poate că-i are la mână pe amândoi, într-un chip îngrozitor, şi, 
amândoi, nu se tem de nimic altceva mai mult decât ca nu cumva 
să-l vadă pe domnul Stangerson aflând că asasinul îi are fata „la 
mână“. L-am lăsat pe domnul Darzac să-nţeleagă că-mi dăduse 
suficiente explicaţii şi că putea înceta, deoarece n-avea cum să-mi 
mai spună ceva nou. l-am făgăduit că am să stau de veghe şi n-am 
să mă culc la noapte. Stărui să organizez un adevărat baraj de 
netrecut în jurul odăii domnişoarei Stangerson, în junul budoarului 

unde dormeau cele două îngrijitoare şi în jurul salonului unde se 
culca domnul Stangerson, de când se produsese fenomenul din 
„coridorul miraculos“'; pe scurt, pretutindeni, de jur împrejurul 
apartamentului. La aceste insistenţe, pricepui nu numai că domnul 
Darzac îmi cerea să fac imposibil prilejul de-a se intra în odaia 
domnişoarei Stangerson, dar, ceva mai mult, să fac atât de 
„vizibilă“ imposibilitatea de-a se intra în odaie încât individul să se 
simtă imediat descurajat şi să piară fără a mai lăsa urme. Astfel 
înţelesei, în sinea mea, fraza finală prin care îşi luă rămas bun de 
la mine: „După ce-am să plec, să-i vorbeşti domnului Stangerson 
despre bănuielile «dumitale» în privinţa acestei nopţi, şi lui moş 
Jacques, şi lui Frederic Larsan, la toată lumea de la castel, şi, în 
felul acesta, sî organizezi până la înapoierea mea o supraveghere 
care să pară în ochii tuturor drept «o idee care-ţi aparţine numai 
dumitale».“ Şi a plecat, sărmanul, bietul om, fără să-şi mai dea 
seama ce spune, în faţa tăcerii şi a privirii mele prin care-i 
„strigam“ că-i descifrasem pe trei sferturi taina. Da, da, într- 
adevăr, se vede că-şi pierduse de-a binelea cumpătul, dacă venise 
la mine tocmai în asemenea momente şi dacă o abandona pe 
domnişoara Stangerson acum, când îi trecuse prin minte ideea 
teribilă a „coincidenţelor...“ După ce plecă, stătui să mă gândesc. 
Mă gândii că trebuia să fii mai perfid decât însăşi perfidia; atât de 
perfid încât necunoscutul, dacă trebuia să vină la noapte în odaia 
domnişoarei Stangerson, să nu stea nici o clipă la îndoială că 
sosirea lui putea fi bănuită. Desigur! să-l împiedic să intre, chiar cu 
preţul vieţii, dar să-l las totuşi să se apropie îndeajuns cât să-/ văd 
ca lumea la față, viu sau mort! Trebuia să terminăm odată cu toată 
astea, trebuia s-o eliberăm pe domnişoara Stangerson de 
asasinarea ei latentă! Da, prietene, declară Rouletabille, după ce-şi 
puse pipa pe masă şi îşi goli paharul, trebuie să văd, cât mai 
limpede cu putinţă, faţa individului, ca să fiu sigur că se înscrie în 
cercul pe care l-am desenat folosind calea cea mai bună a rațiunii 
mele. 

Tocmai atunci hangiţa îşi făcu apariţia, aducându-ne tradiționala 
omletă cu costiţă afumată. Rouletabille o tachină puţin pe doamna 
Mathieu, iar ea se arătă încântător de bine dispusă. 

— E mult mai zburdalnică, îmi spuse el, când moş Mathieu stă 
țintuit la pat de reumatismele lui, decât atunci când moş Mathieu 
face pe sprintenelul! 

Dar gândurile nu-mi erau nici la ştrengăriile lui Rouletabille, nici 
la zâmbrele hangiţei; toate gândurile mi se îndreptau spre ultimele 

cuvinte ale tânărului meu prieten şi la strania intervenţie a 
domnului Rohert Darzac. 

După ce-şi termină omleta şi ramaserăm iarăşi singuri 
Rouletabille îşi reluă şiragul confidenţelor: 

— Când ţi-am expediat telegrama, la prima oră a dimineţii, îmi 
spuse el, rămăsesem, cu gândul la cuvintele domnului Darzac: 
„Poate că asasinul are să vină la noapte“. Acum pot să-ţi spun că 
va veni „cu siguranţă“. Da, îl aştept. 

— Şi ce te face să fii atât de sigur? Nu cumva, din întâmplare... 

— Opreşte-te, mă întrerupse zâmbind Rouletabille, opreşte-te, 
căci ai să spui o prostie. De azi de dimineață, de la zece şt 
jumătate, adică înainte de sosirea ta şi, prin urmare, mai înainte 
de a-l fi zărit pe Arthur Rance la fereastra din curtea de onoare... 

— Aha! Aha! zisei eu... într-adevăr... Dar de ce ai fost sigur abia 
pe da zece şi jumătate? 

— Pentru că la zece şi jumătate am avut dovada că domnişoara 
Stangerson depunea tot atâtea eforturi să-i înlesnească asasinului 
intrarea în odaia ei, la noapte, câte măsuri de prevedere lua 
domnul Darzac, adresându-mi-se mie, ca ucigaşul să nu intre în 
cameră... 

— Oho! Oho! exclamai eu, e cu putinţă oare!... 

Şi în şoaptă: 

— Nu mi-ai spus că domnişoara Stangerson îl adoră pe domnul 
Robert Darzac? 

— Ţi-am spus pentru că ăsta e adevărul! 

— Atunci, nu ţi se pare straniu... 

— Aici, în afacerea asta, totul e straniu, dragul meu, dar fii 
încredinţat că latura stranie pe care o cunoşti nu e nimic pe lângă 
straniile evenimente care te aşteaptă!... 

— Trebuie să admitem, spusei eu iarăşi, că domnişoara 
Stangerson şi „asasinul ei“ sunt nevoiţi să aibă între ei cel puţin 
relaţii epistolare. 

— Poţi să admiţi lucrul ăsta, dragul meu, poţi să-l admiţi!... Nu 
rişti nimic!... Ti-am relatat povestea cu scrisoarea de pe masa 
domnişoarei Stangerson, scrisoare pe care asasinul o lăsase în 
noaptea „coridorului miraculos“, scrisoare care a dispărut... în 
buzunarul domnişoarei Stangerson... Cine ne-ar putea garanta că 
„asasinul n-o soma în scrisoare pe domnişoara Stangerson să-i 
stabilească o întâlnire reală, efectivă“, şi, în sfârşit, că nu-i aducea 
la cunoştinţă domnişoarei Stangerson, „imediat ce-a fost sigur de 
plecarea domnului Darzac“, că întâlnirea trebuie să aibă loc la 

noapte? 

Şi prietenul meu râse pe înfundate; de multe ori stăteam şi mă 
întrebam dacă nu-şi bătea joc de mine. 

Uşa hanului se deschise. Rouletabille sări în picioare atât de 
brusc, de parcă fusese electrocutat pe scaunul pe care şezuse. 

— Domnul Arthur Rance! exclamă el. 

Domnul Arthur Rance se afla în faţa noastră şi ne saluta 
flegmatic. 

XX 


Gestul 
domnişoarei Stangerson 


— Mă  recunoaşteţi, domnule? îl îmtrebă Rouletabille pe 
gentleman. 

— Bineînţeles, răspunse Arthur Rance. L-am recunoscut în 
dumneata pe tinerelul deja bufet. (Când se auzi categorisit de 
tinerel, faţa lui Rouletabille se învineţi de mânie.) Am coborât din 
camera sa-ţi strâng mâna. Eşti un tinerel tare şugubăţ. 

Americanul îi întinde mâna; Rouletabille îşi descreţeste fruntea, 
strânge mâna râzând, mă prezintă, îl prezintă pe domnul Arthur 
William Rance, îl invită să împartă prânzul cu noi. 

— Nu, mulţumesc. lau masa cu domnul Stangerson. 

Arthur Rance vorbeşte la perfecţie limba nostră, aproape fără 
accent. 

— Domnule, credeam ca n-o să mai am plăcerea să vă revăd; 
oare nu trebuia să plecaţi din ţara noastră a doua sau a treia zi 
după recepţia de la Elysee? 

Rouletabille şi cu mine, în aparenţă nepăsători la desfăşurarea 
banalei conversații, obişnuită la întâlnirea unor cunoscuţi 
întâmplător, ascultam cu deosebită atenţie fiecare cuvânt rostit de 
american. 

Faţa rasă şi violacee a acestuia, pleoapele obosite, anumite 
ticuri nervoase, ni-l dau la iveală, ni-l demască pe alcoolic. Cum e 
cu putinţă oare ca acest jalnic individ să fie comeseanul domnului 
Stangerson? Cum e cu putinţă oare să aibă legături atât de strânse 
cu ilustrul profesor? 

Câteva zile mai târziu, aveam să aflu de la Frederic Larsan - 
care, ca şi noi, mirat şi intrigat de prezenţa americanului la castel, 
se documentase - că domnul Rance nu se dedase băuturii decât 
de vreo cincisprezece ani încoace, adică de când profesorul şi fiică- 
sa plecaseră din Philadelphia. În timpul când familia Stangerson 
stătuse în America, cunoscuse şi se vizitase timp îndelungat cu 
Arthur Rance, unul din cei mai distinşi frenologi din Lumea Nouă. 
Datorită unor experienţe de tip nou şi foarte ingenioase, reuşise să 
ducă înainte cu încă un pas imens ştiinţa lui Gall şi Lavater. In 
sfârşit, mai trebuia trecut la activul lui Arthur Rance, pentru a 

156 


putea explica prietenia cu care era întâmpinat la Glandier, şi faptul 
că savantul american îi făcuse cândva un mare serviciu 
domnişoarei Stangerson, stăvilind cu preţul vieţii caii de la trăsura 
ei care-o luaseră razna. E foarte posibil ca-n urma acestei 
întâmplări o oarecare prietenie să-i fi legat un timp pe Arthur 
Rance şi pe fata profesorului; însă nimic nu ne îndrituia să bănuim, 
în cele de mai sus, nici cea mai mică poveste de dragoste. 

De unde reuşise Frederic Larsan să-şi obţină informaţiile? Nu mi- 
a spus-o; însă părea să fie aproape sigur de afirmaţiile lui. 

Dacă am fi cunoscut aceste amănunte în momentul când Arthur 
Rance venise după noi la hanul „Donjon“, probabil ca prezenţa lui 
la castel ne-ar fi pus în mai mică măsură pe gânduri, deşi, în orice 
caz, n-ar fi făcut decât „să sporească interesul“ pe care-l 
manifestam pentru noul personaj. Americanul părea să aibă vreo 
patruzeci şi cinci de ani. Răspunse foarte firesc la întrebarea lui 
Rouletabille: 

— Când am auzit de atentat, mi-am amânat înapoierea în 
America; înainte de-a fi plecat, voiam să mă asigur că domnişoara 
Stangerson nu e rănită de moarte şi n-am să plec în America decât 
după ce se va întrema pe deplin. 

Apoi, Arthur Rance preluă conducerea conversaţiei, încercând să 
nu răspundă la anumite întrebări ale lui Rouletabille, împărtăşindu- 
ne, fără sa-l fi întrebat, ideile lui personale despre dramă, idei ce 
nu se depărtau chiar atât de mult de ideile lui Frederic Larsan, 
după câte am putut înţelege, adică americanul şi Larsan erau 
convinşi că domnul Robert Darzac „trebuia să fie amestecat într-un 
fel oarecare în afacerea asta". Nu-i rosti numele, dar nu era nevoie 
să fii cine ştie ce specialist ca să sesizezi ce se află în dosul 
argumentelor lui. Ne spuse că aflase despre eforturile depuse de 
tânărul Rouletabille pentru descurcarea iţelor atât de încâlcitei 
drame din „Camera Galbenă". Ne relată că domnul Stangerson îl 
pusese la curent cu evenimentele ce se desfăşuraseră în 
„Coridorul miraculos“. Ascultându-l pe Arthur Rance vorbind, 
puteai ghici că-şi explica totul prin persoana lui Robert Darzac. De 
mai multe ori îşi exprimă regretul că domnul Darzac „lipsise 
tocmai atunci de la castel" când aveau loc nişte drame atât de 
misterioase şi nu ne fu greu să bănuim ce voia să spună printre 
cuvinte. În cele din urmă, îşi dădu cu părerea că domnul Darzac 
fusese „foarte bine inspirat, foarte abil“, instalându-l chiar el pe 
domnul Joseph Rouletabille la faţa locului, care - într-o bună zi - va 
reuşi să-l descopere pe asasin. Ultimele cuvinte le rosti cu o ironie 

bătătoare la ochi, se ridică, ne salută şi plecă. 

Rouletabille privi la el, pe fereastră, cum se îndepărtează şi 
spuse: 

— Ciudată arătare! 

ÎI întrebai: 

— Bănuieşti că va rămâne peste noapte la Glandier? 

Spre uimirea mea, tânărul reporter îmi răspunse că „ii era 
absolut indiferent“. 

Am să trec peste felul în care ne-am petrecut după- amiaza. Are 
să vă fie îndeajuns să aflaţi că am fost să ne plimbăm prin pădure, 
că Rouletabille m-a călăuzit la peştera Sainte-Geneviève şi că în 
răstimp prietenul meu şi-a dat toată silinţa să-mi vorbească despre 
cu totul alte lucruri decât cele care îl preocupau în realitate. Astfel 
până pe înserate. Eram de-a binelea uimit văzând că reporterul nu 
ia niciuna din măsurile la care mă aşteptam. Îi spusei acest lucru 
când ne aflarăm în odaia lui, după lăsarea nopţii. Îmi răspunse că 
toate măsurile fuseseră luate de mult şi că, de astă dată, asasinul 
nu mai avea cum să-i scape din mână. Întrucât îmi exprimai o 
oarecare îndoială, aducându-i aminte de dispariţia individului în 
coridor şi lăsând să se înţeleagă că acelaşi fapt se putea întâmpla 
din nou, el replică: „Că tot asta nădăjduia şi el, şi era tot ce-şi 
putea dori pentru noaptea asta“. N-am mai stăruit, ştiind din 
experienţă cât de zadarnică mi-ar fi fost stăruința şi cât de 
nelalocul ei. Imi destăinui că din revărsatul zorilor, prin grija lui şi a 
portarilor, castelul era păzit în aşa fel încât nimeni să nu se poată 
apropia, fără să nu i se aducă la cunoştinţă acest lucru; şi, în cazul 
când n-avea să vină nimeni dinafară, era foarte liniştit, în toate 
privinţele, în legătură cu „cei dinăuntru“. 

Când se uită la ceasul pe care-l scoase din buzunarul vestei, se 
făcuse ora şase şi jumătate; se sculă, îmi făcu semn să-l urmez şi, 
fără să ia nici o măsură de prevedere, fără să mai încerce să- 
năbuşe zgomotul paşilor, fără să-mi mai atragă atenţia că trebuie 
să păstrez liniştea, mă călăuzi de-a lungul coridorului; ajunserăm 
până la coridorul drept şi înaintarăm pe el până la palierul scării, 
pe care-l traversarăm. Apoi ne continuarăm marşul pe coridorul 
„din aripa din stânga“, trecând prin faţa apartamentului 
profesorului Stangerson. La capătul coridorului, mai înainte de-a 
ajunge la donjon, se afla o cameră, odaia ocupată de Arthur 
Rance. Ştiam acest lucru, deoarece îl văzusem pe american la 
fereastra acestei camere care dădea spre curtea de onoare. Uşa 
odăii era de-a latul coridorului, deoarece camera bara şi închidea 

aici coridorul. Într-un cuvânt, uşa camerei era tocmai în faţa 
ferestrei „de est“, care se găsea la capătul celuilalt coridor drept, 
din aripa din dreapta, în locul unde, mai înainte, Rouletabille îl 
postase pe moş Jacques. Când stăteai cu spatele la uşă, adică 
atunci când ieşeai din odaie, „se putea vedea tot coridorul“, pe 
toată lungimea lui: aripa din stânga, palierul şi aripa din dreapta. 
Bineînţeles, numai coridorul cotit, din aripa din dreapta, nu putea 
fi văzut. 

— Coridorul cotit, spuse Rouletabille, îl rezerv pentru mine. Când 
am să te rog, ai să vii să te instalezi aici. 

Şi mă conduse într-o cămăruţă întunecată triunghiulară, care, 
„pornind“ din coridor, stătea dispusă oblic în stânga uşii de la 
odaia lui Arthur Rance. Din ungherul meu puteam observa tot ce 
avea să se petreacă în coridor, la fel de lesne ca şi cum aş fi fost în 
faţa uşii lui Arthur Rance şi, pe deasupra, mai puteam 
supraveghea şi uşa americanului. Uşa cămăruţei care avea să fie 
postul meu de observaţie era prevăzută cu nişte ochiuri de geam 
translucide. Coridorul, în care fuseseră aprinse toată lămpile, era 
luminat, în timp ce cămăruţa rămânea învăluită în beznă. Era un 
post de observaţie extraordinar pentru un spion. 

La urma urmei, ce altă menire aveam decât să fac pe spionul? 
pe poliţaiul de rând? Bineînţeles, nu-mi făcea nici o plăcere; şi, în 
afara înclinațiilor mele fireşti, nu mai era oare şi demnitatea 
profesiunii mele care se opunea unor asemenea avataruri? Intr- 
adevăr, ce s-ar fi întâmplat dacă m-ar fi văzut decanul? Ce-ar fi zis 
Consiliul Onoare dacă s-ar îi aflat la tribunal despre comportarea 
mea? Rouletabille nu se gândea nici o clipă c-ar putea să-mi treacă 
prin cap ideea să-i reluz serviciul pe care mi-l cerea şi pe care, de 
fapt, nici nu l-i refuzam: mai întâi, pentru că mă temeam să nu 
apar în ochii lui ca laş; apoi, fiindcă mă gândeam că oricând 
puteam pretinde, ca detectiv amator, să-mi fie îngăduită căutarea 
adevărului oriunde; şi, în cele din urmă, pentru că era prea târziu 
să mai pot da îndărăt. De ce n-avusesem aceste scrupule mai 
demult? De ce nu le avusesem? Din pricina curiozităţii mele, mai 
puternice decât orice. Şi, în afara de asta, mai puteam spune că- 
mi dădeam şi eu obolul la salvarea vieţii unei femei; şi nu există 
niciun regulament profesional care sa poată interzice un ţel atât 
de generos. 

Ne-am întors, străbătând din nou tot coridorul. Gând am ajuns în 
dreptul apartamentului domnişoarei Stangerson, uşa salonului se 
deschise, împinsă de majordomul care servea dineul (de trei zile, 

domnul Stangerson cina cu fiică-sa în salonul de la primul etaj) şi, 
întrucât uşa rămăsese întredeschisă, am văzut-o foarte bine pe 
domnişoara Stangerson, care, profitând de absenţa majordomului 
şi de faptul că taică-său se apleca să ridice de jos un obiect pe 
care ea-l lăsase să scape tocmai atunci, „turna grăbită conţinutul 
unei fiole în paharul domnului Stangerson“. 

XXI 


La pândă 


Gestul care pe mine mă tulbură profund nu păru să-l 
emoţioneze deosebit de mult pe Rouletabille. Ne regăsirăm în 
odaia lui şi îmi dădu ultimele instrucţiuni pentru la noapte, fără să- 
mi  pomenească măcar o iotă despre scena pe care-o 
surprinsesem. Mai întâi urma să cinăm. După ce aveam să 
terminăm masa, trebuia să intru în cămăruţa neagră şi, acolo, să 
stau şi să aştept atât cât va fi necesar „ca să văd ce-o să se 
întâmple“. 

— În cazul când ai să „vezi“ ceva înaintea mea, îmi explică 
prietenul meu, va trebui să mă anunţi. Dacă individul îşi face 
apariţia în coridorul drept, pe oriunde altundeva decât prin 
coridorul cotit ai să-l poţi observa înaintea mea, deoarece ai în faţă 
coridorul drept pe toată întinderea lui, pe când eu nu pot avea sub 
ochii mei decât numai coridorul cotit. Ca să-mi dai de veste, n-ai 
decât să tragi şnurul de la perdeaua ferestrei din coridorul drept, 
cea mai apropiată de cămăruţa neagră. Perdeaua va cădea de la 
sine, acoperind fereastra şi dând naştere unei pete de umbră acolo 
unde, până atunci, fusese o pată de lumină, deoarece coridorul e 
luminat. Ca să faci mişcarea, e de ajuns să scoţi mâna afară din 
cămăruţa neagră. Aflându-mă în coridorul cotit, care se întâlneşte 
într-un unghi de nouăzeci de grade cu celălalt coridor, am 
posibilitatea să văd prin ferestrele coridorului cotit toate petele de 
lumină pe care le fac ferestrele din coridorul drept. În momentul în 
care pata de lumină ce ne interesează are să se întunece, voi şti 
ce vrea să însemne. 

— Şi-atunci? 

— Atunci ai să mă vezi făcându-mi apariţia de după colţul 
coridorului cotit. 

— Şi eu ce-am să fac? 

— Ai să porneşti imediat după mine, în spatele individului, 
numai că, între timp, eu îi voi fi ieşit de mult în faţa şi-am să-mi 
dau seama dacă mutra lui se înscrie în cercul meu... 

— Cel desenat de „calea cea bună a raţiunii“, îi terminai eu 
cuvintele, schiţând un zâmbet şters. 

— De ce zâmbeşti? E absolut inutil... Mă rog, dacă vrei să te 

distrezi, n-ai decât să te foloseşti de cele câteva clipe care ţi-au 
mai ramas, căci, îţi jur, în curând n-ai să mai ai ocazia. 

— Şi dacă omul are să ne scape? 

— Cu atât mai bine! spuse flegmatic Rouletabille. Nu ţin 
neapărat să-l înhaţ; va avea posibilitatea să fugă coborând în 
goană scara şi ieşind prin vestibulul de la parter... şi asta mai 
înainte ca tu să apuci să ajungi la palier, deoarece te afli tocmai în 
fundul coridorului. Am să-i las să plece, după ce-o să-i văd la fața. 
Asta-i tot ce am nevoie; să-i văd mutra. Apoi, am să ştiu eu cum să 
mă descurc, în aşa fel încât să fie ca şi mort pentru domnişoara 
Stangerson, chiar de-ar rămâne în viață. Dacă am să-l prind de 
viu, poate că domnişoara Stangerson şi domnul Robert Darzac n- 
au să mi-o ierte niciodată! Şi ţin la prețuirea lor; sunt nişte oameni 
tare de treăbă. Trebuie să înţelegi că recunoştinţa ei faţa de mine 
ar fi mult împuţinată dacă am să-l duc lui taică-său, cu mâinile 
legate şi gata să spună tot, pe individul din „Camera Galbenă“ şi 
din „coridorul miraculos“. Mai ales după ce am surprins-o pe 
domnişoara Stangerson turnând un narcotic în paharul tatălui ei, 
pentru ca profesorul să nu se trezească la noapte auzind 
convorbirea pe care trebuie s-o aibă cu asasinul ei. Poate a avut 
mare noroc, în noaptea „coridorului miraculos“, că individul a 
dispărut ca prin farmec! Am înţeles acest lucru atunci, în noaptea 
de pomină, când, la auzul veştii că asasinul fugise, faţa 
domnişoarei Stangerson se luminase deodată. Şi am înţeles că 
pentru salvarea nefericitei era mai important să-l fac pe individ să 
amuţească decât să trebuiască să-l prind. Indiferent prin ce 
mijloace. Dar să ucizi un om! să ucizi un om! nu-i chiar un fleac. ŞI 
apoi, nu urmăresc aşa ceva... doar dacă n-are să mă oblige, 
bineînţeles!... Pe de altă parte, să-l fac să amuţească fără ca 
doamna să-mi destăinuie totul... e o treabă în care, mai înainte de 
toate, eşti obligat să ghiceşti totul din nimic!... Noroc că am ghicit, 
dragul meu prieten, sau nu, mai bine zis am raţionat... şi nu-i cer 
altceva omului care-o să vină la noapte decât să-mi arate 
înfăţişarea lui adevărată, care să se înscrie... 

— În cercul... 

— Bineînţeles, şi figura lui n-are să mă surprindă!... 

— Dar am înţeles că-l văzuseşi la faţă în seara când ai pătruns în 
odaie... 

— N-am putut să-l văd cum trebuie... lumânarea era pe podea... 
şi apoi, barba... 

— Astă-seară n-o să măi aibă barbă? 

— Va avea, după cît sunt în stare să afirm... dar coridorul e 
luminat şi, în afară de asta, acum ştiu... sau cel puţin mintea mea 
ştie... şi-atunci ochii mei au să-l poată vedea... 

— Dacă-i vorba doar să-l vezi, şi-apoi să-l laşi să fugă... pentru 
ce mai suntem înarmaţi? 

— Pentru că, dragul meu, dacă omul din „Camera Galbenă“ şi 
din, „coridorul miraculos“ află că ştiu totul, atunci va fi în stare de 
orice, vom fi siliţi să ne apăram. 

— Şi eşti convins ca va veni astă-seară?... 

— Tot atât de convins ca şi de prezenţa ta aici!... Azi-dimineaţă, 
la zece şi jumătate, cu cea mai mare abilitate din lume, 
domnişoara Stangerson a aranjat în aşa fel lucrurile încât să 
rămână fără îngrijitoare la noapte, le-a dat liber douăzeci şi patru 
de ore, din motive plauzibile, şi n-a mai vrut s-o vegheze, în lipsa 
lor, altcineva decât scumpul ei părinte, care urmează să se culce 
în budoarul fiică-sii şi care-şi acceptă noua funcţie cu o bucurie 
plină de recunoştinţa. Coinciderea plecării domnului Darzac (după 
cum mi-a spus) cu măsurile excepţionale de prevedere luate de 
domnişoara Stangerson, ca în jurul ei să fie un vid total, nu mai 
îngăduie nicio îndoială. Venirea asasinului, de care domnul Darzac 
se teme, e pregătită în schimb de domnişoara Stangerson! 

— E inspăimântător! 

— Într-adevăr. 

— lar gestul, pe care am văzut-o făcându-l, are scopul să-i 
adoarmă pe taică-său? 

— Da. 

— La urma urmei, pentru evenimentele de la noapte, suntem 
numai noi doi? 

— Patru: portarul şi nevastă-sa veghează şi ei la întâmplare, 
pentru orice eventualitate... De altfel, cred că priveghiul lor 
„înainte” e absolut inutil... Dar portarul îmi va putea fi de folos 
„după aceea, dacă iese cu omor”! 

— Deci, crezi că ar putea să se termine printr-un omor? 

— Va fi omor numai dacă are să vrea el! 

— De ce, nu l-ai avertizat şi pe moş Jacques? Azi nu te mai 
foloseşti de serviciile lui? 

— Nu, îmi răspunse Rouletabille, repezindu-mă. 

Un răstimp oarecare rămăsei tăcut; apoi, dornic sa aflu temeiul 
gândurilor lui Rouletabille, luându-l pe neaşteptate, îl întrebai: 

— De ce să nu-l anunţam şi pe Arthur Rance? Ne-ar putea fi de 
mare folos... 

— Aşi! spuse Rouletabille indispus... vrei să afle toată lumea 
secretele domnişoarei Stangerson?... Haidem la masă... e timpul... 
astă-seară luam masa cu Frederic Larsan... dacă n-o fi iarăşi pe 
urmele lui Robert Darzac... Nu-l scapă o clipă din ochi. Ei, şi? dacă 
acum nu-i aici, sunt absolut convins că la noapte va fi!... lată unul 
pe care am să-l duc! 

În acest moment auzirăm zgomot în odaia de-alături. 

— El trebuie să fie, spuse Rouletabille. 

— Uitasem să te-ntreb, spusei eu: când o să fim cu polițistul, 
nicio aluzie la expediţia de la noapte, nu-i aşa? 

— Bineînţeles, lucrăm singuri, pe contul nostru personal. 

Şi toată gloria va fi numai a noastră? 

— Rouletabille adăugă, râzând răutăcios: 

— Tu ai spus-o, trufaşule! 

Cinarăm cu Frédéric Larsan, în odaia lui. Îl găsirăm la el în 
cameră... Ne spuse că abia sosise şi ne invită să ne aşezăm la 
masă. Cina se desfăşură în cea mai plăcută bună dispoziţie din 
lume şi nu fu greu să-mi dau seama că trebuia atribuită 
cvasicertitudinii pe care o aveau Rouletabille şi Frederic Larsan, 
amândoi laolaltă şi fiecare în parte, că, în sfârşit, vor afla adevărul. 
Rouletabille îi destăinui lui Fred cel mare că venisem să-l văd din 
propria mea iniţiativă şi că mă reţinuse să-l ajut la un articol 
important pe care trebuia să-l termine, chiar la noapte, pentru 
I'Epoque. Trebuia să plec din nou la Paris, spuse el, cu trenul de 
unsprezece, ducând cu mine articolul lui, ce trebuia să fie un soi 
de reportaj mai dezvoltat, în care tânărul ziarist avea să evoce, de 
la începuturile lor, misterele de la Glandier. Auzind explicaţia, 
Larsan zâmbi pe sub mustață, ca unul care nu se lasă tras pe 
sfoară, dar care din politeţe se abţine să facă observaţii în privinţa 
unor treburi care nu-l privesc. Cu mii de precauţii în vorbire, ba 
chiar şi în intonaţii, Larsan şi Rouletabille se întreţinură îndeajuns 
de mult despre prezenţa lui Arthur William Rance la castel, despre 
trecutul lui din America, pe care ar fi dorit să-l cunoască mai 
îndeaproape, cel puţin în legătură cu relaţiile pe care le avusese cu 
familia  Stangerson. La un moment dat, Larsan, care, pe 
neaşteptate, mi se păru suferind, spuse făcând vizibile eforturi: 

— Sunt convins, domnule Rouletabille, că nu mai avem mare 
lucru de înfăptuit la Glandier şi; după părerea mea, cred că n-o să 
mai dormim prea multe nopţi la castel, 

— Asta-i şi părerea mea, domnule Fred. 

— Deci, eşti convins, dragul meu, că afacerea s-a sfârşit? 

— Într-adevăr, sunt convins că s-a sfârşit şi nu mai are nimic de 
spus, replică Rouletabille. 

— Te-ai fixat asupra vreunui vinovat? 

— Dar dumneavoastră? 

— Da. 

— Şi eu, spuse Rouletabille. 

— Să fie oare acelaşi? 

— Nu cred aşa ceva, doar dacă nu v-aţi schimbat părerea 
dumneavoastră, spuse tânărul reporter. 

Şi adăugă cu tărie: 

— Domnul Darzac e un om cinstit! 

— Eşti sigur? întrebă Larsan, Ei bine, şi eu sunt sigur, dar de 
contrariu... Deci, ne avântam în bătălie? 

— Da, în bătălie. Şi-am să vă bat, domnule Frederic Larsan. 

— Tineretul nu se teme de nimic, încheie discuţia marele Fred, 
râzând şi strângându-mi mâna. 

Rouletabille răspunse ca un ecou: 

— De nimic! 

Dar, pe neaşteptate, Larsan, care se ridicase de la masa pentru 
a ne ura noapte bună, îşi duse amândouă mâinile la piept şi se 
clătină. Fu nevoit să se reazime de Rouletabille ca să nu cadă jos. 
Arăta foarte palid. 

— Oh! oh! spuse el, ce am? Să fi fost oare otrăvit? 

Şi privea la noi cu ochi rătăciţi... Zadarnic îl întrebarăm ce-i cu 
el, nu ne mai putu răspunde nimic... Se prăbugşise într-un fotoliu şi 
n-am mai fost în stare să-l facem să spună ceva. Eram foarte 
îngrijoraţi, atât pentru el, cât şi pentru noi, deoarece şi noi 
mâncasem din toate felurile pe care le servise Frederic Larsan. Ne 
agitam plini de îngrijorare în jurul lui. Acum părea că nu mai are 
dureri, însă capul i se lăsase pe umăr, iar pleoapele închise ne 
ascundeau privirea lui. Rouletabille se plecă la pieptul lui Larsan şi- 
i asculta inima... 

Când se ridică, prietenul meu avea o faţă tot atât de liniştită pe 
cât de tulburată i-o văzusem adineauri. Imi spuse: 

— Doarme! 

Şi mă conduse în odaia lui, după ce închise uşa de la camera lui 
Larsan. 

— Narcoticul? întrebai eu... Domnişoara Stangerson vrea deci s- 
adoarmă toată lumea în astă-seara?... 

— E posibil!... îmi răspunse Rouletabille, gândindu-se la altceva. 

— Dai, noi!... exclamai eu. Cine mă poate linişti că n-am înghiţit 

şi noi un narcotic asemănător? 

— Te simţi rău? mă întrebă Rouletabille cu sânge rece. 

— Nu, nicidecum! 

— Îţi vine să adormi? 

— Nici gând... 

— Ei bine, dragul meu, atunci ia şi fumează această excelentă 
țigară de foi. 

Şi îmi dădu o havană de prima calitate, pe care i-o oferise 
domnul Darzac; în schimb, el îşi aprinse pufăitoarea, veşnica lui 
pufăitoare. 

Astfel staturăm în odaie până la ora zece, fără să scoatem o 
vorbă. Tolănit într-un fotoliu, Rouletabille fuma fără încetare, cu 
fruntea îngrijorată şi privirea pierdută-n depărtări. La zece se 
descălţă, îmi făcu un semn şi pricepui că trebuia să-mi scot şi eu 
încălţămintea, la fel ca şi el. Când rămăserăm în ciorapi, 
Rouletabille îmi zise, atât de încet încât mai degrabă ghicii decât 
auzii cuvântul rostit: 

— Revolverul! 

Îmi scosei revolverul din buzunarul hainei. 

— Ridică-i siguranţa! spuse el iarăşi. 

Ridicai siguranţa. 

Atunci se îndreptă spre uşa camerei şi o deschise cu infinite 
precauţii; uşa nu scârţâi de loc. leşirăm din coridorul cotit. 
Rouletabille îmi făcu din nou semn. Imi dădui seama că trebuia să 
mă duc în cămăruţa neagră, să-mi iau postul în primire. Abia mă 
depărtasem câţiva paşi de el, că Rouletabille mă ajunse din urmă 
„Şi mă îmbrăţişă, sărutându-mă“, după care îl văzui întorcându-se 
în camera lui cu aceleaşi precauţii. Nedumerit de îmbrăţişarea lui 
şi puţin îngrijorat, ajunsei în coridorul drept pe care-l parcursei în 
toată lungimea lui, fără să întâmpin nici un necaz; traversai 
palierul scării şi mersei mai departe pe coridorul aripii din stânga, 
până la cămăruţa neagra. Mai înainte de-a intra în cămăruţa 
neagra, privii îndeaproape la şnurul perdelei de la fereastră... într- 
adevăr, era destul să-i atingi cu degetul, şi perdeaua greoaie avea 
sa cadă dintr-o dată, „ascunzându-i lui Rouletabille pata de 
lumină“: semnalul convenit. Zgomotul unor paşi mă ţintui în faţa 
uşii lui Arthur Rance. „Deci, nu se culcase încă!“ Dar cum se face 
că mai era la castel, de vreme ce nu cinase cu domnul Stangerson 
şi cu fie-sa? Cel puţin aşa era de crezut, de vreme ce nu-l văzusem 
la masă în «momentul în care surprinsesem gestul domnişoarei 
Stangerson. 

Mă retrasei în cămăruţa neagră. Mă simţeam de minune 
înăuntru. Puteam supraveghea coridorul, cât era de lung, fiind 
luminat ca în plină zi. Era de la sine înţeles că n-avea să-mi scape 
nimic din ceea ce urma să se întâmple. Dar ce urma să se 
întâmple? Poate avea să se întâmple ceva foarte grav. larăşi îmi 
amintii, foarte îngrijorat, de sărutarea lui Rouletabille. Nu-ţi 
îmbrăţişezi astfel prietenii decât la mari ocazii sau când îi paşte 
vreo primejdie! Să mă pândească oare vreo primejdie? 

Mâna mi se crispă pe patul revolverului şi începui să aştept. Nu 
sunt un erou, dar nici laş nu sunt. 

Aşteptai aproape o oră; în acest răstimp nu observai nimic 
anormal. Afară, ploaia care pornise să toarne cu găleata pe la orele 
noua seara încetase. 

Prietenul meu mă prevenise că probabil n-avea să se întâmple 
nimic mai devreme de miezul nopţii sau de ora unu dinspre ziuă. 
Totuşi, nu trecuse mult de unsprezece şi jumătate, când se 
deschise uşa de la odaia lui Arthur Rance. Îi auzii scârţâitul foarte 
slab al balamalelor. S-ar fi zis că era împinsă dinăuntru, cu cea mai 
mare atenţie. Uşa rămase deschisă un răstimp, ce mi se păru 
deosebit de lung. Deoarece uşa fusese deschisă înspre coridor, 
adică împinsă dinăuntrul camerei în afara, n-aveam cum să văd 
nici ce se petrece în odaie, nici ce se întâmpla în dosul uşii. Atunci, 
auzii din direcţia parcului un sunet ciudat, care se repeta pentru a 
treia oară şi căruia nu-i dădusem mai multă importanţă decât se 
dă unui mieunat de pisică vagabondând noaptea pe streşini. Dar 
de astă dată, când se auzi pentru a treia oară, miorlăitul fu atât de 
limpede şi atât de „special“ încât îmi amintii de ceea ce auzisem 
povestindu-se despre strigătul „Lighioanei Domnului”. Intrucât mă 
gândii că miorlăitul însoţise până acum toate dramele desfăşurate 
la Glandier, nu-mi putui reţine un fior de groază. Deodată, văzui 
cum un necunoscut îşi face apariţia de după uşă, închizând-o după 
el. La început nu-l putui recunoaşte, deoarece sta cu spatele la 
mine, aplecat asupra unui balot destul de voluminos. După ce 
închise uşa şi luă în spinare balotul, omul se întoarse cu faţa spre 
cămăruţa neagră şi abia atunci îmi dădui seama cine era. Cel care 
ieşea la ora asta din camera lui Arthur Rance era „paznicul“. 
„Omul verde“. Purta acelaşi costum în care-l văzusem pe şosea, în 
faţa hanului „Donjon“, în prima zi când venisem la Glandier, şi pe 
care-l mai purtase, în aceeaşi dimineaţă, când îl reîntâlnisem, 
Rouletabille şi cu mine, ieşind din castel. Nu mai încăpea vorbă, 
era paznicul. Îl văzui foarte clar. Înfăţişarea lui mi se păru că 

exprimă oarecare  nelinişte. Deoarece strigătul „Lighioanei 
Domnului“ se auzi de afară pentru a patra oară, îşi lăsă balotul în 
coridor şi se apropie de cea de a doua fereastră, pornind 
numărătoarea ferestrelor dinspre cămăruţa neagră. Nu riscai să 
fac nici o mişcare, deoarece îmi fu teamă să nu-mi trădez 
prezenţa. 

Când ajunse în faţa ferestrei, îşi lipi fruntea de geamurile 
translucide şi scormoni bezna parcului. Ramase aşa vreo jumătate 
de minut. Era o noapte clară, însă cu intermitențe, luminată de-o 
lună strălucitoare, care, din când în când, se tupila în dosul unui 
nor uriaş. „Omul verde“ îşi ridică în două rânduri mâinile şi făcu 
câteva semne pe care nu le putui pricepe; după aceea, plecând de 
lângă fereastră, îşi reluă balotul şi se îndreptă, de-a lungul 
coridorului, spre palierul scării. 

Rouletabille îmi spusese: „Când ai să observi ceva, dă drumul la 
şnur“. Acum vedeam ceva. Să fie oare acel ceva pe care-l aştepta 
Rouletabille? Nu era treaba mea şi n-aveam altceva de făcut decât 
să execut consemnul ce mi se dăduse. Slobozii şnurul! Ilnima-mi 
bătea să se spargă. Paznicul ajunsese la palierul scării, dar, spre 
marea mea nedumerire, deoarece mă aşteptam să-i văd mergând 
mai departe pe coridor, în aripa din dreapta, observai că pornise 
să coboare scara în direcţia vestibulului. 

Ce să fac? Privii prostit la perdeaua greoaie care căzuse, 
acoperind fereastra. Dădusem semnalul şi nu-l vedeam pe 
Rouletabille făcându-şi apariţia de după colţul coridorului cotit. 
Nimeni nu se ivi, nimic nu apăru. Eram perplex. Se scurse o 
jumătate de ceas, care mi se păru cât un secol. „Ce urma să fac 
acum, dacă aveam să mai observ şi altceva?“ Semnalul fusese 
dat, nu-l mai puteam da a doua oară... Pe de altă parte, dacă m-aş 
aventura acum în coridor, aş răsturna" toate planurile lui 
Rouletabille. La urma urmei, n-aveam ce să-mi reproşez şi, dacă se 
întâmplase altceva decât la ceea ce se aşteptase prietenul meu, n- 
avea decât să-şi reproşeze sieşi. Deoarece acum nu-i mai puteam 
fi de niciun folos real avertizându-l, riscai totul pe-o singură carte: 
ieşii din cămăruţă şi, tot numai în ciorapi, măsurându-mi cu grijă 
paşii şi trăgând cu urechea la liniştea din jur, mă îndreptai spre 
coridorul cotit. 

În coridorul cotit nu era nimeni. Mersei până în dreptul uşii de la 
odaia lui Rouletabille. Trăsei cu urechea. Nimic. Bătui încetişor în 
uşă. Nimic. Apăsai pe clanţă, uşa se deschise. Intrai în odaie. 
Rouletabille zăcea pe parchet, cât era de lung. 

XXII 


Incredibilul 
cadavru 


Mă aplecai cu nespusă groază deasupra trupului reporterului. 
Avusei bucuria să constat că dormea! Dormea adâncit într-un 
somn tot atât de profund şi nesănătos ca şi cel în care-l văzusem 
cufundându-se pe Frederic Larsan. Acum căzuse şi el victimă 
narcoticului turnat în alimentele ce ne fuseseră servite. Dar cum 
se făcea că n-avusesem şi eu aceeaşi soartă! Atunci mă gândii că 
narcoticul ne fusese cu siguranţă turnat în vinul sau în apa ce ni se 
dăduse la masă, şi astfel totul se lămurea: „deoarece nu beau 
niciodată în timpul mesei“. Dăruit de la natură cu nişte rotunjimi 
premature, sunt pus la un regim sec, după cum se zice. Îl zgâlţâii 
zdravăn pe Rouletabille, dar nu reuşii în nici un chip să-l fac să-şi 
deschidă ochii. Fără doar şi poate, somnul acesta trebuie să fi fost 
isprava domnişoarei Stangerson. 

Se gândise, desigur, că veghea acestui tânăr care prevedea 
totul, care ştia totul, era mai de temut decât persoana lui taică- 
său. Mi-adusei aminte că majordomul ne recomandase, în timp ce 
ne servea cina, un excelent Chablis, care, mai mult ca sigur, 
trecuse şi el pe la masa profesorului şi a fiicei sale. 

Se scurse astfel mai mult de-un sfert de ceas. Luai hotărârea, în 
aceste împrejurări extraordinare, când era atâta nevoie să fim 
treji, să recurg la mijloace drastice. Aruncai o cană cu apă peste 
capul lui Rouletabille. În sfârşit, deschise ochii! Nişte bieţi ochi 
stinşi, fără viaţă, fără lumină în ei. Dar asta nu însemna oare o 
primă victorie? Am vrut s-o completez şi-i trăsei o pereche de 
palme lui Rouletabille, pe obraji, apoi îl cuprinsei în braţe să-l ridic. 
Ce noroc! simţii cum se încordează în braţele mele şi-i auzii 
şoptind: „Dă-i înainte, dar nu mai face atâta zgomot. Să continui 
să-i trag palme fără să fac nici un zgomot, mi se păru o 
imposibilitate. Incepui din nou să-l ciupesc şi să-i zgâlţii. Atunci 
izbuti să se ţină pe picioare. Eram salvaţi!... 

— M-au adormit, spuse el... Ah! am trecut prin câteva clipe 
îngrozitoare mai înainte de-a mă lăsa furat de somn... Dar acum a 
trecut! Nu mă lăsa s-adorm nici o clipă!... 

Nici n-apucă să rostească bine aceste cuvinte, când un strigăt 

de groază ne sfâşie auzul; s-ar fi zis că un adevărat vaiet de 
moarte răsuna în castel... 

— Nenorocire! urlă Rouletabille... am sosit prea târziul!... 

Vru să se repeadă spre uşă; dar era într-atât de buimăcit încât 
se prăbuşi lângă perete. Eu şi apucasem să mă năpustesc în 
coridor, cu revolverul în mână, alergând ca un nebun în direcţia 
odăii domnişoarei Stangerson. Chiar în clipa când ajungeam la 
intersecţia coridorului cotit cu cel d-rept, zării un individ fugind din 
apartamentul domnişoarei Stangerson şi ajungând, din câteva 
salturi, la palierul scării. 

Nu mai putui răspunde de faptele mele: trăsei... împuşcătura 
revolverului răsună în coridor, bubuind asurzitor; dar individul, 
conţinuându-şi salturile lui bezmetice, pornise să coboare în goană 
treptele scării. Alergai după el strigând: „Opreşte! Opreşte! sau te 
omor!...“ Când mă repezii, la rândul meu, spre scară, îl văzui 
venind spre mine, din fundul coridorului care se afla în aripa din 
stânga a castelului, pe Arthur Rance, urlând: „Ce s-a întâmplat? Ce 
s-a întâmplat?“ Arthur Rance şi cu mine ajunserăm aproape în 
acelaşi timp la picioarele scării; fereastra din vestibul era deschisă; 
văzurăm foarte bine silueta omului care fugea; fără să mai stăm 
pe gânduri, descărcarăm revolverele în direcţia lui; omul era în 
faţa noastră la mai puţin de zece metri; se împiedică şi crezurăm 
că are să cadă; tocmai ne pregăteam să sărim pe fereastră; dar 
omul porni din nou la fugă cu puteri înzecite; eu eram numai în 
ciorapi, iar americanul desculţ de-a binelea; „dacă nu-l ajungeau 
împuşcăturile revolerelor“, în niciun caz nu mai puteam trage 
nădejde să-l ajungem din urmă! Descărcarăm în el ultimele 
noastre cartuşe; dar individul fugea mai departe... Insă acum 
fugea înspre dreapta curţii de onoare, către extremitatea aripii din 
dreapta a castelului, unde erau numai şanţuri şi grilaje înalte, 
împrejmuind locul de unde nu mai avea cum să scape, întrucât de 
aici, „în faţa noastră", nu mai exista altă ieşire decât uşa 
cămăruţei-consolă în care acum locuia paznicul. 

Deşi trebuia să fie neapărat rănit de gloanţele noastre, omul 
avea de astă dată un avans de vreo douăzeci de metri. Deodată, 
în spate-ne, deasupra capetelor noastre, se deschise una din 
ferestrele coridorului şi auzirăm glasul lui Rouletabille strigând 
disperat, cât îl ţinea gura: 

— Trage, Bernier! Trage! 

Noaptea, luminoasă în clipa de faţă, o adevărată noapte cu clar 
de lună, fu iarăşi şfâşiată de-o străfulgerare. 

La sclipirea ei, îl zărirăm pe moş Bernier, în picioare, cu puşca la 
umăr, în pragul uşii donjonului, 

Ţintise bine. „Umbra se prăbuşi la pământ.“ Dar, întrucât 
apucase s-ajungă până la capătul aripii din dreapta a castelului, 
căzu de cealaltă parte a colţului clădirii; adică am văzut-o destul 
de limpede cum cădea, însă se prăbuşi definitiv la pământ abia 
dincolo de zidul castelului, unde n-o mai puteam vedea. Bernier, 
Arthur Rance şi cu mine ajunserăm acolo abia după vreo douăzeci 
de secunde. „Umbra zăcea moartă la picioarele noastre.“ 

Larsan, deşteptat fără îndoială din somnul lui letargic datorită 
strigătelor şi împuşcăturilor, deschisese fereastra odăii şi striga la 
noi, aşa cum strigase şi Arthur Rance: 

— Ce s-a întâmplat? Ce s-a întâmplat? 

lar noi, noi stăteam aplecaţi deasupra umbrei, deasupra 
misterioasei umbre moarte a asasinului. Îi strigai lui Rouletabille, 
care se trezise de-a binelea şi ajunsese la noi într-o clipită: 

— A murit! A murit!... 

— Cu atât mai bine, spuse el... Transportaţi-l în vestibulul 
castelului... 

Dar se răzgândi; 

— Nu! nu! Să-l depunem în odaia paznicului)... 

Rouletăbitte bătu la uşa camerei paznicului... Dinăuntru nu 
răspunse nimeni... ceea ce, fireşte, pe mine nu mă miră de loc. 

— Se vede că nu-i aici, spuse reporterul, altminteri ar fi ieşit 
până acum!... Atunci să ducem trupul în vestibul... 

In răstimpul cât întârziasem lângă „umbra moartă“, noaptea se 
întunecase atât de mult, din cauza lunii ce fusese acoperită de-un 
nor uriaş, încât n-aveam altă posibilitate să „vedem“ umbra decât 
cu mâinile, fără să-i putem distinge trăsăturile. Şi totuşi ochii 
noştri ardeau de curiozitate să vadă! Moş Jacques, care venise şi el 
între timp, ne ajută să transportăm cadavrul până în vestibulul 
castelului. Acolo îl aşezarăm pe prima treaptă a scării. Pe parcursul 
drumului simţeam cum mi se scurge pe mâini sângele cald al 
rănilor lui... 


Moş Jacques dădu o fugă până la bucătărie, de unde se întoarse 
cu un felinar. Se aplecă deasupra feţei „umbrei moarte“ şi-n clipa 
aceea îl recunoscurăm cu toţii pe paznic, cel căruia patronul 
hanului „Donjon“ îi zicea „omul verde“ şi pe care eu îl văzusem, 

acum o oră, ieşind cu un balot în spate din odaia lui Arthur Rance. 
Dar cele văzute de mine nu i le puteam spune decât numai lui 
Rouletabille, ceea ce şi făcui câteva secunde mai târziu. 

Nu mi-aş putea îngădui să trec sub tăcere imensa stupefacţie - 
aş zice chiar dezamăgirea cumplită - de care dădură dovadă 
Joseph Rouletabille şi Frederic Larsan, care venise şi el după noi, în 
vestibul. Pipăiau cadavrul... priveau înlemniţi la faţa mortului, la 
hainele verzi ale paznicului... şi repetau fără încetare amândoi: 

— Imposibil!... e imposibil! 

Rouletabille chiar strigă scos din fire: 

— Îţi vine să turbezi, nu altceva! 

Moş Jacques vădea o durere stupidă, prostească, însoţită de 
văicăreli ridicole. Susţinea că ne înşelasem şi că nu era cu putinţă 
ca paznicul să fie asasinul stăpânei lui. Am fost nevoiţi să-l 
îndemnăm să tacă. Chiar fiu-său de-ar fi fost omorât, nu l-ar fi 
jeluit mai avan, şi-mi explicai exagerarea acestor sentimente 
omeneşti prin spaima care-l cuprindea ca nu cumva să fie bănuit 
că-l bucura moartea asta dramatică; într-adevăr, toată lumea ştia 
că moş Jacques nu-l putea suferi pe paznic. Constatai ca numai 
moş Jacqucs arăta îmbrăcat cum se cuvine, spre deosebire de noi 
toţi, care eram îmbrăcaţi la repezeală, desculți sau numai în 
ciorapi. 

Însă Rouletabille nu lăsa în pace cadavrul; îngenuncheat pe 
dalele de piatră din vestibul, luminat de felinarul adus de moş 
Jacques, se apucase să dezbrace trupul pazni- cului îi dezgoli 
pieptul la piele. Era plin de sânge. 

Şi, deodată, smulgând felinarul din mâinile lui moş Jacques, îi 
îndreptă lumina cât mai aproape de rana larg deschisă. Atunci se 
ridică în picioare şi spuse cu un glas nemaipomenit, pe-un ton de-o 
sălbatică ironie: 

— Omul dinaintea voastră, pe care voi credeţi că l-aţi ucis cu 
gloanţe de revolver şi cu alice, a murit de pe urma unei lovituri de 
cuţit, drept în inimă! 

Din nou am crezut că Rouletabille înnebunise şi m-am aplecat şi 
eu, la rândul meu, deasupra cadavrului. Atunci mi-am putut da 
seama ca, într-adevăr, trupul paznicului n-avea nicio rană datorită 
vreunui proiectil, ci numai regiunea cordului îi fusese străpunsă 
de-o lamă tăioasă de cuţit. 

XXIII 


Pista dublă 


Încă nu-mi venisem bine în fire din uluirea pricinuită de 
extraordinara descoperire, când tânărul meu prieten mă bătu pe 
umăr şi-mi spuse: 

— Haide cu mine! 

— Unde? îl întrebai eu. 

— În camera mea. 

— Ce să facem acolo? 

— Să medităm. 

În ce mă priveşte, îi mărturisii că mă simţeam într-o stare de 
totală neputinţă, nu numai să meditez, ci chiar să şi gândesc; şi, în 
această noapte tragică, după atâtea evenimente a căror grozăvie 
nu putea fi egalată decât de lipsa lor de sens, îmi venea foarte 
greu să înţeleg cum de putea să aibă Joseph Rouletabille pretenţia 
să „mediteze“, când existau cadavrul paznicului şi domnişoara 
Stangerson, care probabil se zbătea în braţele morţii. Totuşi, o făcu 
cu acel sânge rece pe care-l manifestă marii căpitani de oşti în 
toiul bătăliilor «Trase după noi uşa camerei, îmi arătă un fotoliu, se 
aşeză temeinic în faţa mea şi, după cum era şi firesc, îşi aprinse 
pipa. Priveam la el cum medita... şi adormii. Când mă trezii, era 
ziuă în cel mai bun înţeles al cuvântului. Ceasul arăta opt. 
Rouletabille nu mai era în odaie. Fotoliul lui, care se afla în faţa 
mea, era gol. Mă sculasem şi începusem să-mi dezmorţesc 
încheieturile, când se deschise uşa şi prietenul meu intră înăuntru. 
După fizionomia lui îmi dădui imediat seama că nu-şi pierduse 
vremea zadarnic în timpul cât eu dormisem, 

— Domnişoara Stangerson? întrebai eu de îndată. 

— Starea ei e foarte alarmantă, dar nu se poate spune că-i chiar 
disperată. 

— Ai plecat de mult din odaie? 

— De cum s-au ivit primele raze ale zorilor. 

— Ai lucrat? 

— Mult. 

— Ce-ai descoperit? 

— Nişte urme duble de paşi, foarte importante „şi care m-ar fi 
putut stingheri...“ 

— Şi acum nu te mai stingheresc? 

— Nu. 

— Te-au lămurit în vreo privinţă? 

— Da. 

— În privinţa „incredibilului cadavru“ al paznicului? 

— Da; acum cadavrul e absolut „credibil“. Azi de dimineaţă, 
plimbându-mă în jurul castelului, am descoperit două feluri 
distincte de paşi, ale căror amprente paralele au fost întipărite în 
acelaşi timp astă-noapte. Spun: „în acelaşi timp“ şi, în realitate, nu 
se poate ca lucrurile să se fi petrecut astfel, deoarece, dacă s-ar fi 
întâmplat ca unul din rândurile de gaşi să se fi întipărit mai înainte 
să fi avut loc imprimarea celuilalt rând, el ar fi avut adeseori 
ocazia, mergând pe acelaşi drum, „să calce peste urmele celorlalţi 
paşi“, fapt care nu poate fi descoperit nicăieri. Urmele de paşi ale 
unuia nu calcă nicăieri peste urmele de paşi ale celuilalt rând. Nici 
gând de--aşa ceva, arătaţă ca nişte urme de paşi „care păreau să 
stea de vorbă între ele“. Spre mijlocul curţii de onoare, această 
pistă dublă se despărţea de toate celelalte, ieşind din curte şi 
îndreptându-se spre stejăriş. Când am ieşit din curtea de onoare, 
cu privirea aţintită la urmele de mai sus, am fost ajuns din urmă 
de Frederic Larsan. Imediat se interesă în chip deosebit de ceea ce 
făceam şi, într-adevăr fie spus, pista dublă merita să te ocupi de 
ea. Pe pistă puteau fi reîntâlnite urmele duble de paşi găsite cu 
ocazia evenimentelor din „Camera Galbenă“: paşii grosolani şi 
paşii eleganţi; dar, în timp ce, atunci când se petreceau 
evenimentele din „Camera Galbenă“, paşii grosolani n-aveau alt 
rol decât să-i întâlnească, pe malul heleşteului, pe cei eleganţi, 
pentru ca apoi să dispară - de unde Larsan şi cu mine, trăsesem 
concluzia că cele două feluri de urme de paşi aparţineau aceluiaşi 
individ care doar îşi schimbase încălţămintea - de astă dată, paşii 
grosolani şi paşii eleganţi mergeau alăturaţi. O asemenea 
constatare se iscase parcă dinadins ca să-mi tulbure certitudinile 
anterioare. Larsan păru să aibă aceleaşi gânduri ca şi mine; de 
aceea ne aplecarăm deasupra _ urmelor, amuşinând paşii ca nişte 
copoi la vânătoare. Mi-am scos din portofel tălpile de hârtie. Prima 
talpă, cea pe care-o decupasem după amprentele pantofilor lui 
moş Jacques identificate de Larsan, adică după amprentele paşilor 
grosolani, prima talpă, după cum îţi zic, se suprapunea de minune 
peste una din urmele pe care le aveam dinaintea ochilor, iar cea 
de-a doua talpă, care era copia fidelă a paşilor „eleganţi“, se 
suprapunea tot atât de bine peste amprenta corespunzătoare, dar 

cu o mică diferenţă la vârfuri. De fapt, noua urmă a paşilor 
eleganţi se deosebea de urmele de pe malul heleşteului numai 
prin lungimea încălțămintei. De aici nu puteam trage concluzia că 
urmele aparţineau aceleiaşi persoane, dar nici nu puteam afirma 
cu precizie că nu erau ale lui. Era foarte posibil ca necunoscutul să 
nu mai fi purtat aceeaşi încălţăminte. Urmărind în continuare pista 
dublă, Larsan şi cu mine ne-am lăsat călăuziţi de ea până am ieşit 
din stejăriş şi ne-am trezit iarăşi pe malurile heleşteului, care ne 
mai văzuseră cu prilejul primei noastre anchete. De astă dată însă, 
niciuna din urme nu se oprea aici, ci amândouă, luând-o pe 
potecuţă, se îndreptau către şoseaua mare ce duce la Epinay. 
Când am ajuns acolo, ne-am pomenit dinaintea unui pavaj din 
caldarâm, recent aşternut, care nu ne-a mai îngăduit să observăm 
nimic în plus; aşa că ne-am întors iarăşi la castel, fără să ne mai 
spunem o vorbă. Când am ajuns în curtea de onoare, ne-am 
despărţit; însă urmând aceeaşi cale pe care pornise mintea 
noastră, ne-am întâlnit din nou în faţa uşii de la odaia lui moş 
Jacques. L-am găsit pe bătrânul servitor la pat şi imediat am 
observat că hainele pe care şi le azvârlise pe-un scaun se găseau 
într-o stare jalnică, iar încălţămintea, nişte pantofi întru totul 
asemănători cu cei pe care-i cunoşteam atât de bine, arăta nespus 
de murdară. Era cu neputinţă ca moş Jacques să-şi fi putut 
nenoroci în halul ăsta încălţămintea şi să-şi fi udat hainele leoarcă 
atunci când ajutase la transportarea cadavrului paznicului, din 
capătul curţii până la vestibul, sau atunci când se dusese la 
bucătărie să caute felinarul, deoarece nici gând să fi plouat în 
acele clipe. In schimb, plouase mai înainte şi plouase şi după 
aceea. In ce priveşte figura bătrânului, n-arăta prea chipeşă la 
înfăţişare. Părea să oglindească o imensă sfârşeală, iar ochii, 
clipind într-una, ne priveau înspăimântați din primul moment când 
intrasem. L-am luat la întrebări. Mai întâi ne-a răspuns că se 
culcase imediat după sosirea la castel a doctorului pe care 
majordomul fusese să-l cheme; dar atâta l-am încolţit cu 
întrebările şi până într-acolo i-am dovedit că minţea încât a sfârşit 
prin a ne mărturisi că, într-adevăr, ieşise din castel. Fireşte că i-am 
întrebat care a fost motivul; ne-a răspuns că-l duruse capul, că 
simţise nevoia să ia puţin aer, dar fără să meargă mai departe de 
stejăriş. Atunci i-am descris tot drumul pe care-l parcursese, atât 
de amănunţit de parcă l-am fi văzut. Bătrânul se ridică în capul 
oaselor şi începu să tremure din toate încheieturile. 
— Nu erai singur! se răsti la ei Larsan. 

Atunci moş Jacques spuse: 

— Deci aţi văzut-o şi dumneavoastră? 

— Pe cine? întrebai eu. 

— Păi, fantoma neagră!“ 

După care moş Jacques ne povesti că, de vreo câteva nopţi 
încoace, zărea mereu o fantomă neagră. Fantoma se ivea în parc 
de îndată ce bătea miezul nopţii şi se furişa printre copaci cu o 
îndemânare de necrezut. Parcă trecea prin trunchiul arborilor. De 
două ori la rând, moş Jacques, care zărise fantoma de la fereastra 
lui, în bătaia lunii, se sculase şi pornise hotărât la vânarea straniei 
apariţii. Alaltăieri era cât pe-aci să pună mâna pe ea, dar fantoma 
se topise după colţul donjonului; în sfârşit, astă-noapte, ieşind într- 
adevăr din castel, muncit de gândurile crimei care se comisese 
iarăşi, văzuse fantoma neagră răsărind pe neaşteptate în mijlocul 
curţii de onoare. La început o urmărise cu deosebită prudenţă, 
apoi mai îndeaproape... şi astfel dăduse ocol stejărişului, 
heleşteului şi ajunsese la marginea şoselei ce duce la Epinav. 
„Acolo fantoma dispăruse ca prin farmec.“ 

— Ai vazut-o la faţa? întrebă Larsan. 

— Nu! n-am văzut decât numai nişte văluri negre... 

— Şi nu te-ai repezit la ea după cele ce s-au petrecut în coridor? 

— N-am fost în stare! Eram înlemnit de groază... De- abia aveam 
putere să mă ţin după ea... 

— Nu-i adevărat că te-ai ţinut după ea, moş Jacques, spusei eu 
şi vocea mea deveni amenințătoare, ai mers împreună cu fantoma 
până la şoseaua ce duce la Epinay, «braţ la braţ cu ea!» 

— Nu! strigă el... începuse să plouă, de parcă turna cu găleata... 
M-am întors la castel!... Nu ştiu ce s-a întâmplat cu fantoma 
neagră...“ 

Dar îşi feri privirile din faţa mea. Am plecat şi l-am lăsat singur. 
Când am fost afară, l-am întrebat pe Larsan: 

— Să fie oare complice?“ 

Aveam în glasul meu un ton ciudat, privindu-l bine în faţă pe 
Larsan, să-i surprind ascunzişul gândurilor. Larsan ridică braţele 
spre cer. 

— De unde să ştii?... De unde să ştii într-un caz ca ăsta?... Acum 
douăzeci şi patru de ore puteam să jur că nu există complici!... 

Şi mă lăsă singur, anunţându-mă că pleacă îndată de la castel 
pentru a se duce la Epinay. 

Rouletabille îşi terminase povestirea. Îl întrebai: 

— Ei şi? Ce concluzie tragi din toate astea?... în ce mă priveşte, 

eu nu văd ce!... Nu sunt în stare să-nţeleg!... Mă rog! Ce-ai aflat? 

— Totul! exclamă el... Totul! 

Niciodată nu l-am văzut cu o faţă atât de radioasă. Se ridicase în 
picioare şi-mi strângea din toate puterile mâna... 

— Atunci explică-mi, îl rugai eu. 

— Hai să ne interesăm ce mai face domnişoara Stangerson, îmi 
răspunse el grăbit. 

XXIV 


Rouletabille cunoaşte 
cele două jumătăţi 
ale asasinului 


Domnişoara Stangerson fusese cât pe-aci să fie asasinată 
pentru a doua oară. Din nenorocire, de astă dată avu mai mult de 
suferit decât prima oară. Cele trei lovituri de cuţit cu care 
necunoscutul îi străpunsese pieptul, în această nouă şi tragică 
noapte, o răstigniră îndelung la hotarul dintre viaţă şi moarte, iar 
când, în cele din urmă, viaţa fu mai tare decât moartea şi se putu 
nădăjdui că nefericita femeie va scăpa iarăşi din ghearele 
sângeroasei sale sorţi, se observă că, deşi îşi recăpăta puterile pe 
zi ce trecea, nu-şi mai recăpăta în schimb minţile. Cea mai 
măruntă aluzie la oribila tragedie o împingea până în pragul 
delirului. Sunt convins că nu exagerăm prea mult atunci când 
afirmăm că arestarea domnului Robert Darzac, care avu loc la 
castelul Glandier a doua zi după ce se descoperise cadavrul 
paznicului, adânci şi mai mult prăpastia morală în care am văzut 
pravălindu-se această splendidă inteligenţă. _ 

Domnul Robert Darzac sosi la castel către ora nouă jumătate. Il 
văzui venind în fugă prin parc, cu părul şi hainele într-un hal fără 
de hal, murdar, plin de noroi, într-o stare jalnică. Faţa-i era de-o 
paloare mortală. Împreună cu Rouletabille, stăteam sprijiniți în 
coate la una din ferestrele coridorului. Ne zări; scoase un răcnet 
deznădăjduit spre noi: 

— Am venit prea târziul!... 

Rouletabille îi strigă: 

— Trăieşte!... 

După un minut, domnul Darzac intră în camera domnişoarei 
Stangerson şi-i auzirăm, prin uşă, izbucnind în hohote de plâns. 


— Ce fatalitate! gemea lângă mine Rouletabille. Ce zei infernali 
vor fi veghind oare la nenorocirea acestei familii! Dacă n-aş fi fost 
adormit, aş fi salvat-o pe domnişoara Stangerson şi l-aş fi amuţit 
pentru totdeauna pe necunoscut... jar paznicul n-ar mai fi murit! 

— Domnul Darzac veni să ne caute. Îl năpădeau lacrimile. 
Rouletabille îi povesti tot ce se întâmplase: cum pregătise totul 
pentru salvarea amândurora, a domnişoarei Stangerson şi a lui; şi 
cum mai mult ca sigur ar fi reuşit să-i salveze, alungându-l pentru 
totdeauna, pe necunoscut, „după ce i-ar n văzut la faţă, dacă 
planul lui nu s-ar fi sfârşit atât de sângeros, din cauza narcoticului. 

— Ah! dacă aţi fi avut într-adevăr încredere în mine, spuse 
tânărul în şoaptă, dacă i-aţi fi spus şi domnişoarei Stangerson să 
aibă încredere în mine!... Dar aici fiecare se fereşte de celălalt... 
fiica se fereşte de tată... logodnica se fereşte ue logodnic... în timp 
ce dumneata îmi cereai să fac tot ce-mi stă în putinţă să împiedic 
venirea asasinului, domnişoara Stangerson se străduia din 
răsputeri să fie asasinata! ŞI am sosit prea târziu... pe jumătate 
adormit... abia târându-mă în odaia unde doar la vederea 
nefericitei scăldate în sânge m-am trezit de-a binelea... 

La rugămintea domnului Darzac, Rouletabille povesti scena. 
Rezemându-se de pereţi să nu cadă, în timp ce noi alergam după 
asasin în vestibul şi prin curtea de onoare, el se îndreptase spre 
camera victimei... Uşile anticamerei sunt deschise: intră înăuntru; 
domnişoara Stangerson zace neînsufleţită, pe jumătate prăvălită 
pe birou, cu ochii închişi: capotul e înroşit da sângele ce-i curge în 
valuri din piept. Lui Rouletabille i se pare, fiind încă sub influenţa 
narcoticului, că se află în plin coşmar. Ca un automat, se 
reîntoarce în coridor, deschide o fereastră, ne anunţă crima 
strigând, ne ordona să tragem şi se întoarce în odaie. Traversează 
imediat buduarul pustiu, intră în salonul a cărui uşă rămăsese 
întredeschisă, îl zgâlţâie pe domnul Stangerson pe canapeaua 
unde se culcase şi-l trezeşte, aşa cum îl trezisem şi eu pe 
Rouletabille, cu câteva momente mai înainte. Domnul Stangerson 
se deşteaptă cu privirea buimacă, se lasă târât de Rouletabille 
până în cameră, îşi zăreşte fata şi sloboade un strigăt sfârşietor... 
Ah! s-a trezit! s-a trezit!... Acum, unindu-şi amândoi puterile 
şovăitoare, duc trupul victimei pe pat... 

Apoi, Rouletabille vrea să vină la noi, să afle... „să afle“... însă 
înainte de-a pleca din cameră, se opreşte lângă birou... Pe jos se 
află un pachet... uriaş... un balot... Ce-i cu pachetul ăsta aici, lângă 
birou?... Acoperământul de pânză cu care a fost împachetat e 
desfăcut... Rouletabille se pleacă deasupra... Hârtii... hârtii... 

fotografii... Citeşte: „Un nou electroscop condensator diferenţial... 
Proprietăţile fundamentale ale substanţei intermediare între 
materia ponderabilă şi, eterul imponderabil.“ într-adevăr, într- 
adevăr, ce mister şi ce formidabilă ironie a soartei hotărăsc să i se 
restituie profesorului Stangerson, în ceasul în care copila îi este 
asasinată, toate hârţoagele astea inutile, „pe care o să le-arunce 
pe foc!... pe foc!... pe foc!... chiar mâine'*. 


În dimineaţa următoare acestei nopţi de pomină îl văzurăm 
făcându-şi reapariţia pe domnul de Marquet, pe grefier şi pe 
jandarmi. Am fost cu toţii interogaţi, cu excepţia domnişoarei 
Stangerson, fireşte, care era într-o stare învecinată cu coma. După 
ce ne-am pus de acord, Rouletabille şi cu mine, n-am spus decât 
atât cât am crezut de cuviinţă că trebuie să spunem. M-am ferit să 
vorbesc despre staționarea mea în cămăruţa neagră sau despre 
povestea cu narcoticul. Pe scurt, am trecut sub tăcere orice ar fi 
putut da de bănuit că ne aşteptam să se întâmple ceva şi, de 
asemenea, orice ar fi îngăduit să se creadă că domnişoara 
Stangerson „îl aştepta pe asasin“. Poate că nefericita avea să 
plătească cu viaţa taina cu care-l înconjura pe asasin... Nu era în 
căderea noastră să facem ca o astfel de jertfă să devină inutilă... 
Arthur Rance povesti la toată lumea, foarte firesc 

— Atât de firesc încât rămăsei uluit - că ultima dată îl văzuse pe 
paznic pe la unsprezece noaptea. Paznicul venise în camera lui, 
spunea el, să-i ia valiza pe care trebuia s-o ducă la gara Saint- 
Michel a doua zi de dimineaţă, la prima oră, „şi stătuseră îndelung 
la palavre despre vânătoare şi despre braconaj!” Arthur William 
Rance, într-adevăr, trebuia sa plece dimineaţa de la Glandier pe 
jos, după cum îi era obiceiul, la Sainţ-Michel; aşa că intenţionase 
să profite de-o plimbare matinală a paznicului în micul târg pentru 
a se descotorosi de bagaj. Acesta era balotul pe care-l purta „omul 
verde" când îl văzusem ieşind din odaia lui Arthur Rance. 

Cel puţin aşa fusei ispitit să cred, întrucât domnul Stangerson îi 
confirmă spusele: tot el mai adăugă că ieri seara n-avusese 
plăcerea să ia masa împreună cu prietenul lui, Arthur Rance, 
deoarece acesta-şi luase definitiv rămas bun de la el şi de la fiica 
lui, pe la orele cinci. Domnul Arthur Rance rugase să i se servească 
doar un ceai la el în cameră, deoarece se simţea puţin indispus. 

Bemier, portarul, la indicaţiile lui Rouletabille, relată că fusese 

convocat chiar de către paznic să pornească împreună în noaptea 
respectivă la vânătoare de braconieri (paznicul nu-l mai putea 
contrazice), că îşi dăduseră amândoi întâlnire în apropierea 
sţejărişului şi, văzând că paznicul nu mai venea, el, Bernier, 
pornise în întâmpinarea lui... când ajunsese în dreptul donjonului, 
intrând prin uşa curţii de onoare, zărise un individ fugind din toate 
puterile în partea opusă, către capătul aripii din dreapta a 
castelului; în aceeaşi clipă se auziseră focuri de revolver pe urmele 
fugarului; Rouletabille se ivise la fereastra coridorului; îl zărise, pe 
el, pe Bernier, îl recunoscuse, îl văzuse cu puşca şi-i poruncise să 
tragă. Bernier slobozise împuşcătura din arma pe care-o avea gata 
de tragere... şi fusese convins că-l nimerise pe fugar! chiar crezuse 
că-l omorâse, şi-această credinţă durase până în clipa când 
Rouletabille, dezgolind trupul prăbuşit în urma împuşcăturii, îi 
adusese la cunoştinţă că individul „fusese ucis cu lovituri de cuţit“; 
că, de altminteri, nu ştia ce să mai creadă dintr-o asemenea 
fantasmagorie. De vreme ce cadavrul găsit nu era al fugarului în 
care trăseserăm cu toţii, însemna că fugarul trebuia să fie ascuns 
pe undeva. Or, în curticica în care stăteam cu toţii, strânşi în jurul 
cadavrului, „nu mai era loc pentru un alt trup mort sau viu” fără ca 
noi să-l fi putut vedea! 

Acestea au fost vorbele lui moş Bernier. Dar judecătorul de 
instrucţie îi răspunse că în timpul când eram în curticică trebuie să 
fi fost întuneric bezna, de vreme ce nu putusem desluşi figura 
paznicului şi fusese nevoie să-l transportam în vestibul ca să-l 
putem recunoaşte... La care moş Bernier îi întoarse vorba, 
spunând că atât de neîncăpătoare era cărticica încât, dacă nu 
avusesem cum să vedem un „alt trup mort sau viu”, ar fi trebuit, 
cel puţin, să dăm peste el călcându-l în picioare. La urma urmei, în 
curtea aceea mică eram cinci inşi, fără să mai punem la socoteală 
cadavrul. Era într-adevăr ceva ciudat să ne fi putut scăpa din 
vedere vreun alt trup... Singura uşă care dădea în curticică era uşa 
de la odaia paznicului, iar ea era încuiată. Se găsise cheia în 
buzunarul paznicului... 

Totuşi, judecătorul de instrucţie nu acordă cine ştie ce atenţie 
raţionamentului lui Bernier, întrucât, deşi la prima vedere părea 
logic, lăsa să se înţeleagă că fusese împuşcat, cu arme de foc, un 
om care până la urmă murise din cauza unor lovituri de cuţit. Şi fu 
limpede ca ziua, pentru toată lumea, că magistratul era convins că 
„fugarul” ne scăpase din mână şi că dăduse peste un cadavru care 
n-avea nimic, nici în clin nici în mânecă, cu „cazul nostru”. După 

părerea lui, cadavrul paznicului era alt caz. Voi să-şi susţină 
această părere fără să mai zăbovească, şi probabil că „noul caz“ 
corespundea într-atât părerilor pe care şi le făcuse de vreo câteva 
zile încoace despre năravurile paznicului, despre legăturile lui 
sentimentale, despre recenta intrigă amoroasă pe care-o întreținea 
cu nevasta proprietarului hanului „Donjon“ şi, de asemenea, îi 
confirma într-atâta rapoartele ce i se prezentaseră în privinţa 
amenințărilor cu moartea, strigate-n gura mare de moş Mathieu la 
adresa paznicului, încât pe la unu după-amiază moş Mathieu fu 
arestat şi condus sub escortă întărită la Corbeil, cu toate gemetele 
lui de reumatic şi în ciuda protestelor neveste-sii. Totuşi nu se 
descoperise nimic compromiţător la el; dar vorbele spuse, chiar în 
ajun, unor căruţaşi, care le repetaseră, îl compromiseseră şi mai 
mult decât dacă s-ar fi găsit în salteaua lui de paie cuțitul cu care-i 
omorâse pe „omul verde”. 

Stăteam acolo cu toţii, ameţiţi de atâtea evenimente, pe cât de 
teribile pe atât de inexplicabile, când... ca să pună capac la toate, 
îl văzurăm pe Frederic Larsan revenind la castel împreună cu un 
funcţionar de la căile ferate, după ce acum câtva timp plecase de 
aici în urma unei întrevederi pe care o avusese cu judecătorul de 
instrucţie. 

Eram atunci în vestibul cu Arthur Rance, discutând despre 
vinovăția sau nevinovăția lui moş Mathieu (de fapt, discutam 
numai eu şi Arthur Rance, deoarece Rouletabille părea plecat spre 
cine ştie ce visări îndepărtate şi nu acorda nicio atenţie celor 
discutate de noi). Judecătorul de instrucţie şi grefierul erau în 
salonaşul verde, acolo unde ne introdusese Robert Darzac când 
venisem pentru întâia oară la Glandier. Moş Jacques, care fusese 
chemat de judecător, tocmai intra în salonaş; domnul Robert 
Darzac era sus, în camera domnişoarei Stangerson, cu domnul 
Stangerson şi cu doctorii. Frederic Larsan intră în vestibul cu 
funcţionarul de la căile ferate. Rouletabille şi cu mine îl 
recunoscurăm imediat pe funcţionar după bărbuţa lui bălaie: „la te 
uită! funcţionarul de la Epinay-sur-Orge!“ exclamai eu şi privii la 
Frederic Latsan, care răspunse zâmbitor: „Da, da, aveţi dreptate, e 
funcţionarul de la Epinay-sur-Orge“. După care Fred cecu 
jandarmului care stătea de pază la uşa salonului să fie primit de 
judecătorul de instrucţie. Moş Jacques ieşi îndată din cameră, iar 
Frederic Larsan şi funcţionarul fură poftiţi înăuntru. Se scurseră 
câteva minute, poate vreo zece. Rouletabille arăta foarte 
nerăbdător. Uşa salonului se deschise din nou; jandarmul, chemat 

de judecătorul de instrucţie, intră în salon, ieşi iarăşi, urcă treptele 
scării şi le cobori din nou. Deschise atunci uşa salonului şi, fără s-o 
mai închidă, îi spuse judecătorului de instrucţie: 

— Domnule judecător, domnul Robert Darzac nu vrea să vină 
jos! 

— Cum nu vrea?... exclamă domnul de Marquet. 

— Nu! spune că n-o poate părăsi pe domnişoara Stangerson în 
starea în care se află... 

— Bine, spuse domnul de Marquet; dacă nu vine el la noi, o să 
ne ducem noi la el... 

Domnul de Marquet împreună cu jandarmul urcară pe scară la 
etaj; judecătorul de instrucţie făcu semn lui Frederic Larsan şi 
funcţionarului de la căile ferate să-i urmeze. Insoţindu-l pe 
Rouletabille, noi încheiam coloana de marş. 

In această formaţie am ajuns în coridor, în faţa uşii de la 
anticamera domnişoarei Stangerson. Domnul de Marquet bătu la 
uşă. Veni o cameristă. Era Sylvie, o slujnicuţă măruntă de Statură, 
al cărei păr de-un blond searbăd se răsfira dezordonat peste faţa 
ei înlemnită de spaimă. 

— Domnul Stangerson e aici? întrebă judecătorul de instrucţie. 

— Da, domnule. 

— Spune-i că vreau să-i vorbesc. 

Sylvie se duse să-l cheme pe domnul Stangerson. 

Savantul veni la noi: plângea; îţi făcea milă să-l priveşti. 

— Ce mai vreţi de la mine? îl întrebă el pe judecător. N-aţi putea 
oare, domnule, să mă lăsaţi puţin în pace în asemenea clipe? 

— Domnule, spuse judecătorul, e absolut necesar să stau 
imediat de vorbă cu domnul Robert Darzac. Nu l-aţi putea 
determina să părăsească odaia domnişoarei Stangerson? In caz 
contrar, mă voi vedea silit să intru cu forţa înăuntru, cu întreg 
aparatul justiţiei. 

Profesorul nu răspunse; privi la judecător, la jandarm şi la toţi 
cei ce-l însoțeau, aşa cum îşi priveşte un condamnat călăii, şi intră 
în cameră. 

Imediat veni domnul Robert Darzac. Era nespus de palid şi 
foarte abătut; însă când nenorocitul de el îl văzu în spatele lui 
Frederic Larsan pe funcţionarul de la căile ferate, faţa i se răvăşi şi 
mai mult; privirea i se arătă speriată de moarte şi nu-şi putu reţine 
un geamăt înăbuşit. 

Remarcasem cu toţii tragica schimbare la faţă a îndureratei 
fizionomii. Nu ne puturăm reţine o exclamaţie de milă. Presimţeam 

că în această clipă avea să se petreacă ceva definitiv, care va 
hotări pieirea domnului Robert Darzac. Numai Frederic Larsan 
arăta radios şi se gudura ca un câine de vânătoare care până la 
urmă izbutise să-şi înşface prada. 

Domnul de Marquet spuse, arătându-i domnului Darzac pe 
tânărul funciţonar cu bărbuţa bălaie: 

— Îl recunoaşteţi pe acest domn? 

— Îl recunosc, spuse Robert Darzac cu o voce pe care zadarnic 
se străduia s-o facă să nu tremure. E funcţionarul de la Orleans, 
din gara Epinay-sur-Orge. 

— Tânărul afirmă, continuă domnul de Marquet, că v-a zărit 
coborând din tren la Epinay... 

— Astă-noapte, termină fraza domnul Darzac, la zece şi 
jumătate... e adevărat!... 

Se făcu tăcere... 

— Domnule Darzac, reluă judecătorul de instrucţie, pe un ton 
pătruns de-o cumplită emoție... Domnule Darzac, ce făceaţi astă- 
noapte la Epinay-sur-Orge, la numai câţiva kilometri de locul unde 
domnişoara Stangerson avea să fie asasinată?... 

Domnul Darzac tăcu mâlc. Îşi ţinea capul sus, însă îşi închisese 
ochii, fie pentru că voia să-şi ascundă durerea, fie pentru că se 
temea ca nu cumva să i se citească în priviri cine ştie ce fărâmă 
din taina lui. 

— Domnule Darzac, insistă domnul de Marquet... puteţi să 
spuneţi ce-aţi făcut astă-noapte? 

Domnul Darzac îşi redeschise ochii. Părea că-şi recăpătase toată 
stăpânirea de sine. 

— Nu, domnule!... 

— Vă rog să mai reflectaţi, domnule, altminteri voi fi nevoit să 
va rețin la dispoziţia mea, dacă stăruiţi în ciudatul dumneavoastră 
refuz. 

— Refuz... 

— Domnule Darzac! În numele legii, vă declar arestat!... 

Nici n-apucase judecătorul să pronunţe aceste cuvinte, că-l 
văzui pe Rouletabille făcând o mişcare bruscă în direcţia domnului 
Darzac. Cu siguranţă că voia să vorbească, însă acesta, cu un 
gest, îi impuse tăcerea... De altfel, jandarmul pornise să se apropie 
de  arestatul lui... în această clipă răsună o chemare 
deznădăjduită: 

— Robert!... Robert!... 

Recunoscurăm glasul domnişoarei Stangerson şi, la auzul 

strigătului îndurerat, niciunul din noi nu-şi putu reţine înfiorarea. 
De astă dată, chiar şi Larsan se făcu alb ca varul. lar domnul 
Darzac, răspunzând chemării, se şi năpustise în odaie... 

Judecătorul, jandarmul, Larsan s-au luat cu toţii după el: 
Rouletabille şi cu mine am rămas în pragul uşii. A fost o scenă 
zguduitoare: domnişoara Stangerson, cu faţa învăluită de paloarea 
morţii, se ridicase din patul ei în capul oaselor, în pofida celor doi 
medici şi a tatălui său... îşi întinsese braţele tremurânde către 
Robert Darzac, pe care Larsan şi jandarmul puseseră mâna... Ochii 
i se deschiseseră mari... vedea... îşi dădea seama... buzele ei 
păreau că şoptesc un cuvânt... un cuvânt care se stinse mai 
înainte de-a fi fost rostit de buzele ei palide... un cuvânt pe care 
nimeni nu-l auzi... şi se prăvăli pe spate, pierzându-şi cunoştinţa... 
Darzac a fost scos de urgenţă din odaie... în aşteptarea unei 
trăsuri pe care Larsan se dusese s-o caute, ne-am oprit în vestibul. 
Eram cu toţii tulburaţi la culme. Domnul de Marquet avea lacrimi 
în ochi. Rouletabille profită de acest moment de înduioşare 
generală ca să-i spună domnului Darzac: 

— Dumneavoastră nu vreţi să vă apăraţi? 

— Nu, răspunse arestatul. 

— Am să vă iau eu apărarea, domnule... 

— N-ai să poţi, afirmă nefericitul, cu un biet zâmbet... Ce n-am 
izbutit noi amândoi, domnişoara Stangerson şi cu mine, n-ai să 
reuşeşti dumneata! 

— Ba da, am să reuşesc. 

Şi glasul lui Rouletabille suna ciudat de liniştit şi încrezător. 
Spuse mai departe: 

— Am să reuşesc, domnule Robert Darzac, pentru că ştiu mai 
mult decât dumneata! 

— Haida de! murmură Darzac, aproape mânios. 

— Oh, fiţi liniştit, n-am să ştiu decât atât cât va fi util pentru a 
vă salva!... 

— Nu trebuie ştiut nimic, tinere... dacă vrei sa te bucuri de 
recunoştinţa mea. 

Rouletabille dădu din cap. Se apropie şi mai mult de Darzac: 

— Ascultaţi ce-am vă spun, zise el pe şoptite... şi cele spuse să 
vă inspire încredere! Dumneavoastră, dumneavoastră cunoaşteţi 
numai numele asasinului; domnişoara Staneerson, ea cunoaşte 
numai jumatate din asasin, însă eu, eu cunosc amândouă 
jumătățile lui; cunosc asasinul pe de-a întregul!... 

Robert Darzac deschise nişte ochi care lăsau să se-nţeleagă că 

nu pricepea o boabă din cele spuse de Rouletabille. În răstimp 
sosise şi trăsura mânată de Frederic Larsan. Darzac fu urcat în 
trăsură împreună cu jandarmul. Larsan ramase pe capră. Îl luau pe 
arestat cu ei, la Corbeil. 

XXV 


Rouletabille 
pleacă în călătorie 


Rouletabille şi cu mine plecarăm împreună de la Glandier chiar 
în aceeaşi seară. Eram foarte bucuroşi din această pricină: castelul 
Glandier n-avea ce să ne mai spună; nimic care să merite 
prelungirea rămânem noastre. Îi spusei că renunţasem la 
dezlegarea atâtor mistere, iar Rouletabille, bătându-mă prietenos 
pe umăr, îmi destăinui că nu mai era nimic de aflat la Glandier, 
deoarece castelul îi dezvăluise tot ce se putea afla. Sosirăm la 
Paris pe la ora opt. Cinarăm la repezeală, şi apoi, obosiţi, ne 
despărţirăm, dându-ne întâlnire la mine a doua zi de dimineaţă. 

La ora stabilită, Rouletabille intra la mine în cameră. Era 
îmbrăcat într-un costum în carouri, din stofă englezească, purta un 
ulster pe braţ, o şapcă pe cap şi o valiză în mână. Îmi aduse la 
cunoştinţă că pleca la drum. 

— Cât timp ai să lipseşti? îl întrebai eu. 

— O lună sau două, spuse el, depinde... 

Nu îndrăznii să-l mai întreb... 

— Ştii, îmi spuse el, ce cuvânt rostea ieri domnişoara 
Sţangerson, mai înainte de a-şi pierde cunoştinţa... privindu-l pe 
domnul Robert Darzac?... 

— Nu, nimeni nu l-a putut auzi... 

Ba da! replică Rouletabille, eu! îi spunea: „Vorbeşte!” 

— Şi domnul Darzac o să vorbească? 

— Niciodată! 

Aş fi dorit să mai prelungesc convorbirea noastră, dar îmi 
strânse bărbăteşte mâna şi-mi ură sănătate, aşa că n-am mai 
reuşit decât să-l întreb: 

— Nu ţi-e teamă că în timpul absenței tale se vor comite noi 
atentate?... 

— Nu mai mă tem de nimic în această privinţă, zise el din clipa 
în care domnul Darzac se află în închisoare. 

După ce spuse aceste cuvinte ciudate, plecă. N-aveam să-l mai 
revăd decât la tribunal, în timpul procesului Darzac, când avea să 
se prezinte la bară, „să explice ceea ce nu se poate explica”. 

XXVI 


În care Joseph Rouletabille 
e aşteptat cu nerăbdare 


La 15 ianuarie următor, adică la două luni şi jumătata după 
tragicele evenimente pe care vi le-am relatat, L'Epogue publica, 
pe prima coloană din pagina întâi a ziarului, următorul articol 
senzaţional: 


„Curtea cu juri din Seine-et-Oise este convocată să judece astăzi 
unul din cele mai misterioase procese din analele judiciare. 
Niciodată un proces n-a prezentat atâtea enigme obscure, 
incomprehensibile, inexplicabile. Şi totuşi acuzarea n-a ezitat să 
aducă în faţa Curţii cu juri un om respectat, stimat, iubit de toţi cei 
care-l cunosc, un tânăr savant, speranţă a ştiinţei franceze, a cărui 
întreagă viaţă n-a fost decât muncă şi cinste. Când Parisul a aflat 
de arestarea domnului Robert Darzac, un strigăt de protest unanim 
a răsunat de pretutindeni. Toată Sorbona, simțindu-se dezonorată 
de gestul nemaiauzit al judecătorului de instrucţie, şi-a proclamat 
încrederea în nevinovăția logodnicului domnişoarei Sţangerson. 
Chiar domnul Stangerson susţine sus şi tare că justiţia a pornit-o 
pe-o cale greşită şi nu mai prezintă nici o îndoiala pentru nimeni 
faptul că, dacă victima ar putea vorbi, ar veni să solicite celor 
doisprezece juraţi din Seine-et-Oise pe omul pe care şi-i dorea ca 
soţ şi pe care acuzarea vrea să-l trimită, la eşafod. Trebuie să 
sperăm că într-o bună zi domnişoara Stangerson îşi va recăpăta 
raţiunea, care deocamdata i s-a rătăcit în înspăimântătorul mister 
de la Glandier. Vreţi să-şi piardă din nou minţile când va afla că 
omul pe care-l iubeşte a murit de mâna călăului? Aceasta întrebare 
se adresează juraţilor cu care chiar astăzi ne propunem să stăm de 
vorbă. 

Intr-adevăr, suntem decişi să nu-i lasam pe cei doisprezece 
oameni cumsecade să comită o îngrozitoare eroare judiciară. 
Bineînţeles, coincidenţe teribile, urme acuzatoare, o tăcere 
inexplicabilă din partea acuzatului, o enigmatică utilizare a 
timpului, absenţa oricărui alibi, numai ele au putut determina 
convingerea procuraturii, care, «după ce a cautat zadarnic 
adevărul în altă parte», s-a hotărât să-l găsească aici. In aparenţa, 

punctele de acuzare sunt atât de copleşitoare pentru domnul 
Robert Darzac încât e necesar să găsim o justificare chiar unui 
poliţist atât de priceput, atât de inteligent şi, în general, atât de 
norocos cum e domnul Frederic Larsan, pentru faptul ca s-a lasat 
orbit de ele. Până acum totul îl acuză pe domnul Robert Darzac în 
faţa instrucției; astăzi îl vom apăra noi în faţa juraţilor; şi vom 
aduce la bară asemenea clarificări încât misterul deja Glandier să 
fie în întregime limpede ca ziua. «Deoarece suntem în posesia 
adevărului.» 

Dacă n-am spus nimic până acum, aceasta se datorează, fără 
îndoiala, faptului ca o cereau chiar interesele cauzei pe care voim 
s-o apărăm. Cititorii noştri n-au uitat senzaţionalele anchete 
anonime pe care le-am publicat despre «Piciorul stâng din strada 
Oberkampf», despre faimosul furt de la «Creditul universal» şi 
despre afacerea «Lingourilor de aur de la Monetărie». Ele ne-au 
îngăduit să prevedem adevărul chiar mai mainte ca admirabila 
ingeniozitate a unui Frederic Larsan să-l dezvăluiasca în întregime. 
Anchetele erau conduse de cel mai tânăr redactor al nostru, un 
adolescent de optsprezece ani, Joseph Rouletabille, care mâine va 
fi celebru. Când a izbucnit afacerea de la Glandier, tânărul nostru 
reporter s-a deplasat la faţa locului, a forţat toate uşile şi s-a 
instalat în castelul de unde fuseseră îndepărtați toţi reprezentanţii 
presei. A căutat să descopere adevărul, alături de Frederic Larsan; 
şi-a dat îngrozit seama de eroarea în care se rătăcea întreg geniul 
celebrului poliţist; zadarnic a încercat să-l convingă să părăsească 
falsa pistă pe care se angajase: marele Fred n-a acceptat cu nici 
un preţ să consimtă a primi lecţii de la tânărul ziarist. Am văzut 
unde l-a dus pe domnul Robert Darzac această atitudine a 
poliţistului. 

Trebuie ca Franţa să afle, lumea întreagă trebuie să afle ca, în 
chiar seara arestării domnului Robert Darzac, tânărul Joseph 
Rouletabille pătrundea în biroul directorului nostru şi-i spunea: 
«Plec la drum. N-aş putea să vă spun cât timp am să lipsesc; poate 
o lună, două, trei... poate n-am să mai revin niciodată... Vă las o 
scrisoare. lat-o!... Dacă nu mă întorc până în ziua în care domnul 
Darzac va compare în faţa Curţii cu juri, să deschideţi scrisoarea în 
plină şedinţă, după ascultarea martorilor. În această privinţă 
înţelegeţi-vă cu avocatul domnului Robert Darzac. Domnul Robert 
Darzac e nevinovat. In scrisoare se află numele asasinului. Nu 
afirm că se află şi dovezile, căci dovezile abia acum am să le caut, 
ci explicarea de necombătut a culpabilităţii lui.» Şi redactorul 

nostru a plecat. Timp îndelungat n-am avut nicio veste de la el, 
însă un necunoscut s-a prezentat la directorul nostru, acum opt 
zile, ca să-i comunice: «Acţionaţi conform instrucţiunilor lui Joseph 
Rouletabille, în caz de necesitate; în scrisoare se află adevărul». 
Necunoscutul n-a vrut să-şi dea numele. 

Astăzi, 15 ianuarie, ne aflăm în marea zi a procesului din faţa 
Curţii cu juri; Joseph Rouletabille nu s-a întors; poate că nu-l vom 
mai revedea niciodată. Presa îşi are şi ea eroii ei, victime ale 
datoriei: datoria profesiei este prima din toate îndatoririle. Poate 
că la această oră a căzut la datorie! Vom şti să-l răzbunăm. Astăzi 
după-amiază directorul nostru va fi la tribunalul din Versailles cu 
scrisoarea: Scrisoarea în care se află numele asasinului!“ 


În fruntea articolului fusese paginat portretul lui Rouletabille. 


* 


Cu siguranţă că parizienii care s-au dus în acea zi la Versailles 
pentru procesul aşa-zis al „Misterului Camerei Galbene“ n-au uitat 
îmbulzeala de necrezut a mulţimii _ care se îmbrâncea în gara 
Saint-Lazare. In trenuri nu se mai găseau locuri şi a fost nevoie să 
se improvizeze garnituri suplimentare. Articolul din L'Epoque 
scosese toată lumea din minţi „întărâtase curiozitatea tuturor, 
aţâţase până la paroxism patima discuţiilor. În discuţiile dintre 
partizanii lui Joseph Rouletabille şi susţinătorii fanatici ai lui 
Frederic Larsan s-a ajuns până la pumni, căci, lucru foarte ciudat, 
febra care-i cuprinsese pe aceşti oameni se datora în mai mica 
măsură faptului că un nevinovat putea fi condamnat la moarte 
decât interesului pe care-l acordau propriei lor explicaţii la 
„misterul Camerei Galbene“. Fiecare îşi avea părerile lui şi le 
considera valabile. Toţi cei care explicau crima în acelaşi fel ca 
Frederic Larsan nu admiteau cu niciun preţ să fie pusă la îndoială 
perspicacitatea acestui poliţist atât de popular; şi toţi ceilalţi, care 
aveau altă părere decât a lui Frederic Larsan, fireşte că aveau 
pretenţia să fie valabilă numai părerea lui Joseph Rouletabille, pe 
care încă n-o cunoşteau. Cu numărul din L'Epogue în mână, 
„Larsan-ii“ şi „Rouletabille-ii“ se luară la harţă, se dondăniră până 
pe scările tribunalului din Versailles, până şi în sala de judecată. Se 
organizase un serviciu de ordine special. Mulțimea fără număr, 
care nu avu posibilitatea să pătrundă în tribunal, însetată de ştiri, 
luând de bune zvonurile cele mai fantastice, stătu până seara 

târziu în preajma clădirii monumentale, păzite cu destulă greutate 
de armată şi de poliţie. La un moment dat, circulă zvonul că însuşi 
domnul Stangerson fusese arestat în plină şedinţă, deoarece 
singur recunoscuse că era asasinul fiicei lui... Era o adevărată 
nebunie. Aţâţarea ajunsese la culme. Şi toată lumea continua să-l 
aştepte pe Rouletabille. Se găsiră şi oameni care aveau pretenţia 
că-l cunosc şi că l-au recunoscut; şi în momentul în care un tânăr 
înarmat cu un permis de intrare străbătu spaţiul liber care separa 
mulţimea de clădirea tribunalului se produse o adevărată 
învălmăşeală. Oamenii se striveau între ei. Se striga: „Rouletabille! 
lată-l pe Rouletabille!“ Martori, semănând mai mult sau mai puţin 
nebulos cu portretul publicat în L'Epogve, fură şi ei primiţi cu 
urale. Sosirea directorului lui L'Epoque fu iarăşi un semnal pentru 
dezlănţuirea unor manifestații. Unii aplaudară, alţii porniră să 
fluiere. In mulţime se afla şi o droaie de femei. 


x 


În sala de şedinţe a tribunalului procesul se desfăşura sub 
preşedinţia domnului de Rocoux, un magistrat plin de toate 
prejudecățile oamenilor în robă, însă cu desăvârşire cinstit. Se 
făcuse apelul martorilor. Eram şi eu, fireşte, printre ei, la fel cu toți 
cei care, mai mult sau mai puţin îndeaproape, veniseră în contact 
cu misterele de la Glandier: domnul Stangerson, îmbătrânit cu 
zece ani, arăta de nerecunoscut, Larsan, domnul Arthur W. Rance, 
cu faţa lui tot atât de congestionată, moş Jacques, moş Mathieu cu 
cătuşele la mâini între doi jandarmi, doamna Mathieu, plânsă 
toată, familia Bernier, cele două îngrijitoare, majordomul, toţi 
servitorii de la castel, funcţionarul de la oficiul poştal 40, 
funcţionarul de la căile ferate din Epinay, câţiva prieteni de-ai 
domnului şi domnişoarei Stangerson şi toţi martorii care depuneau 
în favoarea domnului Robert Darzac. Am avut norocul să fiu 
ascultat printre primii maitori, aşa că mi s-a îngăduit să asist la 
aproape întreaga desfăşurare a procesului. 

Nu mai e nevoie să spun că lumea era literalmente strivită în 
sala de şedinţe. Avocaţii ajunseseră să stea până şi pe treptele 
„Curţii“; şi, în spatele magistraţilor în robe roşii, se aflau 
reprezentanţii tuturor procuraturilor din împrejurimi. Domnul 
Robert Darzac îşi făcu apariţia pe banca acuzaților, între jandarmi, 
atât de liniştit, puternic şi chipeş încât fu întâmpină! mai mult de- 
un murmur de admiraţie decât de compasiune. Salută îndată, 

înclinându-se spre avocatul lui, maestrul Henri-Robert, care, 
asistat de primul lui secretar, maestrul Andre Hesse, pe atunci 
debutant în barou, pornise să răsfoiască dosarul. 

Multă lume se aştepta ca domnul Stangerson să meargă să dea 
mâna cu acuzatul; dar începu apelul martorilor, după care aceştia 
părăsiră cu toţii sala, fără ca senzaţionala demonstraţie să mai 
aibă loc. În timp ce juraţii îşi ocupau locurile, se observă că păreau 
foarte interesaţi de un rapid schimb de cuvinte ce avea loc între 
maestrul Henri-Robert şi directorul lui L'Epogue. După aceea, 
directorul se duse să-şi ocupe locul în primele rânduri rezervate 
publicului. Au fost unii care arătau nedumeriţi că nu i-a urmat pe 
martori în sala ce le fusese atribuită. 

Citirea actului de acuzare se desfăşura, aproape ca întotdeauna, 
fără niciun incident. N-am sa relatez aici îndelungatul interogatoriu 
la care fu supus domnul Darzac. Răspunse în felul cel mai firesc şi 
totodată cel mai misterios. „Tot ce-i stătu în putinţă să dezvăluie“ 
păru natural, tot ce trecu sub tăcere păru să se ridice într-un chip 
groaznic împotriva-i, chiar pentru cei care îl „simțeau“ nevinovat. 
Tăcerea lui, în privinţa punctelor pe care le cunoaştem, se ridică 
împotriva sa şi era vădit că această tăcere avea să-i doboare în 
chip inevitabil. Rezistă în faţa reproşurilor adresate de preşedintele 
tribunalului şi de procuror. | se spuse că tăcerea, într-o asemenea 
împrejurare, echivala cu moartea. 

— Foarte bine, spuse el, am s-o primesc; dar sunt nevinovat! 

Cu abilitatea-i miraculoasă, care-l făcuse celebru, şi profitând de 
incident, maestrul Henri-Robert încercă să reliefeze măreţia de 
caracter a clientului sau prin faptul însuşi al tăceiii lui, făcând 
aluzie la îndatoririle morale pe care numai sufletele eroice sunt în 
stare să şi le impună. Eminentul avocat nu reuşi să-i convingă în 
întregime decât pe cunoscuţii domnului Darzac, ceilalţi însă 
ramaseră şovăitori. Avu loc o pauză de audienţă după care începu 
ascultarea martorilor. lar Rouletabille întârzia, mai departe, să-şi 
facă apariţia. De fiecare dată ce se deschidea o uşă, toate privirile 
se îndreptau spre ea, apoi se mutau spre directorul lui L'Epoqve, 
care stătea nemişcat, la locul lui. In sfârşit, fu observat căutându- 
se în buzunar şi „scoțând din el o scrisoare“. Gestul dădu naştere 
unui val de rumoare. 

Nu-mi stă de loc în intenţie să evoc aici toate peripeţiile 
procesului. Am reamintit de prea multe ori toate etapele enigmei 
pentru a le mai impune cititorilor o nouă repetare a evenimentelor, 
învăluite de respectivul lor mister. Vreau să ajung cât mai repede 

la momentul cu adevărat dramatic al acestei zile de pomină. El se 
petrecu în timpul când maestrul Henri-Robert punea câteva 
întrebări lui moş Mathieu, care, la bara martorilor, între cei doi 
jandarmi, se apăra de acuzaţia ca l-ar fi asasinat pe „omul verde”. 
Fu convocată nevastă-sa şi confruntată cu el. lzbucnind în hohote 
de plâns, mărturisi ca fusese „prietena paznicului”, că bărbatu-său 
avusese câteva bănuieli în această privinţă; dar afirmă din nou că 
el n-avea nici un amestec în asasinarea prietenului ei. Atunci 
maestrul Henri-Robert ceru Gurţii să binevoiască a-l asculta îndată, 
la acest punct, pe Frederic Larsan. 

Într-o scurtă convorbire pe care am avut-o cu Frédéric Larsan, în 
timpul suspendării şedinţei, declara avocatul, el mi-a dat de 
înţeles că moartea paznicului s-ar putea explica şi-n altfel decât 
prin participarea lui moş Mathieu. Ar fi interesant să ascultăm 
ipoteza lui Frederic Larsan. 

Fiederic Larsan fu introdus în sală. El motivă foarte limpede: 

— Nu văd de loc necesitatea, spuse el, să-l amestecăm pe moş 
Mathieu în toate astea. l-am spus acest lucru şi domnului de 
Marquet, însă amenințările ucigaşe ale acestui om au trezit, 
bineînţeles, bănuiala în gândul domnului judecător de instrucţie. 
După părerea mea, asasinarea domnişoarei Stangerson şi 
asasinarea paznicului „sunt părţi componente ale aceluiaşi caz. S- 
a tras asupra asasinului domnişoarei Stangerson în timpul fugii lui 
prin curtea de onoare; s-a crezut c-a fost nimerit, s-a crezut c-a 
fost ucis; în realitate, în momentul când dispărea după aripa din 
dreapta a castelului, el doar se poticnise. Acolo asasinul a dat 
peste paznicul care, fără îndoială, a vrut să i se opună. Asasinul 
mai avea în mână cuțitul cu care; o lovise pe domnişoara 
Stangerson; îl împlântă paznicului drept în inimă şi de pe urma 
loviturii paznicul a murit. Explicaţia, atât de simplă, păru cu atât 
mai plauzibilă cu cât fusese mai dinainte descoperită de 
sumedenia celor care se interesaseră de misterele de la Glandier. 
Se auzi un murmur de aprobare. 

— Şi atunci cu asasinul ce s-a întâmplat? întrebă preşedintele. 

- Bineînţeles că s-a ascuns, domnule preşedinte, în vreun 
ungher întunecat din curticică şi, după plecarea oamenilor de la 
castel, care luaseră cu ei cadavrul, a izbutit să fugă nestingherit. 

În clipa aceasta, din rândurile „publicului cu locuri în picioare“ 
răsună o voce tânără. În mijlocul nedumeririi generale, se auzi: 

— Sunt de aceeaşi părere cu Frederic Larsan în legătură cu 
lovitura de cuţit în inimă. Dar nu mai sunt de părerea lui „în 

privinţa felului în care asasinul a fugit din curticică!“ Toată lumea 
îşi întoarse privirile într-acolo; aprozii se repeziră, poruncind linişte. 
Preşedintele, enervat, întrebă cine îndrăzneşte să vorbească şi 
ordonă evacuarea imediată a intrusului; dar se auzi din nou 
aceeaşi voce strigând cât o ţinea gura: 

- Eu sunt, domnule preşedinte, eu sunt, Joseph Roule-ţ tabille! 


194 


XXVII 


În care Joseph Rouletabille 
se înfăţişează în toată strălucirea lui 


Se dezlănţui o agitaţie nemaipomenită. Se auziră ţipete de 
femei cărora le venise rău. Nu mai exista nici un respect pentru 
„maiestatea justiţiei“. Avu loc o îmbulzeală demenţială. 

Toată lumea voia sa-l vadă pe Joseph Rouletabille. Preşedintele 
ameninţa cu evacuarea sălii, dar nimeni nu-l auzea. In răstimp, 
Rouletabille sări peste balustrada care-l despărţea de publicul pe 
scaune, îşi croi drum prin straşnice lovituri de cot şi, ajungând 
lângă directorul lui, care îl îmbrăţişa cu dragoste, îi luă scrisoarea 
„sa“ din mâini, o vâri în buzunar, pătrunse în lăcaşul rezervat 
completului de judecată şi reuşi să ajungă astfel până lângă bara 
martorilor, îmbrâncit, îmbrâncind, cu faţa zâmbitoare, radiind, ca o 
isferă aprinsă, luminată şi mai mult de sclipirea inteligentă a 
ochilor lui mari şi rotunzi. Era îmbrăcat în costumul englezesc cu 


care îl văzusem în dimineaţa plecării - dar în ce hal arăta, 
Dumnezeule! — cu ulsterul pe braţ şi şapca de călătorie în mână. 
Şi spuse: 


— Vă cer iertare, domnule preşedinte, transatlanticul a întârziat! 
Sosesc din America. Sunt Joseph Rouletabille!... 

Toata lumea izbucni în râs. Era bucuroasă de sosirea 
băieţandrului. Mulțimea simţea cum i se lua o imensă greutate de 
pe conştiinţă. Respira liniştita. Exista certitudinea că tânărul 
aducea negreşit cu sine adevărul... că are să aducă la cunoştinţa 
tuturor adevărul... 

Dar preşedintele era mânios: 

— Aha! vasăzică dumneata eşti Joseph Rouletabille, relua 
preşedintele... atunci lasă, tinere, te învăţ eu pe dumneata să mai 
iei în derâdere justiţia... Până când Curtea va delibera asupra 
cazului dumitale, eşti reţinut la dispoziţia justiţiei... în virtutea 
puterilor mele discreţionare. 

— Dar, domnule preşedinte, nici eu nu doresc altceva: decât să 
fiu la dispoziţia justiţiei... de aceea am şi venit, ca să fiu la 
dispoziţia justiţiei... Dacă sosirea mea a produs oarecare 
dezordine, prezint toate scuzele mele Curţii... Vă rog să fiți 
convins, domnule preşedinte, că nimeni altcineva mai mult decât 

mine nu poarta atâta respect justiţiei... Dar am intrat şi eu cum am 
putut... 

Şi porni să râdă. Şi toată lumea râse laolaltă cu el. 

— Luaţi-l de-aici! porunci preşedintele. 

Dar maestrul Henri-Robert interveni. Începu prin a-l scuza pe 
tânărul reporter, îl înfăţişă ca pe-un ins însufleţit de cele mai alese 
sentimente, dădu de înţeles preşedintelui că nu se putea atât de 
uşor lipsi de depoziţia unui martor care dormise la Glandier în tot 
timpul săptămânii misterioase, mai ales de un martor care avea 
pretenţia că poate dovedi nevinovăția acuzatului şi comunica 
numele asasinului. 

— Ai să ne comunici numele asasinului? întrebă preşedintele, 
impresionat, dar oarecum sceptic. 

— Doar pentru asta am venit, domnule preşedinte! spuse 
Rouletabille. 

Era cât pe-aci să se aplaude din nou în sala de judecată, dar 
„sst“-urile energice ale aprozilor restabiliră liniştea. 

— Joseph Rouletabille, spuse maestrul Henri-Robert, n-a fost 
citat ca martor în mod formal, dar nădăjduiesc că, în virtutea 
puterilor sale discreţionare, domnul preşedinte va binevoi să-l 
supună interogatoriului. 

— Bine! spuse preşedintele, îi vom interoga. Dar mai întâi să 
terminăm... 

Procurorul general se ridică: 

— Poate ar fi mai bine, remarca reprezentantul acuzării, ca 
tânărul să ne spună imediat numele celui pe care-l denunţă ca 
fiind asasinul. 

Preşedintele aprobă cu o rezervă ironică: 

— Dacă domnul procuror general acordă vreo importanţă 
oarecare depoziţiei domnului Joseph Rouletabille, nu văd niciun 
inconvenient ca martorul să ne spună de îndată numele asasinului 
„său”! 

Şi o muscă s-ar fi putut auxi zburând. 

Rouletabille tăcea, privindu-l cu simpatie pe domnul Robert 
Darzac, care, pentru prima oară de la începutul dezbaterilor, 
începea să aibă o figură frământată şi plină de nelinişte. 

— Ei bine, repetă preşedintele, te ascultăm, domnule 
Rouletabille. Aşteptam numele asasinului. 

Rouletabille scotoci tacticos în buzunarul vestei, scoase un ceas 
cât o ceapă, privi ora şi spuse: 

— Domnule preşedinte, n-am să vă pot comunica numele 

asasinului decât la ora şase şi jumătate! Mai avem încă patru 
ceasuri bune în faţa noastră! 

In sală se auziră şoapte de nedumerire şi dezamăgire. Câţiva 
avocaţi afirmară cu voce tare: „îşi bate joc de noi!“ 

Preşedintele părea încântat; maeştrii Henri-Robert şi Andre 
Hesse erau stânjeniţi. 

Preşedintele spuse: 

— Gluma a durat prea mult. Poţi să te retragi în odaia martorilor, 
domnule. Eşti reţinut la dispoziţia noastră. 

Rouletabille protestă: 

— Vă asigur, domnule preşedinte, exclamă cu glasul lui strident, 
de trâmbiţă, vă asigur că, atunci când am să vă comunic numele 
asasinului, veţi înţelege de ce nu vi-l puteam spune până la ora 
şase şi jumătate! Pe cuvântul meu de onoare! Pe cuvântul lui 
Rouletabille!... Dar, până atunci, aş fi în stare totuşi să vă dau 
câteva explicaţii în privinţa asasinării paznicului. Domnul Frederic 
Larsan, care m-a văzut „lucrând“ la Glandier, v-ar putea spune cu 
câtă grijă am studiat cazul, în amănunţime. Deşi am avut cu totul 
altă părere decât a domniei-sale, pretinzând că prin arestarea 
domnului Robert Darzac aresta un nevinovat, dânsul nu va pune la 
îndoială buna mea credinţă şi nici importanţa pe care o merită 
descoperirile mele, care adeseori le-au confirmat pe ale sale! 

Frederic Larsan spuse: 

— Domnule preşedinte, ar fi interesant să-l ascultăm pe domnul 
Joseph Rouletabille; cu atât mai interesant cu cât nu are aceeaşi 
părere ca mine. 

Un murmur de aprobare întâmpină cuvintele poliţistului. Primea 
lupta ca un adevărat jucător. Se făgăduia o întrecere originală între 
două inteligenţe care se înverşunează cu atâta încăpățânare 
asupra dezlegării aceleiaşi probleme pline de tragism şi care 
ajunseseră la două rezolvări deosebite. 

Deoarece preşedintele tăcea, Frederic Lansan continuă: 

— Astfel, suntem amândoi de acord în privinţa loviturii de cuţit 
ce a fost împlântată în inima paznicului de către asasinul 
domnişoarei Stangerson; însă, deoarece nu mai suntem de acord 
în privinţa fugii asasinului „din curticică“, ar fi interesant de ştiut 
cum explică domnul Rouletabille fuga asta. 

— Bineînţeles că ar fi interesant! spuse prietenul meu. 

Toată sala porni iarăşi să râdă. Preşedintele declară imediat că, 
dacă se vor mai produce asemenea încălcări, nu va şovăi nici o 
clipă să-şi ducă la îndeplinire ameninţarea că va evacua sala. 

— Într-adevăr, termină preşedintele, nu văd ce poate stârni râsul 
într-un asemenea caz. 

— Nici eu! spuse Rouletabille. 

S-au găsit şi oameni care, înaintea mea, au reuşit să-şi ducă 
batistele la gură ca să nu pufnească în râs... 

— Haide, tinere, spuse preşedintele, ai auzit ce-a spus domnul 
Frederic Larsan. Cum a izbutit asasinul să fugă din „curticică“, 
după părerea dumitale? 


æ 


Rouletabille privi la doamna Mathieu, care îi zâmbi întristată. 

— Deoarece doamna Mathieu, spuse el, a acceptat să ne 
mărturisească interesul pe care-l nutrea pentru paznic... 

— Netrebnica! strigă moş Mathieu. 

— Evacuaţi-l pe moş Mathieu! ordonă preşedintele. 

Moş Mathieu fu scos din sală. 

Rouletabille continuă: 

— ... deoarece a făcut această destăinuire, pot într-adevăr să vă 
spun că adeseori avea convorbiri nocturne cu paznicul, la primul 
etaj al donjonului, în odaia care pe vremuri fusese capelă. 
Convorbirile au fost mai dese în ultimul timp, când moş Mathieu 
zăeea răstignit la pat de reumatismul său. O injecție cu morfină, 
administrată tocmai în acest scop, îi aducea lui moş Mathieu 
alinarea şi odihna, iar neveste-sii liniştea pentru cele câteva 
ceasuri cât era nevoită să lipsească. Doamna Mathieu venea la 
castel noaptea, înfăşurată într-un mare şal negru, care-i slujea 
pentru a-şi ascunde cât mai mult posibil identitatea şi care-o 
asemuia cu fantoma sumbră care în atâtea rânduri îi tulburase 
nopţile lui moş Jacques. Pentru a-i vesti prietenului prezenţa ei, 
doamna Mathieu adoptase miorlăitul sinistru al pisicii maicii 
Agenoux, bătrâna vrăjitoare de la Sainte-Genevi&ve-des-Bois; 
paznicul cobora de îndată din donjon şi venea să-i deschidă 
ibovnicii uşiţa secretă a intrării în castel. Când au început 
recentele lucrări de reparaţii la donjon, întâlnirile au avut loc tot în 
fosta odaie a paznicului, chiar în donjon, noua cameră ce-i fusese 
pusă la dispoziţie nenorocitului slujitor aflându-se la capătul aripii 
din dreapta a castelului şi nefiind despărțită de locuinţa 
majordomului şi de cea a bucătăresei decât printr-un perete 
extrem de subţire. Doamna Mathieu tocmai pleca de la paznic, 
lăsându-l în deplină sănătate, când se declanşa drama din 

„Curticică“. Doamna Mathieu şi paznicul, sfârşindu-şi convorbirea, 
ieşiseră împreună din donjon... Am aflat aceste amănunte, 
domnule preşedinte, abia după examinarea întreprinsă asupra 
urmelor de paşi din curtea de onoare, a doua zi dimineaţa... 
Bernier, portarul, pe care-l postasem cu puşca lui să stea de pază 
în spatele donjonului, şi căruia am să-i îngădui să vă explice chiar 
el, n-avea cum să vadă ce se petrecea în curtea de onoare. Sosise 
aici abia ceva mai târziu, atras de împuşcăturile de revolver, şi- 
atunci trase şi el, la rândul lui. Aşadar, iată-l pe paznic şi pe 
doamna Mathieu în bezna şi liniştea curţii de onoare. Işi spun 
noapte bună. Doamna Mathieu se îndreaptă spre portiţa cu grilaj a 
curţii ce rămăsese deschisă, iar el se înapoiază să se culce în 
odăiţa lui din aripa din dreapta a castelului. E în apropiere de uşă 
când răsună focurile de revolver; atunci se întoarce; îngrijorat, 
face cale întoarsă; când e aproape de colţul făcut de aripa din 
dreapta a castelului, o umbră se năpusteşte asupra lui şi-i loveşte. 
Moare. Cadavrul e ridicat imediat de oamenii care sunt convinşi că 
au pus mâna pe asasin, pe când în realitate îl transportă doar pe 
asasinat. Ce face, în răstimp doamna Mathieu? Luată pe 
neaşteptate de împuşcăturile auzite şi de năvălitorii din curte, 
caută să se facă cât mai nevăzută în noapte şi în curtea de onoare. 
Curtea fiind uriaşă, şi dânsa fiind aproape de gardul cu grilaj, 
doamna Mathieu are toate şansele să treacă neobservată. Dar nu 
„trece”. Rămase în curte şi asistă la transportarea cadavrului. Cu 
inima strânsă de-o nelinişte foarte uşor de înţeles şi îndemnată de- 
un tragic presentiment, înaintă până aproape de vestibulul 
castelului, îşi furişă privirea spre scara luminata de felinarul lui 
moş Jacqucs, unde fusese depus trupul prietenului ei; îl „văzu" şi-o 
luă la fugă. Să fi atras ea oare atenţia lui moş Jacques? Fapte că 
bătrânul se luă după fantoma neagră, care în repetate rânduri îl 
silise să petreacă câteva nopţi albe. Chiar în noaptea aceea, 
dinaintea crimei, fusese trezit de miorlăitul „Lighioanei Domnului“ 
şi zărise fantoma neagră prin fereastră... Se îmbrăcase îndată, şi 
astfel se explică de ce venise în vestibul îmbrăcat în toată regula, 
atunci când adusesem cu noi cadavrul paznicului. Deci, neîndoios 
că voise, în noaptea de-atunci, din curtea de onoare, să privească 
mai îndeaproape fantoma la faţă. O recunoscuse. Moş Jacques era 
un vechi prieten al doamnei Mathieu. Fu nevoită să-i 
mărturisească întâlnirile ei nocturne şi să-i implore s-o scoată din 
încurcătură! Starea doamnei Mathieu, care-şi văzuse prietenul 
mort, trebuie să fi fost demnă de plâns. Lui moş Jacques i se făcu 

milă de ea şi-o însoţi pe doamna Mathieu, străbătând stejarişul, în 
afara parcului, pe lângă malurile heleşteului, până la şoseaua ce 
duce la Epinay. De acolo şi până la casa ei mai avea de mers doar 
câţiva metri. Moş Jacques se înapoie la castel şi, dându-şi seama 
de importanţa judiciară pe care ar fi avut-o pentru ibovnica 
paznicului ignorarea prezenţei ei la castel în noaptea respectivă, 
încercă, atât cât îi fu cu putinţă, să ne ascundă dramaticul episod 
al unei nopţi în care mai puteau fi numărate atâtea alte drame! N- 
am mai simţit nevoia, adăugă Rouletabille, să le cer doamnei 
Mathieu şi lui moş Jacques să-mi confirme această povestire. 
„Ştiam“ prea bine că lucrurile se petrecuseră întocmai! Am să fac 
doar un apel la memoria domnului Larsan, care acum îşi poate da 
seama cum am aflat totul, întrucât mă văzuse a doua zi dimineaţă 
aplecat deasupra unei duble piste, în care puteau fi identificate, 
mergând alăturat, urmele paşilor lui moş Jacques şi celor ai 
doamnei. 

Aici, Rouletabille se întoarse spre doamna Mathieu, care stătea 
la bară, şi-o salută curtenitor. 

— urmele paşilor doamnei, explică Rouletabille, au o stranie 
asemănare cu urmele „paşilor eleganţi“ ai asasinului... 

Doamna Mathieu tresări şi-l străfulgeră cu o privire sălbatică pe 
tânărul reporter. Ce îndrăznea să spună? Ce voia sa spună cu 
asta? 

— Doamna are un picior elegant, alungit şi puţin cam mare 
pentru o femeie. E asemănător cu piciorul asasinului, cu excepţia 
vârfului mai ascuţit al încălțămintei... 

În rândurile auditorului se manifestă o oarecare frământare. 
Printr-un gest, Rouletabille ceru să se facă linişte. Într-adevăr, s-ar 
fi putut spune că de astă dată el comanda menţinerea ordinii în 
timpul şedinţei de judecată. 

— Mă grăbesc să afirm, spuse el, că faptul n-are nici o 
importanţă, iar polițistul care-şi construieşte un întreg sistem pe 
temeiul asemănării unor indicii exterioare, fără să-l învăluie într-o 
idee generală, păşeşte de-a dreptul pe drumul unei erori judiciare! 
Domnul Robert Darzac are şi el picioare asemănătoare cu ale 
asasinului şi totuşi nu el e asasinul! 

Un nou val de frământare în public. 

Preşedintele o întrebă pe doamna Mathieu: 

— Într-adevăr, aşa s-au petrecut atunci lucrurile, doamnă? 

— Da, domnule preşedinte, răspunse ea. Îți vine să crezi că 
domnul Rouletabille era în spatele nostru. 

— Deci, l-aţi văzut pe asasin fugind până la capătul aripii din 
dreapta, doamnă? 

— Da, tot aşa cum, cu un minut mai târziu, i-am văzut ducând 
cadavrul paznicului. 

— Şi asasinul, ce s-a întâmplat cu el? Eraţi singură în curtea de 
onoare şi, cu această ocazie, era foarte firesc să-l fi văzut... Ignora 
prezenţa dumneavoastră şi i se ivise cel mai prielnic prilej să poată 
fugi... 

— N-am văzut nimic, domnule preşedinte, se văită doamna 
Mathieu. În acele clipe era o noapte tare întunecată. 

— Deci, spuse preşedintele, rămâne ca domnul Rouletabille să 
ne explice felul în care a fugit asasinul. 

— Bineînţeles! replică imediat tânărul reporter, atât de sigur de 
sine încât nici preşedintele nu-şi putu reţine un zâmbet. 

Şi Rouletabille luă din nou cuvântul: 

— Era imposibil ca asasinul să poată fugi în mod normal din 
curticica în care pătrunsese fără ca noi să-l fi zărit! Dacă n-am fost 
în stare să-l vedem, în orice caz ar fi trebuit să dăm peste el! E 
vorba de-o biată curticică, o nimica toată, un petic de pământ 
împrejmuit de şanţuri şi de garduri înalte cu grilaj de fier. Asasinul 
ar fi fost nevoit să dea ori el peste noi, ori noi peste el! Curtea asta 
mică, la fel ca şi „Camera Galbena“ era cvasimaterialmente 
blocată de şanţuri, de garduri de fier şi de persoanele noastre! 

— Dacă individul pătrunsese totuşi în această îngrăditură, atunci 
spune-ne cum se face că nu l-aţi putut găsi?... A trecut o jumătate 
de oră de când vă tot întreb chestiunea asta!... 

Rouletabille îşi mai scoase o dată ceapa care-i împodobia 
buzunarul vestei; îşi aruncă asupră-i o privire liniştită şi spuse: 

— Domnule preşedinte, puteţi să mai mă întrebaţi încă trei 
ceasuri şi jumătate, n-am să vă pot răspunde în această privinţă 
decât la ora şase şi jumătate! 

De astă dată, valul de şoapte nu se mai arătă nici duşmănos, 
nici dezamăgit. Începuse să se manifeste încrederea în 
Rouletabille. „| se acorda încredere.“ Şi lumea se amuza la 
pretenţia pe care o avea de-a stabili o anumită oră preşedintelui, 
ca şi cum ar fi dat întâlnire unui prieten. 

lar preşedintele, după ce stătuse o clipă la îndoială dacă să se 
supere sau nu, hotărî că era mai bine să se amuze şi el, ca toată 
lumea, de-acest băieţandru. Rouletabille răspândea valuri de 
simpatie, iar preşedintele era de pe acum îmbibat în toată fiinţa lui 
de efluviile ei. În definitiv, Rouletabille explicase atât de limpede 

rolul doamnei Mathieu în această afacere şi lămurise atât de clar 
fiecare din mişcările ei din „noaptea de pomină“ încât domnul de 
Rocoux se vedea nevoit să-l ia aproape în serios. 
— Ei bine, domnule Rouletabille, spuse el, fie aşa cum vrei 
dumneata! Dar să nu te mai văd până la ora şase şi jumătate! 
Rouletabille îl salută pe preşedinte şi se îndrepta spre uşa 
camerei martorilor, legănându-şi capul lui cât un bostan. 


x 


Mă căută din priviri. Dar nu mă văzu. Atunci, mă desprinsei pe 
nesimţite din mijlocul mulţimii care mă înconjura de pretutindeni şi 
ieşii din sala de judecată, aproape în acelaşi timp cu Rouletabille. 
Bunul meu prieten mă întâmpină deosebit de călduros. Era 
bucuros şi pus pe vorbă. Îmi strângea mâinile plin de satisfacţie. Îi 
spusei: 

— N-am să te întreb, dragul meu prieten, ce anume te-ai dus să 
întreprinzi în America. Fără tăgadă ai să-mi răspunzi, aşa cum i-ai 
răspuns şi preşedintelui, că n-ai să-mi poţi spune până la şase şi 
jumătate... 

— Nu, dragul meu Sainclaâr, nu, dragul meu Sainclair! ţie am 
să-ţi destăinuiesc imediat ce-am căutat în America, deoarece îmi 
eşti prieten; am fost să caut numele celei de-a doua jumătăți a 
asasinului! 

— Vasăzică asta era, numele celei de-a doua jumătăţi... 

— Exact. Când am plecat ultima oară de la Glandier, cunoşteam 
cele două jumătăţi ale asasinului, precum şi numele uneia din ele. 
Ca să caut numele celeilalte jumătăţi, am plecat în America... 

Între timp, intrarăm în camera martorilor. Veniră cu toţii în 
întâmpinarea lui Rouletabille, manifestându-şi din plin încântarea. 
Reporterul li se arătă foarte prietenos, exceptându-l pe Arthur 
Rance, căruia îi demonstră o răceală făţişă. Deoarece Frederic 
Larsan intra tocmai atunci în odaie, Rouletabille se duse spre el, îi 
administra una din acele strângeri de mână al căror dureros secret 
îi era numai lui cunoscut şi de pe urma cărora te alegeai cu 
falangele zdrobite. De vreme ce-i arăta atâta simpatie, asta 
însemna că Rouletabille trebuia să fie mai mult decât convins că-l 
trăsese pe sfoară. Larsan zâmbea, sigur de sine, întrebându-l şi el, 
la rândul lui, ce căutase în America. Atunci Rouletabille, extrem de 
amabil, îl luă la braţ şi-i povesti vreo zece anecdote din timpul 
călătoriei lui. La un moment dat, se traseră deoparte, dorind 

probabil să vorbească despre probleme mai serioase. Nevrând să 
par indiscret, îi lăsai singuri. Pe de altă parte, eram foarte curios să 
mă întorc în sala de judecată, unde continua interogarea 
martorilor. Imi reluai locul şi imediat putui să-mi dau seama că 
publicul nu mai acorda decât o importanţă oarecare celor ce se 
petreceau atunci şi că aştepta nerăbdător ora şase şi jumătate. 


x 


Se făcu şase şi jumătate. Joseph Rouletabille fu iarăşi introdus în 
sala de judecată. Mi-ar fi imposibil să pot descrie tulburarea cu 
care mulţimea îl urmări din ochi până ajunse la bară. Toată lumea 
îşi ţinea răsuflarea. Domnul Robert Darzac se ridicase de pe banca 
lui. Era „palid ca un mort“. 

Preşedintele rosti cu gravitate: 

— Domnule, nu-ţi cer să depui jurământul! N-ai fost citat 
reglementar. Dar sper că nu-i nevoie să-ţi explic toată importanţa 
cuvintelor pe care ai să le pronunţi aici... 

Şi adăugă ameninţător: 

— Toată importanţa acestor cuvinte... pentru dumneata, dacă 
nu pentru ceilalţi!... 

Rouletabille, de loc emoţionat, îl privea. Şi rosti: 

— Da, dom'le! 

— Să revenim, spuse preşedintele. Vorbeam adineauri despre 
curticică folosită de asasin ca refugiu, şi dumneata ne-ai promis c- 
ai să ne comunici, la ora şase şi jumătate, cum a fugit asasinul din 
curte, precum şi numele lui. E ora şase şi treizeci şi cinci, domnule 
Rouletabille, şi încă nu ştim nimic! 

— lată cum, dom'le! începu prietenul meu în mijlocul unei linişti 
atât de solemne cum nu-mi amintesc să mai fi „văzut“ vreodată. 
Vă spuneam cât de îngrădită era curticică şi cum asasinul n-avea 
nici o posibilitate să scape din peticul de curte fără să fie observat 
de cei care porniseră în căutarea lui. Acesta-i adevărul adevărat. 
Când eram cât toții acolo, în pătratul format de curticică, asasinul 
era şi el înăuntru, împreună cu noi! 

— Şi nu l-aţi văzut!... căci aşa pretinde acuzarea... 

— Ba l-am văzut cu toţii, domnule preşedinte! exclamă 
Rouletabille. 

— Şi nu l-aţi arestat!... 

— Din cei care eram acolo numai eu ştiam cine era asasinul. ŞI 
aveam nevoie ca asasinul să nu fie arestat imediat! Şi-apoi, pe 

atunci, în afară de „raţiunea mea“, n-aveam altă dovadă! Da, 
numai raţiunea îmi dovedea că asasinul trebuia sa fie acolo şi că-l 
vedeam cu toţii! Mi-am luat răgazul necesar să pot prezenta astăzi 
în faţa Curţii cu juri, o dovadă de necombătut şi care, îmi iau 
angajamentul, să dea satisfacţie tuturor. 

— Dar vorbeşte! vorbeşte odată, domnule! Spune-ne numele 
asasinului, zise preşedintele... 

— ÎI veţi găsi printre numele celor prezenţi în curticică, replică 
Rouletabille, care, el, cel puţin, nu părea de loc grăbit... 

Lumea din sală începea să-şi piardă răbdarea... 

— Numele! Numele! murmura mulţimea... 

Rouletabille, pe un ton care ar fi meritat palme, spuse: 

— Mai las puţin să-mi tărăgănez depoziţia, dom'le preşedinte, 
deoarece am anumite motive... 

— Numele! Numele! repeta mulţimea. 

— Linişte! strigă aprodul. 

Preşedintele luă cuvântul: 

— Domnule, trebuie să ne spui imediat numele!... Printre cei 
prezenţi în curte erau: paznicul, mort. Să fie el asasinul? 

— Nu, dom'le. 

— Moş Jacques? 

— Nu, dom'le. 

— Portarul, Bernier? 

— Nu, dom'le. 

— Domnul Sainclair? 

— Nu, dom'le... 

— Domnul Arthur William Rance atunci? N-a mai rămas decât 
domnul Arthur Rance şi dumneata! Sper că nu dumneata eşti 
asasinul, nu? 

— Nu, dom'le! 

— Atunci îl acuzi pe domnul Arthur Rance? 

— Nu, dom'le! 

— Nu mai înţeleg!... Unde vrei să ajungi?... Nu mai era nimeni în 
curtea aceea mică. 

— Ba da, dom'le!... Jos în curte nu mai era nimeni, dar, sus, la 
fereastră, mai era cineva, aplecat deasupra noastră... 

— Frederic Larsan! exclamă preşedintele. 

— Frederic Larsan! răspunse cu o voce tunătoare Rouletabille. 

Şi, întorcându-se cu faţa spre publicul care şi începuse să 
protesteze, îi strigă aceste cuvinte cu o forţă de care nu l-aş fi 
crezut în stare: 

— Asasinul e Frederic Larsan! 


x 


Un vuiet de strigăte, în care se puteau desluşi buimăceala, 
consternarea, indignarea, neîncrederea şi, la unii, entuziasmul 
pentru bravul băieţandru care avusese atâta cutezanță încât să 
îndrăznească să aducă o astfel de învinuire, făcu să răsune sala. 
Preşedintele nici nu mai încercă s-o potolească; când se domoli de 
la sine, în urma „sst“-urilor energice ale celor dornici să afle cât 
mai curând şi cât mai multe, se auzi foarte limpede glasul lui 
Robert Darzac, spunând în timp ce se prăbuşea pe banca lui: 

— Este imposibil! E nebun!... 

Preşedintele: 

— Domnule, îndrăzneşti să-l acuzi pe Frederic Larsan! lată 
rezultatul unei astfel de acuzaţii!... Chiar domnul Robert Darzac te 
ia drept nebun!... Dacă nu eşti cumva nebun, atunci prezintă 
dovezile... 

— Dovezi, dom'le! Vreţi dovezi! Bine! am să vă dau o dovadă, 
una singură... rosti vocea pătrunzătoare a lui Rouletabille... Să fie 
chemat Frederic Larsan!... 

Preşedintele: 

— Aprod, cheamă-l pe Frederic Larsan. 

Aprodul dădu fuga spre uşiţă, deschise şi se făcu nevăzut... 
Uşiţă rămăsese deschisă... Toate privirile stăteau aţintite asupra 
ei. Aprodul se ivi din nou. Înaintă până în mijlocul sălii de judecată 
şi spuse: 

— Domnule preşedinte, Frederic Larsan nu mai e aici. A plecat 
pe la ora patru şi de-atunci n-a mai fost văzut. 

Rouletabille strigă triumfător: 

— Asta-i dovada mea! 

— Explicaţi-ne... Care dovadă? întrebă preşedintele. 

— Dovada mea de necombătut, spuse tânărul reporter, nu vă 
daţi seama că dovada mea de necombătut e chiar fuga lui Frederic 
Larsan? Vă jur că n-are să se mai întoarcă, gata!... Nu-l veţi mai 
revedea pe Frederic Larsan... 

Un freamăt de voci se iscă în fundul sălii. 

— Dacă n-aveai de gând să iei în derâdere justiţia, atunci de ce 
n-ai profitat de prezenţa lui Frederic Larsan alături de dumneata la 
bară, domnule, ca să-i arunci acuzaţia în faţă? Cel puţin, ar fi putut 
să-ţi răspundă!... 

— Ce-ar fi putut să-mi răspundă mai mult decât a răspuns acum, 
domnule preşedinte? Wu-mi răspunde! Şi nu-mi va răspunde 
niciodată! îl acuz pe Larsan ca e asasinul şi atunci o ia la fugă! 
Găsiţi că nu-i un răspuns?... 

— Nu vrem să credem, nu putem crede, cu nici un preţ, că 
Larsan, aşa cum spui dumneata, „a luat-o la fuga ... De ce s-o fi 
luat la fugă? Doar n-avea de unde să ştie că-l vei acuza? A. 

— Ba da, domnule, ştia, deoarece chiar eu îi adusesem la 
cunoştinţă acuzaţia, acum câteva ceasuri... 

— Cum ai putut să faci aşa ceva?... Fiind convins că Larsan e 
asasinul, îi dai posibilitatea să fugă!... 

— Da, domnule preşedinte, întocmai aşa am făcut, replică trufaş 
Rouletabille... Nu fac parte din rândul oamenilor „justiţiei“; nu sunt 
un „poliţist“, sunt doar un umil ziarist, şi meseria mea nu constă în 
arestarea oamenilor! Slujesc adevărul după cum mi-e vrerea... e 
vrerea mea... Ocrotiţi societatea dumneavoastră, ceştălalţi, cum 
vă stă-n putere, e societatea dumneavoastră... Dar nu eu am să 
fiu acela care să dea un cap pe mâna călăului!... Dacă sunteţi un 
om drept, domnule preşedinte - şi sunteţi - vă veţi da seama că 
am dreptate!... Nu v-am spus, acum câtva timp, „că veţi înţelege 
de ce nu puteam să pronunt numele asasinului mai înainte de ora 
şase şi jumătate“? Calculasem cât timp îmi trebuia să-l pot 
avertiza pe Frederic Larsan, îngăduindu-i să ia trenul de la ora 4 şi 
17 minute pentru Paris, unde îl priveşte cum are să se descurce 
pentru a se pune la adăpost... Un ceas pentru a ajunge la Paris, o 
oră şi un sfert pentru a şterge orice urmă a prezenţei lui... Toate 
calculele îmi impuneau ora şase şi jumătate... Nu-l veţi mai regăsi 
niciodată pe Frederic Larsan, declară Rouletabille, privindu-l 
insistent pe domnul Robert Darzac... E prea viclean... E un individ 
care v-a scăpat mereu din mână... Dacă e mai slab decât mine, 
adăugă Rouletabille râzând din toată inima şi râzând de unul 
singur, căci nimeni altcineva nu mai avea poftă de râs... e mai tare 
în orice caz decât toate poliţiile din lume. Omul care de patru ani 
încoace se strecurase în cadrele Sigurantei şi devenise celebru în 
rândurile ei sub numele de Frederic Larsan e mult mai celebru sub 
un alt nume, pe care de altfel îl cunoaşteţi prea bine. Frederic 
Larsan, dom'le preşedinte, e Ba//meyer! 

— Ballmeyer! exclama preşedintele. 

— Ballmeyer! spuse Robert Darzac, ridicându-se... Ballmeyer!... 
Deci era adevărat! 

— Ah! ah! dom'le Darzac, acum nu mai spui că sunt nebun!... 

Ballmeyer! Ballmeyer! Ballmeyer! în sală nu se mai auzea decât 
acest nume. Preşedintele suspendă şedinţa. 


x 


Desigur că vă întrebaţi dacă pauza şedinţei fu agitată. Publicul 
avea ce să discute. Ballmeyer! Hotărât lucru, băieţandrul era 
considerat „nemaipomenit“! Ballmeyer! Nu circulase oare un zvon 
despre moartea lui acum vreo câteva săptămâni? Deci, Ballmeyer 
scăpase de la moarte, aşa cum toată viaţa lui scăpase de 
jandarmi. Mai e nevoie să reamintesc aici marile fapte de arme ale 
lui Ballmeyer? Timp de două decenii s-a scris despre el în fruntea 
tuturor cronicilor judiciare şi a rubricilor de fapte diverse; şi, dacă 
vreunii din cititorii mei au putut uita afacerea „Camerei Galbene“, 
cu siguranţă că numele lui Ballmeyer nu le-a părăsit niciodată 
memoria. Ballmeyer era prototipul clasic al escrocului din lumea 
mare: n-a existat gentleman mai gentleman decât el; n-a existat 
prestidigitator mai dibaci în degete decât el; n-a existat „apaş“, 
cum se spune astăzi, mai îndrăzneţ şi mai teribil decât el. Primit în 
cea mai bună societate, membru al celor mai închise cercuri, 
răpise onoarea familiilor şi jefuise gologanii grangurilor cu o 
măiestrie niciodată întrecută. În anumite împrejurări grele nu 
şovăise să spintece cu cuțitul sau să izbească cu „piciorul de 
berbec“. De altminteri, niciodată nu stătea prea mult pe gânduri şi 
nici o întreprindere nu se vădea mai presus de puterile lui. Căzând 
odată în mâinile justiţiei, evadă chiar în dimineaţa procesului, 
aruncând praf de piper în ochii paznicilor care-l duceau la tribunal. 
Mai târziu se află că în seara zilei când se produsese evadarea, în 
timp ce copoii cei mai abili ai Siguranţei alergau pe urmele lui, el 
asista nepăsător, fără nici un deghizament, la o „premieră“ de la 
Théâtre Français. Apoi părăsise Franţa ca să opereze în America şi, 
într-o bună zi, poliţia din statul Ohio reuşi să-l înhaţe pe 
extraordinarul bandit; dar a doua zi evadă din nou... Ballmeyer! Ar 
fi nevoie de-o carte întreagă ca să putem vorbi aici despre 
Ballmeyer. Şi tocmai el devenise Frederic Larsan!... Şi tocmai acest 
băieţandru, Rouletabille, descoperise totul!... Şi tot acest mucos, 
care-i ştia atât de bine trecutul, trecutul lui Ballmeyer, îi îngăduia 
să mai dea o dată cu tifla societăţii, înlesnindu-i evadarea! În 
această ultimă privinţă, Rouletabille nu-mi putea decât trezi 
admiraţia, întrucât ştiam că țelul lui era slujirea până-n pânzele 
albe, a domnului Robert Darzac şi a domnişoarei Stangerson, 

descotorosindu-i de bandit, fără să-i mai îngăduie să spună o 
vorbă. 

Încă nu ne venisem bine în fire după senzaţionala descoperire şi 
nu sfârşisem de a-i auzi pe cei mai grăbiţi exclamând: „Admiţând 
că asasinul e Frederic Larsan, asta nu ne explică cum a reuşit să 
iasă din «Camera Galbenă»!...” că se reluă şedinţa. 


x 


Rouletabille fu convocat imediat la bară şi  reîncepu 
interogatoriul său, căci era vorba mai curând de-un interogatoriu 
decât de-o depoziţie. 

Preşedintele: 

— Domnule, ne-ai spus adineauri că era imposibil să se poată 
fugi din curticică. Sunt de acord cu dumneata. Inclin să admit chiar 
că, de vreme ce stătea la fereastră, aplecat deasupra 
dumneavoastră, Frederic Larsan se afla încă în curte; dar ca să fie 
la fereastră trebuia să fi plecat din curte. Deci, înseamnă că 
fugise! Cum însă? 

Rouletabille 

— Am spus că n-avea cum să fugă în „mod normal“... Aşadar 
fugise în „mod anormal“! Căci, am mai afirmat acest lucru, 
curticică era doar „cvasiînchisă“, pe când „Camera Galbenă“ era 
închisă de-a binelea. S-ar fi putut căţăra pe zid, fapt imposibil de 
realizat în „Camera Galbenă“, ar fi putut sări pe terasă, şi de acolo, 
în timp ce stăteam aplecaţi deasupra cadavrului paznicului, să 
pătrundă de pe terasă în coridor prin fereastra de deasupra 
terasei. Larsan mai avea de făcut doar un singur pas până s- 
ajungă în camera lui, să deschidă fereastra şi să vorbească cu noi. 
Pentru un acrobat de talia lui Ballmeyer aşa ceva era doar un joc 
de copil. Şi-acum, domnule preşedinte, iată şi dovada pe care vi-o 
înfăţişez. 

Rouletabille scoase din buzunarul hainei un pacheţel pe care-l 
desfăcu şi din care extrase un piron. 

— Priviţi, domnule preşedinte, aveţi aici un piron care se 
potriveşte perfect în gaura şi-acum existentă în „consola“ din 
dreapta, care susţine terasa. Larsan care prevăzuse totul şi care se 
gândise la toate posibilităţile de fugă din preajma odăii lui. 

— Lucru foarte necesar atunci când îţi cunoşti meseria - 
înfipsese mai dinainte pironul în „consolă“. Un picior pe borna de 
la colţul castelului, celălalt pe piron, o mână pe cornişa uşii de la 

odaia paznicului, cealaltă pe terasă, şi Frederic Larsan se face 
nevăzut în văzduh... cu atât mai mult cu cât e deosebit de sprinten 
şi cu cât în seara respectivă nici gând să fi fost adormit de 
narcotic, aşa cum încercase să ne facă să credem. Luasem masa 
de seară împreună cu el, domnule preşedinte, şi la desert ne-a 
jucat scena cu domnul care pică de somn, fiindcă trebuia să pară 
şi el narcotizat; ca a doua zi să nu se mai întrebe nimeni de ce 
numai eu, Joseph Rouletabille, fusesem victima unui narcotic, în 
ciuda faptului că stătusem la aceeaşi masă cu Frederic Larsan. Din 
moment ce amândoi îndurasem aceeaşi soartă, bănuielile n-ar mai 
fi căzut asupra lui, ci s-ar fi abătut în alte direcţii. Căci eu, domnule 
preşedinte, fusesem adormit cum se cuvine, temeinic şi bine, chiar 
de către Larsan, şi încă cum!... Dacă n-aş fi fost în această tristă 
situaţie, Larsan n-ar mai fi reuşit să intre, în vecii vecilor, în 
camera domnişoarei Stangerson şi nu s-ar mai fi întâmplat 
nenorocirea din acea seară!... 

Se auzi un geamăt. Era domnul Darzac care nu-şi mai putuse 
reţine îndurerata tânguire... 

— Vă daţi seama, adăugă Rouletabille, că, stând în camera de 
lângă el, l-aş fi încurcat deosebit de mult pe Larsan în noaptea 
aceea, deoarece bănuia sau cel puţin putea să bănuiască „că 
aveam să stau de veghe toată noaptea!” Fireşte, nici o clipă nu-i 
putuse trece prin cap că-l bănuiam tocmai pe el! Dar risca să-l văd 
în clipa când trebuia să iasă din odaie pentru a pătrunde în camera 
domnişoarei Stangerson. Ca să intre la domnişoara Stangerson a 
fost nevoie, în noaptea aceea, ca mai întâi s-aştepte somnul meu 
artificial, iar prietenul meu Sainclair să fie ocupat cu trezirea mea 
în odaia pe care o locuiam. După zece minute, domnişoara 
Stangerson pornea să strige sfâşiată de ghearele morţii! 

— Cum ai ajuns să-l bănuieşti, atunci, pe Frédéric Larsan? 
întreba preşedintele. 

— Imi fusese indicat de „calea cea bună a raţiunii mele”, dom'le 
preşedinte; de altminteri, fusesem cu ochii pe el; însă era o fiinţă 
nemaipomenit de dibace şi nu prevăzusem figura cu narcoticul. 
Da, da, mi-l arătase calea cea bună a raţiunii! Dar aveam nevoie 
de-o mărturie palpabilă: mai bine zis, aveam nevoie „să-l văd în 
faţa ochilor, după ce reuşisem mai întâi să-i văd pe calea raţiunii!“ 

— Ce înţelegi prin „calea cea bună a raţiunii dumitale“? 

— Ei! dom'le preşedinte, raţiunea are două căi: cea bună şi cea 
înşelătoare. Nu există decât o singură cale pe care să puteţi păşi 
cu nădejde: calea cea bună! Poate fi recunoscută prin faptul că 

nimic n-o poate abate, orice-aţi face! orice-aţi zice! A doua zi după 
evenimentele din „coridorul miraculos”, atunci când mă 
consideram cel mai de pe urmă dintre netrebnici, neînstare să-şi 
folosească cât de cât raţiunea, din cauza rătăcirilor pe căi greşite, 
când stăteam cocârjat deasupra pământului şi-mi pierdeam timpul 
cu nişte amăgitoare indicii evidente, deodată mi-am venit în fire şi- 
am pornit pe calea cea bună a raţiunii, ducându-mă în coridor. 
Ajuns acolo, mi-am dat seama că asasinul pe care-l urmărisem n- 
avusese cum să fugă, de data asta, din coridor, „nici pe cale 
normală şi nici anormală”. Atunci mi-am desenat un cerc, pornind 
pe calea cea bună a raţiunii, un cerc în care am înscris problema şi 
în jurul căruia mi-am însemnat în minte nişte litere învăpăiate: 
„întrucât asasinul nu poate fi în afara cercului, rezultă că e 
înăuntru!“ Şi-atunci cine să fie din interiorul cercului? În afară de 
asasin, care neapărat trebuia să fie acolo, pornind pe calea cea 
bună a raţiunii îl întâlnesc pe: moş Jacques, domnul Stangerson, 
Frederic Larsan şi pe mine! Deci, laolaltă, împreună cu asasinul, 
cinci persoane. Insă, în clipa când scotocesc mai bine în interiorul 
cercului, sau, dacă preferaţi, în coridor, pentru a mă exprima 
„concret “, nu dau decât de patru personaje. In felul acesta eră 
demonstrat că al cincilea n-avea cum să fugă, nu putuse evada din 
cerc! Deci, am în interiorul cercului un personaj dublu, care, în 
afara de propriul său personaj, e şi personajul asasinului!... De ce 
nu-l observasem mai devreme? Foarte simplu, pentru că 
fenomenul dublării personajului nu se înfăptuise sub ochii mei. 
Oare cu care din cele patru personaje, înscrise în cerc, reuşise 
asasinul să se dubleze fără ca eu să observ? Fără îndoială, nu cu 
persoanele care la un moment dat păruseră a fi dublate de asasin. 
Astfel i-am văzut, în acelaşi timp pe coridor, pe domnul 
Stangerson şi pe asasin, pe moş Jacques şi pe asasin, pe mine şi 
pe asasin. Prin urmare, asasinul n-avea cum să fie nici domnul 
Stangerson, nici moş Jacques, nici eu! Şi-apoi, dacă eram eu 
asasinul, aş fi ştiut-o prea bine, nu-i aşa, dom'le preşedinte?... îl 
văzusem însă, oare, în acelaşi timp, pe Frederic Larsan şi pe 
asasin? Nu!... Nu! Existau două secunde în răstimpul cărora îl 
scăpasem din vedere pe asasin, deoarece ajunsese cu dovă 
secunde înaintea domnului Stangerson, a lui moş Jacques şi a 
mea, la intersecţia celor două coridoare, aşa cum de altfel am 
notat în hârtiile mele. Cele două secunde îi fuseseră suficiente lui 
Larsan ca s-o apuce pe coridorul cotit, să-şi smulgă barba falsa 
dintr-o singura mişcare, să facă drum întors şi sa dea peste noi, ca 
210 


şi cum l-ar fi urmărit şi el pe asasin!... Ballmeyer a făcut şi altele 
mai acătării! şi vă daţi prea bine seama că pentru el era doar o 
joacă să-şi deghizeze în aşa fel înfăţişarea încât sa apară când cu o 
barbă roşcovană în faţa domnişoarei Stangerson, când în faţa 
funcţionarului de la poştă cu un colan de barbă castanie 
asemănându-l întocmai cu domnul Darzac, căruia îi jurase pieirea! 
Da, pe calea cea bună a raţiunii mele, cele două personaje, sau, 
mai bine zis, cele două jumătăţi de persoană, pe care nu le 
văzusem în acelaşi timp: Frederic Larsan şi necunoscutul după 
care fugisem... se alăturau atât de mult încât obţineam ca rezultat 
fiinţa misterioasă şi formidabilă pe care-o căutam: „asasinul“. 
Descoperirea mă zgudui. Încercai să-mi vin în fire ocupându-mă 
puţin de urmele palpabile, de indicaţiile exterioare care până 
atunci mă îndepărtaseră de adevăr şi pe care, după cum era şi 
firesc, trebuia să le „înscriu în cercul desenat de calea cea bună a 
raţiunii mele!“ Mai întâi de toate, care erau principalele indicii 
exterioare, din noaptea aceea, care-mi alungaseră ideea unui 
Frederic Larsan asasin: 

1. Faptul că mai întâi îl zărisem pe necunoscut în camera 
domnişoarei Stangerson, pentru ca apoi, dând fuga până-n odaia 
lui Frederic Larsan, să-l găsesc pe detectiv cu ochii umflaţi de 
somn; 

2. Scara; 

3. Faptul că-l lăsasem pe Frederic Larsan la extremitatea 
coridorului cotit, după ce-i spusesem că plec să dau buzna în 
camera domnişoarei Stangerson, cu intenţia să-l prind pe asasin; 
pentru ca apoi, când mă înapoiasem în camera domnişoarei 
Stangerson, necunoscutul să fie tot acolo. 

Primul indiciu exterior nu mă stingherea câtuşi de puţin. Era 
foarte posibil ca, în timp ce coboram scara, după ce apucasem să-l 
văd pe necunoscut în camera domnişoarei Stangerson, el să-şi fi 
terminat în răstimp ceea ce avusese de gând să facă acolo. Atunci, 
profitind de răgazul în timpul căruia mă înapoiam la castel, se 
înapoia şi el în camera lui Frederic Larsan, se dezbrăca de haine în 
doi timpi şi trei mişcări şi mi se înfăţişa, după ce bătusem la uşa 
lui, sub aspectul unui Frederic Larsan somnoros nevoie mare... Al 
doilea indiciu: scara, nu mă stingherea nici ea. Era de la sine 
înţeles că, dacă asasinul ar fi fost Larsan, n-ar mai fi avut nevoie 
de scară pentru a pătrunde în castel, ţinând seama de faptul că 
Larsan dormea lângă odaia mea: dar scara avea rolul să trezească 
bănuiala că asasinul venea „din exterior, element absolut necesar 

în sistemul ticluit de Larsan, care ştia că în noaptea aceea domnul 
Darzac avea să fie plecat de la castel. lar scara, în cele din urmă, i- 
ar fi putut înlesni fuga lui Larsan, în orice împrejurare. Insă cel de- 
al treilea indiciu exterior mă dezorienta cumplit. Intrucât îl lăsasem 
pe Larsan la extremitatea coridorului cotit, nu izbuteam să înţeleg 
cum de reuşise, profitând de răstimpul în care mă dusesem în 
aripa din stânga a castelului pentru a-l căuta pe domnul 
Stangerson şi pe moş Jacques, să se înapoieze în camera 
domnişoarei Stangerson! De data aceasta era o acţiune mult prea 
expusă la primejdii! Risca să fie prins... Şi el ştia prea bine acest 
lucru!... Şi chiar fusese cât pe-aci să fie prins... întrucât nu mai 
avusese răgazul să-şi reia postul, după cum desigur trăsese 
nădejde... Trebuie să fi existat un motiv foarte temeinic de fusese 
nevoiţi să se întoarcă din nou în cameră, ivit; pe neaşteptate după 
plecarea mea, altminteri nu mi-ar mai fi împrumutat revolverul lui, 
dacă n-ar fi apărut acest motiv! lar eu, când îl „trimtsesem“ pe 
moş Jacques la capătul coridorului drept, eram întru totul convins 
că Larsan stătea mai departe la postul lui din extremitatea 
coridorului cotit. Moş Jacques, căruia de altfel nu-i dădusem nici un 
amănunt în această privinţă, nu se uitase să vadă, atunci când 
trecuse pe lângă intersecţia color două coridoare îndreptându-se 
spre postul lui, dacă Larsan se găsea şi el la postul sau. Moş 
Jacques n-avea altceva în gând decât executarea cât mai grabnică 
a dispoziţiilor mele. Aşadar, care să fi fost motivul, iscat pe 
neaşteptate, ce-l îndemnase pe Larsan să se ducă a doua oară în 
camera? Care... Îmi trecu prin cap că nu putea fi vorba de altceva 
decât de cine ştie ce urmă palpabilă lăsata de el acolo şi care-l 
putea denunța! Pesemne că uitase în cameră ceva deosebit de 
important! Ce anume?... Ilzbutise oare să-l găsească?... Mi-am 
amintit de lumânarea aşezată pe parchet şi de omul care statea 
aplecat deasupră.-i... Atunci am rugat-o pe doamna Bernier, care 
se îndeletnicea cu dereticatul camerei, sa caute... şi a găsit... o 
pereche de ochelari... Ochelarii aceştia, domnule preşedinte! 

Şi Rouletabille scoase din pacheţelul lui ochelarii despre care am 
mai avut cunoştinţă... 

— Când am zărit ochelarii, am rămas cu gura căscată... Nu-l 
văzusem niciodată pe Larsan cu ochelari... Faptul că nu-i purta 
însemna că nu-i erau de trebuinţă... Şi-avea cu atât mai puţină 
nevoie de ei cu cât în anumite momente libertatea mişcărilor îi era 
deosebit de prețioasă... Ce să fie cu ochelarii?... Nu se înscriau de 
fel în cercul meu. Doar dacă n-or fi cumva ochelari de prezbit!... 

exclamai eu pe neaşteptate. Nu-l văzusem niciodată pe Larsan 
scriind, nu-l văzusem niciodată citind! Deci, nu era „exclus“ să fie 
prezbit! Fără îndoială, la Siguranţă, trebuia să se ştie că era 
prezbit, şi „dacă era...“, de bună seamă că ochelarii lui erau 
cunoscuţi... „Ochelarii prezbitului Larsan“, găsiţi în camera 
domnişoarei Stangerson, după enigma din coridorul miraculos, 
trebuie să fi avut pentru el o importanţă nemaipomenită! Numai 
astfel se putea explica întoarcerea lui în cameră!... Şi realitatea e 
că Larsan-Ballmeyer e într-adevăr prezbit, iar ochelarii care, 
„probabil“, vor fi recunoscuţi la Siguranţă să fie, fără doar şi poate, 
chiar ai lui... Acum vă daţi seama, domnule, în ce constă sistemul 
meu, continuă Rouletabille; nu le cer indiciilor exterioare să-mi 
dezvăluie neapărat adevărul; le cer doar să nu se împotrivească 
adevărului înfăţişat pe calea cea bună a raţiunii mele!... Dorind să 
mă conving definitiv de adevărul în privinţa lui Larsan, deoarece 
un Larsan-asasin constituia o excepţie meritând a fi întemeiată pe 
nişte certitudini, am comis o greşeală, încăpăţânându-mă să-l şi 
„văd la faţă“. Am fost pedepsit aşa cum mi se cuvenea! Cred că s- 
a răzbunat calea cea bună a raţiunii mele, pentru că n-am pornit 
temeinic, încrezător şi cu nădejde pe drumul arătat de ea după 
evenimentele din coridorul miraculos, pierzându-mi vremea de 
pomană, căutând fălos alte dovezi întru vinovăția lui Larsan decât 
cele oferite de ea! Şi-atunci a avut loc atacul împotriva 
domnişoarei Stangerson... 
Rouletabille se opri... îşi duse batista la nas... adânc emoţionat. 

— Dar de ce venise Larsan în cameră, ce avea de gând să facă? 
întrebă preşedintele. De ce a încercat, de două ori la rând, s-o 
asasineze pe domnişoara Stangerson? 

— Pentru că era îndrăgostit de ea, dom'le preşedinte... 

— lată, într-adevăr, un motiv... 

— Da, dom'le, un motiv decisiv. Era nebun de îndrăgostit... şi din 
această pricină, precum şi din multe altele, în stare de orice crimă. 

— Domnişoara Stangerson avea cunoştinţă de iubirea lui? 

— Da, dom'le, dar era foarte firesc să ignore că individul care-o 
urmărea atât de stăruitor era chiar Frederic Larsan... altminteri 
Frederic Larsan n-ar mai fi venit să se instaleze la castel şi, după 
„desfăşurarea evenimentelor“ din noaptea coridorului miraculos, 
n-ar mai fi intrat împreună cu noi la domnişoara Stangerson în 

cameră. Fapt e că remarcasem fereala lui când îl văzusem stând 
mereu în umbră şi ţinându-şi capul plecat... probabil că privirea-i 
căuta ochelarii pierduţi... Se vede că domnişoara Stangerson 
fusese silită să-i îndure insistenţele şi atacurile înfăptuite sub un 
alt nume şi într-o deghizare ce nouă nu ni-s cunoscute, dar care 
nu-i exclus ca dânsei să-i fi fost preabine ştiute. 

— Şi dumneavoastră, domnule Darzac? întrebă preşedintele... 
aţi avut poate prilejul s-auziţi în această privinţă confidenţele 
domnişoarei Stangerson... Cum a fost posibil ca domnişoara 
Stangerson să nu fi vorbit nimănui despre necazurile ei?... Ar fi 
putut pune justiţia pe urmele asasinului, iar pe dumneavoastră v- 
ar fi scutit, în cazul când sunteţi nevinovat, de-o acuzaţie atât de 
dureroasă! 

— Domnişoara Stangerson nu mi-a destăinuit nimic, spuse 
domnul Darzac. 

— Vi se par posibile afirmaţiile tânărului? întrebă iarăşi 
preşedintele. 

Stăpânindu-se din răsputeri, domnul Darzac răspunse: 

— Domnişoara Stangerson nu mi-a destăinuit nimic... 

— Cum îţi explici dumneata faptul, reluă preşedintele, 
întorcându-se spre Rouletabille, că în noaptea asasinării paznicului 
ucigaşul înapoiase documentele furate domnului Stangerson?... 
Cum îţi explici dumneata modul în care asasinul izbutise să 
pătrundă în camera închisă a domnişoarei Stangerson? 

— Oh! cred că-i uşor de răspuns în privinţa ultimei întrebări. 
Unui individ de calibrul lui Larsan-Ballmeyer nu-i era de loc greu 
să-şi facă rost sau să-şi meşterească singur cheile trebuincioase... 
In legătură cu furtul documentelor, „cred“ că Larsan nu se gândise 
mai dinainte la el. Spionând-o pretutindeni pe domnişoara 
Stangerson, hotărî să împiedice cu orice preţ căsătoria ei cu 
domnul Robert Darzac, într-o bună zi i-a urmărit pe domnişoara 
Stangerson şi pe domnul Robert Darzac în marile magazine de la 
Louve, reuşind să pună mâna pe poşeta domnişoarei Stangerson, 
pe care ea o pierduse sau care îi fusese poate şterpelită. În poşetă 
era o cheie cu capul de aramă. N-avea de unde să cunoasca 
valoarea cheii. l-o dezvăluie anunţul publicat de domnişoara 
Stangerson în ziare. li scrie domnişoarei Stangerson la post- 
restant, aşa cum cerea anunţul. Fără îndoială că-i cere o întâlnire, 
aducându-i la cunoştinţă că posesorul poşetei şi al cheii e una şi 
aceeaşi persoană cu îndrăgostitul care-o urmăreşte cu iubirea lui, 
de câtva timp încoace. Nu primeşte nici un răspuns. Se prezintă la 

oficiul poştal 40 şi constată că scrisoarea fusese ridicată. Când s-a 
dus la oficiu, avusese grijă să ia înfăţişarea şi, pe cât posibil, 
îmbrăcămintea domnului Darzac. Asţa deoarece, fiind hotărât să 
facă pe dracu-n patru ca s-o aibă pe domnişoara Stangerson, 
ticluise din timp în aşa fel lucrurile încât, indiferent ce s-ar fi 
întâmplat, vinovatul să fie bănuit în persoana domnului Darzac, pe 
care domnişoara Stangerson îl iubea, iar el îl ura şi îi dorea pieirea. 
Spun: indiferent ce s-ar fi întâmplat, dar nu cred ca pe-atunci 
Larsan să se fi gândit că avea să fie nevoie să recurgă la asasinat. 
Măsurile de prevedere au fost luate ca s-o compromită pe 
domnişoara Stangerson, în orice eventualitate, sub deghizarea lui 
Darzac. De altfel, Larsan e de aproape aceeaşi statura ca domnul 
Darzac şi are piciorul de aproximativ aceeaşi măsură. La nevoie, îi 
era foarte lesne să-şi comande nişte pantofi, după ce-şi luase din 
timp un tipar de pe urma lăsată de piciorul domnului Darzac şi pe 
care apoi să-i încalţe. Pentru Larsan Ballmeyer toate astea sunt 
doar nişte trucuri copilăreşti. Prin urmare, nici un răspuns la 
scrisoare, nici pomeneală de întâlnire, iar preţioasa cheiţă se afla 
mereu în buzunarul lui. Ei bine, dacă nu vine domnişoara 
Stangerson la el, are să se ducă el la ea! Planul fusese mai 
dinainte chibzuit. Se documentase temeinic în privinţa aşezării 
castelului Glandier şi a pavilionului. Intr-o după-amiază, când 
domnul şi domnişoara Stangerson porniseră la plimbare, iar moş 
Jacques plecase şi el, se strecoară în pavilion prin fereastra din 
vestibul. Pentru moment e singur şi are destul timp la îndemână... 
cercetează cu privirea mobilele... Una din ele, foarte bizară, 
semănând cu o casă de bani, posedă o broască miniaturală... la te 
uită! la te uită! Îi trezeşte interesul... Fiindcă are la el cheiţa de 
aramă... îi trece prin minte un gând... şi se înfiripă o asociaţie de 
idei. Incearcă cheiţa în broască: uşa se deschide... înăuntru sunt 
nişte documente! înseamnă că documentele trebuie să fie nespus 
de preţioase, de vreme ce au fost zăvorite într-o mobilă atât de 
ciudată... de vreme ce i se acordă o importanţă deosebită cheiţei 
destinate să descuie mobila... Aha! Aha! documentele ar putea fi 
oricând folositoare... la vreun mic şantaj... nu-i exclus să-i fie de 
ajutor pentru atingerea ţelurilor lui amoroase... La iuţeală, face un 
pachet din teancul de hârtii şi dă fuga să-l ascundă în toaleta din 
vestibul. În răstimpul dintre expediţia din pavilion şi noaptea 
asasinării paznicului, Larsan avu destul răgaz să-şi dea seama de 
cuprinsul  hârtiilor. Ce să facă cu ele? Erau mai curând 
compromiţătoare... în noaptea de pomină le aduse la castel... 

Probabil că-şi făcuse cine ştie ce speranţe la recunoştinţa 
domnişoarei Stangerson, căreia avea să-i restituie nişte hârtii 
reprezentând douăzeci de ani de muncă îndârjită... Orice e cu 
putinţă într-o minte ca asta!... Mă rog, indiferent de motiv, 
adusese îndărăt hârtiile şi se descotorosise cu bine de ele! 

Rouletabille tuşi şi-mi dădui prea bine seama ce voia să însemne 
această tuse. În actualul stadiu al explicaţiilor se simţea vădit 
stingherit de hotărârea ce-o luase de-a nu dezvălui autenticul 
motiv al odioasei comportări a lui Larsan faţă de domnişoara 
Stangerson. Expunerea raţionamentului său era destul de 
incompletă pentru satisfacerea mulţimii şi, mai ales, a 
preşedintelui, care i-ar fi atras, fără îndoiala, atenţia, dacă 
Rouletabille, viclean ca o maimuţă, n-ar fi rostit cu voce tare: 

— Acum ajungem la explicarea misterului din „Camera 
Galbenă“! 

Tăcerea din sală fu tulburată doar de zgomotul mişcării 
scaunelor, de câteva îmbrânceli neînsemnate, de „sst“-urile 
insistente. Curiozitatea mulţimii era ațâțată la culme. 

— Dar am impresia, domnule Rouletabille, spuse preşedintele, 
că în ipoteza dumitale misterul „Camerei Galbene“ ne-a fost 
integral explicat. De altfel, chiar Frederic Larsan ni l-a explicat, 
mulţumindu-se să mintă doar în privinţa persoanei, punându-l pe 
domnul Robert Darzac în locul lui. Era limpede ca bună ziua: uşa 
„Camerei Galbene“ se deschisese numai în prezenţa profesorului 
Stangerson. Profesorul înlesnise apoi fuga individului ce-şi făcuse 
apariţia din camera fiicei lui, poate chiar la rugămintea 
domnişoarei, pentru evitarea oricărui scandal!... 

— Nu, domnule preşedinte, protestă din răsputeri tânărul 
reporter. Dumneavoastră uitaţi că domnişoara Stangerson, rănită 
de moarte, nu mai era în stare să-şi exprime nici o rugăminte, nu 
mai avea destulă vlagă să închidă iarăşi uşa după ea, nici să tragă 
zăvorul şi nici să răsucească cheia în broască... De asemenea, 
uitaţi că domnul Stangerson se jurase pe viaţa fiicei lui, ce se 
zbătea în ghearele morţii, că uşa nu se deschisese nici o clipă! 

— Totuşi e singurul mod, domnule, în care lucrurile pot fi 
explicate! Camera Galbenă era închisă ermetic ca o casă de bani. 
Folosindu-mă de cuvintele dumitale, era imposibil ca asasinul să fi 
putut fugi „în mod normal sau anormal“. Când au reuşit să răzbată 

în cameră, n-a mai fost găsit! Cât toate acestea, trebuie să fi fugit 
pe undeva! 

— Era absolut inutil, dom'le preşedinte... 

— Cum aşa? 

— Nefiind în cameră, n-avea de ce să fugă!' 

In sala se făcu rumoare. 

— Cum, nu era acolo? 

— Bineînţeles că nu! De vreme ce nu putea fi în cameră, 
înseamnă că nu era acolo! Dom'le preşedinte, trebuie să păşim 
totdeauna numai pe calea cea bună a raţiunii noastre! 

— Dar urmele, toate urmele care ne indicau prezenţa lui în 
cameră? protestă preşedintele. 

— Toate aceste indicii, dom'le preşedinte, toate ne erau scoase 
la iveală de calea înşelătoare a raţiunii!... Calea cea bună ne 
îndrumă însă spre altceva: din clipa în care domnişoara 
Stangerson se încuiase în cameră şi până în clipa spargerii uşii, 
asasinul n-avusese cum să iasă din odaie; şi, întrucât nu-l găsiseră 
înăuntru, rezultă că în răstimpul de când se încuiase uşa şi până la 
spargerea ei nu existase nici un asasin în cameră! 

— Dar urmele? 

— Ah! dom'le preşedinte... lată că iarăşi aducem vorba despre 
indiciile evidente... indicii datorită cărora se comit atâtea erori 
judiciare. Asta pentru că vă obligă să afirmaţii ceea ce vă 
poruncesc ele! Vă repet, pentru a raţiona nu-i nevoie să ne slujim 
de ele! Mai întâi de toate, trebuie să raţionăm! Şi abia după aceea 
să apreciem dacă indiciile evidente sunt în stare să se înscrie în 
cercul raţionamentului dumneavoastră... Eu sunt în posesia unui 
cerc minuscul, dar care reprezintă un adevăr incontestabil: nu 
exista niciun asasin în „Camera Galbenă“! De ce tot timpul s-a 
crezut că asasinul era înăuntru? Din pricina indiciilor evidente ce-i 
confirmau prezenţa acolo! Dar dacă fusese mai înainte în cameră? 
Mai precis: „trebuie“ să fi fost mai înainte. Rațiunea îmi dictează 
că trebuie să fi fost mai înainte în cameră! Să examinăm indiciile şi 
ceea ce cunoaştem despre misterul „Camerei Galbene“ şi să 
vedem dacă indiciile confirmă prezenţa lui acolo mai înainte... mai 
înainte ca domnişoara Stangerson să se fi încuiat în odaie, de faţă 
fiind tatal ei şi moş Jacques! După apariţia articolului din Matin şi 
după convorbirea avută cu judecătorul de instrucţie, pe parcursul 
drumului de la Paris la Epinay-sur-Orge, încă de pe-atunci mi se 
păruse dovedit faptul că asasinul dispăruse, „Camera Galbenă“ 
fiind matematic închisă, mai înainte ca domnişoara Stangerson să 

fi intrat la miezul nopţii în odaie. În timpul acela indiciile exterioare 
se arătau a fi teribil „de potrivnice raţiunii mele”. Domnişoara 
Stangerson nu se putuse asasina singură. lar indiciile confirmau 
imposibilitatea unei sinucideri. Rezultă că asasinul venise ma; 
înainte! Dar cum se făcea că domnişoara Stangerson fusese 
asasinată sau, mai bine zis, „părea“ să fi fost asasinată după? Era 
clar că trebuia să reconstitui evenimentul din două faze, două faze 
distincte, la o distanţă de câteva ceasuri una de alta; prima fază, 
când se încercase într-adevăr asasinarea domnişoarei Stangerson, 
încercare pe care dânsa o ascunsese; a doua fază, când, datorită 
unui coşmar al domnişoarei Stangerson, cei din laborator 
crezuseră c-aud asasinarea ei! Pe atunci nu fusesem încă în 
„Camera Galbena”. Ce răni avea domnişoara Stangerson? Nişte 
urme de sugrumare şi-o formidabilă lovitura la tâmplă... Urmele 
sugrumării nu mă stinghereau de loc. Era posibil să fi fost 
înfăptuite „mai înainte“, iar domnişoara Stangerson să le fi ascuns 
sub un şal sau un guler, n-are importanţă cum! Deoarece, din 
moment ce eu cream din nou evenimentul şi eram nevoit să-l 
despic în două faze, trebuia, eram silit sa ajung la concluzia că 
domnişoara Stangerson ascundea toate întâmplările din prima 
fază; desigur, trebuie să fi avut motivele ei, destul de temeinice, 
să nu-i mărturisească nimic tatălui ei şi să fie nevoită, după cum 
era şi firesc, să-i povestească judecătorului de instrucţie o 
versiune a agresiunii asasinului din care, netăgăduindu-i prezența, 
să reiasă că agresiunea avusese loc noaptea, în timpul celei de a 
doua faze! Era silită să procedeze astfel. Altminteri taică-său ar fi 
putut-o întreba: „Ce ne ascunzi? Ce înseamnă tăcerea ta, după 
atentatul acesta nemaipomenit?“ Prin urmare, tăinuise urmele 
lăsate de mâna criminalului pe gâtul ei. Însă mai exista şi 
formidabila lovitură de la tâmplă! N-o mai înţelegeam! Mai ales de 
când aflasem că se găsise în cameră şi arma crimei: un „picior de 
berbec“... Nu, putuse ascunde lovitura. Şi totuşi era deosebit de 
limpede că rănirea avusese loc în decursul primei faze, când era 
neapărată nevoie, pentru dobândirea rănii, de prezenţa asasinului! 
La un moment dat, mă gândisem că rana trebuie să fi fost mai 
puţin gravă decât se credea - dar în aceasta privinţă mă înşelam 
amarnic - şi bănuiam că domnişoara Stangerson îşi ascunsese 
rana sub o pieptănătură cu părul adus pe tâmple! În ce priveşte 
urma de pe perete, lăsată de mâna rănită a asasinului în care 
domnişoara Stangerson trăsese cu revolverul, era evident că urma 
se întipărise „mai înainte“. De aici rezulta că asasinul fusese 

neapărat rănit în timpul primei faze. Adică în momentul când se 
afla în cameră! Fireşte că toate urmele lăsate de asasin: „piciorul 
de berbec”, paşii plini de negreală, bereta, batista, sângele de pe 
perete, de pe uşă şi de pe jos, erau din timpul primei faze... Faptul 
că urmele mai erau în odaie dovedea fără tăgadă că domnişoara 
Stangerson, dorind să nu se afle nimic despre cele întâmplate şi 
acţionind temeinic în acest sens, nu mai avusese răgazul necesar 
să le ascundă. Acest fapt mă îndemna să caut momentul primei 
faze a evenimentelor, /a o distanță de timp foarte apropiată celei 
de a doua faze. Dacă după prima fază, adică după fuga asasinului 
- după ce ea însăşi se întorsese cât mai degrabă la laborator unde 
taică-său avea s-o găsească lucrând - dacă ar îi putut reintra 
atunci în cameră, barem pentru o clipă, ar fi izbutit să ascundă la 
repezeală „berbecul“, bereta şi batista care zăceau pe jos. Dar nici 
n-a mai încercat, deoarece taică-său n-o mai lăsase singură nicio 
clipă măcar. Deci, după prima fază, nu mai intrase în odaie decât 
abia la miezul nopţii. Însă era cineva care la ora zece intrase acolo: 
moş Jacques, ocupându-se de îndeletnicirile lui de fiecare seară, 
închizând obloanele şi aprinzând veioza. Probabil că domnişoara 
Stangerson, la biroul ei din laborator, unde se făcea că lucrează, 
uitase, datorită stării ei de prostraţie, că moş Jacques trebuia să se 
ducă în odaie! Atunci are o idee: îl roagă pe moş Jacques să nu se 
mai obosească! Să nu mai intre în cameră. În articolul din Matin 
stă scris pe larg despre cele de mai sus. Dar moş Jacques pătrunde 
totuşi în odaie şi nu bagă nimic de seamă. Atât de întunecoasă era 
„Camera Galbenă“!... Domnişoara Stangerson trebuie să fi trăit 
atunci două minute îngrozitoare! Cu toate acestea, am bănuit că 
domnişoara Stangerson ignora prezenţa atâtor urme lăsate de 
asasin în odaia ei! Se vede că, după prima fază, n-avusese destul 
răgaz decât să-şi ascundă urmele lăsate de mâna criminalului pe 
gâtul ei şi-apoi să iasă din odaie!... Dacă ar fi ştiut că „piciorul de 
berbec“, bereta şi batista zăceau pe parchet, le-ar fi strâns şi pe 
ele când se întorsese în cameră la miezul nopţii... Dar nu le 
văzuse. Se dezbrăcase la lumina îndoielnică a veiozei... şi aţipise, 
zdrobită de atâtea emoţii şi de teama, de spaima ce-o îndemnase 
să-şi întârzie cât mai mult cu putinţă intrarea în odaie... Astfel 
eram obligat să ajung la cea de-a doue fază a dramei, contând 
numai pe prezența domnişoarei Stangerson în cameră, fără nici un 
asasin, dacă ținem seama că înăuntru nu se găsise aşa ceva... 
Fireşte că numai în felul acesta puteam înscrie în cercul 
raţionamentului meu indiciile exterioare. Insă mai erau câteva 

indicii exterioare ce se cereau explicate. Se trăseseră focuri de 
revolver în răstimpul celei de-a doua faze. Se auziseră strigăte: 
„Ajutor! Asasinul! Asasinul!...“ Cum mă putea ajuta calea cea bună 
a raţiunii mele în împrejurările mai sus arătate? în primul rând 
strigătele: atât timp cât nu existase niciun asasin în cameră, 
rezulta, prin forța lucrurilor, că domnişoara Stangerson avusese un 
coşmar! Se auzise un zgomot nemaipomenit de mobile răsturnate. 
Îmi în- chipuii... eram nevoit să-mi închipui: domnişoara 
Stangerson aţipise, obsedată de înspăimântătoarea scenă de 
după-amiază... începe să viseze... coşmarul reînvie imaginile 
sângeroase ale scenei... îl vede iarăşi pe asasin năpustindu-se 
asupra ei, şi-atunei porneşte să strige. „Asasinul! Ajutor!” Cu o 
mişcare spasmodică a mâinii, caută revolverul, pus, înainte de 
culcare, pe noptieră. Dar mâna-i izbeşte noptiera eu atâta putere 
încât o răstoarnă. Revolverul cade jos, se descarcă singur şi 
glonţul nimereşte în tavan... De la bun început mi se păruse că 
glonţul din tavan trebuia să fie un glonţ pornit accidental... El 
indica posibilitatea unui accident. Se potrivea atât de bine cu 
ipoteza coşmarului făurită de mine încât glonţul devenise unul din 
motivele din pricina căruia începusem să nu mai pun la îndoială 
faptul că atentatul se petrecuse mai înainte. Domnişoara 
Stangerson, înzestrată cu o tărie de caracter rar întâlnită, îl 
tăinuise... Coşmarul, focul de revolver... Domnişoara Stangerson 
se trezeşte într-o îngrozitoare stare de spirit; încearcă să se ridice; 
se prăbuşeşte, pierzindu-şi firea, răsturnând mobilele, aproape 
horcăind... „Asasinul! Ajutor! Ajutor!” şi leşină... Totuşi se vorbise 
de două focuri de revolver. Fuseseră auzite în toiul nopţii, în 
decursul celei de-a doua faze. De altfel, şi eu aveam nevoie tot de 
doua împuşcături pentru confirmarea tezei mele, care de mult nu 
mai era o ipoteză. Insă îmi trebuiau „câte una“ în fiecare fază, şi 
nu amândouă în ultima lază... O împuşcătură pentru rănirea 
asasinului înainte şi o a doua, în plin coşmar, în decursul celeilalte 
faze! Dar era o certitudine că se trăseseră două focuri de revolver 
în noaptea aceea? Ilmpuşcătura se auzise în toiul vacarmului de 
mobile răsturnate. La unul din interogatorii, domnul Stangerson 
pomeneşte mai întâi de-o împuşcătură surdă şi-apoi de o alta 
răsunătoare! Dar dacă zgomotul împuşcăturii surde fusese doar un 
zgomot iscat de prăbuşirea noptierei cu tăblie de marmură pe 
podea? Era singura explicaţie valabilă. M-am convins de 
valabilitatea ei aflând de la portari, de la Bernier şi de la nevastă- 
sa, că n-auziseră decât o singură împuşcătură de revolver. lar ei se 

aflau chiar lângă pavilion. Aşa au declarat judecătorului de 
instrucţie. Astlel, aproape că reconstituisem cele două faze ale 
dramei în clipa primei mele intrări în „Camera Galbenă”. Cu toate 
acestea, gravitatea rănii de la tâmplă nu izbutea să se includă în 
cercul trasat de raţionamentul meu. Rezulta că rana nu fusese 
comisă de „piciorul de berbec" al asasinului, în timpul primei faze. 
Era o rană prea serioasă ca domnişoara Stangerson s-o fi putut 
ascunde şi acoperi sub pieptănătura ei cu părul adus pe tâmple! 
Atunci rănirea să fi avut loc, „neapărat", în decursul celei de-a 
doua faze, în timpul coşmarului? Acesta era răspunsul pe care mă 
dusesem să-l caut în „Camera Galbenă". Şi „Camera Galbenă“ mi-l 
dăduse imediat! 

Rouletabille scoase iarăşi din pacheţelul lui o bucăţică de hârtie 
albă împăturită în patru. Dintre cutele peticului alb de hârtie 
extrase un obiect invizibil, pe care, ţinându-i între degetul mare şi 
arătător, îl înmână preşedintelui: 

— Un fir de păr, domnule preşedinte, un fir de păr blond mânjit 
de sânge, un fir de păr aparţinând domnişoarei Stangerson... L-am 
găsit lipit de unul din colţurile tăbliei de marmură a noptierei 
răsturnate... Colţul tăbliei de marmură era şi el mânjit de sânge. 
O! Doar o pată roşietică, cât o nimica toată! Dar foarte 
importantă! Picătura de sânge uscat îmi destăinuia că domnişoara 
Stangerson, trezindu-se înnebunită de spaimă, se ridicase din pat 
şi căzuse din el; fiind destul de înalt, se lovise cumplit de colţul de 
marmură al noptierei. O rănise la tâmplă şi în acelaşi timp îi 
reţinuse firul acesta de păr. Se vede că domnişoara Stangerson 
trebuie să fi avut acest fir de păr pe frunte, deşi n-are obiceiul să- 
şi poarte părul pieptănat adus pe tâmple! Medicii avizează că 
domnişoara Stangerson fusese lovită cu un obiect contondent. 
Judecătorul de instrucţie, găsind în cameră „piciorul de berbec“, 
dăduse imediat vina pe el. Dar şi colțul unei noptiere cu tăblie de 
marmura e tot un obiect contondent. Nici medicii şi nici 
judecătorul de instrucţie nu se gânaliseră la el. Nu l-aş fi descoperit 
poate nici eu, dacă nu mi-ar fi fost arătat cu degetul de calea cea 
buna a rațiunii, dacă n-aş fi fost îmboldit de ea să-i ghicesc. 

Cât pe-aci sala fu gata să izbucnească din nou în aplauze. Dar 
liniştea se restabili imediat, deoarece Rouletabille îşi continuă 
depoziţia dintr-o suflare: 

— Mai rămânea de aflat, în afară de numele asasinului pe care 
aveam să-l cunosc abia peste câteva zile, când anume se 
petrecuse prima fază a dramei. Momentul respectiv avea să-mi fie 

dezvăluit de interogatoriul domnişoarei Stangerson, în ciuda 
faptului că fusese ca atare ticluit încât să-i inducă în eroare pe 
judecătorul de instrucţie, şi de interogatoriul domnului Stangerson. 
Domnişoara Stangerson comunicase în amănunţime cum îşi 
petrecuse timpul în ziua dramei. Reuşisem să stabilim cu toţii că 
asasinul se furişase în pavilion între orele cinci şi şase. Aşadar, se 
afirma că profesorul şi fiică-sa începuseră să lucreze la şase şi un 
sfert. Deci, trebuia cercetat între orele cinci şi şase şi un sfert. Dar 
ce rost avea să ne gândim la ora cinci? Profesorul era atunci cu 
fiică-sa... Drama nu se putuse desfăşura decât în absenţa 
profesorului: Prin urmare, trebuia căutat numai în scurtul răstimp 
de mai sus. Şi anume atunci când profesorul fusese despărţit de 
fiică-sa!... Ei bine, descopăr momentul propice în interogatoriul din 
odaia domnişoarei Stangerson, luat în prezenţa profesorului. În 
interogatoriu se indică înapoierea profesorului şi a fiicei lui în 
laborator către ora şase. Domnul Stangerson declară: „în acest 
moment fusesem acostat de paznicul meu, care mă reținu câteva 
Clipe“. Deci, avusese loc o convorbire cu paznicul. Paznicul îi 
relatează domnului Stangerson despre tăierile din pădure şi despre 
braconaj; domnişoara Stangerson plecase; apucase să ajungă în 
laborator, deoarece profesorul declară iarăşi: „Îl părăsii pe paznic 
şi plecai după fiică-mea care începuse de mult să lucreze!“ Deci 
drama se desfăşurase în răstimpul acestor câteva minute. Aşa şi 
trebuia să se întâmple! Parcă o văd pe domnişoara Stangerson 
intrând în pavilion, ducându-se în odaia ei pentru a-şi lăsa pălăria 
şi dând acolo peste banditul care-o urmărea cu insistenţele lui. 
Banditul era de câtva timp în pavilion. Trebuie să-şi fi aranjat 
treburile în aşa fel încât totul să se petreacă noaptea. Probabil că 
atunci, în împrejurările comunicate de mine judecătorului de 
instrucţie, îşi descălţase şi pantofii lui moş Jacques, deveniți 
stânjenitori. Apoi, după cum v-am spus adineauri, operase furtul 
documentelor. După aceea se strecurase sub pat, în clipa în care 
moş Jacques se întorsese de la castel să spele pe jos în vestibul şi 
în laborator.. Dar aşteptarea i se păru prea îndelungată... După ce 
moş Jacques plecase, ieşise şi el de sub pat, umblase iarăşi 
brambura prin laborator, se dusese în vestibul, privise în grădină 
şi-n clipa aceea o zărise venind spre pavilion pe domnişoara 
Stangerson, absolut singură. O putuse lesne zări, deoarece 
înserarea care abia începuse era atunci destul de luminoasă! N-ar 
fi îndrăznit niciodată s-o atace la această oră, dacă nu s-ar fi 
întemeiat pe convingerea că domnişoara Stangerson era singură! 

întrucât o zărise numai pe ea, se vede că domnul Stangerson 
trebuie să fi stat de vorbă cu paznicul, care-l reţinuse la cotitura 
potecii, cotitura unde era pâlcul de copaci, ascunzindu-l de 
vederea ticălosului. Atunci, îşi chibzui imediat planul. Singur în 
pavilion cu domnişoara Stangerson, avea să se simtă mai la 
îndemână. La noapte, cu moş Jacques dormind în pod, avea să fie 
mult mai dificil. Şi/-atunci trebuie să fi închis fereastra din vestibul! 
Astfel, iarăşi se explică de ce nici domnul Stangerson şi nici 
paznicul n-auziseră focul de revolver. De altminteri, erau destul de 
departe de pavilion. Apoi se întorsese din nou în „Camera 
Galbenă“. Domnişoara Stangerson intră înăuntru. Ce-a urmat 
trebuie să se fi petrecut cu iuţeala fulgerului!... Domnişoara 
Stangerson, cuprinsă de spaimă, probabil că ţipase... sau, mai 
precis, avusese intenţia să strige; dar necunoscutul o înhăţase de 
gât... Poate voia s-o sugrume, să-i curme suflarea... Dar 
domnişoara Stangerson apucă revolverul, bâjbâind cu mâna prin 
sertarul noptierei, unde-l ţinea ascuns de când prinsese frica 
individului ce-o ameninţa mereu. Ucigaşul apucase să învârtă 
„piciorul de berbec“ asupra capului nefericitei. O armă teribilă în 
mâinile lui  Larsan-Bailmeyer... însă domnişoara Stangerson 
trage... glonţul porneşte, îl răneşte pe asasin la mâna-i care scapă 
arma. „Piciorul de berbec“ se rostogoleşte pe jos, mânjit de 
sângele scurs din rana ucigaşului... Asasinul îşi pierde echilibrul, 
caută un reazem de perete, unde-şi lasă urmele degetelor 
însângeratc, se înfricoşează să nu urmeze un al doilea glonţ şi îşi 
ia  tălpăşiţa... Domnişoara Stangerson îl vede traversând 
laboratorul... ascultă atentă... acum e-n vestibul... Oare ce face 
acolo?... Prea întârzie, până se hotărăşte să sară pe fereastră... în 
sfârşit, iată-l sărind! Atunci domnişoara Stangerson dă fuga şi- 
nchide fereastra!... Stă şi se-ntreabă: să fi văzut taică-său ceva? să 
fi auzit? Acum, când primejdia s-a îndepărtat, gândurile-i toate 
sunt îndreptate numai la tatăl ei... înzestrată cu o energie 
supraomenească, are de gând să-i ascundă totul, dacă va mai fi 
timp când domnul Stangerson se înapoiază, găseşte uşa de la 
„Camera Galbenă“ închisă, iar pe fiică-sa la biroul ei din laborator 
concentrată asupra lucrului! 

Rouletabille se întoarse atunci spre domnul Darzac: 

— Dumneavoastră, care ştiţi cum s-au petrecut lucrurile în 
realitate, exclamă el, vă rog să ne spuneţi, nu-i acesta adevărul? 

— Nu ştiu nimic, răspunse domnul Darzac. 

— Sunteţi un suflet mare! spuse Rouletabille, încrucişându-şi 

braţele... însă, dacă domnişoara Stangerson ar fi în stare, vai! să-şi 
dea seama că vă aflaţi pe banca acuzării, v-ar dezlega de cuvântul 
dat... v-ar implora să dezvăluiţi toate destăinuirile ei... şi nu numai 
atât, ar veni chiar ea aici să vă ia apărarea!... 

Domnul Darzac rămase stană de piatră, nerostind o vorbă. 
Privea întristat la Rouletabille. 

— Mă rog, spuse acesta, de vreme ce domnişoara Stangerson 
nu poate veni aici, era neapărată nevoie să fiu eu de faţă! Dar, vă 
rog să mă credeţi, domnule Darzac, cea mai bună cale, unica, 
pentru salvarea domnişoarei Stangerson şi pentru a-i reda 
judecata, e să obţineţi şi achitarea dumneavoastră! 

O furtuna de aplauze întâmpină ultimele lui cuvânte. 
Preşedintele nici nu mai încercă măcar să potolească entuziasmul 
sălii. Robert Darzac fusese salvat. Era de ajuns să-i priveşti pe 
juraţi pentru a fi sigur de achitare! Infăţişarea lor demonstra 
elocvent convingerea pe care şi-o formaseră. 

Atunci preşedintele exclamă: 

— Dar, până la urmă, care-i misterul ce-o îndeamnă pe 
domnişoara Stangerson, asupra căreia se încearcă un asasinat, să- 
i tăinuiască tatălui ei nemaipomenita crimă? 

— Domnule, spuse Rouletabille, nu ştiu!... Nu mă priveşte!... 

Preşedintele depuse o nouă stăruinţă pe lângă domnul Robert 
Darzac. 

— Insistaţi în refuzul dumneavoastră, domnule, să ne relataţi ce 
anume făceaţi în clipa când „se“ atenta la viaţa domnişoarei 
Stangerson? 

— Nu sunt în stare, domnule, să vă spun nimic... 

Preşedintele îl imploră din priviri pe Rouletabille sa dea o 
explicaţie. 

— Suntem îndreptăţiţi să credem, domnule preşedinte, că există 
o strânsă legătură între absenţele domnului Robert Darzac şi taina 
domnişoarei Stangerson... Acesta-i motivul pentru care domnul 
Darzac se considera obligat să tacă!... E uşor de imaginat că 
Larsan, făcând tot ce-i fusese în putinţă să abată bănuielile asupra 
domnului Darzac, îi fixase acestuia o serie de întâlniri tocmai la 
datele respective şi într-un loc compromiţător, întâlniri la care 
trebuia să se poarte discuţii despre misterul în cauză... Domnul 
Darzac mai curând se va lăsa condamnat decât să divulge, să 
explice ceva în privinţa tainei domnişoarei Stangerson. Larsan era 
destul de viclean şi pentru „combinarea“ mârşăviei de mai sus!... 

Preşedintele, impresionat, dar plin de curiozitate, întrebă iarăşi: 

— Dar care să fie taina? 

— Ah! dom'le, nu sunt în stare să vă spun! zise Rouletabille, 
înclinându-se în faţa preşedintelui; ştiu doar că acum aţi aflat 
îndeajuns pentru achitarea domnului Robert Darzac!... Numai de 
nu s-ar reîntoarce Larsan!... ceea ce nu-mi prea vine să cred! 
spuse el râzând în hohote, nespus de bucuros. 

Mulțimea porni să râdă laolaltă cu el. 

— Mai am o întrebare, domnule, spuse preşedintele. Acceptând 
în continuare teza dumitale, înţelegem de ce intenţionase Larsan 
să abată bănuielile asupra domnului Robert Darzac, dar nu putem 
înţelege ce interes avea să le îndrepte şi împotriva lui moş 
Jacques?... 

— Dintr-o „ambiţie de poliţist“, dom'le! din ambiția de a-şi 
demonstra isteţimea, anulând singur dovezile prezentate chiar de 
el. Juca tare! Era un truc pe care-l mai folosise în dese rînduri 
pentru îndepartarea bănuielilor ce s-ar fi putut întoarce asupră-i! 
Dovedea nevinovăția unuia din bănuiţi, pentru a-l putea acuza pe 
celălalt. E cazul să vă dea de gândit, domnule preşedinte, cu cât 
timp înainte trebuie să fi „ticluit' Larsan o asemenea maşinaţie. Vă 
asigur că studiase totul, cunoştea şi oamenii, şi celelalte elemente. 
Dacă aveţi curiozitatea să ştiţi cum îşi pregătise documentarea, 
aflaţi atunci ca la un moment dat aranjase în aşa fel lucrurile încât 
să devină un soi de agent de legătură între „laboratorul Siguranţei 
şi domnul Stangerson, solicitându-i-se celebrului profesor diverse 
„experienţe. Astfel reuşise, mai înainte de crimă, să pătrundă de 
două ori în pavilion. Era deghizat în aşa fel încât moş Jacques să 
nu-l mai poată recunoaşte după aceea, ceea ce nu l-a împiedicat 
pe Larsan să găsească prilejul de a-i şterpeli lui moş Jacques o 
pereche de încălțări părăduite şi-o beretă jerpelita. Bătrânul 
slujitor al domnului Stangerson le legase într-o batistă pentru a le 
duce probabil unuia din prietenii lui, carbunar pe şoseaua dinspre 
Epinay! Când s-a descoperit crima, moş Jacques, nevoit să-şi 
recunoască lucrurile în sinea lui, s-a ferit să mărturisească imediat 
adevărul! Erau prea din cale-afara de compromiţătoare; ceea ce 
explică tulburarea lui din perioada când îi vorbeam de ele. Toate 
erau limpezi ca buna ziua şi Larsan a fost nevoit să mi le 
recunoască, după ce l-am strâns cu uşa. De altminteri a făcut-o cu 
plăcere, căci dacă e bandit - ceea ce, îndrăznesc să sper, e un 
lucru în afara de orice îndoială pentru toată lumea e în aceeaşi 
măsură şi artist!... Aceasta-i maniera de lucru a individului, 
maniera lui proprie... Tot aşa a lucrat şi în cazurile de la „Creditul 

Universal“ şi al „Lingourilor de la Monetărie”! Cazuri ce vor trebui 
revizuite, domnule preşedinte, deoarece sunt câţiva nevinovaţi 
care-şi macină zilele în temniţă de când Larsan-Ballmeyer a intrat 
la Siguranţa! 

XXVIII 


În care se dovedeşte 
că niciodată 
nu te poţi gândi ta toate 


Emoţie nemaipomenită, o furtună de şoapte, ovaţii! Maestrul 
Henri-Robert depuse concluziile, cerând amânarea procesului la o 
altă dată pentru supliment de instrucţie. Chiar şi procurorul îşi 
însuşi concluziile apărării. Procesul fu amânat. A doua zi, domnul 
Robert Darzac era pus în libertate provizorie, iar moş Mathieu 
beneficie de-o imediată „scoatere de sub urmărire“. Zadarnic l-au 
mai căutat pe Frederic Larsan. Dovada nevinovăţiei fusese făcută. 
În cele din urmă, domnul Darzac se descătuşa din ghearele 
cumplitului dezastru ce-l ameninţase la un moment dat şi, după 
vizitarea domnişoarei Stangerson, nădăjdui că într-o bună zi, prin 
stăruitoare îngrijiri, ea avea să-şi redobândească judecata. 

În ce-l priveşte pe Rouletabille, băieţandrul acesta prodigios, 
fireşte că deveni „omul zilei“! La ieşirea din clădirea tribunalului de 
la Versailles, mulţimea îl purtă în triumf. Ziarele din lumea întreagă 
îi publicară isprăvile şi portretul. Şi el, care intervievase atâtea 
personalităţi ilustre, ajunse la rândul lui un personaj ilustru şi 
intervievat. Trebuie să mărturisesc că nu se umflă în pene din 
această pricină. 

Ne-am reîntors împreună de la Versailles, după o cină deosebit 
de voioasă la „Câinele fumător“. Când am fost în tren, m-am 
năpustit asupra lui cu întrebările ce-mi stătuseră de multe ori pe 
limbă în timpul mesei, dar pe care le amânasem totuşi fiindcă 
ştiam că lui Rouletabille nu-i place să lucreze în asemenea 
prilejuri. 

— Prietene, spusei eu, căzul Larsan e nemaipomenit de sublim 
şi demn într-adevăr de mintea ta cutezătoare. 

Aici mă opri, poftindu-mă să vorbesc mai puţin fandosit. Afirmă 
că nu s-ar putea împăca niciodată cu gândul că-i fusese dat să 
vadă cum o inteligenţă mai mult decât remarcabilă, cum era a 
mea, se afla pe pragul de-a se prăbuşi în abisul hidos al tâmpeniei. 
Şi asta numai din pricina admiraţiei nesăbuite manifestate faţă de 
el. 

— Am să trec imediat la subiect, spusei eu oarecum ofensat. Tot 

ce s-a-ntâmplat nu-mi dezvăluie nimic în privinţa plecării tale în 
America. Nu ştiu dacă te înţelesesem prea bine, dar când plecaseşi 
de la Glandier, ultima dată, ghiciseşi oare adevărul în privinţa lui 
Frederic Larsan?... Ştiai că asasinul era Larsan? Ştiai absolut totul 
despre modul în care încercase să ucidă? 

— Bineînţeles. Dar tu, spuse el, schimbând cursul conversaţiei, 
tu nu băniseşi nimic? 

— Nimic! 

— De necrezut. 

— Dar bine, dragul meu, îţi luaseşi toate măsurile să-mi ascunzi 
gândurile tale şi nu văd cum le-aşi fi putut ghici... Când sosisem cu 
revolverele la Glandier, „la momentul hotărât“, îl bănuiai deja pe 
Larsan? 

— Da! Tocmai izbutisem să duc până la capăt raţionamentul 
„coridorului miraculos“! însă motivul reîntoarcerii lui Larsan în 
camera domnişoarei Stangerson nu-mi fusese limpezit pe atunci, 
prin descoperirea ochelarilor cu lentile de prezbit... Mai pe scurt, 
bănuiala mea era mai mult rezultatul unei operaţii matematice. 
Ideea unui Larsan asasin mi se părea atât de formidabilă încât mă 
hotărâsem să aştept apariţia „indiciilor evidente“ mai înainte de-a 
îndrăzni să insist în plus asupra ei. Totuşi ideea mă sâcâia şi 
adeseori aveam un fel de a-ţi vorbi despre poliţist care ar fi trebuit 
să-ţi dea de bănuit. În primul rând, faptul că nu mai stăruiam 
asupra „bunei lui credințe“ şi nu-ţi mai precizam „că se înşela“. Îţi 
vorbeam despre sistemul lui ca despre un sistem infam. În mintea 
ta îţi închipuiai că disprețul manifestat de mine faţă de sistem îl 
vizează pe polițistul Larsan. În realitate, însă, în mintea mea îl viza 
în mai mică măsură pe polițistul cât pe banditul Larsan, aşa cum îl 
bănuiam că este!... Adu-ţi aminte ce-ţi spuneam când îţi 
enumerăm toate dovezile acumulate împotriva domnului Darzac: 
„Totul pare să dea oarecare consistenţă ipotezei marelui Fred. De 
altminteri, această ipoteză, pe care-o consider falsă, are să-i ducă 
pe-o cale greşită“... şi adăugam pe-un ton care s-ar fi cuvenit sa te 
lase cu gura căscată: „Acum rămâne de văzut, oare într-adevăr pe 
Frederic Larsan să-i ducă ipoteza asta pe un drum greşit? Asta e! 
Asta e! Asta e!...“ Această serie de „asta e!“ ar fi trebuit să-ţi dea 
de gândit, în aceste nenumărate „asta e!“ se află cuprinsă toată 
bănuiala mea. Şi ce putea să-nsemne: într-adevăr pe Frederic 
Larsan să-l ducă oare ipoteza asta pe un drum greşit?“ dacă nu 
bănuiala mea că drumul greşit nu-i era destinat lui Larsan, ci nouă, 
ipoteza lui fiind destinată să ne abată pe un drum greşit pe noi! În 

clipa aceea m-am uitat la tine şi am observat că n-ai tresărit de 
loc. Mi-am dat seama că nu înţeleseseşi... Am rămas încântat, 
deoarece până la descoperirea ochelarilor nu puteam lua în 
consideraţie posibilitatea unui Larsan criminal decât ca pe-o 
ipoteză din cele mai absurde... însă după descoperirea ochelarilor, 
explicându-mi-se astfel motivul înapoierii lui Larsan în camera 
domnişoarei Stangerson... adu-ţi aminte de bucuria mea, de 
explozia mea de bucurie... o! eu mi-aduc foarte bine aminte! 
Alergam ca nebun prin cameră. Strigam la tine: „Am să-l duc pe 
marele Fred! Am să-l duc într-un chip nemaipomenit!“ Atunci 
cuvintele acestea se refereau la bandit. Şi chiar din aceeaşi zi, 
când nu făcusem nimic altceva, până la zece seara, decât să cinez 
cu Larsan, fără să iau nici o măsură - în ciuda sarcinii primite din 
partea domnului Darzac de-a supraveghea odaia domnişoarei 
Stangerson - fiind liniştit, deoarece era acolo, în fața mea, chiar 
din aceeaşi seară, dragul meu prieten, ai fi putut bănui că numai 
omul dinaintea noastră era cel de care mă temeam... Mai ales 
când îţi spuneam, vorbindu-ţi atunci despre iminenta sosire a 
asasinului: „O! sunt absolut convins că Frederic Larsan are să fie 
de faţă la noapte!...“ Dar exista un fapt fundamental, dator să ne 
lămurească complet şi imediat în privinţa criminalului, fapt care să 
ni-l denunțe pe Larsan, şi pe care amândoi, şi tu şi eu, l-am scăpat 
din vedere!... Ai uitat oare de povestea cu bastonul? Da, în afara 
raţionamentului care ar fi trebuit să-l denunțe pe Larsan oricărui 
„Spirit logic“, mai era şi „povestea cu bastonul“ care-l denunța 
oricărui „spirit înzestrat cu darul observaţiei“. Eram cu totul 
nedumerit - află aşadar - de ce în timpul desfăşurării instrucției 
Larsan nu se folosise de loc de baston împotriva domnului Darzac. 
Oare bastonul nu fusese cumpărat chiar în seara crimei de un 
individ ale cărui semnalmente corespundeau întocmai cu cele ale 
domnului Darzac? Ei bine, l-am întrebat acum câteva ceasuri chiar 
pe Larsan, mai înainte de-a fi luat trenul să dispară, l-am întrebat 
de ce nu folosise bastonul. Mi-a răspuns că niciodată nu-i trecuse 
aşa ceva prin minte. Nu plănuise nimic împotriva domnului Darzac, 
prin folosirea bastonului. Ci noi îl pusesem într-o mare încurcătură 
în seara de la cabaretul din Epinay, când îi dovedisem ca ne 
mintea! Mai ţii minte ce spunea, că primise bastonul la Londra; ori 
numele firmei atesta proveniența lui pariziană! De ce, în loc să ne 
fi gândit atunci: „Fred minte; era la Londra; deci nu putea să 
primească la Londra un baston din Paris!“; de ce nu ne-am zis: 
„Fred minte. Nu era la Londra, deoarece cumpărase un baston la 

Paris!“ Fred prins cu minciuna, Fred la Paris în momentul crimei! 
lată un punct de plecare pentru temeiul unei bănuieli! Şi cum se 
face - după ancheta ta la Cassette, atunci când ne aduci la 
cunoştinţă cumpărarea bastonului de către un individ îmbrăcat 
întocmai ca domnul Darzac, noi fiind convinşi, datorită cuvântului 
de onoare dat chiar de domnul Darzac, de imposibilitatea ca el să 
fi fost persoana ce cumpărase bastonul, fiind convinşi, datorită 
întâmplării de la oficiul poştal 40, de existența unui individ la Paris 
care-şi însuşeşte înfăţişarea domnului Darzac, fiind curioşi să ştim 
cine-i insul care, deghizat în Darzac, se prezintă în seara crimei la 
Cassette să cumpere un baston, pentru ca mai apoi să-l regăsim în 
mâinile lui Fred - cum se face - cum? cum? că nici o clipă nu ne-a 
trecut prin cap să ne întrebăm: „Dar... dar... dar... dacă 
necunoscutul deghizat în Darzac, cumpărând bastonul pe care-l 
are acum în mână Fred... dacă ar fi... dacă ar fi... chiar Fred în 
persoană?...“ Bineînţeles, calitatea lui de agent al Siguranţei nu 
răspundea de loc unei asemenea ipoteze; dar când constatasem 
înverşunarea cu care Fred acumula dovadă peste dovadă 
împotriva lui Darzac, furia cu care-l urmărea pe nenorocit, 
minciuna lui Fred ar fi trebuit să ne izbească, mai ales că era o 
minciună sfruntată şi foarte importantă, făcându-l să intre, la Paris, 
în posesia unui baston pe care, în niciun caz, n-ar fi putut să-i 
primească la Lonara. Chiar dacă l-ar fi dobândit la Paris, minciuna 
cu Londra rămânea în picioare. În timp ce toată lumea, chiar şi 
superiorii lui, îl credeau plecat la Londra, el era la Paris şi îşi 
cumpăra un baston! Dar cum se face, însă, că nu se folosise nici o 
clipă de el în timpul instrucției, aşa cum s-ar fi cuvenit să 
procedeze cu un baston găsit în preajma domnului Darzac? Foarte 
simplu! Atât de simplu încât nici nu ne putuse trece prin cap... 
Larsan cumpărase bastonul după ce domnişoara Stangerson îl 
rănise superficial la mână cu glonţul tras din revolver. Îl cumpărase 
numai cu scopul de-a avea o acoperire, im punct de sprijin, care 
să-l oblige să țină în permanență mâna strânsă, să nu fie nevoit 
să-şi desfacă mâna şi să-şi descopere rana din palmă. Acum ai 
înţeles?... lată ce mi-a destăinuit Larsan. Îmi reamintesc că-ţi mai 
spusesem în repetate rânduri cât de bizar mi se părea faptul că 
„nu-şi lua niciodată mâna de pe baston“. La masă, când cinasem 
împreună cu el, nu abandona bastonul decât atunci când avea 
nevoie de cuţit! pe care, de altfel, nu-l mai lăsa după aceea din 
mâna dreaptă. Toate amănuntele de mai sus îmi reapărură în 
minte abia când mi se preciză ca lumea ideea mea despre Larsan, 

adică prea târziu pentru a-mi mai fi de vreun folos. De aceea, în 
seara când Larsan simulase somnul în prezenţa noastră, mă 
aplecasem deasupra lui şi, cu multă fereală şi dibăcie, fără ca el 
să-şi dea seama, reuşisem să-i văd mâna. Pe podul palmei mai 
avea doar un peticuţ de leucoplast, acoperind cât mai rămăsese 
din rana lui superficială. Mi-a trecut prin gând c-atunci ar fi putut 
pretinde că rana-i fusese provocată de orice altceva, în afară de un 
glonţ de revolver. Totuşi, la ora aceea era pentru mine un nou 
indiciu exterior care se înscria de minune în cercul raţionamentului 
meu. După cum mi-a spus acum câtva timp Larsan, glonţul abia îi 
atinsese în treacăt podul palmei, provocându-i însă o hemoragie 
destul de puternică. Dacă am fi fost dăruiţi cu mai multă 
perspicacitate, atunci când ne minţise Larsan, şi am fi reprezentat 
pentru el... nişte martori mai primejdio. Şi... fără îndoială c-ar fi 
scos la iveală, pentru îndepărtarea bănuielilor, povestea pe care o 
imaginasem noi în locul lui, istoria cu descoperirea bastonului în 
preajma lui Darzac. Dar, după aceea, evenimentele se precipitară 
în asemenea măsură încât am pierdut din vedere bastonul! Totuşi, 
îl stingherisem îndeajuns de mult, fără ştirea noastră, pe Larsan- 
Ballmeyer! 

— Dar, îl întrerupsei eu, dacă n-avea nici un gând rău împotriva 
lui Darzac atunci când cumpărase bastonul, de ce îi împrumutase 
înfăţişarea? pardesiul de culoare bej? pălăria melon? etc. 

— Pentru că abia sosise de la locul crimei şi îşi reluase, imediat 
după comiterea crimei, deghizarea Darzac, care-l însoţise 
permanent în acţiunile lui criminale, pentru a-şi atinge scopurile 
bine cunoscute de tine! Dar cred că-ţi dai seama, mâna rănită 
începuse să-l agaseze. Atunci, trecând prin Avenuc de 1'Opera, îi 
venise ideea sa cumpere bastonul, idee pe care o şi pusese 
imediat în aplicare!... Era ora opt! Un individ cu înfăţişarea lui 
Darzac cumpără un baston. Baston pe care-l găsesc apoi în mâna 
lui Larsan!... şi tocmai eu, eu care bănuisem că drama avusese loc 
la ora aceea, că abia fusese înfăptuită, care eram aproape convins 
de nevinovaţia lui Darzac, tocmai eu să nu-l bănuiesc pe Larsan!... 
Există şi asemenea momente în care... 

— Există şi asemenea momente, începui eu să spun, în care şi 
cele mai complexe inteligenţe... 

Rouletabille îmi stăvili torentul vorbelor... şi întrucât pornisem 
să-l mai întreb ceva, îmi dădui seama ca nu mă mai asculta... 
Rouletabille adormise. Ajunşi la Paris, trebuii să trec prin toate 
chinurile iadului ca să-l pot trezi din somn. 

XXIX 


Taina 
domnişoarei Stangerson 


În zilele următoare mi se ivi prilejul să-l întreb iarăşi ce anume 
căutase în America. Nu-mi dădu câtuşi de puţin un răspuns mai 
limpede decât răspunsul din trenul de Versailles şi schimbă vorba 
spre alte aspecte ale cazului. 

Într-o bună zi, binevoi să-mi răspundă: 

— Dar înţelege odată, simţeam nevoia să cunosc adevărata 
personalitate a lui Larsan! 

— Evident, spusei eu, dar de ce trebuia să te duci tocmai în 
America s-o cauţi?... 

Trăgând din pipă, îmi întoarse spatele. Era vădit, mă apropiasem 
de „taina domnişoarei Stangerson“. Bănuind că misterul ce-i unea 
atât de odios pe Larsan şi domnişoara Stangerson, mister căruia 
el, Rouletabille, nu-i dădea de rost în perioada existenţei 
„franceze“ a domnişoarei Stangerson, bănuind, după cum vă spun, 
că taina „trebuia să-şi aibă izvorul în epoca ei «americană» “, 
luase hotărârea de-a se urca pe vapor! În America avea să afle 
cine era în realitate Larsan, avea să adune materialele 
trebuincioase pentru a-i astupa gura... Şi plecase la Philadepihia! 

Şi acum care era misterul? Misterul ce le „dictase să tacă“, 
domnişoarei Stangerson şi domnului Robert Darzac? La capătul 
atâtor ani, după publicarea anumitor articole calomnioase în presa 
de scandal, acum când domnul Stangerson a aflat şi a iertat totul, 
se poate dezvălui întreg adevărul. De altminteri, nu sunt multe de 
spus, şi asta va pune lucrurile la punct, întrucât s-au găsit câteva 
spirite mişele în stare să arunce vina asupra domnişoarei 
Stangerson, care, în decursul acestei sinistre afaceri, fusese doar o 
victimă nevinovată, „de la începutul începuturilor“. 

Începutul începuturilor îşi avea obârşia într-o perioadă 
îndepărtată, când tânără copilă locuia, cu tatăl ei, la Philadelphia. 
La o serată din casa unui prieten de-al tatălui ei avusese prilejul să 
facă cunoştinţa unui compatriot, un francez. Prin purtările, 
inteligenţa, felul blajin de-a fi şi dragostea lui, acesta izbuti s-o 
seducă. Îi mersese vestea că-i om bogat. Ceru celebrului profesor 
mâna domnişoarei Stangerson. Savantul îşi culese însă informaţiile 

necesare despre domnul Jean Roussel şi îşi dădu seama, de la bun 
început, că avea de-a face cu un aventurier. Or, domnul Jean 
Roussel, cred c-aţi ghicit, nu era altcineva decât una din 
nenumăratele întruchipări ale faimosului Ballmeyer, pus sub 
urmărire în Franţa şi refugiat în America. Domnul Stangerson însă 
nu ştia nimic despre această situaţie, iar fiică-sa cu atât mai puţin. 
Domnişoara Stangerson avea să afle adevărul abia mai târziu. În 
nişte împrejurări cumplite. Profesorul îi refuzase domnului Jean 
Roussel nu numai mâna fiicei sale, dar îi interzisese şi accesul în 
casa lui. Tânără Mathilde, simţindu-şi inima îmbobocind la căldura 
dragostei şi negăsind pe lumea asta ceva mai bun şi mai frumos 
decât Jean al său, văzu născându-se în ea revolta. Nu se feri să-şi 
ascundă nemulţumirea faţă de tatăl ei, care-o trimise însă să-şi 
ogoiască dorul pe malurile fluviului Ohio, la o mătuşă bătrână ce 
locuia la Cincinnati. Jean se luă după Mathilde. În pofida adâncului 
respect purtat tatălui ei, domnişoara Stangerson hotărî să se 
sustragă supravegherii bătrânei mătuşi şi să fugă cu Jean Roussel, 
amândoi foarte decişi să profite de facilităţile acordate de 
legislaţia americană şi să se căsătorească în cel mai scurt răstimp. 
Aşa se şi întâmplă. Prin urmare, fugiră la Louisville, în apropiere. 
Acolo, într-o bună dimineaţă, se auziră bătăi în uşă. Era poliţia, 
care-şi exprima dorinţa de a-l aresta pe domnul Jean Roussel, ceea 
ce şi săvârşi, în ciuda protestelor şi strigătelor fetei profesorului 
Stangerson. Cu aceeaşi ocazie, poliţia îi aduse la cunoştinţă 
Mahildei că „bărbatul ei“ nu era altcineva decât preafaimosul 
Ballmeyer!... 

Disperată, după o încercare de sinucidere ratată, Mathilde se 
înapoie la mătuşă-sa, la Cincinnati. Aceasta fu cât pe-aci să moară 
de bucuria revederii. Opt zile la rând nu făcuse altceva decât s-o 
caute pretutindeni pe Mathilde. Nu avusese încă îndrăzneala să-l 
anunţe pe tatăl fetei. Mathilde îşi imploră mătuşa să jure că taică- 
său n-avea să afle niciodată nimic! Evident că şi biata mătuşă fu 
de aceeaşi părere, întrucât se considera vinovată de prea multă 
uşurinţă într-o împrejurare atât de gravă. După o lună de, zile, 
domnişoara Mathilde Stangerson se înapoie lângă taică-său plină 
de căinţă, cu inima stinsă la chemările dragostei, dorind numai un 
singur lucru: să nu-i mai fie dat s-auda vorbindu-se vreodată de 
soţul ei, teribilul Ballmeyer. Atât îşi mai dorea - să izbutească a-şi 
ierta sieşi greşeala şi să se înalțe în faţa propriei conştiinţe printr-o 
viaţă închinată unei munci neostoite şi unui nesfârşit devotament 
tatălui ei. 

Şi-a respectat legământul. Şi totuşi în clipa în care-şi îngăduise 
fericirea supremă de-a se uni cu un prieten de nădejde, după ce 
„mărturisise totul domnului Robert Darzac şi-l credea pe Ballmeyer 
dispărut, deoarece umblase zvonul morţii lui, după ce ispăşise 
atâţi amar de ani, în clipa aceea soarta îl trezea pe Jean Roussel 
din morţi şi-i scotea la iveală pe a ei Ballmeyer din tinereţea ei 
nefericită! El îi aducea la cunoştinţă că nu va îngădui niciodată 
căsătoria ei cu domnul Robert Darzac şi că o „iubea la fel de mult“, 
ceea ce, vai! era adevărat. 

Domnişoara Stangerson nu şovăi nici o clipă să destăinuie totul 
domnului Robert Darzac. Îi arătă scrisoarea în care Jean Roussel- 
Frederic Larsan-Ballmeyer îi reamintea de primele clipe ale 
căsătoriei lor din micuța şi fermecătoarea căsuţă parohială pe care 
o închiriaseră la Louisville: „... casa parohială nu şi-a pierdut nimic 
din farmecul ei şi nici grădina din splendoare“. Mişelul susţinea că 
e bogat şi îşi exprima dorinţa „să se înapoieze împreună cu ea“ la 
casa parohială. Domnişoara Stangerson îi declarase domnului 
Darzac că, dacă taică-său avea să capete vreo bănuială despre 
dezonoarea ei, „îşi va pune capăt vieţii!“ Domnul Darzac jurase că- 
I va obliga pe american să tacă, fie înspăimântându-l, fie prin 
forţă, chiar de-ar fi silit să comită şi-o crima! Dar domnul Darzac 
nu era în stare de aşa ceva. Şi-ar fi dat sfârşitul, dacă n-ar fi 
intervenit Rouletabille, băieţandrul acesta micuţ şi brav. 

În ce-o priveşte pe domnişoara Stangerson, ce-aţi fi vrut să facă 
în prezenţa unui asemenea monstru? Când se ivi pentru prima 
oară în faţa ei, după amenințările prealabile care-o puseseră în 
gardă, încercă să-i ucidă în „Camera Galbenă”. Spre nenorocul ei, 
nu izbuti. De atunci, devenise victima sigură a invizibilei fiinţe 
„care putea s-o şantajeze până la moarte, care stătea în casa ei 
fără ca ea ştie, care-i cerea, întâlniri „în numele dragostei lor“. 
Prima dată îi „respinsese” întâlnirea „solicitată în cuprinsul sensem 
de la oficiul poştal 40”. Şi avusese loc drama din „Camera 
Galbenă”. A doua oară, prevenită printr-o altă scrisoare a lui, 
sosita prin poşta şi care îi fusese, bineînţeles, înmânată în odaia 
unde-şi petrecea convalescenţa, „evitase întâlnirea“, zavorindu-se 
în buduar cu îngrijitoarele. În scrisoare mizerabilul o prevenea că, 
întrucât ea nu se putea deranja „având în vedere starea sănătăţii, 
avea să vină el în camera ei, în noaptea cutare, la ora cutare... şi 
somă să ia toate măsurile pentru evitarea unui scandal... Mathilde 
Stangerson, ştiind că se putea aştepta la orice din partea 
îndrăznelii lui Ballmeyer, „îi lăsase camera la dispoziţie..." Atunci 

avusese loc episodul din „coridorul miraculos”... A treia oară 
întâlnirea, “fusese pregătită” chiar de ea. Fusese silită să 
procedeze astfel din pricina lui Larsan, care, mai înainte de-a fi 
plecat din odaia goală a domnişoarei Stangerson, atunci în 
noaptea „coridorului miraculos“, îi scrisese, dacă ne amintim bine 
o nouă epistolă, chiar în camera ei, pe care o lasase pe biroul 
victimei; în rândurile scrisorii îi cerea o întâlnire „efectivă“ căreia îi 
fixase data şi ora, „fagăduindu-i să-i aducă documentele 
profesorului Stangerson şi ameninţând-o, în cazul unei noi 
eschivări, că le va da foc“. Nici o clipă nu stătuse la îndoială că 
mizerabilul ar fi în posesia preţioaselor documente; în felul acesta 
reînnoia, fără putinţă de tăgada, o celebră tâlhărie. De mult 
bănuise că  mizerabilul furase, chiar cu mâna lui şi cu 
„complicitatea ei inconştienta”, pe vremuri, la Philadelphia, 
faimoasele documente din sertarele lui taică-sau!... Şi îl cunoştea 
prea bine pentru a fi în stare să-şi imagineze ca, dacă nu se va 
pleca înaintea voinţei lui, atâtea lucrări, atâtea eforturi şi atâtea 
speranţe ştiinţifice aveau să fie peste puţin timp doar scrum!.. Luă 
hotărârea să-l mai vadă o dată la faţă pe omul care-i fusese soţ... 
să încerce să-l înduplece... Ce s-a întâmplat e uşor de închipuit... 
rugăminţile Mathildei, brutalitatea lui Larsan... El îi impune să 
renunţe la Darzac... Ea îşi destăinuie dragostea... Atunci el o 
loveşte... „cu gândul ascuns de a-l trimite pe celălalt la eşafod!“ E 
de-o perfidie nemaivăzută, iar masca Larsan aplicată pe figura lui 
trebuie să-l salveze... cel puţin aşa crede el... pe când celălalt... 
celălalt nu va putea răspunde, nici de astă dată, ce-a făcut în 
acest răstimp... In sensul acesta, măsurile de prevedere ale lui 
Ballmeyer fuseseră chibzuite cu tâlc... iar ideea ce-i trecuse prin 
cap era una din cele mai simple, după cum bănuise de altfel 
tânărul Rouletabille... 

Larsan îl şantaja pe Darzac în acelaşi fel în care-o şantajase pe 
Mathilde... cu aceleaşi arme, cu acelaşi mister... într-o serie de 
scrisori, insistente ca nişte ordine, îi declară că-i gata să ducă 
tratative, să cedeze toate scrisorile de dragoste din trecut şi mai 
ales „să dispară...“ în cazul când pentru asta i se va achita preţul 
cerut... Darzac fu silit să se ducă la întâlnirile stabilite de Larsan, 
altminteri era ameninţat cu divulgarea secretului, chiar a doua zi, 
tot aşa cum Mathilde fusese nevoită să îndure întâlnirile dictate de 
mizerabil... Şi chiar la ora când Ballmeyer acţionează ca un 
criminal împotriva lui Mathilde, Robert coboară din tren la Epinay, 
unde un complice al lui Larsan, o fiinţă bizară, „o creatură de pe 

altă lume“, pe care într-o bună zi vom izbuti s-o regăsim, îl reţine 
cu forţa şi-l „face să-şi piardă timpul, aşteptând împlinirea 
coincidenţelor care vor trebui să-i ducă la pieirea capului, întrucât 
acuzatul de mâine nu se va putea decide la divulgarea motivelor 
reale ale acestora...“ 

Numai că Ballmeyer îşi făcuse socotelile fără să ţină seamă de 
Joseph Rouletabille al nostru! 


x 


Nu mai are rost ca la ora aceasta, când „misterul Camerei 
Galbene“ a fost de mult explicat, să-l urmăm pas cu pas pe 
Rouletabille în America. Il cunoaştem prea bine pe tânărul nostru 
reporter, ştim ce puternice mijloace de informaţie, adăpostite în 
cele două proeminențe ale frunţii lui, îi stătuseră la dispoziţie 
„pentru reconstituirea din bucăţi a aventurii domnişoarei 
Stangerson cu Jean Roussel“. La Philadelphia se informase imediat 
în privinţa lui Arthur William Rance. Aflase de actul lui de 
devotament, dar şi de preţul pe care avusese pretenţia să-l ceara 
ca plata. Zvonurile despre căsătoria lui cu domnişoara Stangerson 
circulaseră mai de mult prin saloanele din Philadelphia... Limbuţia 
tânărului savant, urmărirea insistenta cu care-o obosise fără răgaz 
pe domnişoara Stangerson chiar şi în Europa, viaţa destrăbălată 
trăită sub pretextul „înecării amarului”, toate acestea nu reuşiseră 
să stârnească simpatia lui Rouletabille pentru Arthur Rance. Astfel 
se explică raceala cu care-l întâmpinase în camera martorilor, la 
tribunal. De altminteri, îşi dăduse de mult seama că Rance n-avea 
ce cauta în iţele afacerii Larsan-Stangerson. Şi atunci descoperise 
formidabila aventura de dragoste Roussel-dommgşoara Stangerson. 
Cine să fi fost oare acest Jean Roussel? Plecă de la Philadephia la 
Cincinnati, reconstituind călătoria întreprinsă de Mathilde. La 
Cincinnati dăduse peste bătrâna mătuşă şi izbutise s-o determine 
să vorbească. Istoria arestării lui Ballmeyer fu ca o străfulgerare 
care-i scoase totul la lumină. La Louisville avu posibilitatea să 
viziteze „casa parohială“ - o locuinţă modestă şi încântătoare în 
vechi stil colonial - şi care într+adevăr „nu-şi pierduse nimic din 
farmecul ei“. Apoi, părăsind pista Mathilde Stangerson, pornise pe 
urmele pistei Ballmeyer, din temniţă în temniţă, din ocnă în ocnă, 
din crimă în crimă; încât, până la urmă, când se îmbarca iarăşi 
pentru Europa de pe cheiurile din New York, Rouletabille era în 
posesia informaţiei că, de pe aceleaşi cheiuri, cu cinci ani în urmă, 

Ballmeyer se îmbarcase şi el, purtând în buzunare actele unui 
oarecare Larsan, comerciant onorabil din New Orleans, pe care 
avusese grijă să-l trimită pe lumea cealaltă... 

Şi acum cunoaşteţi oare în întregime taina domnişoarei 
Stangerson? Nu, încă nu. Domnişoara Stangerson avusese de la 
soţul et, jean Roussel, un copil, un băieţel. Copilul se născuse în 
casa bătrânei mătuşi, care ticluise atât de bine lucrurile încât 
nimeni să nu afle vreodată de-acest lucru în America. Ce s-a 
întâmplat cu băiatul? E altă poveste, pe care poate c-am să v-o 
istorisesc într-o bună zi. 


x 


La vreo două luni după aceste întâmplări, l-am întâlnit pe 
Rouletabille şezând îngândurat pe-o bancă din sălile tribunalului. 

— Ei, dragu! meu prieten, îi spusei eu, la ce te gândeşti? Pari 
tare întristat. Ce-ţi mai fac prietenii? 

— In afară de tine, îmi zise el, mai am oare vreun prieten? 

— Dar nădăjduiesc că domnul Darzac... 

— Fără îndoială... 

— Şi domnişoara Stangerson... Ce mai face domnişoara 
Stangerson?... 

— Se simte mult mai bine... mult mai bine... mult mai bine... 

— Atunci nu trebuie să fii trist... 

— Sunt mâhnit, îmi spuse el, pentru că nici o clipă nu-mi iese din 
gând parfumul doamnei în negru... 

— Parfumul doamnei în negru! Mereu te aud vorbindu-mi de el! 
Ai să-mi explici vreodată de ce te urmăreşte cu-atâta stăruinţă? 

— Poate, într-o bună zi... poate, odată... rosti Rouletabille. 

Şi oftă din adânc. 

Apărut cu şase decenii în urmă (în 1907), 
romanul lui Gaston Leroux face parte din 
scrierile polițiste „clasice“ alături de romanele 
lui Conan Doyle. El oferă unul din primele 
exemple de enigmă în aparenţă insolubilă, ce 
se dezleagă pînă la urmă printr-o soluție 
perfect motivată și foarte simplă. 


În seria „ENIGMA“ 


sub tipar: 

Boileau-Narcejac COMPLOT 

Noel Calef ASCENSOR SPRE EȘŞAFOD 
Georges Simenon MAIGRET ȘI HOŢUL LENEŞ 
Ellery Queen LOVITURA DE GRAȚIE 

Eric Ambler EPITAF PENTRU UN SPION 
Erle Stanley Gardner  DORMITOARELE AU FERESTRE 
Ross MacDonald COASTA BARBARĂ 

